
			פתח דבר

			על הספר

			בספר זה אני מתארת את כוחו של ארוס, מהשתוקקות לאדם אהוב ועד השתוקקות לקירבת אלוהים, ומן הנהייה אחר ריגוש תכוף ועד הנהייה אחר האמת. אני מבקשת להראות את תהליך הזיכוך והעיקור שעברה האהבה החושנית בכור ההיתוך של המחשבה הפילוסופית והדתית, עד שהופשטה כליל מסִיגי הבשר, ולהט כיסופיה הופנה לאהוב מושלם.

			ההשתוקקות השכלית תוארה על ידי אריסטו כחתירה לאושר. הוא ראה במימושה את מימוש טבע האדם. העונג נתפס כבן לוויה למימוש שעלה יפה, בין אם רוצתה תשוקה גופנית ובין אם הושׂבעה תשוקה רוחנית. מחמת עוצמתו של העונג הגופני, ובייחוד עוצמתו של העונג המיני, הקבילו הפילוסופים והתיאולוגים בין השניים, שתהום פעורה ביניהם. העונג הגופני משתת על שיתוף, הזדקקות לאחר ותלות נואשת בו, ואילו העונג השכלי משתת על עצמיות הקיום, על אי תלות מוחלטת בזולת כלשהו ועל בדידותה של הרוח.

			הספר בנוי כשני חלקים. החלק הראשון מוקדש להשתוקקות הגופנית, המזוהה עם “אשה". בחלק זה מצביע הדיון על התגייסותם של הפילוסופים והתיאולוגים שוחרי היופי העליון להעלמת שותפותה של האשה בתהליך היצירה של בן אנוש. 

			תחילה הוקעה המיניות. מאז גן העדן נקשרה המיניות בהמריית פי האל, בקלות דעת, בפיתוי ובהחטאה. הפרשנות התיאולוגית הדגישה את הבגידה בצו שכלי מכל וכל ואת העדפת העונג החושני האורגני והמיידי. התיאולוגיה מצאה באריסטו בן ברית נאמן. הוא סיפק לה בסיס מדעי להעמקת הזיקה בין נשיות לבין גופניות בכך שיצר אנלוגיה בין החומר (כבן זוגה של הצורה) לאשה. כשהתיאולוגים קירצפו את הילוד האנושי מסימניו המבישים של החומר הם חזרו על הטיעונים שבבריאת העולם לא טימא מגע החומר את טוהר היצירה האלוהי. 

			החלק השני מוקדש להשתוקקות השכלית, המזוהה עם “גבר". חלק זה מצביע על הדמיון בין התענוג הגופני לתענוג השכלי, ועוקב אחר המאמץ להשתחרר מפיתויי העונג הגשמי ומעריצות סיפוקי הגוף ולהיעתר להערצת השכל ולנוחם הוודאות הקבועה, שנושאת עמה ידיעת האמת. 

			הספר מראה כיצד הפך העונג השכלי בן לוויה ליצירה גברית סוליסטית, מאוהבת בבת דמותה ומשכפלת את עצמה מאב לבן. הוא חושף את תורפתו של העונג הגחמני והמיני, המעורב בשינויים אדירים שהמאיים בהם הוא הכניסה לעולם דרך ההולדה הנשית והיציאה ממנו בנשייה מוחלטת. הארוס השכלי הוא ההיבט החשוב ביותר של החלופה הגברית לצורת החיים האורגנית המוכרת לנו. ראשיתו של הקיום השכלי בערגה למימוש המהות הנוסחתית הקבועה שבכל דבר, המשכו בדבקות של השכל במושכלו והולדת הרעיונות, ואחריתו בכך שאין לו אחרית. הספר מראה שההולדה הגברית מושיעה מן המוות. היא מרפאת את תחלואי ההולדה והחולשה של העולם הזה משום שלהוויה השכלית אין התהוות, ולפיכך גם לא סוף. 

			הספר דן בהגותם של אבן סינא, אלעזאלי, הרמב"ם, חסדאי קרשקש ושפינוזה. להערכתי, פילוסופים אלו הם מוסרים נאמנים של המחשבה הפילוסופית הקלסית, במסעה מהערצת הידע אל הערצת השכל ומשכליות אלוהית להאלהת השכליות. וכמו בדגם הקוסמולוגי, שמהווה את השלד התיאורטי של מבנה עולמם, אף הוגים אלו הינם חלק משלשלת המסירה של ישויות שכליות, שכל אחת מהן מעבירה בתורה לשכל הבא בעקבותיה בּשׂוֹרה שכלית, נאמנה לעצמה. הרמב"ם משקף את תורתו השכלית של אבן סינא ואילו שפינוזה הוא סיגול שכלי של הרמב"ם, וכולם מגוייסים לחילוצה של התבונה האנושית משפת הגוף ומן התלות בזמן, במקום ובבחירה אלוהית, השוללת מן השכל את בכורתו. 

			כיוון שהשׂכליוּת האליטיסטית דנה בחומרה את הגופניות ההמונית, היא דנה לשמצה גם את הדת העממית; דת הנטועה עמוק בתוך עינוגי הגוף החושניים, למרות שדחתה את סיפוקיהם מן העולם הזה לעולם הבא. בטיעונים נקיים ולוגיים לעגה ההגות השכלית לשפת הדימויים של ההטפה הדתית ולרטוריקה החלקלקה.1 היא תיעבה את ההמרצה לעשיית הטוב בהתניות חינוכית ובתמונות צבעוניות של הגמול והעונש, משום שראתה בהן זלזול בכוחו של השכל לעורר אהבה והשתאות. 

			וכך, כשם שאט אט מתגלה שהסולם הארוטי שספר זה משרטט חופף לסולם הבגרות האישי, כך לבסוף מתבהר שהוא חופף גם לסולם הבגרות ההיסטורי. וכמו שאצל האדם הפרטי, השחרור מהעונג הגופני ומהערצת העונג השכלי מתואמים עם הבגרות הכרונולוגית (רק בערוב ימיו הוא מסוגל להשליך אחור את עינוגי הגוף ולהשליך את יהבו על ישועת השכל העירום והמופשט מכל), כך גם לגבי הכלל האנושי, שִׁכלול השכליות הביא לנטישת הדת ולחילון. ההוגים שספר זה דן בתפיסת האהבה השכלית שלהם מסמנים את האבולוציה הרעיונית הזו, שראשיתה בלב ימי הביניים וסופה בפאתי הזמן החדש. אבן סינא מתרגם את הדת הפולחנית לשפתה של דת שכלית ותכליתית; הרמב"ם, שהגותו ספוגה ברוחו של אבן סינא, כבר מבחין הבחנה ברורה בין הרובד השכלי־פילוסופי (העליון) לרובד התפקודי והמעשי (ההמוני, התחתון) ואילו אצל שפינוזה, תופסת התפעמות שכלית את מקומה של הדת הפולחנית.2

			ואולם, מעשה שטן; המירוק הקדחתני מסיאובו של החומר גרם בסופו של דבר לא רק להדרת האשה מן השיח והשיג של בעלי השכל. הוא הביא גם להתרחקות מהדת ההיסטורית בלבושה המסורתי והפולחני.

			שיטת הכתיבה

			הספר כולל הבאות רבות מהחיבורים במקור. רוב הטקסטים ששפתם במקור היא ערבית, הובאו בתרגום שלי. בתרגומיי מן הערבית לעברית של דברי אבן סינא ואלעזאלי ובתרגומי אחרים העדפתי את הבהירות על פני העקביות. לעיתים, כשהיו תחת ידי תרגומים אחדים לאותו החיבור — כמו התרגומים למורה נבוכים של הרמב"ם, התרגומים לספרו של אריסטו, על הנפש, התרגומים לחיבורו של אפלטון, המשתה והתרגום לתורת המידות של שפינוזה — הפניתי לנוסח התרגום ההולם ביותר את רוח הדיון שבו הוא נתון. 

			חלק א'

			האשה כדימוי לחומר ולחשק הגופני

		

	
		
			פרק ראשון

			אהבה ושכל במחשבת ימי הביניים

			בין אהבה לשכל

			האהבה היא בראש ובראשונה עונג עצום, אולי העונג הגדול ביותר שפיתח היצור האנושי. מן האהבה תמיד מצפים שהיא תעניק את המרב שבאפשר, ובכל זאת עליה תמיד לחרוג משעור נתון וקבוע, משום שאם אפשר היה למנן אהבה, להגביל או למסד אותה, היתה הופכת לתלויה בדבר. ההתניה מעכירה את תום האהבה ועושה אותה תפקודית או נהנתנית. אי אפשר להפיק אהבה או שמחה, כפי שמשביעים רעב או מפיגים עייפות. בלתי אפשרי לחבר מתכון לאהבה. היא תמיד קשורה בהתכוננות, ציפייה, הבטחה, הטפה, חיזור וחינוך. 

			הזיקה בין אהבה לשכל מתראה כדבר בלתי סביר, שהרי השכל נתפס כמכשירה של התודעה, ואילו האהבה נתפסת כרגש. האהבה קשורה בלהט הגוף, ואילו השכל קשור בקור רוח. האהבה נפתחת אל המכלול ואינה מדייקת בפרטים, ואילו השכל חד וחותך. השכל אינו סלחן ואינו סבלן, ואילו האהבה מוֹחלת. השכל, אמון על גילוי האמת האחת ואינו מסוגל לחיות בשלום עם הסתירה, ואילו האהבה עצמה היא סתירה, המכסה על סתירות. ואף על פי כן, מקדמת דנא ביקשו הן פילוסופים והן תיאולוגים להוכיח כי האהבה והשכל פועלים בצורה דומה. גם האהבה וגם השכל משולהבים באש פנימית. גם האהבה וגם השכל פונים אל מושא חיצוני להם, וגם האהבה וגם השכל מתבייתים ללא פשרה על אחד ויחיד: האמת, האהוב. 

			הקירבה המושגית בין אהבה לשכל באה לביטוי במושג ידיעה, הכולל הן את ידיעת הבשר — דבקות גוף בגוף, והן את ידיעת האמת — דבקות מחשבה במחשבה. שתי המשמעויות הלשוניות, שכל אחת מהן לקוחה מתחום קוטבי לאחותה, חושפות את התובנה שפעולת האהבה ופעולת השכל מחייבות התמסרות מלאה ומוחלטת. ההתמסרות היא כה תובענית, עד כי שבשני המקרים, הן בפעולת השכל והן בפעולת האהבה, האני מוותר כליל על עצמו ומתאחד ונבלע במושאו. הדמיון גם נוגע בכך שהאני שוחר הידע והאני המאוהב מעריצים עד כלות את מושאם, מודים בנחיתותם ומודעים לקטנותם. 

			הפילוסופים תארו את רדיפת השלמות השכלית כרדיפת אוהב אחר אהובו. התיאולוגים תארו את שלטונו של האל על העולם כביטוי של אהבה אינסופית. מעמדה של האהבה כמשאת נפש ועמידתה בראש סולם ההעדפות והיכולות האנושיות הקל על ציורה כשליטה בלעדית על טבע האדם. משהפכה לשליטה החביבה הפכה גם לחביבת השולטים. פוליטיקאים, תיאולוגים, סופרים ופילוסופים עטו על האהבה בחמדה. הם החליפו את המרות והציווי בהלהבת האגו. בשם האהבה נעו אנשים מרצונם החופשי והסתערו על אתגרים מקשיחי פנים ובשם האהבה הם הכינו את עצמם לדבקות מוחלטת ולמחיקה עצמית. 

			האהבה השכלית בהיותה בת דמותה של השכליות העליונה, נענית מייד לשגב האמת המכריע תחתיו את התודעה האנושית. היא נובעת מהתשוקה להזדהות עם מושאה עד כלות, ולא מן השאיפה לארח, לאכסן, להתקיים להכיל. בכוח האהבה השכלית, ממריא בן אנוש אל הגבוה ממנו, אל המתמיד והעל־גופי. היא שונה לחלוטין מאהבת החסד האלוהי, המנביעה את תפיסת המוסר ההומאנית ומן החמלה הדוחקת באיש המעלה להתכופף ולהשפיל ראשו אל הנחות ממנו, אל התם לגווע בכל רגע ורגע.

			לא קל לתאר את הדבקות השכלית. היא אירוע רוחני ומטאפיזי המתחמק מן העין ומן העיון. התקווה היא שכשם שהתוהו ובוהו הקוסמי ניצל מן הכאוס חסר הפשר בזכות כוח אלוהי הבא מן החוץ ומטיל בו משמעת ומשמעות, כך האדם בשיא שכלולו, ישליט את תבונת שכלו על הבהמיות הגופנית האטומה והאוטומטית, ירסן ויאלף אותה.

			בספר זה אדגיש את הקירבה בין אהבה לשכל כשיטות מחשבתיות ואעניק משקל פחות למעשה הדתי המייחד כל אחת מדתות ההתגלות.3 אני סבורה שהפילוסופיה והדת מחנכות להתמסרות למוחלט, אך אין הכרח לפרש התמסרות זו כמיסטית.4 

			אהבת אלוהים השכלית

			במבט ראשון נראה כי ההבדל המכריע בין פילוסוף לתיאולוג נעוץ בעוצמת ציפייתו של המאמין לסוף טוב ובבטחונו כי בוא תבוא גאולה. ואולם, לאמיתו של דבר, אמונה כנה בכוחה המושיע של החכמה היא שמדרבנת את רדיפת האמת של הפילו־סופים. אבחנתו הראשונית של אפלטון שהתופעות הפרטיות נענות לדגם־על נצחי, תפיסתו התכליתית של אריסטו והביאור הסיבתי שהוא מקנה לפעולות הטבע, והנחתו של פלוטינוס כי האחדות היא ראשונית ועליונה על כל ריבוי, הם הוכחה נחרצת לכך שהפילוסופים הקלסיים הגדולים האמינו בסדר עליון וטוב.

			ואמנם, אריסטו מכנה בשם אלוהי את היסוד הקושר בין הדברים והופך אותם לחלקים בתצרף ענק. הוא שמבטיח שהמפגש עם הדברים הקיימים באמת, המועילים והיפים לתמיד, יסב אושר ועונג שיכונו אלוהיים בהתפעלות כנה.5

			אך לא רק הפילוסופיה תרמה לחידוד הזיקה בין שכליות לאהבה. גם התיאולוגים הרציונליים ראו בתשוקת האהבה ביטוי להשתאותו של הבלתי מושלם מן השלם ממנו. התבניתיות והתבוניות של השכל נתפסו כנביעה טבעית של ההערצה למושג השלמות, וההערצה השכלית נתפסה כחדורה באהבה עמוקה לאל. הנחת היסוד היא שהשכל הוא הכלי האנושי היחיד המסוגל לזהות את האלוהי ולהתענג על הבלתי גופני והנעדר מחומר. ההכרה הביקורתית היא המייצגת איפוא את האוהב. היא שקולטת את המושא הגדול ממנה ובהתפעמותה מבטלת עצמה כדי להתאחד עמו. החיים המודרניים מטפחים את היצירתיות ואת השונות כערך עליון. ה"מיוחדות" מצביעה על כישרונו של איש יחיד מסוים להיבדל מן העדר. גם האמונה במוטציה האבולוציונית מוכיחה שהטבע מחבב דווקא את מי שמנסים לתחמן אותו, או חוצים את גבולותיו במתכוון. ואולם על פי הפילוסופיה השכלתנית בימי הביניים, הנתמכת בהגדרותיו של אריסטו, עוצמת האחד בנויה על הסכמתו עם הכלל. התובנה המדעית הבסיסית היא שהכלל הוא הראוי להערצה: האפיון, הקטלוג והמיון בנויים עליו, אך האחד אינו פרטי, כי אם אינסופי. האחד המודרני מסמל חיפוש מתמיד, ואילו האחד הימי־ביינימי מסמן שלמות רוויה. האחד המיוחד המודרני היוצא מן הכלל אחוז תזזית, ואילו האחד הקלסי שרוי בנינוחות ובפינוק עצמי. 

			ראיית האהבה האלוהית כקשורה במהותה בציווי שהאל מצווה את האדם ובדגם־פעולה מאורגן וקבוע של ישות יודעת־כל, שטיפחו דתות ההתגלות תרמה לזיהויה עם תוצאה ידועה מראש, הניתנת לצפייה ולמדידה ועם מתכונת נוסחתית כשל חוק. מושג אהבה כזה חסר את געש הלבה של התפרצות יצרית, או של נדיבות רגשית העולה על גדותיה. הוא מותאם בקלות לתביעות ההולמות פעילות שכלית שיטתית, ההולמת הגות הפילוסופית. 

			ההכרח להצדיק את הכשל היומיומי של בני אנוש לשאוף לאמת ולבחור בטוב (למרות ההשגחה האלוהית) תבע הסבר להתרחקותו של האל מן האדם ולהתרחקותה של התבונה מן הרצון. האהבה צמצמה את המרחב בין הסיבתיות לבחירה החופשית. בזכותן של ההתפעמות העצמית מן הזר והמשיכה המהופנטת אליו, ובזכות הדבקות בערך נעלה ומוחלט יוּשַׁב הסכסוך המהותי, הלוגי והאונטי, בין החשק לתועלת.

			השכל האלוהי ותנועת האהבה

			מבנה הקוסמוס

			לפי אריסטו הקוסמוס הוא כדור ענק, שהארץ תקועה במרכזו. במעטפת הכדור קבועים כוכבי השבת והיא נעה סביב צירה ומשלימה סיבוב במשך יממה. תנועת הכדור החיצון משפיעה על תנועת הכדורים הפנימיים, שבכל אחד מהם כוכב לכת. הוגי ימי הביניים, שאמצו את פרשנותו של אלפאראבי לאריסטו תארו את הכדורים כ"גלגלים" הנתונים זה בתוך זה. 

			גלגל הירח הוא הנמוך שבתשעת הגלגלים. העולם שמתחתיו הוא עולם החומר, והוא מאוכלס בהרכבים שונים ובהתמזגויות שונות של ארבעת היסודות, אש אויר, מים אדמה. בחומר רוחשים כל העת שינויים עזים באיכות, בכמות, בתנועה ובמצב. הדרמטי והפגיע מכולם הוא השינוי שמקנה לעולם התת־ירחי את צביונו החולף: ההתהוות, מראשיתה המבטיחה ועד לסופה המר. 

			לעומת העולם התת־ירחי, הארצני, הקוסמוס שמעל גלגל הירח אינו משתנה ואינו מתכלה. הוא עשוי מחומר היסוד החמישי, הזך והבלתי נראה, האתר. גרמי השמיים נעים בו בתנועה מושלמת, תנועת העיגול הנצחית, שאין לה תחילה, ולא סוף. 

			אריסטו ראה בתנועה אות לחיים. לכן הוא סבר שכל העצמים הנעים, מן הנמלה ועד הגלגל החיצון, הם בעלי נשמה. בהשתוקקות הוא ראה את הגורם הראשי לתנועה. תנועת ההשתוקקות היא המאחדת את הקוסמוס האריסטוטלי, הנפלג בין התנועה העל־ירחית העליונה המעגלית שלעולם לא תעצור לתנועה התזזיתית, מוכת החסרון, הנעה בקו ישר אל קיצה הוודאי. 

			אריסטו העריך את השכל ואת התבונה כיצרני הפעילות הנאצלת ביותר. פעילות שאינה מצריכה שינוי, כי אם גורמת אותו. פעילות זו היא המאפיינת את האל, שאין בו שמץ תנועה, אף לא שביב השתוקקות וקורט געגוע, משום שכול אלה מעידים על חסר. אדרבה, הכל עורגים לקירבתו של האל, שעה שהוא נח על מכונו בנינוחות ובאושר נצחי. הוא נעלה מן התנועה: הוא המניע שאינו מונע. התנועה הנצחית שרוחשת בטבע מקורה בתשוקתו של הגלגל החיצון העליון להיות כאלוהים. התשוקה מתניעה את תנועת הנצח הגלגלית, הערבה לכך שהקוסמוס לעולם לא ישקוט מחיוניותו. תנועה זו, שחרף שלמותה ונצחיותה, היא עדות לפגיעותו של הגורם הנע, מניעה בתורה את הישות העגולה שמתחתיה, וכך הלאה והלאה. כל גלגל בעל נפש ושכל משמש מוצא ומבוא לתנועה שמתחתיו, החגה כאחוזת שכרון אוהב לאהובו. 

			בתבנית הקוסמוס ששררה בפילוסופיה של ימי הביניים שאמצו רוב ההוגים המתוארים בספר זה, יש חשיבות מופלגת להתבוננות השכל בעצמו. שרשרת ההוויה ראשיתה בהרהורי האהבה של האל. מחשבותיו של האל הן מחשבות שכליות, שכן מהותו היא שכלית מכול וכול. רווי אושר הוא מתענג על מחשבותיו האינסופיות, הנמשכות לאין קץ וללא הפרעה. השמחה וההנאה שבחשיבה המתמדת, הממוקדת בעצמה, שרק היא לבדה עברה את מסננת השכל העליון, שבות ומתלבות בעיון העצמי החוזר ומתממש שוב ושוב. כך נוצרת אט אט ובהדרגה אבחנה פנימית בין האל המתבונן בעצמו לבין האל המתענג מעצמו. הפרדה דקה זו בין המחשבה החושבת לנחשבת מנביעה ישות רוחנית נוספת, בת דמותו של האל המתבונן, אך פחותה מעט ממנו. הישות הרוחנית החדשה, אף היא שכלית לחלוטין, ועל כן היא מפיקה מעצמה רק פעולת מחשבה, המחקה את המחשבה הראשונית שהולידה אותה, ובתוך כך יוצרת שכל נוסף, נחות מעט מקודמו, אך דומה לו בכל. 

			השכל האחרון בשורת השכלים הללו הוא השכל המלווה את גלגל הירח, שמתחת לו ממוקם עולם החומר, ובו נולד ומת האדם. כל אחד מן השכלים מלווה אחד מתשעת הגלגלים השקופים התקועים זה בתוך זה. לצידם פועלת ישות נחותה מהם והיא נפש הגלגל. השלושה הם רמות שונות של המחשבה העליונה החושבת את עצמה. ההבדל בין הנפש של הגלגל לשכלו הוא איפוא קטן ביותר. קטן ביותר גם ההבדל בין כל שכל לבן דמותו הנחות ממנו.6 בדומה להעתק גנטי, כל שכל הוא בן ואב בשלשלת ההוויה. בתוקף היותו אב הוא עליון על השכל שנבע ממנו ומתפקד כבנו. 

			העיקרון של שכל מעתיק שכל, הוא העיקרון המולך בכל פעולת הכרה. מחשבותיו האינסופיות של השכל העליון בהיררכיה קורנות ומתפרצות ממנו. שפע שכלי זה הנובע ללא מעצור ניתך על השכלים שמתחתיו, נקלט ומשתכפל על ידיהם כבתחנת ממסר המתגברת את עוצמת הצליל שוב ושוב. הכרת האמת מתרחשת כאשר שכל תחתון קולט את התכנים ששפעו עליו ממפל ההאצלה השכלי. 

			ההיררכיה הקוסמית שמתאר הרמב"ם בהלכות יסודי התורה, רווחה בחוג הפילוסופים בזמנו. התבנית היא של עשרה שכלים ותשעה גלגלים, הנמתחים מן האל ועד לעולמנו. תשעת הגלגלים הם שמונה כוכבי הלכת, החל בגלגל הירח הצמוד לעולמנו, וגמור בגלגל שבתאי הצמוד לגלגל החיצון. הגלגל החיצון הוא הגלגל התשיעי המקיף, גלגל המזלות. הגלגלים, המכונסים אחד בבטן השני, שקופים וחסרי אפיון חושני ומרחבי. שכל הגלגל מקנה לו את התנועה הנצחית ואת חִיותו.

			והגלגלים, הם הנקראים שמיים ורקיע וזבול וערבות; והם תשעה גלגלים. גלגל הקרוב ממנו הוא גלגל הירח, והשני שלמעלה ממנו גלגל שבו הכוכב הנקרא כוכב, וגלגל שלישי שלמעלה ממנו שבו נוגה, וגלגל רביעי שבו חמה, וגלגל חמישי שבו מאדים, וגלגל שישי שבו כוכב צדק, וגלגל שביעי שבו שבתאי, וגלגל שמיני שבו שאר כל הכוכבים שנראים ברקיע, וגלגל תשיעי הוא גלגל החוזר בכל יום ממזרח למערב.

			והוא המקיף את הכול ומסבב את הכול. וזה שתראה כל הכוכבים כאילו הן כולן בגלגל אחד ואף על פי שיש בהם זה למעלה מזה, מפני שהגלגלים טהורים וזכים כזכוכית וכספיר; ולפיכך רואין כוכבים שבגלגל השמיני מתחת גלגל הראשון.7 

			הראשון בעשרת השכלים והקרוב ביותר לאל, הוא השכל הקרוי חיות הקודש. האחרון שבהם הוא השכל המלווה את הגלגל האחרון, גלגל הירח, שלמטה ממנו משתרע העולם הארצני. בלשון התורה הוא קרוי אישים, מפני שכאשר הנביא מקבל מסר אלוהי, הישות השכלית נדמית לו כאיש. 

			שינוי שמות המלאכים, על שם מעלותם היא; ולפיכך נקראים חיות הקודש והם למעלה מן הכול, אופנים, ואראלים, וחשמלים, ושרפים, ומלאכים, ואלוהים, ובני אלוהים, וכרובים, ואישים. כל אלו עשרה השמות שנקראו בהם המלאכים, על שם עשר מעלות שלהם הם. ומעלה שאין למעלה ממנה אלא מעלת האל ברוך הוא, היא מעלת הצורות שנקראת חיות; לפיכך נאמר בנבואה, שהן תחת הכיסא. ומעלה עשירית, היא מעלת הצורה שנקראת אישים, והם המלאכים שמדברים עם הנביאים ונראים להם במראה הנבואה; לפיכך נקראו אישים, שמעלתם קרובה ממעלת דעת בני אדם.8 

			הידיעה מתרחשת באמצעות שכלו של האדם. היות והאדם עשוי גם מחומר בלתי שכלי הוא זקוק לגורם שכלי פעיל שיוציא את שכלו מן הכוח אל הפועל. הישות השכלית המעורבת בפעולת השכילה האנושית קרויה בפי הפילוסופים השכל הפועל. בעת השכילה מזהה השכל האנושי את האמת בתוך השכל הפועל ודבק בה. הזדהות זו של השכל עם מושכלו מנתקת את השכל האנושי מתלותו בגוף והוא מתקיים בכוח האמת שאותה השכיל. כך הוא זוכה בחיי נצח. כשכל האוצר בחובו אמת קוסמית, הופך השכל האנושי לחלק בשרשרת השכלים שראשיתה באל. ההיררכיה נשמרת משום שקיום הממש הבלעדי הוא אך ורק הקיום השכלי. גם במקרה של היצור האנושי, שקיומו מותנה בגורמים שונים, ההכרה יוצרת את המעמד האונטולוגי, וכגודל הידיעה — עצמת הקיום. 

			השכל הפועל

			השכל הפועל הוא האחרון בשורה של שכלים, ששכליותם היא כוח חיותם. אך בעוד תשעת השכלים שמעל השכל הפועל מובטחים מפני החדירה של הכוזב, המזויף והמדומה, משום שהשכליות שלהם מנהיגה את ה"חומר השמימי", השכל הפועל הוא מנהיגו של עולם החומר התת־ירחי. בעולם זה, הצורות השכליות תמיד מחוברות לחומר. 

			השכל הפועֵל אמנם פועל כל הזמן כי ישותו היא שכלית, אך השפעתו על העולם שמתחתיו אינה יוצאת עוד אל הפועל בצורה מכנית ואוטומטית, כפעולת השכלים שמעליו. רק בהשוואה לשכלים האנושיים הנפעלים, עליהם הוא שולט, הוא שרוי בפוֹעָל כל הזמן (ומכאן כינויו). הוא אוצר את מכלול הצורות שביום מן הימים יצאו אל הפועל בעולם התת־ירחי.

			עליונותו של השכל הפועל נובעת מהיותו הגורם לפעולת השכילה: “ואכן קיים שכל אחד שהוא כמו [החומר] בהיהפכו לכל [המחשבות] ו[שכל] שני שהוא [כמו הסיבה] בהפעילו את כל מושאי החשיבה]."9 פעולתו מדומה לפעולת האור, הגורם לדברים הבלתי נראים להיות גלויים לעין: “[השכל הוא] פועל כללי כמו שאיפה דומה לזו של האור: שהרי במידה מסוימת גם האור מפעיל צבעים בפועל מצבעים הנמצאים בכח".10 הצבעים או המראות אינם תוצרי־האור, אך הם נחווים תודות לו. באופן דומה, המושגים נחשבים תודות לשכל הפעיל, אך מתקיימים מחוצה לו. השכל הסביל, המשול לחומר, מסמן את האפשרות האינסופית של החשיבה ואילו השכל הפעיל מסמן את מימושה כהכרה מסוימת. בתום פעולת השכילה, השכל הפועל נפרד מן השכל המתפעל הסביל ונעשה לשכל נצחי: 

			בהיפרדו [מהגוף] הוא הדבר היחיד המתקיים — ורק הוא אלמותי ונצחי... ואילו השכל בעל כושר ההפעלות הוא הוא הנכחד. אבל אין אף [יצור] אשר חושב בלא [השכל המפעיל].11

			השכל האנושי נמצא מתחת לשכל הפועל ושונה ממנו קטגורית, כי הוא כאמור קשור בחומר מתכלה. בכוחו לצאת לפועל רק תודות לשכל הגבוה ממנו, המאפשר לפעולה השכלית לקרות. בעת השְֹכילה דוחף השכל בפועל ומניע את השכל האנושי (הנפעל) ומרעיף עליו את הצורות השכליות (הנמצאות בו כל הזמן). ככל שהשכל האנושי משוכלל יותר, מצומצם המרחק בינו לבין השכל הפועל. שִׁכלולו מתבטא בכך שכל פעם חלק גדול יותר ממנו מצוי בפועל. מצב הבפועל של השכל האנושי פירושו שהתודעה טיפסה מן הרמות הנמוכות, תלויות הגוף (החושניות, המשתנות, החולפות־עוברות) של הקליטה אל הרמות המופשטות והקבועות. דרגת בשלות זאת קרויה שכל נרכש, או שכל נקנה, והיא המבטיחה את השארות הנפש־שכל בבוא יומו של האדם.12 

			השכל האנושי — רחישת אהבה ורכישת דעת

			רקע

			התיאולוגים והפילוסופים של ימי הביניים תארו את הידיעה השכלית בדמות הידיעה הגופנית. כשם שבעת האהבה הגופנית דבקים האוהבים זה בזה, כך בעת המחשבה דבקה התודעה באמת שבה היא מאוהבת עד כלות. יש הכופרים בכך שבמפגש אוהבים האהוב המונח מתחת לאוהבו נחות ממנו, ויש הסוברים שזהו כלל בלתי נמנע באהבה גופנית טריטוריאלית. ואולם עם הפילוסופים והתיאולוגים מנוי וגמור שבאהבה שכלית, השכל הדולק אחר האמת, תמיד נחות ממנה. שעה שבאהבה גופנית־טריטוריאלית, כל גוף שומר על עצמאותו ועל מעמדו, באהבה השכלית השיא הוא בהזדהות השכל עם האמת ובהבלעותו בתוכה. 

			הדגם הנפשי־שכלי שעליו אתבסס הוא הדגם ששרטט אבן סינא. דגם יסודי זה מבטא את השילוב של תפיסת הנפש של אריסטו עם עמדה תיאולוגית שמקבלת את השפעת האל על הנפש כנתון, והוא רווח אצל רוב ההוגים המתוארים בספר.13

			לפי אריסטו, הנפש היא מהותו של הגוף החי ועקרון ארגונו. הוא מתאר את ההבדלים בין הכשרים הנפשיים כרמות שונות של מימוש ושל יציאה מן הכוח לפועל. בעקבות אריסטו, מייחס אבן סינא לנפש גם פעולות ותפקידים גופניים. הנפש האנושית משקפת את הדגם היסודי של ההיררכיה הקוסמית. יש בה רמה של נפש צמחית, המקבילה למין הצומח, רמה של נפש חיונית, המקבילה למין בעלי החיים, ורמה של נפש שכלית, המייחדת את מין האדם. הנפש השכלית לבדה אינה גופנית ועל כן אינה חשופה לפגיעות החומר ולבלייתו. היא מבטאת בכך את המשותף בינה ובין העולם העל־ירחי. 

			תפקודיה של הנפש הצמחית הולמים את מאפייני הצומח בטבע. היא אחראית על ההזנה וההפרשה, הגדילה וההתרבות. הנפש החיונית ממוקמת דרגה אחת מעליה. תפקודיה מקבילים לכשרים המהותיים לבעלי החיים. היא אחראית על התנועה המקומית, על התחושה ועל השרדנות ברמתה הנחותה. הנפש השכלית היא הדרגה העליונה שבכוחות הנפש. היא מורכבת משכל מעשי ומשכל עיוני. האחרון אחראי על החשיבה ועל ההכרעה המוסרית. בניגוד לנפשות שמתחתה, הפעילות שלה היא רצונית, ועל כן הישגיה תלויים בטיפוח העצמי של האדם ובחינוכו.14

			תשוקת דעת: דגם השכילה האריסטוטלי

			אריסטו ראה בתשוקת הדעת את שיא ההתרחשות המטאפיזית. התענוג המופק מן העיון הוא תענוג ארוטי בנקיותו. הוא תובע התמסרות מוחלטת לאהוב. תוך כדי עיון האוהב קולט את אהובו והופך להיות הוא, עד קצה כוחותיו:

			וההשכלה במלוא מובן המלה היא השכלת היותר טוב במלוא מובן המלה. מה שמשכיל השכל הוא עצמו. שהרי לוקח הוא חלק במושכלו, כי נהיה הוא עצמו למושכל, כשהוא נוגע במושאיו ומשכיל אותם, ובאופן זה השכל והמשכיל הם אחד. כי אין לך מוכשר לקבל את המושכל (שהוא המהות) אלא השכל; אולם פועל הוא כשהוא מחזיק בנשואו. ולפיכך נראה שמה שיש לשכל מן האלוהי הוא זה ולא זה; והעיון הוא הטוב והנעים מכל.15

			האנלוגיה בין פעולת הידיעה הגופנית לפעולת הידיעה השכלית מומחשת במשמעות הכפולה שמוכמנת בתפיסת הצורה והחומר של אריסטו. כשם שצורת הגוף היא מה שמבדיל חיצונית בין מושא אחד לאחר, כך צורת השכל היא המהות הפנימית של הדבר, המבדילה אותו מכל נושא אחר. צורת הגוף גלויה לעין ולשאר החושים, ואילו הצורה במובנה האריסטוטלי (המהות העצמית) נתפשת אך ורק על ידי השׂכל. כשם שהצורה החומרית מלמדת אותנו על הקשר של הדבר עם המרחב הגשמי — ממה הוא עשוי, כיצד נוצר ומי יצרו; כך צורת הדבר במובנה האריסטוטלי מלמדת אותנו על הקשר שלו עם עולם הרוח — לשם מה הוא עשוי, מה סיבתו ומהו ייעודו. הצורה החיצונית מתפשטת בחלל ועומדת על קו הגדר הגופני; ואילו הצורה הפנימית היא מופשטת ועומדת על ההגדרה.

			ואכן כושר־החשיבה חושב על הצורות באמצעות דימויים, ומה שראוי לרודפו ולהירתע ממנו מוגדר על פיהם; וכן הוא מונע גם אם התחושה היא נפרדת והוא מתייחס לדימויים. והריהו כמי שחש כי הלפיד הינו אש בראותו אותו מתנועע באמצעות [חישה] המשותפת [לכל החושים] — ויודע אז שהאויב נמצא [במקום]. ולעיתים גם מחשב [אדם] דבר בנפשו באמצעות דימויים או מושגים כאילו הוא רואה [את הדבר], כשהוא מתייעץ עם עצמו על דברים העתידים לקרות על פי מה שקיים.16 

			פעולת הַשְּׂכילה, שבה השכל קולט את מה שמחוצה לו, מתוארת על ידי אריסטו כתנועה ממצב של בערות, או של ידיעה בכוח למצב של ידיעה בפועל. באמצעות הלימוד השכל הופך מכשרון בכוח לכשרון בפועל כמו שהנגינה בכינור הופכת את הנער לכנר בפועל. השכל נחלץ ממצב טרום הידיעה הגולמי כשהוא מצליח לזהות את האמת ובתוך כך להזדהות עמה. או אז הופכת האמת מוטבעת בו והוא נושא את צורתה, כמו זוג אוהבים שהיו לבשר אחד: "אכן, השכל החושב והמושא הנחשב זהים כש[מדובר] במושאים חסרי חומר, כי הידע העיוני ומושא־הידיעה זהים במובן זה".17 הידיעה מתרחשת בתנאי שהשכל נכנע לחלוטין לאמת ומוותר כליל על דעותיו הקדומות. 

			גם בפעולת החושים אריסטו מבחין בין איבר החישה המצוי ביצור החש, לבין מושא החישה המצוי מחוצה לו. בין השניים מקשר גורם מתווך,18 השומר על קשר בו זמני בין קליטת החוש לבין האובייקט החיצוני. ואולם, שלא כפעולת השכל, פעולת החושים מרותקת תמיד למקרה מסוים ומוגבל, המזין את רשמי החושים ברגע נתון. יחד עם זאת, עצם ההכרה של אריסטו בכך שהתחושה הגופנית נמצאת בבסיס הדברים המוכרים בידיעה, כך שהמחשבה הנכונה תואמת מציאות בהכרח, יוצרת את הרצף האידיאולוגי בין השתוקקות גופנית לאהבה שכלית. אצל אריסטו אין פער בין תמונת העולם הנחווית להתרחשות האמיתית. הוא מניח שתודעת אנוש תופסת את התכונות המהותיות לדברים עצמם. המציאות האובייקטיבית והעיקרון המבאר באים מן החוץ ואינם תלויים בתודעה, כל עוד קולטני הלמידה וההתרשמות הן התחושה וההכרה. כושר הדמיון ההפכפך והמסוכן עלול להוליך שולל. במצבים של חוסר מודעות מלא, כמחלה, שינה, הזיה, הלם, או שיגעון מציג הדמיון תמונת עולם בדויה. כשהדמיון מעורב בהסקת מסקנות לגבי עקרונות מטאפיזיים, שאין בכוחו להכילם, הוא מוביל למסקנה שגויה. 

			תבנית רכישת הידע עוצבה בהשפעת יראת הכבוד שרוחשים לאמת הפילוסופים הרציונליים והתיאולוגים שמזהים בין האמת לבין האל. הפילוסופים והתיאולוגים הדולקים אחר האמת שפרו את דפוס הכניעה המוחלטת שהגופניות סוגדת לו, וקבעו שידיעה רוחנית מתרחשת כאשר ההכרה האנושית מתמסרת לאמת, עד שהיא מאבדת כליל את צביונה העצמאי. הם קבעו שהשכל נוהג כמעריץ דלוק ונצמד אל האמת מרגע שהוא מזהה אותה. ברגע זה משתלטת תשובה ברורה וחד־משמעית על הפיות הנפערים בספקנות וההכרה באמת הופכת עובדה שאין עליה עוררין. וכמו בזירה הגופנית, המחיר שההכרה משלמת על כיבוש הספק הוא אובדן החופש והחירות.

			געגוע: דגם השכילה האפלטוני

			דגם השכילה האפלטוני שונה מן האריסטוטלי בכך שהשכלול והכיבוש העצמי נמתחים בין נקודת המוצא לנקודת ההגעה. הריחוק ביניהן נפער באחת, בהבלטה מוחצת ותקיפה, ומתאחה אט־אט תוך כדי טיפוס מן התחתית אל הפסגה. האדם גופו הוא הסולם המחבר בין יופי עליון לתחתון. בחושיו הוא קולט את היופי החושני, ואילו ברגשותיו ובדמיונו הוא פועל למען הטוב ומעדן את סגולות רוחו. בבגרותו כשמבשילים הכרתו ושכלו, הוא מניח ליופי השכלי לכבוש אותו. נפש האדם, שבה עצמה טמון סוד היופי, מפיחה משמעות במפגשה עם העולם. השתוקקותה ליפה וכמיהתה אליו מקנות לה עונג עילאי. גם הידיעה הופכת לאופן של הכרעה, שהוא מעבר לה עצמה. 

			אפלטון רואה בדימוי או במשל אמצעי עקיף של ידיעה, ואילו אריסטו תובע מן השכל להזדהות הזדהות מלאה עם האמת כדי לדעת. ההבדל המהותי ביותר בין דגם השכילה האריסטוטלי לאפלטוני הוא בצמצום המרחק בין השכל היודע לידיעה. אריסטו מתיך אותם לאחד עד שאין להבדיל בין היודע לידוע, אך אפלטון שומר על המרחק ביניהם. הוא מציב סולם טיפוס מן הבערות המשתוקקת ועד למושאהּ. כל שלב מכיל בחובו את השלב שמעליו. הדוגמה הטובה יותר לאופן המדורג של התרחשות הידיעה אצל אפלטון הוא קביעתו שהידיעה ה"חדשה" היא לאמיתו של דבר היזכרות בידיעה קודמת. 

			אפלטון מאתר את הדחף להשכיל בתשוקה הארוטית להתמזג עם היפה. הרוח כמהה אל היפה יותר כי הוא גם בלתי גופני, ולפיכך גם יותר שכלי. 

			לעומת דגם השכילה האריסטוטלי, הבנוי על שעשוע עצמי ועל עונג בדלת אמות, בנוי הדגם האפלטוני הארוטי על הפרייה ונתינה. האידיאל האריסטוטלי הוא של דבקות השכל באמת עליונה ממנו, ואילו האידיאל האפלטוני הוא הולדה ביפה; הראשון — יונק ומזין את עצמו; השני — נותן את עצמו ומזין את אהובו. בדגם השכילה הארוטי המתלבה על ידי התשוקה ליפה, האני נושק, תרתי משמע, לאהובו, משום שהאהבה — כמו שמיטיב לתאר אריסטופנס במשתה — היא שחזור של שלמות בראשיתית. 

			נרקיסיזם שכלי: דגם השכילה הניאו־אפלטוני 

			אם אפלטון פתח ומתח תהום בין האידיאות לתופעות ואם אריסטו הטיחן זו בזו, ניתן לראות בפלוטינוס בן המאה השלישית, אבי השיטה הניאו־אפלטונית, את מי שהתווה את סולם ההוויה המתמשך בין האחד המוחלט לריבוי התופעות. יתרה מכך, אם נכון להציג את אפלטון כמי שתורתו דרבנה את דחיית התשוקה הגופנית, ואם נכון להציג את אריסטו כמי שהחדיר זוגיות בלתי שיוויונית לסדר הטבע, כי אז ראוי להציג את פלוטינוס כאביה של שיטה פילוסופית, המקדשת אהבה אנוכיית והתבשמות עצמית. 

			שיטתו של פלוטינוס מלכתחילה מטפחת את ההקבלה בין אהבה לבין פעולת השכל, שכן המאוהבות העצמית היא ראשיתה של הזיקה, על שלל גווניה, בין הישויות השכליות, בינן לבין עצמן ובינן לבין אחרות. כל פעולה שכלית מחקה את פעולתה של הישות השכלית העליונה העומדת בראש ההיררכיה הקוסמית מבלי שתתכוון לכך. שכליותה, ככל פעולות השכל האחרות, מרוכזת בעצמה בהנאה עילאית. תוך כדי התבוננות נרקיסיסטית זו שמטרתה שעשוע, היא יולדת את דמותה מחדש. האהבה המשתעשעת והלידה המשעתקת, משתקפות וחוזרות בכל הבבואות היוצרות את היררכית השכל בקוסמוס הניאו־אפלאטוני. הנרקיסיזם הניאו־אפלטוני אינו מקבל את השינוי בברכה, ובניגוד לתפיסת האבולוציה המודרנית, הוא רואה בסטיית צאצאי ההולדה השכלית מדמות אביהם הפחתה והתפשרות. 

			שכן, חרף מאמציה של כול צורה עצמית להיות היא עצמה, אט אט מתרחשת סטייה בלתי רצונית מהמקור, ונוצר שינוי דק ומדורג בינו לבין השכל הנובע ממנו. תוך כדי תהליך החשיבה העצמית מתרופף השעתוק השכלי ואת מקום הצורה תופס החומר, שבהיותו לא־שכל נתפס כשלילה וכלא־יש. הוא המקור לרוע ולאנומליה. התפרדות הריבוי ממקור אחד, שממנו הוא נבדל מהותית, אך בה בשעה הוא שרוי בתולדותיו מזכירה את המבנה הלוגי של היקש. כשם בתוצאת ההיקש ובתולדותיו נפרשת המסקנה שהייתה נעולה ומגורענת בהנחת המוצא השכלית, כך הגוף על חמרו נאצל מן הנפש הבלתי גשמית, הנפש על קליטתה החושית נאצלת מן השכל, והשכל על שלל האידיאות שבו נאצל מן האחד הטמיר והבדול.19

			ההכרח להתאים את תפיסת עולמם לאל בורא ומשגיח גרמה לתיאולוגים להעדיף את הניאו־אפלטוניות על פני התפיסות הקלסיות. תודות להיסט התיאולוגי של הפילוסופיה של ימי הביניים, גם נאמני אריסטו ראו באל את המקור לצורות המשוקעות בשכל האנושי בפרט ובעולם בכלל. בהשפעת הניאו־אפלטוניות, צויר האל כמבוע העקרונות, החוקים והאמיתות הפועלים בעולם. בתפיסתו של אבן סינא למשל, הדגם הניאו־אפלטוני מיושם תוך הקפדה על שכליות העצמים המשגיחים על העולם. עשרה שכלים יוצרים את שלשלת ההוויה הנמתחת בין האל והעולם. חרף שכליותן של הישויות המתווכות בין האל לעולם ולמרות האוטרקיות שלהן הן אפשריות המציאות. הן מייצגות את הפן היוצר של אל “מחויב המציאות", בלתי תלוי ובלתי נגיש. ואולם, במקום לתאר את העולם כנברא בחסד ובאהבתו של האל, הוצגה המערכת הקוסמית כפרי של אהבה והערצה של הישויות השכליות לעצמן. 

			סיכום 

			התשוקה העליונה והשכילה פועלים באותו האופן; יתר על כן, האחד בא להחליף את השני, כך שהאדם המפנה את התשוקה מן היופי הגופני הגלוי לעין אל עבר היופי השכלי הסמוי מן העין פועל על פי הדגם האריסטוטלי והאפלטוני כאחד.20 התיאולוגים של ימי הביניים אצלוּ לדברי אריסטו נופך דתי ששואב מרוח כתבי הקודש. הם תארו את תהליך רכישת האמת כדבקות השכל האנושי בשכל האלוהי, ואת עונג העיון השכלי כעונג אלוהי. את הדברת המוות בשיאו של ההישג האינטלקטואלי הם פירשו כגאולה אישית. אפלטון מאפיין את הפילוסופים המובהקים באהבה חזקה לאמת, בשקיקה לידע,21 בהתמסרות מלאה להנאת הנשמה ובהתעלמות מעונג הגוף.22 התיאולוגים הדגישו שכשם שהשאיפה לקירבת אלוהים מתעצמת ונמלאת מבקשת האמת, כך גם ההנאה מתעצמת ונמלאת מהשגת האמת.23

					"וכשתאוותיו של אדם זורמות אל הלימודים וכל היוצא בהם, דומני שתשרתנה את הנאת הנשמה עצמה כשהיא לעצמה, ומהנאות הגוף תתעלמנה אם פילוסוף הוא האיש לא לכאורה אלא לאמיתו של הדבר" (שם, עמ' 380–381).

				
				
					שם, שם.

				
			

		

	
		
			פרק שני

			השותף הסמוי

			השותף הסמוי

			רקע

			יחידת הקיום היסודית לפי אריסטו היא העצם. העצם הוא כל מה שניתן להגדיר כבעל קיום עצמי, אם גשמי, כעצמי העולם התת־ירחי, ואם רוחני, כעצמי העולם העל־ירחי. כל עצם, ולמעשה כל דבר־מה, מורכב מחומר ומצורה. החומר הוא המצע החיוני להתהוות העתידית. אריסטו סבר שכל מה שנמצא חייב להיות קודם בכוח. הצורה היא המהות והיא מימוש הציפייה הגלומה בחומר. החומר סובל שינויים רבים, פרטיים ומקומיים, והצורה משמרת את יסוד הקבע. בנוסף לחומר ולצורה, יש בכל עצם גם מרחב פתוח לשינוי, שאריסטו מכנה אותו בשם "העדר". בעצמים השמימיים, שהשינוי בהם מוגבל לשינוי תנועתי ממקום למקום, אין כמעט העדר, ואילו בעצמים הטבעיים, המצויים מתחת גלגל הירח, מרובים ההעדרים.

			בכל דבר ודבר, וגם בקוסמוס עצמו, מולכת מהות קבועה ושכלית ובלתי חומרית ומעניקה משמעות לשלל של שינויים איכותיים, כמותיים, תנועתיים ותנוחתיים. המהות נגישה להכרה ועל כן היא קרויה "צורה", אידיאה, ואילו ה"חומר" הוא כאוטי, מקרי ובלתי נאמן למהות אחת, ומבלעדי הצורה הוא משול ל"אין", או ל"כוח". החומר הוא בחזקת סיכוי האורב לשעת הכושר כדי לצאת אל הפועל. הוא מקור השינוי, שמתואר על ידי אריסטו כיציאה מן הכוח לפועל. האפשרות הגלומה בעצם הטבעי ממתינה להזדמנות לממש את עצמה עד קצה כוחה, כי כל דבר ודבר שואף להגיע למצב הטוב ביותר שהטבע הועיד לו. ברי כי מנעד האפשרות שונה בכל דבר ודבר. האדם זקוק לתנאים מקלים רבים כדי להוציא לפועל את כשריו המולדים. 

			ההיררכיה של הטבע נבנית מכך שהעצמים שדרגת מימושם גבוהה יותר נמצאים בשלב גבוה יותר של סולם ההוויה. ככל שמיקומו בהיררכיה גבוה יותר, קטנה תלותו של העצם בגורמים חיצוניים לו וגדלה עצמאותו (ומכאן עוצמת מימושו). האל הוא פסגת ההיררכיה. הוא השלימות המוחלטת. אין בו שום אפשרות, חומר, תנועה, תלות או שינוי. ישותו מצויה בשיא הקיום לנצח נצחים. דרגת הקיום הנחותה ביותר היא של החומר הראשוני, חסר המאפיינים. היא נצחית גם כן.

			היחסים בין החומר לצורה מתוארים לעיתים קרובות כיחסי אהבה. החומר משתוקק אל הצורה, הנמצאת תמיד מעליו. ותשוקה זו משורטטת כהתרוממות הנחות אל העליון ממנו. היא מחקה את הדרך שבה נהייתו המוקסמת של הקוסמוס האריסטוטלי אל הסיבה הראשונה, נהייה שאין להשׂביעה, דורכת את תנועותיו. מאחר והחומר נחות מן הצורה, משיכת הצורה אליו מתוארת כהתפתות וכהפסד. כניעת הצורה לחומר משמעה שהיש המצוי החטיא את ייעודו הטבעי. המטאפורה השכיחה לכך בגידה.

			התאווה הנחותה

			התרבות המודרנית נוטה לראות ביחס השלילי לגופניות פועל יוצא של התביעה לריסון מיני. תגליתו של פרויד שתת־המודע דובר בשפתה של מיניות שהודחה מפומביות השיח נותנת ביטוי לאינטואיציה ראשונית זו. אף כי תפיסת החטא הקדמון ולידת הבתולין של הדת הנוצרית תרמו את שלהן לפסילתה של המיניות הנשית הן אינן המניע היחיד לרתיעה מתענוגות הגוף. זמן רב לפני שהפרשנויות הצדקניות לכתבי הקודש דרדרו את הגופניות למעמד בזוי, הקנה אריסטו מעמד שלילי חד־משמעי לגופניות על ידי קישורה במושג "חומר". 

			אף־על־פי שאריסטו כיווץ את המרחק הגא שמתח מורו אפלטון בין ה"צורה" ל"חומר", או בין הרוח לגוף, או בין הכללי לפרטי, ודחק ודחס את האידיאות אל לב המנגנון של כל־דבר, גם בשיטתו, הבנויה על אי־הפרדה בין חומר לצורה, סובל ההיבט הגופני והגלוי של הקיום מערך נחות.24 הפרשנים התיאולוגים של דבריו העניקו את הקיום העליון והמוצק ביותר לצורה הנקייה מסממנים גופניים. הם גוללו את ההוויה הקוסמית בין קיום מוחלט ללא רבב של חומר, לבין חומריות מגושמת ללא קיום של ממש. 

			התאווה או ה"חשק" שמלבה החומר כלפי הצורה מתוארים בפי פילוסופים ותיאולוגים כאחד כפיתוי ושידול, משום שבכל מפגש בין הצורה לחומר חל שינוי אורגני. והשינוי האורגני קשור לעולם ולעולמי עולמים במוות. לכן תמיד כשהצורה נענית לחומר מסוים, ימיה קצובים, ויאריכו רק עד השינוי הבא. מנקודת ההסתכלות הקלסית השוני הוא פגיעות ומחדל. הוא מעיד על חוסר נחת ועל חוסר שלימות. השינויים החיוניים הללו נחשבים בזויים, לאו דווקא משום שאינם מוסריים, או גורמים סבל לזולת. השינויים החיוניים הללו נחשבים ירודים משום שהם מקפחים את בעליהם ומסיטים אותו מן הקיום הקבוע והנצחי: הקיום ללא החומר. זרע הפורענות טמון בגופניות עצמה, כי היא לעולם פועלת לפי ההווה ולפי העונג המיידי. 

			ברי כי שני הדברים המניעים [את בעל החיים] הם היצר והשכל [...] שהרי אילו היו הגורמים־לתנועה שניים, השכל והיצר, הם היו גורמים לתנועה על [תכלית] משותפת אחת במינה [...]

			... כי התאווה הא מעין יצר. והרי השכל צודק תמיד, ואילו יצר ודמיון צודקים או שאינם צודקים [...] כי השכל [מופנה] למה שעתיד [לקרות] בדורשו מאתנו להתנגד לדבר, ואילו התאווה — למיידי. שהרי נדמה לנו כי מה שמהנה באופן מיידי הוא המהנה באופן חד־משמעי, והינו טוב באופן חד־משמעי, כיוון שאיננו רואים את מה שעתיד [לקרות].25

			התאווה הגופנית נזכרת לגנאי משום שהיא מאפיינת את חסרי השכל. בגופניותו אין האדם שונה מבעלי חיים. דחיקת הגופניות נובעת מריחוקה מן השכל, ולא מקלונה המוסרי:

			אך אם יש להם כושר־החישה, אזי יהיה להם גם כושר־היצר: שהרי יצר הוא תאווה ולהט ורצייה: ובכל בעלי החיים מצוי אחד החושים לפחות, כלומר המישוש. אך מי שקיימת לו חישה, שייכים לו גם ההנאה והכאב, וגם המהנה והמכאיב. ומי שאלה מצויים בו, מצויה בו גם התאווה, כי היא היצר למהנה.26

			הגופניות אינה נחותה כשלעצמה. היא עומדת למכשול בדרך למימוש שכליותה של התודעה האנושית. ידיעת האמת מתרחשת רק כאשר שותפיה התנערו מחומריותם. כדי שהתודעה תקלוט תוכן מופשט, עליה גם כן להיות נטולת חומריות. 

			אריסטו הִקנה ל"חומר" — גוף מעמד של ישנות בכוח (פוטנציה), שקיומה בפועל הוא על תנאי. 

			הצורה — רוח היא שמעניקה את הסיבה ואת התכלית להתקיימות הממשית של משהו כמשהו. מה שהוא לא־שכלי נתפס כחומר הדרוך להתרחשות וכנעדר קיום עצמי וחסון. כך נוצרה זהות בין הקיים לשכלי. 

			גם כשהמתח האפלטוני בין רוח לחומר הוחזר לזירה הפילוסופית בזכות התיאולוגים הניאו אפלטונים, התירוץ היה רדיפת השכל, ולא החשש מהתדרדרות מוסרית. 

			האפלטוניות החדשה הוסיפה על המִשְׁנה האריסטוטלית כשמיסדה את מגע הטבע ומגע האלוהים. סיבתיות הטבע ורצון האלוהים שוב לא עמדו ככוחות מנוגדים המכחידים זה את זה, אלא הונחו יחד בתוך תבנית התנהגותו של הקוסמוס. המחיר היה כבד. והוא שולם במטבעות, שקול צלצולם נעם לאוזני התיאולוגים: אבחנה חותכת, צולפת בבשר בין רוח לחומר. בקצה האופטימאלי של הקיום היו הרצון והסיבתיות לאחד, משום ששניהם ביטאו את האמת המוחלטת שהגה ושב והגה בה הכל־יודע. לרוע המזל, במציאותו היחסית של האדם, לא תמיד עמד לרצון הכוח לחשוק בטוב. לעיתים הוליכוֹ שולל עונג מיידי וכוזב, והוא זנח את התועלת מאריכת הימים ודבק בו. 

			הפילוסופיה הרציונלית והדתית ראתה בעונג הגופני הד קלוש בלבד לעונג הרוחני. היא טענה שככל שגבוהה רמת ההוויה הקוסמית, כך היא גופנית פחות ורוחנית יותר, יצרית פחות ושכלית יותר, ארעית פחות ומתמדת יותר, חייתית פחות ואלוהית יותר. העונג הולם את הפעילות שהוא מוצר הלוואי שלה. הבעייה היא שאנשים מוקסמים מתענוגות הגוף, שוקעים בהם בשמחה ומבוססים בהם עוד ועוד. הם מוותרים מרצון על המאמץ הכרוך בשכלול התודעה ומפסידים את הסיכוי לחוות את עוצמת התענוג הרוחני. 

			סיכום

			ההיבטים השליליים של החומר נובעים ממעמדו הנחות בסולם היש. בחלוקה הדיכוטומית שבה האל מייצג את הישנות והטוב, החומר מייצג את ההעדר והרוע. היות ועצם ישנותו של החומר מוטלת בספק, הוא נתפס גם מבחינה ערכית כאחראי לבחירה בלתי־מוסרית ובלתי־רצויה. אכן, חולשתו המהותית של החומר היא תסמיכו עם מציאות מדומה ובדויה, המבקשת לרשת את מקומה של המציאות האמיתית. 

			שלושה טעמים להסתייגות מן העונג הגופני: הראשון שבהם הוא הטעם התרבותי, המשוקע בהתנגשות בין גוף לנפש באדם עצמו. הטעם השני הוא הטעם הדתי, הנעוץ ביחס שבין אל ואדם; עליונות האל נובעת מהעדר גשמיותו ונחיתות האדם נובעת מגשמיותו. הטעם השלישי הוא הטעם הפילוסופי, והוא ממוקד בהתנגשות בין הקביעות והנצחיות שבשכליוּת, לבין ההשתנות והזמניות שבגוּפניות. הטעמים הנזכרים חוברים לחזית אחת, הדוגלת בעליונות הרוחניות שבאדם. האינטרס הפילוסופי העמיק את הכחשת הגופניות כשהוא העדיף את השארות הנפש על פני היצירה האורגנית של צאצא חדש. 

			הזיקה בין העונג הגופני לבין האשה

			רקע 

			רוממות העונג הרוחני הולכת יד ביד עם נחיתותו של העונג הגופני. בהתאמה עם החלוקה האריסטוטלית לחומר ולצורה ובהתאמה עם המנעד האפלטוני ועם דגם ההתהוות הניאו־אפלטוני, שרווחו בימי הביניים, נתפס החומר כצד האפל של הישנות.

			בימי הביניים חיברו אנשי הדת בין תפיסת הפוטנציאליות האריסטוטלית לתפישה הניאו־אפלטונית הרואה בריחוקו של החומר מן ה"אחד" את מקור הרוע בעולם. החומריות, הגופניות והאינדיבידואליות מוקמו בשלב הנחות שבסולם ההוויה הקוסמי. חומריותם של התהליכים האורגניים וזיקתם הברורה ליצרי הגוף הנחותים הדירה אותם מהמשטר האלוהי. 

			הדגם שנוצר הוא צלול וברור: בקצה העליון של ההוויה, הישנות החסונה ביותר, האחדותית, הלא־גופנית, השכלית, יודעת הכל, הנצחית והעצמותית; ההוויה המכילה את סיבת קיומה בתוכה ואינה תלויה בדבר, ואילו בקצה התחתון של ההוויה האי־ישנות העמומה ביותר, המורכבת והריבויית, התלויה באחר לשם קיומה, החומרית, הבהמית, הנבערת ובת־החלוף. 

			בדגם ברור ונהיר זה, זוהה הגבר עם הצורה, עם ההכרה השכלית, עם הידיעה הנצחית, עם הנוסחה האוניברסאלית ועם ההגדרה בת הקיימא, וכנגדו האשה זוהתה עם החומר, עם המצע שקיומו תלוי בגורם המזדווג אליו מן החוץ ועם השינוי הכאוב המקוטב בין הכניסה רווית הדמים לעולם והיציאה ממנו. הגבר נקשר עם היופי היציב והקבוע של האמת והטוֹב ביפעת הדרם הקפואה, וכנגדו האשה נקשרה עם הפיתוי המיני של יצרי הגוף, עם תאווֹת תיחזוקו החולפות ובאות, עם ההולדה ועם המוות.

			דימוי החומר לאשה או לאם בתורתו של אפלטון 

			בדיאלוג “טימיאוס", העוסק בשינויים כבדי משקל, השקולים לבריאה או להולדה, מאמץ אפלטון דגם מבאר הבנוי על עקרון המשפחה. האב הוא דימוי למוצא השינוי והבן הוא דימוי לתוצר השינוי. האֵם, או האומנת היא דימוי לכלי הקיבול, שבו מתחולל השינוי. המצב האידיאלי הוא כאשר הבן דומה ככל האפשר לאביו. כדי שזה יקרה על השותף השלישי להיות חסר תכונות משל עצמו. האֵם או האומנת היא למעשה שותף סמוי בתהליך היצירה. השאיפה היא שהתוצר החדש יהיה בן דמותו של עקרון הראשית: האב. 

			חוסן הקיום של האב, מקור ההתהוות, והבן — פרי ההתהוות הוא ברור. מעמדו של השותף השלישי נחות מהם בעליל, ואפלטון מתאמץ במפגיע להפחית את חלקו עוד יותר בתהליך ההתהוות: 

			ואולם בפתיחה שנייה זו של תיאור הכל, עלינו להוסיף על אותה הבחנה שהבחנו בפתיחה הקודמת; שאז הבחנו בין שני מינים ועכשיו עלינו להצביע על מין שלישי. שכן הספיקו אותם השניים לצורך הדברים שהשמענו קודם... מאלה לא הבדלנו באותה שעה את השלישי, מהיותנו סבורים שיהיה לנו די בשניים אלו; אולם עכשיו כנראה מכריחנו הגיון הדברים שנשתדל לגלות בדברינו מין נוסף, מוקשה ומעומעם. מה הוא אפוא כוח הפעולה ואיזה הוא הטבע שיש לייחסו למין ההוא? מכל וכל טבעו הוא כדלהלן: להיות בית קיבול וכביכול אומנת של כל התולדה.27

			לשותף השלישי של ההתהוות אין דמות ותאר ברורים. טבעו חמקמק וקשה לכלוא אותו בתוך תמונת העולם המושכלת. ב"משתה" אפלטון תאר את ההשתוקקות הארוטית כנוכחת בסדר ההיררכי של היקום,28 אך ב"טימיאוס" הוא מסביר שה"סדר" בנוי על כך שאין בו מקום לשותף ארוטי, בעל זהות ומקום משלו. לו אפשר היה לייחס לאב תשוקה ארוטית, היתה משיכה זו מתפרשת כשיבוש המקור, וכהודאה בחולשה ובמחסור. התוצאה היא שההולדה הקוסמית היא הולדה עצמית של אב המאוהב בעצמו והמזדהה עם עצמו במובן האפלטוני ובמובן האריסטוטלי כאחד:

			מטעם זה אמו ובית קיבולו של מה שנתהווה בתחום הנראה או בתחום המוחש בדרך כלל אל נא יקרא בפינו אדמה, או אויר או אש או מים ואף לא בשם צאצאיהם או אבותיהם של הללו; מאידך גיסא, לא נבוא לידי טעות כשנקרא לו דבר בלתי נראה וחסר תואר ומכלכל כל, שבדרך תמוהה ביותר לוקח חלק במושכל, והשגתו קשה עד מאד.29 

			יתרה מכך, חיוניותו של השותף השלישי ליצירת הדבר החדש תלויה בהעדר תוארו ובאי־שכליותו. לטענת אפלטון, לו היה השותף הסמוי בעל זהות משלו הוא היה מחבל בדיוקו של הדיוקן המתהווה. נאמנות דגם ה"בן" לאב־הדגם מחייבת שיתעצב בתוך בור, אינות, או נקב עצום חסרי אפיונים: “והוא מין מושכל והווה שתמיד עומד בעינו, ושני בבחינת העתק הדגם שיש בו משום התהוות.30 ההתהוות היא בבחינת הווה נצחי השואף לשמר את תכונותיו לנצח. 

			סיכום

			ב"טימיאוס" אפלטון מניח את המרחב במעמד ביניים מטושטש בין הוויה קבועה ובלתי משתנה לבין הוויה זמנית ומשתנה. תפקידו של בית הקיבול ליצור את החלל שיאפשר השתנות של האידיאה (צורה); והוא מטרים את מושג החומר האריסטוטלי, בן זוגה ומקום משכנה של הצורה. תבנית המשפחה המשמשת את אפלטון כדי לתאר יצירתו של דבר מה חדש ממחישה את ההבדל הערכי בין השותפים ליצירה זו.

			חומר וצורה בתאוריית ההולדה של אריסטו

			אפלטון תרם לנחיתות ערכו של השותף ליצירה המתואר כאם או כאומנת. הוא ביטא את התובנה שרק בעל כורחה זקוקה היצירה למצע כמו־חומרי וכמו־אמהי. כדי שהיא תתרחש חייב בית הקיבול, או ה"חומר" להיות משולל מאפיינים משלו ובלתי מושכל בעליל. תיאוריית ההולדה של אריסטו מעמיקה את התובנות הכלליות של אפלטון ומיישמת אותן על הפרט האנושי. היא ממשיכה את המגמה לעגן את נחיתותו של החומר בזיקתו לגופניות ואת המגמה לדמותו לנקבה.

			לפי תיאוריית ההולדה של אריסטו מקום משכנה של הצורה האנושית הוא בזרע. רק בזרע הזכר משוקעת הצורה המבדילה בין מין האדם לבין בעלי החיים, ורק במפגשו עם זרע הזכר מקבל הילוד את הכשרים הנפשיים והשכליים, האופייניים לבן אנוש. תפקידה של הנקבה האנושית הוא לספק את החומר לצאצא החדש. אין שוויון בין תרומת ההורים ליצירת הצאצא שלהם, משום שספָּק הצורה נעלֶה על ספָּק החומר. כמו שבטבע כלו נקבע המופע הסופי עם השלטת הצורה על החומר, כך אצל צאצאי האדם הטבעת הצורה על החומר מסמנת את יצירתו של אדם חדש.

			לא זאת אף זאת, תהליך יצירת הנקבה מוסבר אצל אריסטו כשכפולו של כשל טבעי. מקורו של הכשל התחילי הוא בכך שהנקבה אינה מסוגלת לממש את שאיפת הטבע וליצר זרע, משום שהיא קרה מדי. כשל עקרוני זה חוזר על עצמו, כאשר הצאצא החדש, השואף לממש את צו הטבע ולהיות זכר, הופך לנקבה, בגלל עודף קור בתנאי הסביבה. 

			אריסטו מגדיר את הזרע כשארית של מזון. אך למרות זאת הוא קובע כי ייעודו הוא להיספג בגוף ולא להיפלט החוצה כפסולת: "אנו אומרים שוב כי הזרע נתון לנו כשארית המזון, השארית הסופית".31 בתאוריה זו הווסת של הנקבה היא רק לכאורה שארית המקבילה לשארית זרע אצל הזכר.32 לאמיתו של דבר, אותו חידלון טבעי, שמנע ממין הצאצא בדמות הנקבה להיות זכר בראשית דרכו, שב ומונע ממנו עתה לתפקד כזכר. השתלטות הקור על טבע הנקבה מונעת ממנה עתה לרקוח זרע מהמזון שספגה בדמה. בדומה לעוגה שלא נאפתה משום שהתנור לא יצר את החום הדרוש, נותרת בלילת המזון רכה ולחה ונפלטת החוצה כדומן דמי. אריסטו מסביר שהווסת היא דם שתהליך הבשלתו לזרע לא הושלם:

			הילד דומה גם בדמותו לאשה, ואמנם האשה היא כמו זכר בלתי מוליד. כי הנקבה מהווה אפס יכולת איזשהו בכך שאינה יכולה לרקוח זרע מן המזון האחרון (בזאת הכוונה או לדם או לאנלוגי לו אצל חסרי דם) בגלל טבעה הקר. ואמנם כמו שבחלל הבטן מביא חוסר הרקיחה לשלשול, כך בוורידים לשפכי דם בכלל ולווסת במיוחד. שהרי גם זו שפך דם, אלא שההם בגלל מחלה, ואילו זו טבעית.33

			כאשר הזרע יזכה למלוא התנאים למימושו הוא ישכפל את עצמו בדמות הצאצא החדש. אך כאשר עודף קור או לחות ישבשו את התנאים האופטימליים, הזרע יכחד או יתעוות. המקרה האחרון הוא ההסבר להיווצרות הנקבה: "וניגודו של הזכר היא הנקבה. ו'נקבה' היא בתוקף חוסר הרקיחה34 והקור של המזון הדמי…" (אריסטו, על ההיווצרות, ספר ד, ט"ז, עמ' 316):

			כמו כן היות ואפשרי שלעתים אין הזכר משתלט אם בגלל צעירותו או זקנותו או בגלל סיבה אחרת איזושהי שמעין זה — הכרחי שתהיה הולדת נקבות בקרב בעלי החיים. אבל המפלצות אינן הכרחיות ביחס לסיבת הלמען משהו וסיבת השלב הסופי, אלא הכרחיות בתוקף המקרה… הרי כאשר השארית הזרעית שבווסת רקוחה היטב, אזי שינוי המצב של הזכר ייצור את הדמות בעצמו… והוא דומה למולידו ולא לאמו ואם היא לא משתלטת היא מחסירה את אותה הפוטנציה שבה לא השתלטה.35 

			צאצא ממין נקבה הוא תקלה כלשהיא בפס היצור הטבעי, אם בעת רקיחת הזרע ועם בעת ההזנקה אל המרוץ לחיים.36 אריסטו קורא לשינוי בלתי רצוי זה שינוי מפלצתי, רק כדי לסמן בכך את גודל הסטייה של הטבע מתכנית המקור. 

			הזכר המממש את צורתו האוניברסאלית (צורת מין האדם) והפרטית (דמות דיוקנו הגנטית) ממוקם בהיררכיה הקוסמולוגית של אריסטו מעל האשה־נקבה. עליונותו של הגבר היא פועל יוצא של מיצוי הצורה, שִׂכְליותה ותכליותה. במימוש הצורה צפון אושר ועונג על־גופני, ולדברי אריסטו, אלוהי ונצחי. 

			... והיות שהסיבה המשנה־מצב הראשונה, אשר בה הסבר הדברים וצורתם היא מטבעה טובה יותר ואלוהית יותר מן החומר, לכן טובה יותר הפרדת המעולה מן הגרוע. משום כך, אצל כל אלה שבהם הדבר הוא אפשרי, ועד כמה שהדבר אפשרי מופרד הזכר מן הנקבה; כי הרי מקור שנוי המצב טוב יותר ואלוהי אצל הדברים הנוצרים, ואילו הנקבה היא חומר.37 

			התאוריה של אריסטו היא מדעית וביאור הזיקה הסיבתית בין מימוש הצורה האנושית לתכונת החום הטבעי הוא מיכניסטי ויבש, אך היא מהווה ראייה להנחת היסוד שהטבע מממש את תכליתו רק אצל הזכר. תאוריית ההולדה היא איפוא דוגמה בדוקה לכך שהתכונה הנקבית לדעתו של אריסטו נחותה מן התכונה הזכרית, למרות שכל אחד מהם שייך לפרט אנושי.38 

			כאשר אריסטו מתאר את תלותו של החומר בצורה כדי לצאת אל הפועל, הוא משווה את השתוקקותו של המצע חסר ההגדרה לצורה, שתזדווג אתו ותתן לו את מהותו ואת שמו, להשתוקקותה של הנקבה לזכר ולהשתוקקותו של המכוער ליפה:

			אך אין הצורה יכולה לערוג היא עצמה לעצמה, משום שאינה חסרה כלום [...] אלא החומר הוא זה [המשתוקק] כמו הנקבה לזכר והמכוער ליפה...39 

			היחס בין המכוער ליפה מצביע באופן חד משמעי על עליונות היפה. ברי שאין שיוויון בין השניים וכי המכוער שואף להיות יפה, אך לא להיפך: “כי אם יש משהו אלוהי טוב ונערג, אנו אומרים שמצד אחד נמצא המנוגד לו."40 ברי כי תשוקתה של הנקבה לזכר היא טבעית, אך תשוקתו של הזכר אליה — תחת העדפת קירבתו של היופי האלוהי שמעליו — היא התפתות לרוע והסטה מן היעד הטבעי. כמוה כמשיכת היפה אל המכוער, כהשחתת דרך הטבע וכסטייה מן האושר.41

			סיכום

			בהשפעתו של דפוס היצירה השכלית הבנוי על העתק דמות הבן מדמות האב, מוזער חלקה של האמא בדפוס היצירה האורגני. לפי אפלטון, הצאצא האידיאלי נתפס כמי שנושא במדויק את דמות האב ולכן יעילות תרומתה של הנקבה־אם־אומנת הותנתה בכך שלא תטביע את חותמה עליו. אריסטו צמצם עוד יותר את השותפות של האם ביצירה האורגנית כשזיהה בין המהות השכלית המאפיינת את ה"צורה" האנושית לבין היותו של הילוד ממין זכר. הולדה גברית, המבוססת על העתקה של הצורה ובה דמות האב אל הצאצא החדש היא חיקוי של דפוס השליטה השכלי בעולם העל־ירחי.

			פרק שלישי

			אב־הטיפוס של האיש השלם

			ללא אם — משליו של אבן סינא

			רקע

			הפחתת חלקה של הנקבה־אֵם ביצירתו של האדם האידיאלי ביחד עם אפיונו של הפילוסוף כאיש שכלי הביאו את אבן סינא לחבר מספר סיפורים מטאפוריים, המזכירים את המיתוס האפלטוני שבהם המחיש את המאבק בין השכל ליצר על דמותו הראויה של האדם. אדון כאן באחד מהם, כדוגמה להבלטת המאמץ לוותר על התפקיד הנשי: תחילה של אמא ואחר כך של רעיה בעיצוב הביוגרפיה של אדם־המעלה. הנחת היסוד היא שהתלות באשה היא הודאה מיותרת בפגיעותו של בן אנוש. גיבורו של החזון הפילוסופי הוא גבר הגובר על חולשת החומר והופך לבן דמותו של האל ולשליחו.

			נוסח א' של ספור סלאמאן ואבּסאל

			בספרו אלאִשַׁארַאת וַאלתַּנְבִּיהַאת (רמיזות והערות) חושף אבן סינא את הסודות השכליים של האמונה התמימה ומציג שתי גרסאות של ספור־משל על הזוג סלאמאן ואבּסאל. הגרסה הראשונה מספרת על מלך צדיק ששלט על ממלכה גדולה. המלך חפץ בבן יורש, אך מאן להתחבר עם אשה. בעצה אחת עם פילוסוף הוא הצליח ליצור ילד מטפת זרע שלא הונבטה ברחם־אם, והוא קרא לו בשם סלאמאן. אשה ששמה אבּסאל הניקה אותו וגידלה אותו. אבּסאל משכה את נפשו של סלאמאן. הוא התאהב בה והשתוקק להתענג בקירבתה. אביו אסר עליו להיות עמה וציווה עליו לעזוב אותה, אך סלאמאן לא ציית לו וברח עם אהובתו אל מעבר לים. המלך רחם עליהם ולתקופת מה הניח להם ודאג למחסורם, אך כעבור זמן שוב התעורר כעסו על כך שסלמאן מבלה זמן כה ממושך בחברת אשה, ולכן חזר והפריד בין האוהבים. גם כשסבלם של השניים גבר וסלאמאן התחנן אל אביו שיסלח לו, עמד האב בסירובו להוריש לבנו את המלוכה, כל עוד לא נטש את אבּסאל. 

			סלאמאן ואבּסאל שנואשו מן החיים זה לצד זו אחזו זה בידה של זו והשליכו עצמם אל גלי הים. האב אשר השקיף על המעשה הציל מאבדון את סלאמאן, אך אבּסאל טבעה במצולות. סלאמאן נמלא יגון, והמלך הבהיל אליו את הפילוסוף. הפילוסוף הצליח להרגיע את כיסופיו היוקדים של סלאמאן לשוב להתאחד עם אהובתו, כשחזר והציג בפניו את דיוקנה של אבּסאל פעמים רבות. תחילה התרצה סלאמאן והרעיף את אהבתו על צורת ה"יופי", אך לבסוף מאס בדמות הבדויה של “אבּסאל" והתיישב על כס המלוכה.42 

			לדברי הפרשן אלטוסי (1200–1273) במשל סיפורי זה המלך הוא דימוי לשכל הפועל והפילוסוף אשר עמו הוא מתייעץ הוא דימוי לשפע השופע עליו מלמעלה. סלאמאן הוא משל לנפש השכלית המקבלת את השפע השכלי מבלי שתהיה קשורה בדברים הגופניים. אבּסאל היא משל לכוח הגופני החייתי אשר באמצעותו מגיע הרובד המרגיש בנפש למימושו. תאוותו של סלאמאן לאבּסאל היא המחשה של נטיית הרובד השכלי בנפש אל תענוגות גופניים. הפכפכותה פורקת העול של אבּסאל מרמזת על זיקתה של הנפש החיונית לחומר. בריחתם של השניים אל מעבר לים מסמלת את השתקעותם בעניינים חולפים ועוברים, הרחוקים מן האמת (הנצחית). התענותם בייסורי החשק בעת היותם מופרדים זה מזו היא משל לייסורי הנפש ולחולשת כוחותיה בשנות הירידה המוסרית. שיבתו של סלאמאן לאביו מסמלת את השאיפה לשלמות ואת החרטה על הסחת הדעת בדברי הבל, ואילו השלכת נפשותיהם בים — את התדרדרותם חשוכת המרפא, בגוף וברוח. הצלתו של סלאמאן מסמלת את השארות הנפש־שכל אחרי אובדן הגוף. צפייתו בצורת ה"יופי" — מסמלת את עונג השמחה המלווה את הפעולה השכלית, ואילו ישיבתו על כסא המלוכה — את כיבוש השלמות האישית האמיתית: מלוכת השכל.43

			נוסח ב' של ספור סלאמאן ואבּסאל

			לסיפור הזוגיות של סלאמאן ואבּסאל יש גרסה נוספת. אלטוסי סובר שאבן סינא אינו מחברו האמיתי של הספור הראשון, אך הוא מקבל את הייחוס ההיסטורי של נוסחת הספור השני לאבן סינא. לפי הנוסח השני של הסיפור־משל סלאמאן ואבּסאל היו שני אחים אוהבים. אבּסאל היה הצעיר ביניהם והוא גדל בחיקו של אחיו הגדול. הוא בגר והיה לאיש יפה תואר, חכם, בעל נימוסים, ישר־דרך ואמיץ לב. אשתו של סלאמאן חשקה בו. היא הפצירה בבעלה לערב אותו בין בני המשפחה וסלאמאן מילא את בקשתה. אחרי שכל תכנוניה הזדוניים ללכוד את לבו של אבסאל עלו בתוהו זממה האשה תחבולה חדשה. היא פנתה לסלאמאן בעלה והציעה לו שישיא לאבּסאל את אחותה. היא קיוותה להשתלט עליו בדרך זו. 

			בליל הייחוד המתינה אשתו של סלאמאן לאבּסאל במיטת אחותה וכאשר נכנס אבּסאל מהרה להיצמד לגופו. אבּסאל נרתע לאחור. ברק שפלח את השמיים הקודרים המכוסים חשרת עבים, האיר את פניה של האשה ואבּסאל נמלא חלחלה. הוא שכנע את סלאמאן אחיו להפקיד בידיו את הצבא כדי להתנער מהאשה התאוותנית, חורשת המזימות. ואמנם הוא התייצב בראש הצבא, נלחם באומץ בעמים רבים וכבש יבשות וימים במזרח ובמערב. בתום הקרבות חזר למולדתו. הוא היה בטוח שאשתו של סלאמאן נרפאה מתשוקתה אליו ושכחה אותו, אך היא שבה לעגוב עליו. לאחר ששוב דחה אותה בשאט נפש, נשבעה לנקום בו. כשאבּסאל יצא להגן על מלכות אחיו בראש חייליו שדלה אשתו של סלאמאן את הלוחמים בחזית לנטוש אותו בקרב. החיילים התפזרו לכל רוח ואבּסאל נותר בשדה המערכה פצוע ושותת דם. חית פרא חמלה עליו והניקה אותו מעטיניה עד שהתאושש. הוא חזר אל סלאמאן, שהתאבל על מותו ושוב הצילו מידי אויביו. או אז קשרה האשה קשר עם הטבח ועם מגיש האוכל של אבּסאל. היא שיחדה אותם בכסף והם השקו אותו ברעל. אחיו נמלא צער על מותו ופרש ממלכותו. ביגונו המתיק סוד עם קונו, אשר גילה לו את המציאות המרה לאשורה. בזעמו ציווה סלאמאן להוציא להורג את אשתו, הטבח ומגיש האוכל באותו הרעל שבו קטלו את אחיו.44

			לפי פירושו של נציר אלטוסי, סלאמאן הוא דימוי לנפש השכלית ואבּסאל הוא דימוי לשכל העיוני אשר עתיד להפוך לשכל נרכש, בהשיגו שלמות שכלית. אשתו של סלאמאן היא דימוי לכוח הגופני הפועל באמצעות התאווה והכעס שבנפש החיונית. תשוקתה לאבּסאל היא דימוי לנטיית הגופניות לכפות עצמה על השכל, כשם שהיא כופה על שאר כוחות הנפש לעשות את דברה כדי שיסייעו לה להגשים את מטרותיה החולפות־עוברות. 

			סירובו של אבּסאל להיכנע לה הוא משל למשיכת השכל אל עולמו הוא. האחות אשר עליה שלטה אבּסאל — היא משל לשכל מעשי הכפוף לשכל העיוני. ההטעייה והחלפת התפקידים עם האחות — משל לפיתוי הנפש למלא בקשות חושניות ולהצגתן כאילו הן נושאות תועלת אמיתית. הברק המאיר מבעד לעננים האפלים משל הוא להבזק האלוהי והמשלהב של האמת המבקיע מבעד לעיסוק השוטף בדברים הזמניים והחשוכים. רתיעתו של אבּסאל מן האשה — משל היא להתרחקותו של השכל מן היצר. כיבוש הארצות בידי אחיו הוא משל ליכולתה של הנפש לאזור אומץ וגבורה תודות לכוח השכלי, להעפלתה אל העולם האלוהי, וליכולתה לנהל בהצלחה בעזרת הכוח המעשי את ענייני הגוף שלה. הפקרתו של סלאמאן בשדה הקרב מסמלת את שבירת הכוחות החושניים הדמיוניים והחלומיים בעת עלייתם לעולמות עליונים. חולשה זו של הכוחות החושניים נובעת מאדישותו של השכל אליהם. הזנתו מחלב חית הפרא, מסמלת את יניקתו של השכל (האנושי) מן השפע שמנביעות הישויות הבלתי חומריות הממוקמות מעליו. אבלו של סלאמאן על מותו של אבּסאל — מסמל את הבלבול שאוחז בנפש (השכלית, השמיימית) המוטרדת מהשגחתה על העולם שמתחתיה.

			חזרתו של אבּסאל אל אחיו מסמלת את דאגת השכל לתקינות הגוף. הטבח הוא סמל לכוח הכעסני שבאדם המבקש לנקום. מגיש האוכל מסמל את הכוח התאוותני המפקח על צרכי הגוף. מזימתם לאבד את אבּסאל היא סמל להתפוררותו של השכל בחיים הארצניים ולהגברת תלותו בשני כוחותיה של הנפש הגופנית. השמדתם של הטבח ומגיש האוכל בידי סלאמאן מסמלת את דעיכת יצרי הגוף בשלהי החיים, את שוך סערת הכעס ואת שבירת כוחה של התאווה.

			בשתי גרסאות הספור, “אבּסאל" מייצגת את ההיבט הפאסיבי, הגופני והנשי של האישיות הפילוסופית. בנוסח אחד “אבּסאל" היא דמות נשית הממזגת בחובה הן את האם המגדלת והן את האהובה הממיתה, ובנוסח השני נמהלים באישיותה החשק העוגב והנקמנות הקטלנית של אשה שטופת תאווה. 

			בשני נוסחי הסיפור של אבן סינא נעדרים כליל המאפיינים המובהקים ביותר של האמהוּת: הכלת הילוד ברחם, הנקתו וגידולו. את מקומם ממלא גורם נחות מן האדם בעליל: חית פרא. תחת זאת מעוצבת הגיבורה הנשית כסמל לתשוקות גופניות בזויות ואכזריות שסופן להמית. הסממנים הנשיים מנותקים מן הסגולה הנשית להביא חיים לעולם ולטפחם ברוך וברחמים. דמות זכרית, שההעתק שלה הוא ה"בן" או ה"אח" היא שממלאת תפקיד זה. הזכר ממלא את התפקיד הנשי המובהק ביותר ומעקר את ההולדה מן האורגניות. בהתאמה, מתארים שני הסיפורים את השכל האנושי כבן דמותו הנאמן של השכל האלוהי, כאחיו מלידה או כבן אשר נוצר מאב מושלם, ללא שותפות אשה. 

			הספור על חי בן יקטאן (מאת אבּן טֻפַיִל)

			גרסת הספור על חי בן יקטאן שחיבר אבּן טֻפַיִל (1110-1185), בהשראתו של אבן סינא זכתה לפרסום רב. גיבורם של שני נוסחיה הוא אדם שגדל באחד מן האיים ההודיים שמתחת לקו המשווה ללא אב ואם. בשל מיקומו ובשל תנאי האקלים הממוזג והמאוזן היה האי למקום משכנם של בעלי־חיים וצמחים מן המשובחים ביותר ממינם. 

			לפי אחד הנוסחים, חי בן יקטאן לא גדל ברחם אשה. הוא התהווה מרוח וחומר. הרוח הואצלה מלמעלה מן הדרגות העליונות ביותר של ההוויה, בדומה לאור החודר דרך זכוכית, ואילו החומר בקע מתוך כלי קיבול גולמיים ושוכלל לאיטו בתיאום מופלא והרמוני של הלחויות והיסודות החיוניים לקיום. הנוסח השני מספר את סיפורו של ילוד שננטש תכף ללידתו, הוכנס לתיבת עץ והושט במים. הסערה גלגלה אותו לאי הבודד, הטיחה את התיבה בסלעים ורופפה את לוחות העץ. בשני הנוסחים עורר בכיו של התינוק הרעב את רחמיה של צביה שאבדה את גוריה והיא הניקה אותו מעטיניה עד שבגר ולמד לעכל מזון אחר. הוא גדל בבדידות כפרא, דבר בשפת הצביה ולמד ממנה כיצד ללכת. הוא גם למד לחקות את קולות הציפורים והחיות. כשגילה את יתרון ידיו על פני רגלי החיות, כיסה את מערומיו בלבוש וחידד את ענפי העצים כנשק להגנתו. 

			כשהצביה הזדקנה הוא דאג למחסורה, אך כשמתה נמלא ברגשות הפתעה ופחד. חי בן יקטאן ביקש להתחקות אחר סיבת המוות, ביתק את גופת הצביה ובחן את איבריה הפנימיים. הוא הבין שהמוות נגרם בשל כשל קבוע באחד האיברים המרכזיים שבגוף, משום שניסיונו לימד אותו שפעולות החושים שבות לתפקודן הרגיל אחרי שמוּסר המעצור הזמני שמנע מהן לעבוד. חידת הגוף האנושי ריתקה אותו. הוא חקר בסקרנות את מנגנון הגוף האנושי. בהדרגה הכיר לדעת שהקוסמוס פועל באופן דומה. הוא הגיע למסקנה שהעולם חייב להיות סופי גם כן וכי בורא העולם חייב להיות בלתי־גופני (מופשט), לא־מורכב (פשוט), בלתי מתכלה (נצחי) ואחד ויחיד (ללא שותפים). תודות לכושרו להעמיק ובזכות גאונותו הבין חי בן יקטאן מעצמו את המבנה ההיררכי של הקוסמוס: הגלגלים המקיפים זה את זה והשכלים המתווכים בין השכל האלוהי לשכל האנושי. חוסנו ויופיו של העולם העל־חמרי משכו את לבו של חי בן יקטאן כבמטה קסם והוא העפיל אליו בשכלו והתענג על קירבתן של הישויות הרוחניות. העיסוק בצרכי הגוף היה לו לזרא. הוא הסתפק בהכרחי הזעום למחייתו בלבד. לקראת העשור החמישי לחייו למד חי לוותר על הנאות הגוף מרצונו ולשרות בעולמות עליונים רבי עונג.

			בחלוף העיתים העתיקה את מקום מושבה לקירבת האי אשר בו נולד חי בן יקטאן כת דתית עתיקה ששורשיה בנביאים הקדומים. דת זו נהגה להשפיע על מאמיניה באמצעות משלים, ועד מהרה התפשטה ונפוצה באי השכן. באותו אי גדלו שני בחורים יפי נפש ושוחרי טוב, לאחד מהם קראו אסאל, ולשני סלאמאן. שניהם נשבו בקסמיה של הדת העתיקה וקבלו על עצמם את חוקיה. הדבר חיזק את חברותם. שעות רבות היו מתעמקים בלימודי הדת ובהבנת מליצות הלשון שתארו את האל ואת מלאכיו, השכר והעונש. אסאל השתוקק לחדור אל המובן הפנימי ואל המשמעויות הרוחניות ושקע בפרשנות כתבי הקודש, ואילו סלאמאן שמר בזכרונו את פשט הכתובים והתרחק מן הפרשנות הפנימית ומן ההתעמקות בעיון. שניהם הקפידו על חשבון נפש ונקיון מוסרי ולחמו ביצר הרע. הם מצאו בתורה החדשה דברים בזכות ההתבודדות והפרישות כדרכים לאושר ולישועה לצד דברים בזכות חיי חברה. אסאל, שמטבעו נמשך להרהורים ממושכים, נתפס לרדיפת הפרישות והפנים את ההטפה בשבחה. סלאמאן, שמטבעו נרתע ממחשבה עצמאית, נתפס לחיים בחברה. הוא מצא בשותפות זו מקלט בפני הרהורי חטא ומחשבות רעות. ההבדל באופיים של סלאמאן ואסאל הביא לבסוף להיפרדותם. 

			לאוזניו של אסאל הגיע שמעו של האי אשר בו נוצר חי בן יקטאן. נודע לו על שפע אוצרות הטבע שבו, האוויר הממוזג וחיי הבדידות. הוא החליט לפרוש מחברת אנשים ולחיות שם את שארית ימי חייו. אסאל נפרד מחברו סלאמאן ועלה על ספינה שהסיעה אותו אל האי ונטשה אותו שם. על האי עבד את האל בבדידות גמורה, קשר שבחים לשמותיו המרוממים ולתאריו הנשגבים מבלי שידרש לקטוע את הרהוריו ולהעכיר את מחשבותיו. 

			באחד הימים יצא חי בן יקטאן לחפש אחר מזון ונתקל באסאל. אסאל היה בטוח שלפניו אחד מעובדי־האל אשר הגיע אל האי כדי להתבודד כמוהו, ואילו חי בן יקטאן, שלא ראה מעולם בעל חיים כדוגמתו, לא הצליח לזהות מה לפניו. הוא עמד והשתומם על מראהו ארוכות. הוא הבין בחוש שלפניו יצור אנושי, אך לא יכול היה לתקשר עמו כי לא ידע שפה מהי. אסאל אמנם ניסה לדבר עם חי בן יקטאן בשפות הרבות שהכיר מלימודיו, אך לא הצליח לדובב אותו. כאשר השגיח אסאל בשתיקתו של חי בן יקטאן לימד אותו לדבר ושאלו מי הוא ומניין הגיע אל האי הזה. חי בן יקטאן גילה לו שאין הוא יודע כלל על איזו שהיא התחלה לעצמו, ולא על אב או אם. הוא תאר לו את כל קורותיו וכיצד שכלל את ידיעותיו, עד שהגיע אל דרגת הדבקות השכלית. 

			כאשר שמע ממנו אסאל את תאור הישויות הנפרדות מעולם החוש, המכירות בוודאות עליונה באמת ובמקורה, לא פקפק עוד בכך שהדיבורים אשר מובאים בדתו בשם האל ומלאכיו, ספריו ושליחיו, יום הדין גן העדן והגהנום, אינם אלא דימויים ומשלים לדברים אשר חי בן יקטאן הכיר בקיומם במציאות השכלית (המטאפיזית). חי בן יקטאן ביקש לשמוע מאסאל על אודות מצוות דתו ועל פולחני האל שבה, ואסאל תאר בפניו את התפילה, הצדקה, הצום, העלייה לרגל ויתר חובות הדת. חי בן יקטאן לא הבין כלל כיצד מתארת הדת45 את האל בתאורים מגשימים כה בוטים וכיצד היא מטילה מוראה על מאמיניה בתמונות נוקבות של הסבל הגופני בעולם הבא. בסופו של דבר, אסאל וחי בן יקטאן, שכל אחד מהם הגיע אל העולם השכלי והעל־חומרי בדרך שונה, נשארו יחדיו על האי הבודד.46

			לפי פירושו הפילוסופי של המשל הסיפורי, הצמד סלאמאן ואבסאל הוא דימוי לחומר ולצורה ולמימושם בתחום האדם כצמד שכל וגוף. העימות בין השניים הוא ממושך, משום שלשכל קשה לגבור על פיתויי הגוף הנלוזים. הפילוסוף הבודד על האי הבודד הוא משל לבן אנוש שהכניע את מהותו הגופנית והפך לשכל טהור בעור אדם. שכלו כה משוכלל, עד שהוא מסוגל לקבל הדרכה ישירות מהשכל הפועל. במצב אידיאלי זה יש ייתור מוחלט של הגורם השלישי השותף להולדה, החומר, או הגופניות כהכללה, המסומלת במשלי אבן סינא כאשה תאוותנית. 

			המשלים הסיפוריים מציגים בסגנון ציורי וחושני אמת פילוסופית נוקשה ורזה: האדם המושלם לא בא לעולם בלידה אורגנית, משום שההולדה בבשר מחברת את היצור האנושי אל ההיבטים החיתיים והחולפים בהוויתו. אדם בודד על אי בודד הוא מטאפורה לריחוקה של דת שכלית המתבססת על מחשבה מדת גשמית, המתבססת על מעשים ולריחוקה של שפת השכל משפת המשל והדימוי. האי הבודד הוא מטאפורה ציורית לניתוקו של העולם הזה, הנגיש והחומרי, עולם ההמונים, מן העולם הבא, שרק במאמץ עקבי ועקש מסוגל יחיד בודד להעפיל עדיו. 

			סיכום

			הביוגרפיה של חי בן יקטאן משרטטת אב־טיפוס של פילוסוף הרוכש את ידיעותיו בבדידות וללא עזרה בזכות כשריו השכליים המעולים. התפתחותו האנושית השכלית מתרחשת ללא עזרה של אב, או מורה וללא ידיעת שפת־אנוש. הפילוסוף הטבעי מגיע אל הכרת הבורא ואל האמת המוחלטת תודות למיצוי הכושר השכלי הטבעי הטבוע בו מלידתו, ותודות לאינטואיציה על־שכלית, העוקפת את הכלים הפילוסופיים השגורים ומשתווה להשראה אלוהית. המשל על חי בן יקטאן ממחיש את הייתור באשה ואת העצמיות והבלעדיות של שכל־גבר, משום שהמציאות כולה נענית לקוד השכלי הזהה עם עצמו. העולם נגלל משכלו של אל אחד שאין לו כל שותף כהעתקה החוזרת על עצמה פעם אחר פעם, וחי בן יקטאן, החי ללא שותפים, מפצח וחושף את חוקיותה של ההיררכיה הקוסמית שכבה אחר שכבה. מרגע שעמד על הגיון הסדר בגוף בעל החיים, הוא עומד על הגיון הגוף והנפש האנושיים ובעקבותיו על הגיון הקוסמוס כולו. בכל פעם משתכלל ומעמיק המנגנון הפנימי, אך החוקים השכליים הפועלים בו הם אותם החוקים.

			ללא אם — משל הרמב"ם

			תאוריית ההולדה והיווצרות הצאצא של אריסטו תורמת באופן ברור למיזעורה של תרומת הנקבה ליצירתו של צאצא חדש. תאוריה זו, לפיה הזכר בלבד נושא את ה"צורה" האנושית בבני אדם הולמת את מגמת התיאולוגים לצמצם את חלקו של החומר בכלל. שהרי לא רק בקרב בני האדם החומר מסמן את הלא־יש ואת הלא־אלוהי. קו מחשבה זה הועתק ממין האדם ומן הפרט האנושי אל היקום. ללא ספק התיאולוגים גילו עניין עצום בהקטנת שותפותו של החומר בבריאה האלוהית, עד כדי העלמתו המוחלטת. לכן, כמו שאמונת אריסטו, שהטבע ממלא את ייעודו רק בהולדת זכרים הניבה את התובנה שלידת נקבות היא תקלה של הטבע ושיבוש "מפלצתי", כך אמונתם של התיאולוגים שהחומר אינו שותף רצוי בבריאה, הניבה את התובנה שבהתהוות המושלמת אין "חומר" כלל, אין רחם ואין אֵם.

			השאלה כיצד יאמץ פילוסוף דתי שכלתני את עמדת התיאולוגיה וכיצד יבליע בתוך תפיסת הטבע האריסטוטלית את תאוריית הבריאה יש מאין, המנתקת את הסיבה מן המסובב ופורעת את הסדר הטוב, הטרידה את ההוגים היהודיים המצדדים באריסטו ואת הרמב"ם עצמו. הרמב"ם ששומר על לשון סוד בעת שהמפגש בין השיטה הפילוסופית לתיאולוגיה אינו מניב פשרה סבירה, נוקט לשון כפולה בסוגיית התהוות הזמן והחומר הקדמון. הוא בוחר להמחיש את החידתיות האפלה לגבי ראשית העולם באמצעות משל על עוּבּר: 

			אי־אפשר להביא ראיה מכל הבחינות מטבעו של דבר שהתהווה, נגמר ונתייצב במצבו השלם ביותר למצבו של אותו דבר בשעה שהוא נע להתהוות. כן אין להביא ראיה ממצבו בשעת תנועתו למצבו לפני שהחל לנוע. כאשר תטעה בזאת ותקיש מדבר הקיים בפֹעַל על טבעו כשהוא בכוח, ייווצרו לך ספקות גדולים וייראו בעיניך בלתי־אפשריים דברים החייבים להימצא, ודברים בלתי־אפשריים ייראו בעיניך מחויבים.47 

			תכלית המשל היא להורות שאין לשלול את הבריאה יש מאין בנימוק שהשינוי העצום הכלול בה מנתץ לרסיסים את התמדת הקיום מנצח עד נצח, שעליו בנויה תפיסת עולם שכלית.48 אפס, העוּבּר הוא אמנם התרחשות חדשה, אך זו התרחשות שקודמת לה חבירה של צורה לחומר. המכנה המשותף לעוּבּר ול"בריאה מאין" הוא מצב טרום ההוויה. בהסברו על הולדת הצאצא האנושי כבר טען אריסטו שה"חומר" שהנקבה מספקת ליצור האנושי החדש, אינו מכריע את קיומו באמת, והוא למעשה רכיב שתפקידו להעלם תחת הזהות האנושית. משמקבלים את תורתו של אריסטו ומניחים כְּמובן מאליו שהשהות הפלאית ברחם האם אינה בגדר התרחשות של ממש, אפשר לאיין את קיומו הממשי של העוּבּר ולראות בו הכנה בלבד לקיומו של אדם בפועל, כמו שאפשר לאיין את קיומו הממשי של החומר הקדמון ולטעון שהוא הכנה בלבד לקיומו של העולם החומרי:

			התבונן אפוא במשל הזה ולמד ממנו לקח, אתה המעיין, ותמצא שמצבנו ביחס לאריסטו שווה לזה. כי אנו, קהל ההולכים בעקבות משה רבנו ואברהם אבינו עליהם השלום, מאמינים שהעולם הֻוָּה בצורת כך וכך, והיה כך מכך, ונברא כך אחרי כך. והנה מתחיל אריסטו לחלוק על דברינו, ולהביא נגדנו ראיות מטבע המציאות הקבועה השלמה הקיימת בפֹעַל, אשר אנו מודים לו שאחרי שנתייצבה והגיעה לשלמות אינה דומה אף במשהו למה שהיתה בשעת ההתהוות, ושהיא הובאה לידי מציאות לאחר הֶעְדֵּר גמור.49

			על פי המשל, ילד אשר אמו מתה זמן קצר אחר לידתו והוא גדל על אי בודד בחברת גברים מבלי שראה אשה מימיו, לעולם לא יאמין כי כל בני האדם התחילו את חייהם בתוך בטן אטומה, ללא אוויר או מזון. חייו של העובר ברחם שונים בצורה מפליגה מחייו כבוגר: 

			כאשר מונעים מכל פרט מבינינו לנשום חלק של שעה — הוא מת ותנועותיו פוסקות. כיצד ניתן, אפוא, להעלות על הדעת שפרט מבינינו יהיה בתוך מיכל אטום המקיף אותו, בתוך חללו של גוף, במשך חודשים והוא חי ומתנועע?50

			כוונתו הגלויה של המשל היא לערער על התפישה המדעית־אריסטוטלית, המתנגדת לרעיון ההתחלה מאפס. ואולם, למעשה המשל מתכתב עם ההוגים המוסלמים שחיברו את סיפור הפילוסוף על האי הבודד על מנת להמחיש את רפיפותן של אמיתות היסוד של הדת ההתגלותית וההיסטורית. הנער על האי הבודד, התוהה מנין בא לעולם באפיזודה ההיפוטתית של הרמב"ם וגיבור משליהם של אבן סינא ואבן טפיל מייצגים את הידיעה השכלית האינטואיטיבית, שבזה לקיום האורגני והבלתי שכלי. האיש הבודד על האי הבודד, המסוגל להרות ממוחו את האמיתות הראשוניות ללא שותף או עוזר, מסמל את האקסיומות השכליות הקיימות בזכות עצמן, בלתי תלויות באיש, בדיוק כמוהו.

			דימוי העובר המנותק מן העולם אוצר בחובו חולשה וכוח. כמו האדם על האי הבודד, גם התינוק בבטן האם מוגף בפני העולם שמחוץ לרחם מצד אחד, אך מוגן במעטפת השיליה מצד שני. ואמנם, הרמב"ם מצהיר שתכליתו של משל העוּבּר היא להגן על התורה מפני הרסנותה של המחשבה המדעית הפועלת בקו ישר ללא שום היסוס: “ראוי שתשמור בלבך עניין זה, כי הוא חומה גדולה אשר בניתיה סביב התורה, המקיפה ובולמת את אבניו של כל המיידה בה."51

			גם במשל של אבן טפיל (בעקבות אבן סינא) מסמל האדם על האי הבודד עצמאות מחשבתית וחוסן קיום, דווקא בשל ניתוקו מחיי החברה. האי הוא כמו מעבדה מעוקרת, הוא אוטם את יושביו בפני זיהומיה של דת ההמונים הדימויית. מאחר ולא גדל על ברכיה, אין הוא חב לה דבר. הרמב"ם מוסיף למסר של אבן טפיל וטוען כי האיש הבודד אינו חב דבר גם לפילוסופים. 

			משל העוּבּר של הרמב"ם מעלה אל פני השטח תודעת מעמקים, הסותרת את המסר המוצהר, בין אם בלא־מודע, כמו בניתוח הנפשי, ובין אם במודע, כדי לשדר לקוראים מסר הפוך מן המסר הגלוי, כפי שנהג הרמב"ם בחיבוריו הפילוסופיים. המסר הצמוד למסר הגלוי כמו תאום סיאמי הוא התובנה האפלטונית,52 שלרחם האימהי אין תכונות של קיום מוחש. בנוסף אליה, מאפשר מושג הפוטנציאל של אריסטו לראות את ההריון כחיוני להוצאתו לפועל של יצור אנושי חדש, דווקא תודות לכך שהוא נעדר מאפייני קיום משל עצמו. כמו שהחומר הקדמון, המסומל בנקבה, אינו הוויה בת ממש ומבחינת הולדת העולם הוא משול כ"אין", כך ההריון המתרחש בנקבה אינו ראשית אנושית, ומבחינת הולדת האדם הוא משול כ"איִן".

			סיכום

			משל העוּבּר של הרמב"ם חושף תובנות מובלעות נוספות שרחשו באוויר הפילוסופי שנשם הרמב"ם. העילה להעלאת שאלת הראשית במורה נבוכים היא דמות הבדיון של נער פילוסוף יתום, החי בחברת גברים. הפליאה על ההולדה עולה בד בבד עם חיים ללא אם וללא בת זוג. על פני המים צפה מוסכמת עומק, לפיה אב הטיפוס של האדם השלם צומח בחברה גברית מבודדת53 וממילא, האדם השלם, היודע את כל סודות היקום וסודות האל, אינו יודע דבר על חיי משפחה וזוגיות, ואין לו מושג על אהבה מוסרית וחושנית. הוא מגיע למיצוי הכושר השכלי באי בודד, מנותק מאב ואם ומחברת אדם. 

			משל העובר של הרמב"ם, הפילוסוף על אי בודד והפילוסוף הגדל ללא אֵם הם המחשה פרטית, אינדיבידואלית וביוגרפית של עצמיות השכל. יכולתו של הפילוסוף לגלות בכוחות עצמו את צפונות היקום ואת מסתרי הגוף האנושי היא ההוכחה הטובה ביותר לכך שהשכל המפענח את תכני האמת הוא דגם מוקטן של השכל האחראי לתכני האמת. הפילוסוף על האי הבודד והפילוסוף הגדל ללא אם הם הוכחה מקומית לאי־האורגניות של תשוקת הדעת החפה מיצריות, ועדות ברורה לנחיתותה של אהבת הגוף, המוצמתת לנשיית הנשיות ולגחמות הרחם.

			פרק רביעי

			האבטיפוס הנשי ואשה נואפת

			פירושו של פילון לחטאה של האשה

			פילון האלכסנדרוני, בן המאה הראשונה לספירה, הוא מהתיאולוגים הראשונים ששילבו בין המִשְׁנה הפילוסופית לבין המסר דתי. פרשנותו האליגורית לקריאת התגר של חוה על השלטון האלוהי ולאכילה האסורה מפרי עץ הדעת הטמיעה ברבים את דימוי הגופניות לאשה. תרומתו של פילון למטאפורה אשה־חומר עיצבה את תכונות הפיתוי והמרדנות, את הגחמה שאין לה כיסוי ואת ההבטחה שלעולם לא תפרע כמאפייני ההכשלה האצורה באשה.

			פילון הוא ככל הנראה ההוגה היהודי הראשון המזהה את הרכיב החומרי, החושני שבאדם עם האשה. הוא מדמה את הקשר בין השכל המופשט לגוף החושני לקשר בין גבר לאשה. החטא הוא בהפרת הסדר הטוב ובהשתלטות היסוד הכנוע והצייתן מטבע מהותו (אשה־תחושה) על היסוד החופשי והריבוני מטבע מהותו (שכל־גבר). בסדר הטוב, החומר הוא משרתה של הצורה. הוא נחבא אל הכלים וחסר מעמד משלו. פעולתו כישות עצמאית, בדיוק כמו פעולתה העצמאית והמפתיעה של חוה, היא שפורעת את הסדר האלוהי.

			תחבולותיה ומרמותיה אין ההנאה מעזה להפעילן על הגבר אלא על האשה, ובאמצעותה עליו; וזה בהחלט כדת וכדין. שהרי בקרבנו השכל הוא בבחינת גבר והתחושה בבחינת אשה; וההנאה פוגשת את החושים ומתקשרת עימם תחילה, ודרכם היא מוליכה שולל את השכל מנהיגם.54 

			ה"תחושה" המסומלת באשה, כרוכה בהנאה גופנית מיידית אך נחותה, משום שהיא פועלת באמצעות הגוף, והגוף הוא המרכיב החייתי שבאדם. לעומתה, השכל המסומל בגבר, משחרר את האדם מעבדותו לסיפוקים בני החלוף של הגוף, מן המוות וממועקת החומר. ההקבלה בין האשה ל"תחושה" ול"הנאה" הגופניות גוררת עמה את ההקבלה בין אשה לבין החלטה מטופשת. התחושה משותפת לאדם ולחי. היא מורידה את האדם ממעלת צלם אלוהים, שבה מושל השכל לרמה הבהמית, שבה מושלים היצרים. 

			הכניעה להפצרות הנשנות של הנאות הגוף מרפה את התגייסות הכוחות לאתגר השכלי. ההנאה הפרוצה והפרועה גורמת לשכל לאבד את הראש ואת האדנות והשליטה, שניתנו בידיו. היא לוכדת אותו בכף בעורמה ובדברי חלקות:

			בקיצור, אין להתעלם מזה, שבהיותה מעין זונה ופרוצה משתוקקת ההנאה לפגוש מאהב ומחפשת סרסורים, שדרכם היא תלכוד את הלה כבחכה. מסרסרים לה החושים ומשיגים לה את המאהב. לאחר שפיתתה אותם, מכניעה היא בקלות את השכל.55

			תכונת הפיתוי נקשרה לעד עם האשה, דרך חוה, האשה הראשונה, אֵם כל חי ואֵם כל דעה קדומה על טיבה הרע של הנשיות. בפירושו של פילון היא כרוכה יחד בהבטחות השווא הקטלניות שמפזרת האשה הזרה והחוטאת מכתבי הקודש, המקור והיעד של תענוגות הגוף המדומים.56 

			פירושו של פילון מתכתב עם המיתוס שמציע אריסטופנס בחיבורו של אפלטון המשתה בתשובה לשאלה מהו ארוס. הוא גם מעלה על הדעת מדרש חז"ל על כך שהאדם הראשון שנברא היה איש ואשה מחוברים יחדיו.57 לפי המדרש, אלוהים הפריד בין הזכר והנקבה המחוברים יחד, כדי שיוכלו לקיים את ברכת “פרו ורבו". ואילו על פי המיתוס שמגולל אריסטופנס, נולדה התשוקה הארוטית, כאשר זאוס חתך לשניים את בני האדם, שבעבר היו יצורים כפולים המחוברים זה לזה כתאומים סיאמיים. כל חצי־אדם השתוקק להשלמתו בידי בן־דמותו שהיה פעם בשר מבשרו. בדומה לאתיקה האריסטוטלית, כך גם בהסברו של אריסטופנס, היחיד הוא קנה המידה לאהובו ולעצמו ועליו לבחור בסוג האהבה הנאות לו: אהבת גברים, אהבת נשים או אהבה אנדרוגינית. 

			הערך העליון המבטיח את האושר הוא האיחוד עם העצמי, ולא עם אמת עליונה. בסיפורו של אריסטופנס, המרגוע לתשוקה המבוזרת והתזזיתית של הארוס הוא השובע המוחלט והרווי של השלם כפרט, ולא היפה כשלעצמו והטוב כשלעצמו. באוהבים מפעם הגעגוע לאחדותם בעבר הרחוק, אך לא למקור ההוויה.58

			לפי פירושו של פילון, גן העדן הוא כמו האי הבודד. הוא מקום מושלם, המצמיח את פירותיו למען יצורים תבוניים המתנהגים על פי צו אלוהי וקוד שכלי. האדם הראשון מסמל את השלמות הראשונית האידיאלית. באנוש האידיאלי, השכל המופשט הוא מעל התחושה הגשמית. שלמות זו מקבילה לסדר הקוסמי, שבו האל השכלי, נטול הגוף, הוא מעל עולם החומר הזקוק נואשות לשלטונו ולהשגחתו. ההיענות לתאווה הגופנית ולחושניות מערערת את שלטון השלם על החסר, ואת עליונות הנצחי והיודע על המשתנה והפתי. היא מגרשת את האדם מממלכת התבונה, מאושר הידיעה, ומחיי הנצח:

			כל אחד מן החושים נכנע לקסמיה ושמח על תשורותיה: חוש הראייה — על שלל הצבעים והצורות; חוש השמיעה על נועם הקולות; חוש הטעם על ערבת המעדנים; חוש הריח — על ניחוח הבשמים הנודפים. ומשקיבלו את המתנות הללו, הם מביאים אותן כדרך העבדים אל השכל כמו אל אדוניהם, ולוקחים עימם כפרקליט את השכנוע, למען לא ידחה דבר כלל וכלל. והוא מתפתה ומיד נעשה נתין תחת מנהיג, עבד תחת אדון, גולה תחת אזרח, ובן תמותה תחת בן אלמוות.59

			פילון מאריך בתרומתו של כל חוש וחוש להולכת השולל של השכל. העונש המיידי על הבחירה בהנאה גופנית, "אותה היפעלות חמורה וחשוכת מרפא", הוא העמקת יסוד הגופניות במהות האנושית. העונש ערוך מידה כנגד מידה, כי ככל שהאדם הוא חומרי יותר, כך הוא נתון יותר לפגיעתו של החומר — תחלואיו, סבלו והמוות הבלתי נמנע האורב לגוף חלוש. משמעה המיידי של הגליית השכל מממלכת הגוף הוא הזנחת פיתוחם של הכשרים הנפשיים השכליים, שבהם תלויה השארות הנפש. רדיפת הנאות הגוף מקבילה לאובדן תענוגות הרוח. התשוקה הגופנית היא כאשה קטלנית, משום שהיא מקפדת את חיי הנצח של אהובהּ. 

			סיכום

			פרשנותו של פילון לחטאה של האשה העמיקה את הזיקה בין יצריות וגחמה חסרות רסן מוסרי לבין הנאה גופנית. נחיתות הגוף, שנבעה ממניעים פילוסופיים חברה להוקעת הבשר, שנבעה ממניעים תיאולוגיים. פחיתות כפולה זו הידקה את הקשר שבין הטוהר המוסרי לרוממות הרוח ובין הוודאות הברורה של עליונות השכל על התחושה לבין הוודאות הברורה של עליונות הגבר על האשה. 

			פירושו של הרמב"ם לחטאה של האשה

			בספרו הפילוסופי המפורסם מורה נבוכים חוזר הרמב"ם (1138–1204) על ההקבלה בין האשה לבין החומר ומחדד את היחס הסיבתי בין תשוקה גופנית לבין החטאת הייעוד הטבעי. הוא משווה את הזוגיות בין הצורה־שכל לבין החומר־גוף לזוגיות שבין גבר לאשה. 

			הרמב"ם מדמה את החומר הצייתני הכפוף להכתבות הצורה ל"אשת חיל", שבזכות מעשיה הטובים למען בני ביתה בבית נודע בשערים בעלה, קרי צורת האדם.60 ואולם, ברוב המקרים כשהרמב"ם ממשיל את החומר לאשה הוא מדגיש דווקא את האופי השלילי והבוגדני של השינוי התכוף, התדירי, המערער את קביעותו של הסדר הטוב: "אבל יפשיט [החומר] צורה וילבש אחרת תמיד... מה נפלאים דברי שלמה בחוכמתו ע"ה בהשוותו את החומר לאשת איש זונה."61 הדימוי לאשה מדרבן את הרמב"ם לפרש את סגולת החומר לחבור כל פעם לצורה אחרת כתכונה של אי־נאמנות,62 שידול ופיתוי: "למרות היותה אשת איש אין היא פוסקת מלבקש גבר אחר להחליף בו את בעלה, מפתה אותו ומושכת אותו בכל דרך עד שהוא מקבל ממנה מה שבעלה היה מקבל. זה מצבו של החומר".63 הסמיכות שיוצר הרמב"ם בין האשה לבין גופניות בזויה נשענת על הסמיכות שבין החומר לבין מום, מחלה, סטייה, כיעור ומוות: "התברר אפוא שכל השחתה כליון או חיסרון, הם בגלל החומר דווקא".64 יתרה מכך, הגופניות והחומר הם המקור להנאות נלוזות ויצריות כתאוות האכילה והמשגל:

			כל העבירות של אדם וחטאיו הם עקב החומר שלו, ולא עקב צורתו. ואילו כל מעלותיו נובעות מצורתו [...] ואילו אכילתו, שתייתו ומשגלו ולהיטותו אחר אלה וכן כעסו וכל מידה [תכונת אופי] רעה הנמצאת בו — כולם נובעים מן החומר שלו.65

			בפרשנותו לחטא גן העדן, הרמב"ם פוסע בעקבותיו של הדרש האליגורי של פילון לסיפור זה. תאוותנותם של יצרי הגוף, המוליכים שולל את שכלו של האדם ומדררדרים אותו לשרדנות בהמית נחותה מושווית לחמדנותה ולגרגרנותה של האשה. הפסד חיי הנצח והרדיפה האינסופית אחר עונג בר־קיימא הם תוצאת אובדן שלטונו של השכל־צורה־גבר על האורגניות־חומר־אשה.66

			גם בפרשנותו של הרמב"ם, כמו בפרשנותו של פילון, מתהדהד מדרש חז"ל על אדם הראשון האנדרוגיני. כמו פילון לפניו, אף הרמב"ם סבור שהתערבותו של האל וניסורו של הזוג המאוחד הכרחיים לתיקונה של הבריאה הראשונה השוויונית, כי רק בסדר היררכי, כשהגבר הוא מעל לאשה, מתקיים העולם. כמו בפירושו של פילון, החטא נעוץ בהיפוך הסדר ובהעדפת העונג התחתון על פני העונג עליון: “מזה התקשרות הנחש עם חוה... והיותה גוברת עליו בראש בעוד הוא גובר עליה בעקב...".67

			כמו פילון גם הרמב"ם מסביר שהמהות האנושית בנויה מיסוד אנושי זכרי כללי, והוא השכל, ומיסוד אנושי אישי ונקבי, והוא החומר (או הגוף). הקו החוצה בין זכר לנקבה הוא קו החלציים. ממנו ומעלה מולך הזכר, הלא הוא השכל האלמותי, וממנו ומטה מולכת הנקבה, הלא היא התשוקה הנואשת להדביר את המוות באמצעות המיניות וההולדה. 

			מזה דבריהם שאדם וחוה נבראו יחד מחוברים גב אל גב. הוא נחלק ונלקח חציו, והוא חוה והועמד מולו. ומה שנאמר אחת מצלעותיו, כוונתו אחד משני צדיו. והביאו ראיה מצלע המשכן אשר תרגמו סטר משכנא וכן אמרו מן סטרוהי. הבן איפוא כיצד היתה ההבהרה שהם שניים מבחינת־מה בעוד הם אחד, כמו שאמר עצם מעצמי ובשר מבשרי. והוא הוסיף חיזוק לכך באומרו ששם אחד לשניהם אשה כי מאיש לוקחה זאת. הוא הדגיש את התאחדותם ואמר ודבק באשתו והיו לבשר אחד. מה רבה בורותו של מי שאינו מבין שכל זה (נאמר) בהכרח לעניין כלשהו. זה ברור אפוא.68 

			האנושיות הזכרית דוברת בלשון השכל שבה נברא העולם, ואילו האנושיות הנקבית נענית לקולות החושניים והפרועים שבאדם, המדומים לקולות חיה.

			ממה שחייב אתה לדעת ולשׂים לב אליו, הוא שהנחש לא פנה כלל אל אדם ישירות ולא דיבר אליו. שׂיחו ופנייתו הישירה היו אל חוה, ובאמצעות חוה ניזוק אדם, והנחש גרם לאובדנו. איבה מושלמת קיימת רק בין הנחש וחוה ובין זרעו וזרעה.69

			פרשנותו הפילוסופית של הרמב"ם מקנה משמעות מופשטת לדברי האגדה המיתיים המתארים את הנחש, בדמות גמל, שעליו רוכב סמאל השטני.70 הוא מותח את יחידת הקיום האריסטוטלית, שנוסחתה צורה השולטת על חומר, לכדי תבנית היסוד של הסדר הקוסמי. הסדר הטוב שבו העליון והמרומם שולט על הנחות והבזוי מודגם בדימוי גבר הרוכב על אשה, ואילו תשלילו, הסדר הרע, מודגם בדמות סמאל הרוכב על הנחש־גמל.71 

			פילון ראה בנחש סמל להנאה. הרמב"ם רואה בו סמל לדמיון. אצל שניהם הנחש מייצג את הספק המכרסם, הנוגס ביציבותו של מבנה הקוסמוס. הנחשיות והניחוש הם החלופה הדמיונית והדמונית לסדר הטוב. ההישמעות לצו האל הולמת את הוראת השכל, המכיר לדעת את מה שבאמת קיים, ואילו ההתפתות לשטן ניזונה מתשוקת שווא יצרית שאין לה אחיזה במציאות. דברי הרמב"ם המבארים את חטאה של האשה בפרק ל (של החלק השני של מורה נבוכים) משלימים את דבריו בפרק ב (של החלק הראשון בספר) על אודות גן העדן. לשיטתו, לכושר השכלי, ל"אדם", אין כל נגישות לנחש, או לשטן. השכל מסוגל להשתלט על החומר לבערו ולהתנתק ממנו. מצב תודעתי אידיאלי זה מתאר הרמב"ם כגן עדן. 

			עד האכילה מעץ הדעת היה אדם הראשון אדיש למערומיו ולמשיכה המינית, אך העונג החושני המיידי חדר לגן העדן יחד עם הנחש והרעיל את הביטחה השכלית המוחלטת. בו ברגע שאדם הראשון שולח את ידו אל עץ הדעת טוב ורע, נסדקת ההכרה השכלית ההרמטית וההתרחקות מגן העדן היא בלתי נמנעת. מרגע שהוא מעדיף את העונג המיידי על פני התועלת הקבועה, אושרו אובד לו. הוא מתנער מההכרח הלוגי ומהצו האלוהי ואץ לחסות בצל חיבוקם של הדמיון, הניחוש, והשטניות. הגירוש מגן העדן ומחיי הנצח הוא המצב שבו החומר משתלט על הצורה, הגופניות משתקת את השכליות והסיכוי לחיי נצח אובד לעד. 

			סיכום

			לפי פרושיהם של פילון והרמב"ם, האשה המפתה והמתפתה היא מטאפורה להתנגשות עתיקת היומין של הנצח המעוקר והקפוא עם הייחום, הלידה והמוות. בפרשנותו של הרמב"ם לספור גן העדן, האדם המאושר מסמן את האהבה לאמת המטאפיזית המבוססת על הידע האלוהי, ואילו האשה הספקנית, מסמלת את הערעור על הצו האלוהי ואת העדפת הידע האינטואיטיבי, הנשען על התנסות, סברה ומוסכמות חברתיות (הידיעות המפורסמות). כשם שהאושר בגן העדן הוא תולדה מיידית של הכרת האמת האובייקטיבית והאלוהית, כך הגירוש מגן העדן הוא תוצאה מיידית של העמדת ה"אני" בראש המאוויים ושל הפיכת הסובייקט לקנה המידה ול"סדר הטוב".

			תרומתו של אבן סינא להמשלת החומר לאשה נואפת

			לתאור יחסי החומר־צורה כיחסים בין אשה לגבר היתה השפעה רבת־חשיבות על זיהוי האשה עם יצרי הגוף הנחותים. לצד תפקודיה של האשה במשפחה כיולדת וכאם שתרמה לקישורה עם היצר המיני, צמחה בפרשנות לדברי אריסטו מגמה פילוסופית שכרכה אותה עם חומר. החומר במשנתו של אריסטו הוא גורם חיוני, אך הוא מתקיים תמיד לצידה של הצורה, שבה הוא תלוי לחלוטין. יחסי החומר והצורה בפילוסופית הטבע של אריסטו המתפקדים כצמד, שבו הצורה עליונה על החומר, הומחשו באופן ספונטני בדימוי לזוג, שפעולתו הנכונה היא בכפיפות האשה למרות הגבר. הרמב"ם מבטא רעיון זה בקול ברור: 

			כל העבירות של אדם וחטאיו הם עקב החומר שלו הנפסד, ולא עקב צורתו; ואילו כל מעלותיו נובעות מצורתו [...] מכיוון שהתברר שכך הדבר, ואי אפשר בתוקף החכמה האלוהית שיימצא חומר בלי צורה, ולא שתמצא צורה מאלו הצורות בלי חומר והתחייב שהצורה האנושית הנכבדה מאד — אשר הבהרנו שהיא ‘צלם אלוהים ודמותו' — תהיה רתוקה לחומר העפרי העכור, החשוך, המניע אותו לכל חיסרון והשחתה ניתנה לה יכולת על החומר, להתגבר עליו, לדון אותו ולשלוט עליו כדי שהיא תכניע אותו, תבלום את דחפיו ותשיב אותו למצב תקין ככל האפשר.72 

			ראינו לעיל, שהפרשנות התיאולוגית־פילוסופית לאריסטו שתארה כהכנעה את המאפיין הטבעי של החומר, לקלוט את הצורה שמזדווגת עמו, הוסיפה ופרשה את תכונת החומר לחבור כל פעם לצורה אחרת כבוגדניות. כך גובתה התלות המוחלטת של החומר בתכונת חוסר־נאמנות, ושתיהן צוירו כתכונות שליליות ונשיות.73 תהליך זה בולט מאוד אצל אבן סינא.

			אבן סינא מסביר ארוכות שמאחר והחומר אינו יכול להתקיים ללא צורה, שהרי בלעדיה הוא צפוי להתפוגג כליל ולהיפך ל"העדר מוחלט", השתוקקותו אליה היא תכונתו המובהקת:

			אשר להיולי, הואיל והוא מתמיד בהשתוקקותו אל הצורה בהעדרה ולהוט אחרי בהמצאה, לפיכך תמצא שכאשר ההיולי משולל צורה הוא נחפז להחליפה באחרת, מחשש פו ידבק בו ההעדר המוחלט.74 

			החומר זקוק נואשות לצורה כדי להיחלץ מהמצב הנחות של אי קיום, ולכן הוא שב ומשתדך בכל פעם לצורה חדשה. תשוקה זו לקירבת הצורה, היא כמו הנטייה האצורה בכל אחד מארבעת היסודות להגיע למקומו הטבעי: האויר אל על והמים — למטה. לצד תיאור הכוח המניע החיוני להשרדותם של כל פרט ושל כול מופע כאהבה ראויה, נזקק אבן סינא לתאור תשוקת החומר לצורה כדחף יצרי ירוד:

			אין צורך לשקוע כאן בהבהרת הלמות [כלומר, של ההסבר על השתוקקות החומר לצורה־גבר] של זאת שהרי ההיולי כמוהו כאשה שפלה ובזויה [למראה], החוששת פן ייראה כיעורה ברבים, וכאשר ייחשף צעיפה תכסה על מראיה המגונים בשרוולה. נקבע אפוא כי בהיולי יש אהבה יצרית.75 

			אין לשלול את האפשרות שהרמב"ם קיבל מאבן סינא את דימוי החומר לאשה פתיינית. כיוון שהחומר תמיד נחות מן הצורה, דימויו לאשה מכוערת ובלתי נאמנה העניק מעמד של אמת מדעית לדרדור מעמדה של האשה בשר ודם. יחד עם זאת, בד בבד עם דימוי התנהגותו השגורה של החומר לאשת־איש המשרכת דרכיה, אפשר למצוא אצל אבן סינא תאורים חיוביים של אשה, הראויה להיות מושא לחשק ולאהבה, לגיפוף ולנישוק, ובלבד שהזוגיות משרתת את מטרות המשפחה, ואת שימור המין האנושי.76 

			לא רק מערכת היחסים בין הצורה לחומר מדומה לזוגיות, שכאשר היא אופטימלית הגבר שולט על האשה והמיניות תקינה, ואילו כאשר היא יוצאת מן הסדר הטוב האשה מפתה את הגבר והמיניות היא בזויה; גם מערכת היחסים שבין הכוח הרציונלי לבין כוח הדמיוני־חושני שבנפש האדם מתוארת במונחים של זוגיות נאותה, או יצריות קלוקלת. במצב תקין, הכוח השכלי שולט על כוחות הנפש הנחותים ממנו ועסוק בקליטת התכנים האלוהיים והשכליים, אך במצב בלתי תקין, התשוקה והתאווה משתלטות על שיקול הדעת, בדומה לעבד המורד באדונו: 

			שהרי אפשר שהכוח הרציונלי יבקש להצילו [מצרה הכרוכה] בכמה צדדים של השגת מבוקשו, בדרך של סיוע. אז יפיק [כוח ההערכה],77 בעקבות נטייתו של הכוח הרציונלי אליו תוספת של כוח והעזה, עד כדי כך שיתחזה כמי שהשיג את מבוקשו בלעדיו. יתרה מזו [כוח ההערכה] ימרוד בו [כלומר, בכוח הרציונלי] יתקשט בתכונותיו ובסימני ההיכר שלו, יטען את טענותיו וידמה בנפשו כי זכה לתאר לעצמו את המושכלות באופן שהנפש [הרציונלית] תתן בו אמון והשכל יבטח בו.78

			בשורות אלו מתאר אבן סינא את האי־נורמליות של מרידת כוח ההערכה הנחות בכוח השכלי העליון. פריעת הסדר נוצרת מהתחזות הכושר הנפשי שאינו אמון על הרהור ומחשבה לכושר שכלי המופקד על הבנה וניתוח שכליים. ההתחזות מוליכה שולל את יתר כוחות הנפש המנהיגים את האדם, ובראשם השכל. ההטעייה הזדונית מוּנעת מזחיחות ומיהירות. היא משולה לבגידה של עבד באדונו: 

			כמוהו [כוח ההערכה] כעבד רע, אשר אדונו רומז לו שיסייע לו בעניין מזדמן, בעל חשיבות עצומה, ורב תועלת עת יושג, ו[העבד] סבור כי זכה במבוקש בלעדי אדונו, וכי אדונו אינו מסוגל לכך, ואף זאת כי הוא הוא האדון לאמתו של דבר, כך הוא המצב גם לגבי כח התשוקה שבאדם, וזהו אחד הגורמים להשחתה.79 

			אבן סינא מסביר שבמקרים שבהם הכוח הנפשי הנחות אינו מציית לפקודות הכוח הנפשי העליון, התוצאה היא אובדן80 במקום שגשוג וצמיחה. בפרשנותו לסיפור גן העדן, הרמב"ם נעזר בשני טיעונים שונים של אבן סינא על מנת להעניק פשר קוסמי ופסיכולוגי רחב־משמעות לדרדור ממצב של אהבה שכלית למצב של תשוקה גופנית. 

			ראשיתה של חדשנותו של הרמב"ם בפירושו לחטא האשה בסיפור גן העדן בהסמלת אדם וחוה לכוחות נפשיים, כמו שעשה לפניו פילון. בד בבד עם צעד זה, הוא הטמיע בפירושו את דימוי יחסי החומר והצורה ליחסי גבר ואשה. למרכיבים אלו, בהם דנו בעבר, הוא מוסיף את מוטיב בוגדנותה של האשה, הן במימד הטבעי, כחומר בוגדני כלפי הצורה, שאותה היא אמורה לשרת, והן במימד הפסיכולוגי ככוח נפשי באדם עצמו. שני יסודות אחרונים אלו מתלכדים לטיעון אחד, היות ובאדם, הצורה היא השכל (המדומה לגבר ולאדון), ואילו החומר (המדומה לאשה ולעבד) הוא הגופניות. 

			בעקבות אבן סינא מפרש הרמב"ם את חטא האשה בגן העדן כמרידה של הדמיון בשכל, לו הוא כפוף כמו שהאשה כפופה לגבר. התהפכות היוצרות, והשתלטות הדמיון על השכל, שהרמב"ם מכנה “תאוותיו" של האדם, היא אסונו (פסאד) של המין האנושי: 

			והנה בשכל מכיר האדם האמת מן השקר. וכן הוא בכל הדברים המושכלים. וכאשר היה במצבו השלם הגמור ביותר, הרי חרף טבע בריאתו ומושכלותיו [...] וכאשר המרה את פי האל ונטה לעבר תאוותיו הדמיוניות ותענוגות חושיו הגופניים, כמו שאמר: “כִּי טוֹב הָעֵץ לְמַאֲכָל וְכִי תַאֲוָה־הוּא לָעֵינַיִם" (בראשית ג, 6) נענש בכך שנשללה ממנו אותה השגה שכלית. לכן הוא המרה את הצו אשר נצטווה מפאת שכלו.81 

			אין זה מקרי שהרמב"ם מביא כדוגמה לשלטון השכל את האדישות למשיכה הגופנית ולעירום: 

			חרף... מושכלותיו, אשר בגללם נאמר עליו “וַתְּחַסְּרֵהוּ מְּעַט מֵאֱלֹהִים" (תהילים ו, ח) לא היה לו בכלל כח המיועד לעסוק במפורסמות. הוא לא השיג אפילו את הברור ביותר בין המפורסמות לגנאי והוא חשיפת הערווה. דבר זה לא היה מגונה בעיניו והוא לא השיג את הגנאי שבו.82

			הטיעון כי כל עוד שולט הכוח השכלי על האדם, הוא לא יזדקק לעונג המיני והטיעון כי הדמיון הוא האחראי לצריכת המיניות מתוך רדיפה אחר עונג מזדמן, מופיעים גם כן בפרק החמישי של האיגרת על האהבה לאבן סינא, כחלק משרשרת טיעונים, המתארת את אסון השתלטות הדמיון על השכל, ואת בקשת העונג המיני כתכלית בפני עצמה הנגררת ממנה:

			כך, בעזרת כח הדמיון הוא ינהג ביחס לדברים מעודנים ומופלאים עד שכמעט ידמה לכך דמיונו לשכל בטהרתו, כדי להתאים את עצמו לאנשי היופי, השלמות, המתינות והדמיון במעשי הזעם, הוא יבחר בתחבולות מגוונות, אשר באמצעותן יקל לו להשיג שליטה ונצחון. ואפשר שגם יגלה מעצמותו את רשמי המעשים בהתאם לשותפות שבין הכוח הרציונלי לכוח החייתי, כגון שהכוח הרציונלי שלו יסלק את הכוח החושני שלו כדי להוציא מידי הפרטים עניינים כלליים בדרך של אינדוקציה וכגון הסתייעותו בכוח הדמיון בהרהוריו, כדי להגיע בכך להשגת מטרתו ביחס לעניינים השכליים; וכגון שיטיל על הכוח התאוותני לדעת אשה בלא כוונה עצמית להנאה בלבד אלא כדי להידמות לסיבה הראשונה בבקשה להותיר בחיים את המינים, ובמיוחד את המשובח שבהם וכוונתי לבן המין האנושי.83 

			אבן סינא מסביר שכאשר הדמיון מורד בשכל ומנסה לתפוס את מקומו הוא נוקט תכסיסים שונים ו"תחבולות מגוונות", כדי “להשיג שליטה ונצחון". הדמיון הפחות מן השכל עושה מאמץ עילאי, אך הוא נשאר בגבולות כשרונותיו, ומה שעולה בידיו הן פעולות חיקוי בלבד, ללא ההבנה השכלית החיונית כדי לרדת לעומק המטרות הרציונליות. לפיכך, המאפיין של פעולות החיקוי הללו הוא רדיפת ההנאה, ולא התועלת. כך גם המיניות נדרשת לשם סיפוק ההנאה, ולא לשם שימור המין, שהוא היעד הטבעי שלה. 

			בפירוש חטא האשה בפרשנות גן העדן שלו, הרמב"ם משתמש ברעיונות אלו של אבן סינא. האשה משחקת בשני תפקידיה: במישור הריאלי (מישור ההולם את הפרשנות המסורתית לחטאה) כאשה הממרה את צו האל ומפתה את הגבר בקלות דעתה; ובמישור הסמלי, כעבד המתקומם נגד אדונו, אם כחומר המורד בצורה, ואם כדמיון המורד בשכל. הדמיון הולך יד ביד עם התאווה הגופנית ועם אשה מפתה, ואילו הכוח השכלי נשזר עם ידיעת האמת ועם המשיכה הטבעית למימושה. 

			הרמב"ם מפרש כחטא הנובע מרדיפה אחר גן עדן דמיוני את האסון שבדברי האזהרה של אבן סינא נגזר מהעדר ביקורת שכלית. באמצעות הטיעונים הפילוסופיים של אבן סינא יכול הרמב"ם לבאר את ספור הגירוש מגן העדן, ככשל פסיכולוגי האורב לכל אדם. בהשפעתו של אבן סינא, הוא יכול לטעון ששורש החטא נעוץ במרידת הדמיון בשכל. הדמיון/אשה רק מחקה את השכל/גבר, ואינו מסוגל לפענח את תמונת המציאות לאשורה. לפיכך הוא רודף אחר חלופה גשמית ופנטסטית לעונג רוחני וריאלי. בעקבות אבן סינא טוען הרמב"ם כי הדמיון יוצא חוצץ נגד תפיסת העולם הרציונלית, הרואה בעקרון התועלת את המניע הבלעדי להתנהגות שכלית ומוסרית, ובמקומה רודף אחר גן עדן הזוי ואשלייתי. 

			סיכום

			בפירוש חטאה של האשה בספור גן העדן כמשל על מרידת הדמיון בשכל ועל התגברות התאווה הגופנית האישית על המבט השכלי־אלוהי הולם המציאות, הושפע הרמב"ם מאבן סינא. הוא הושפע מההסמלה שיצר אבן סינא בין אשה נאמנה וזוגיות תקינה המשרתת את סדר העולם, לבין יחסי החומר צורה ושעבוד כוחות ההכרה לאדנות השכל. לצד אלה ירש הרמב"ם מאבן סינא את האנאלוגיה בין אשה פתיינית הבוגדת בבעלה, לבין שיבוש הסדר הקוסמי, ההתנהגות הרציונלית והמוסרית ורדיפת העונג הגופני.

			פרק חמישי

			הולדה גברית

			דחיית ההולדה הנשית ובריאה מן ה"אין"

			במשל של אבן טפיל, האי הבודד השומר על הפילוסוף המקורי והטבעי לבל ינוגע באמונות שווא נפוצות הוא “מקום" קדושה ואושר, כמו גן העדן. במשל העוּבּר של הרמב"ם, חומת הרחם שמאחוריה חומת האי הבודד מבטיחה לפילוסוף הבודד חסימה כפולה מפני רעיונות פולשניים. המקום ההרמטי מגונן על השכל הגאוני של הפילוסוף התם שאין לו ראשית, אב או אם מפני מגע אורגני אקראי, העלול לזהמו ולהפכו בשגגה לשותף בהפצה של טעות הרת גורל, כגון: התאוריה שהחומר הוא שותף בבריאה.

			ההקבלה בין החומר לאשה מזינה את ההקבלה בין בריאת העולם להולדה. החלל הקוסמי נדון כמו חלל הגוף הנשי בגין ראיית הרחם והקוסמוס כ"מקום" וכישות עצמאית רוחשת חיים. 

			הגדרת ה"מקום" של אריסטו תופשת את הקוסמוס כיחידה מסודרת סופית וכדורית, המלאה ברציפות בחומר. אף התנועה מתרחשת בה יחסית לגוף הנע, ואינה מתחוללת בתוך ריק אינסופי שבו נעים הגופים כאטומים. בתפיסת הקוסמוס כ"מקום" של אריסטו, לכל יסוד יש “מקום" משלו. מקומות טבעיים אלו מסודרים בסדר קונצנטרי: מרכז הקוסמוס מתלכד עם מרכז הארץ, מעליו יסוד המים, אחריו יסוד האוויר, ולבסוף יסוד האש. השכבה שמעליהם היא תחום האתר, היסוד החמישי, השמימי, ובו מסודרים כוכבי הלכת אף הם בסידור קונצנטרי. אריסטו מגדיר “מקום" תודות לגבול המקיף אותו. מעמד המציאות של הגבול (של המקיף), המקביל ל"צורה", לעולם נעלה ממעמד המציאות של המקום (המוקף), המקביל לחומר (השמים עליונים על פני הארץ, והאוויר הקל והדליל השואף מעלה עליון על פני העפר, הדחוס והכבד, השואף מטה). הגדרה זו פותחת פתח לתפיסת ה"מקום" הארצי מלכתחילה כנחות וכנשלט. עד כי פלוטינוס ייחס נחיתות מוחלטת למקום הפיזיקלי, שהוא כ"רחם" עבור ה"חומר" ועבור הגופים שבתוכו.84

			הדת המקדשת “מקום" היא היורשת של התפישה הפילוסופית, הרואה את המעמד הנבחר של ה"מקום" כסדר המואצל מכוח עליון על התחתון. עבור המאמינים, מרחב או חלל המלא בנוכחות אלוהית הוא “מקום". תחילה מקום הוא נתח ארץ מסוים, שבו האל מתגלה לאיש מסוים, כמו במקרה של יעקב, המקיץ מחלום הסולם ומודה “עתה ידעתי כי יש אלוהים במקום הזה",85 ואחר כך, בתהליך הפשטת מושג האל והזדככותו משייכות, נעשה “מקום" לתואר מתואריו. 

			בפירושיהם של פילון והרמב"ם, ראשיתו של השיבוש בגן העדן — ה"מקום" הקדוש והמושלם, ה"מרכז" הקוסמי — הוא בהופעתה של האשה־חומר כמהות עצמית, המערערת על חד משמעיותו של סדר מוניסטי, שִכלי וזכרי. החטא, השגגה, ואף הכפירה, הנלווים דרך קבע לאיזכור מרדנותה של האשה־חומר מלמדים על עומק השיבוש הנגרר מהפרת הצו השכלי ומהחלפת הדגם האנכי, שבו העליון שולט ומשפיע על התחתון, בדגם מאוזן שוויוני, שבו ניצבות זו לצד זו, שתי חלופות שקולות ושוות, כמו באדם הראשון, העשוי גבר ואשה מחוברים זה לזה. 

			האדם הראשון הוא סמל לזיווג בין חומר לצורה, שעליו קמים ונופלים טבע האדם וטבע העולם. כאשר שתי רשויות מתקיימות זו לצד זו ללא הכרעה ברורה לגבי עדיפות האחת על פני השנייה, סדרי הקוסמוס, החברה והפרט אינם נקבעים עוד על ידי שולט יחיד ואמת אחת. הבחירה בין שתי החלופות היא לפי החשק והרצון, כפי שארע בגן העדן.

			שלילת מאפייני הקיום הממשי מן השותף הסמוי האמהי, שזימנה התובנה האפלטונית ואפיון החומר כקיום בכוח בלבד, שזימנה התובנה של אריסטו, הקלו על התיאולוגים חסידי הפילוסופיה הקלסית, לקיים את האמונה בבריאת העולם מן האין בלי להגיע להתנגשות פנימית. דימוי תשוקת החומר לצורה לתשוקת הנקבה אל הזכר והקטנת השפעתה של הנקבה האנושית על אנושיותו של הילוד הפכו את הבריאה מקבילה טבעית ללידה. כשם שבתהליך ההולדה האנושי הוקטן מאוד חלקה של האשה, כך גם בתהליך היצירה הקוסמי, נושל מתכונות עצמיות השותף השלישי שהוא כמו אֵם, או אומנת, או רחם ענק. וכשם שבתפיסת המדע, החומר הוא העדר או פוטנציאל, שאין להם קיום ללא הצורה, כך גם לנקבה אין קיום ללא הזכר. 

			סיכום

			האשה היולדת היא ייצוג פיוטי של אמונה בבריאה מתמשכת של העולם והיא קוראת תגר על פילוסופים ותיאולוגים יורשי אריסטו, המבקשים להכחידה בשם שלטונו המוחלט והאלמותי של שכל מופשט.

			הסתירה בין התפישה הפילוסופית והמדעית, לפיה לכל דבר יש סיבה ולכל מה שקיים יש קיום בכוח, לבין האמונה שהעולם נברא כיש שלא קדם לו דבר, נעלמת כליל כשהחומר אינו נחשב כקיים בפני עצמו. 

			הולדה גברית על־גופית

			בד בבד עם הנטייה התיאולוגית־פילוסופית־תרבותית, לזהות את האשה עם תהליכי החיים הנחותים הבהמיים והמטים למות, התפתחה נטייה הפוכה: התהליכים האורגניים נוקו מנגיעתם בחומר והפכו דימויים לפעילות אינטלקטואלית. שעה שהסולם הניאו־אפלטוני תרם את תרומתו להשפלתו של החומר ולהשפלתם של תהליכי החיים הקשורים בגופניות, בריבוי ובהתרבות, בהכרח לתחזק את הקיום ולנפוח בו חיים; תרם הסולם האפלטוני לאיחוי החשק והיצר עם שאיפת הדעת ולזיכוכה מסיגי הגופניות הדוחה. שיא האהבה הרוחני מכונה “לידה בתוך משהו יפה, גם בגוף וגם בנפש".86 דיוטימה מסבירה שהולדת הרעיונות היפים והנהדרים נוצרת משפע החיבה שמחבב האוהב את החכמה. החיבה היתרה מאיצה באוהב להגיע לתכלית הארוטיקה: להתבונן בדברים היפים כסדרם. הסדר נקבע מכוחו של היפה האלוהי, היפה המוחלט, אשר אינו משתנה ואינו כלה, היפה המתנוסס מעבר להמולה הרוגשת של תנועת החיים הפיזיים, והוא זך וטהור ובלתי מעורב בהבליהם של בני תמותה. 

			ראינו לעיל שההולדה האורגנית הממשית והנשית, מערבת שונה בשונה: זכר בנקבה. כמו בקביעת מין הצאצא, המאבק הוא בין שתי חלופות אפשריות באותה המידה. ההולדה הרוחנית או הגברית, כמו צמיחתו של הפילוסוף על אי בודד, היא על־מינית ובלתי אורגנית. היא מייתרת את התלות בשותף נוסף, מפני שאין בה באמת מקום למה שאינו זהה לה עצמה. בדומה לשלשלת ההאצלה, שראשיתה באל המתבונן בעצמו היולד את השכל הראשון בן דמותו כתולדת לוואי של הערצתו העצמית העולה על גדותיה, אף ההולדה האנושית הגברית היא העצמה עצמית ושכלית. בדומה לאהבת אלוהים, אף ההולדה האנושית הגברית היא במהותה ערגה אל דמות אב מושלם ואל אחד בלתי תלוי. 

			בעוד ה"שונות" נתפסת, כסטייה, כפגם וכחולשה, היצירה האידיאית הגברית והאלוהית היא ההעתקה של המצוין פעם אחר פעם, כמו בשרשרת השכלים הנובעת מן האל. המאמץ השכלי של המיסטיקאי או הפילוסוף לדבוק באל חותם את מעגל החיים הבלתי אורגני, שהחל בהולדה האלוהית. שכלו של הפילוסוף המתדמה בשכל האל שב אל מקורו. התהליך שהחל בהאצלת שכל אל שכל — מן האל כלפי מטה — בא אל סיומו בהתעלות שכל אל שכל — מן האדם כלפי מעלה. סוקרטס ראה בעצמו מיילד של האמת. אפלטון תאר את המשיכה הארוטית כתשוקה ללדת ביפה, אריסטו רואה את ההולדה, כתחזוק חיוני של האהבה וכגורם מלכד ביחסי אנוש: 

			ידידותם של ילדים כלפי הוריהם ושל אנשים כלפי האלים מתייחסת אל הללו כאל משהו טוב ומעולה מהם עצמם, שכן זכו מידיהם של הללו לחסדים הגדולים ביותר, כלומר — ללידתם ולגידולם ולאחר מכן אף לחינוכם.87 

			ההולדה הגופנית היא הברירה הנחותה של הקיום. הברירה העליונה של הקיום הוא קיום שכלי מופשט מחומר. בחיבורו של אפלטון המשתה, דיוטימה הפורשת בפני סוקרטס את סודות האהבה, מסבירה לו שארוס הוא התשוקה לחיי נצח. הארוס שואף לנחול נצח באמצעות דרבון השכל להזדווג עם האמת ועם נצחיותה. ואולם רוב בני אדם מסתפקים בעידודו של ארוס לשכפל את עצמם בהעמדת צאצאים, משום שאימוץ השכל ושכפול הרעיונות קשה לאין שעור. הצאצא אמנם אינו זהה בדיוק לאביו, כמו שהאמת זהה לעצמה, אך ההתרבות הגופנית קלה הרבה יותר ומצטיירת כנעימה פי מונים מן הדבקות בשכל והפצת האמת. דיוטימה, אשה חכמה, משווה בין הבאת הצאצאים לעולם למעשה האלוהי:

			הלא כל האנשים סוקרט, מתעברים גם בגוף וגם בנפש, וכאשר מגיעה שעת הכושר, אנחנו משתוקקים מטבענו ללדת. ומכיוון שלא יתכן ללדת בתוך דבר מכוער, הלידה נעשית בתוך דבר יפה, שכן הזיווג של גבר ואשה מביא להתעברות וזה מעשה אלוהי.88

			באופן אירוני, דווקא היצירה האורגנית בת הממש הזקוקה לשותף כאוויר לנשימה, אינה מחשיבה כלל את קיומו, ואילו ההולדה הגברית, הבלתי אורגנית, אינה יכולה להתרחש מבלי להתאהב ומבלי להתלהב מיופיו של האהוב: “[אין ארוס אלא] ההשתוקקות להתהוות ולידה בתוך היופי."89 ההולדה הרעיונית, פרי מפגשו האקסטטי של המיסטיקאי עם האהוב המושלם, ופרי דבקותו של הפילוסוף הרציונלי עם השכל תמים היופי, ההולדה המביאה לעולם את זרע הנשמה, קשורה קשר שאין להתירו עם התפעמות מיופיו של האהוב:

			שהרי החכמה היא מהדברים היפים ביותר, וארוס אינו אלא תשוקה ליופי, כך שבהכרח ארוס הוא אוהב־חכמה או פילוסוף והפילוסוף נמצא באמצע בין החכם והבור.90

			שעה שהשותף להולדה הגופנית הוא סתמי ונחות, השפעת יופיו של האהוב על נפש האוהב חיונית לגדילה ולהתרחבות שופעות החדווה המאפשרות את ההולדה ברוח. הסגידה לאהוב, השקיקה אליו וההתלהבות ממנו הכרחיות לפרייה ולהולדה: 

			ומכיוון שלא יתכן ללדת בתוך דבר מכוער [...] והמכוער אינו מתאים לשום דבר אלוהי, ואילו היפה דווקא כן [...] כאשר היסוד המתעבר מתקרב אל משהו יפה הוא מתעדן ומתמוגג כולו מאושר וגם יולד ומוליד.91

			פלוטינוס מבסס את ההולדה השכלית על התרשמות מהראייה והזיכרון, פעולות תודעתיות שמעתיקות את היופי כפי שהוא ואינן מחוללות בו שינוי. אותו העקרון פועל בקוסמוס כולו, שעה שהאל המשתאה יולד את בן דמותו השכלי. בהולדה השכלית, המוטציה והשינוי נתפסים כהפחתה וכרידוד של המקור, ולא כשיפור אבולוציוני. 

			הולדת הרעיונות

			באהבה השכלית חל היפוך יוצרות והפילוסוף תופס את מקומה של האשה ומזדהה עם החומר העוגב על הצורה. העתרת השפע האלוהי על הפילוסוף היא כעין כהזרעה רוחנית. השכל העליון מטביע את חותמו בשכל התחתון, כצורה הבאה על החומר ומפרה אותו. תודעת המאמין היא החומר, וכאשר היא מתמסרת לצורה הנמסרת מן האל וקולטת אותה בפנימיותה, היא הורה מחשבה.92

			משל הרמב"ם על היתום הגדל על אי בודד ותוהה על ראשיתו של העולם, שבו מתהדהד המשל על חי בן יקטאן שגדל ללא הורים על אי בודד מדגים בעצם ההידרשות אליו את האמונה כי תהיה אשר תהיה ראשיתו של העולם, בריאתו היא יצירה של יוצר אחד ויחיד, ללא שותף נוסף וללא סטייה מחוקי השכל. המשלת סוד יצירת העולם לסוד ההריון והלידה, היא ביטוי תיאולוגי של המשלת החשיבה ללידה, המתוארת בצורה מדוקדקת ב"משתה" לאפלטון.93 הוא מתהדהד בפרשנותו של הרמב"ם לשם “ילד":

			ילד. המשמעות המובנת במלה זאת ידועה, והיא הלידה: וילדו לו בנים (דברים כ"א, 15). אחרי־כן הושאל ביטוי זה להבאת הדברים הטבעיים לידי מציאות [...] הוא הושאל גם למה שהמחשבות מחדשות, ולסברות ולשיטות המתחייבות מזאת [...] על־פי משמעות זאת, מי שהורה למישהו דבר־מה ולימדו סברה, הרי הוא כאילו הולידו, מבחינה שהוא בעל הסברה הזאת. במשמעות זאת נקראו תלמידי הנביאים בני הנביאים.94

			ההולדה הרוחנית אינה נגועה כלל בגופניות. האדם המנחיל דעות נכונות לתלמידים ולבני הנביאים הנוהים אחריו מחקה את האל המאציל מטה את הצורות השכליות:

			ומכאן שכּל הילדים שקדמו לו לא הגיעו לכך שתהיה להם הצורה האנושית באמת, אשר היא צלם אדם ודמותו ואשר נאמר עליה: בצלם אלהים ובדמותו [...] הוליד דומה לו, כלומר, בדמותו כצלמו.95 

			דמיון הילד/מחשבה ל"צלם אלוהים", קרי: לשכליותו של האל,96 היא כאמור פועל יוצא של האופי האוניברסלי של תכני השכל. במובן זה, אין הבדל מהותי בין האב לילד, אלא מצד הטשטוש והגריעה הבלתי נמנעים בהתאמתו של ההעתק השכלי למקור. תכני ההכרה של הפילוסוף, של מחשבותיו ושל רעיונותיו אינם זהים לתכניו של השכל הפועל, ותכני השכל הפועל אינם זהים לתכני השכל האלוהי, אך אי אפשר לכפור באמיתותם. שכליותם של תכני ההולדה הרוחנית מוגנת בפני ספק, ערעור בדייה ואשליה משום שאינה פתוחה לשותף נוסף.

			סיכום

			ההולדה השכלית וההזרעה הרוחנית מתבססות על השכל המתבונן בעצמו באהבה ובתוך כך יולד את דמותו כשכל המתמקם מתחתיו. השכל המתפעל מעצמו והשכל המשקף את תכניו של השכל שמעליו, הם הבטחה חוזרת ונשנית שבעולם המטאפיזי לא יהיה ריבוי של אידיאולוגיות (כמו בהולדה האורגנית בעולם החומר), אלא שכפול חוזר של האמת. גם הפילוסוף שוחר החכמה שואב את השראתו מן השכל שמעליו, ולא מתיאוריות חינוכיות או פוליטיות, כשהוא מתגייס ליילד אצל שומעיו את הידיעה האמיתית. 

			ההתבוננות ביופיו של האוהב, ההזרעה הרוחנית והולדת הרעיונות, הן השתקפויות של שכל המשתאה מבבואתו ושופע מחשבות באון אינסופי.

			ברית המילה והולדה גברית

			בפרק הקודם תארתי את הניסור החד המפריד בין רוח לגוף, העומד בלב הפרשנות של חטא האשה בגן העדן ושל המדרש על הכריתה המכאיבה של הצד הנשי מהצד הגברי באדם השלם. בפרק זה אדון בכריתת העורלה ככריתה מכוונת של העונג הגופני. בחלק הקודם דנתי באשה ובנשיות כייצוג של העונג הגופני, ואילו בסעיף זה אדון בגבר ובגבריות כייצוג של עונג זה.

			הסכין האלוהית שגזרה את האדם הראשון לגבר ולאשה, הפרידה באבחה חדה בין הידיעה הפילוספית האוניברסאלית והשכלית לבין ידיעת הבשר האינדיבידואלית והבדלנית. היא הפרידה בין ידיעת האמת והשקר המוחלטת לבין ידיעת הטוב והרע היחסית, ובין צלם אלוהים לצלע אדם. באותה אבחה הפרידה הסכין האלוהית בין מציאות נוסחתית, מטאפיזית אוניברסאלית, לגיטימית, גברית ובלתי־מינית למציאות פיזית אורגנית, מקומית, אסורה, נשית ומינית. הסכין האלוהית הפרידה בין הפה המדבר לפה האוכל ובין היצירה הרוחנית באמצעות המילה ליצירה האורגנית באמצעות הבשר.

			בסעיף זה אתאר את השקפותיהם של פילון (הנדון בחלק זה) ושל חסדאי קרשקש (הנדון בחלק הבא של הספר) על המילה. בהיות המילה מצווה הקשורה קשר איתן באהבה גופנית ובמיניות ובהיותה מצווה מגדרית־גברית מלכתחילה, היא שייכת באופן טבעי לחקירת מהותה של ההולדה הגברית. אפתח בעיון בעמדתו של פילון, שאין להפריז בתרומתו לביסוס הטיעון שהגבר אוהב אהבה רוחנית והאשה אוהבת אהבת בשרים. 

			פירושו של פילון לברית המילה: ההקבלה בין האיבר הנימול ללב

			פילון פותח את הספר הראשון הדן בתפקיד המצוות וההלכות (על החוקים לפרטיהם) בביאור מטרתה ותכליתה של מצוות המילה. הוא מונה ארבע סיבות לקיומה של המילה. שתי הסיבות הראשונות נוגעות לאופיה הגופני: מניעת מחלה וטהרת הגוף. ואילו שתי הסיבות האחרונות נסובות על תפקידה בפרייה ורביה. בין שתיים אלו הוא מונה תחילה את זיקתה להולדת מחשבות, ורק לבסוף את תועלתה להצלחת ההולדה של צאצא בשר ודם, באמצעות מניעת בזבוז הזרע הנאגר בקפלי הערלה. 

			פילון מבסס את ההקבלה בין איבר הרבייה ללב על תפקידם בהולדה: הראשון אחראי על הולדת יצורים חיים, ואילו השני ממונה על הולדת הרעיונות. הוא מסביר שלמרות שהולדת הרעיונות סמויה מן העין, חשיבותה רבה יותר, כי היא נסובה על דברים מופשטים ושכליים:

			טעם שלישי [לקיום מצוות המילה] הדמות האיבר הנימול ללב, שהרי שניהם עשויים להולדה: הרוח שבלב להולדת מחשבות, ואיבר הרבייה — להולדת יצורים חיים. והקדמונים ראו לנכון לדמות את האיבר הגלוי והנראה לעין שבאמצעותו מתהווים הדברים המוחשיים, לאיבר הסמוי הנעלה ממנו, שבאמצעותו נכרים הדברים המושכלים.97 

			פילון מצליח לכונן תקבולת ניגודית מושלמת בין נחיתותו של איבר הרביה הגופני שיוצר “דברים מוחשיים" לבין עליונותו של הלב, היוצר את “הדברים המושכלים". הקבלה זו משתרעת בפירושים נוספים לחוקים שהוא מציג, ובהם שולט העיקרון שכשם שמיניות טהורה היוצרת צאצאים נבחרים מקבילה לטיפוח הרוחניות וליצירת רעיונות נכונים, כך מיניות סוטה ומעוותת, היוצרת צאצאים דחויים, מקבילה לאמונות סוטות, היוצרות פולחנים מעוותים.

			כך למשל לדעתו של פילון נאסר להביא אל המקדש האלוהי אתנן של אשה זונה, הן בשל חיי הקלון שחיה הזונה בגופה, והן בשל היותה סמל ליצרים פסולים ומופקרים:

			על לוחות התורה כתובה גם מצווה נהדרת זו, שאין להביא אל המקדש את אתנן הזונה, שמכרה את חמודותיה ולשם בצע מחפיר בחרה בחיי קלון. ואם פסולות הן מתנותיה של אשה ששרכה דרכיה, כיצד לא תהיינה פסולות עוד יותר מתנותיה של נפש שזנתה, שהפקירה עצמה לחרפה, להוללות שפלה ביותר, לשכרות, לגרגרנות, לאהבת הממון, התהילה והתענוג, לאלפי צורות אחרות של יצרי הלב, מחלותיו, מידותיו הרעות?98

			הליקוי היסודי של כל ה"מודחים" הוא השתקעותם באהבה עצמית, במקום באהבת אלוהים ובהעדפת אמונות משובשות על אמונה שכלית. התורה שאינה מפלה בין אדם לאדם הדירה אותם בשל פגם זה באמונתם. 

			גם את הדחת ילדי הזונה, פרי של מיניות מעוקמת ועקרה, מן הקהילה מנמק פילון בהרחקת רעיונות מסולפים וחסרי שחר. כשם ילדי הזונה הממשיים אינם מכירם מי הוא אביהם, כך ילדי הזונה הסמליים הם עובדי אלילים, הכופרים בקיומו של אב עליון אחד, בורא עולם:

			כמן כן מדיחה היא [התורה] לא רק את הזונות, אלא גם את ילדי הזונה, הנושאים עליהם את קלון אמם, ומפני שראשית הולדתם ולידתם פגומה ומבולבלת, מפאת המון הדברים שידעו את אמם, עד שלא יוכלו להבחין להכיר את אביהם האמיתי [...] הללו מכונים על ידי התורה ילדי זונה, שהרי כשם שאלה שאמם זונה אינם מכירים את אביהם האמיתי, ואינם יכולים להתייחש עליו, אלא על רוב וכמעט על כל מאהבי אמם ולקוחותיה; כך אלה שאינם יודעים את האל האחד והאמיתי ןממציאים אלוהי שקר רבים, עוורים הם להוויה החשובה מכול.99

			באופן דומה מצדיק פילון את הרחקתם מקהל ישראל של סריסים, שחריגותם נטועה במיניותם, אם מרצון ואם מלידה. היות שלא כילדי זונה, מאנשים אלו אין נשקפת סכנה ממשית לטוהר הגזעי של המאמינים בקדושת בתורה, על פילון להמציא נימוק שונה לסילוקם. הנימוק שהוא מציג הוא מיניותם הפרועה, הנובעת מהיותם יותר נשיים ופחות זכריים, ולפי קו המחשבה של פילון, גם פחות תבוניים ויותר יצריים:

			אף כי התורה ממליצה מאין כמוה על השותפות ואהבת האדם [...] היא גם הודפת מראש כל מי שאינם ראויים לקהל הקדוש, החל באנדרוגינוסים החולים בחולי הנשיות, אשר מזייפים את מטבע הטבע וכופים על עצמם לאמץ יצרים וחזות של נשים מופקרות, שהרי היא מדיחה את הסריסים, פצועי דכא וכרותי שפכה, המחסכים על ציץ עלומיהם לבל יפול במהרה ומשנים את תבניתם הגברית בהטביעם עליה דמות נשית.100 

			הצד השווה בכל בעלי המום שפגועים בגבריותם הוא היותם משוללים צורה אנושית מובהקת. פילון רואה את השיבוש בצורתם הגופנית והגברית כהמחשה סמלית של השיבוש בצורתם האנושית במובנה הפילוסופי המובהק, דהיינו: בשכליותם, שכן, שכלו של האדם מזוהה כאמור עם זכריותו:

			אנשים אלה מצוינים בלוחות הקדושים [בספרי הקודש] של התורה כ"פצועי דכה", היינו מעוכים, שכן כשם שכל דבר מעוך משולל איכות ותואר ואיננו עוד למען הדיוק אלא חומר חסר צורה, כך השיטה המבטלת את האידיאות מערבבת את כול הדברים ומחזירה אותם לאותה הוויה שקדמה לארבעת היסודות והיתה חסרת צורה וחסרת איכות. התמצא אוולת גדולה מזו?101 

			לצד ההקבלה בין צורת הגוף לצורת השכל באדם עצמו, יוצר פילון אנלוגיה בין האנשים מעוכי החומר, פצועי הדכא, לבין הכופרים בחיוניותן של האידיאות להתהוות תופעות הטבע מחומר הקדמון. פצועי הדכא, המעוכים, חסרי עמוד השדרה הזכרי־גברי, לוקים לאמיתו של דבר בהבנת תפקידו ה"גברי" של האל בהשלטת הצורות השכליות (דהיינו האידיאות) על מצע החומר. 

			גם כאשר פילון מסביר את הסמליות שבהעלאת הקורבנות הוא מזכיר — יחד עם טעמי ההקרבה — את עליונות הזכר על הנקבה. עליונות זאת קשורה קודם כול בזיקתו הברורה של הזכר לחלק התבוני שבאדם, ובזיקתה של האשה לחלק החושני הבלתי תבוני שבאדם:

			זהו תוכן המצווה כפשוטה, אך מתבהר גם מובן אחר, שהוא בבחינת סוד בטמון בסמלים, שהרי הדברים האמורים בגלוי הם הסמלים לדברים נעלמים וסמויים. כך למשל קרבן העולה הוא זכר כיון שהזכר מושלם מן הנקבה, מוכשר יותר למנהיגות וקרוב יותר לעילה הפועלת, ואילו הנקבה היא בלתי־מושלמת, נכנעת ומצויה בתחום של הסביל ולא הפעיל. ובהיות שני חלקים אלו שמהם מורכבת נפשנו, התבוני והבלתי תבוני, הרי החלק התבוני, שהוא נחלת השכל והחשיבה הוא ממין זכר ואילו הבלתי תבוני, שבו זכתה התחושה ממין נקבה. ובהחלט טוב השכל מן התחושה כפי שטוב הגבר מן האשה.102

			אי אפשר להתפעל מפירושו האליגורי של פילון מבלי לקחת בחשבון שהוא האמין שבאופן מהותי יש קשר ישיר וגלוי בין לקות גופנית — שהנשיות היא הראשית בהן — לבין יכולת לקויה להסקת מסקנות. 

			בשוזרם טיעונים כאלה מאליהים חסידי השכל וחסידי התחושה את זה או את זו ומתוך אהבת עצמם שוכחים את האל ההווה בעליל. משום כך הדיחה התורה את כולם, ובצדק, מן הקהל הקדוש: את מבטלי האידיאות, שכינתה “מעוכים", את האתיאיסטים הגמורים שלהם נתנה שם מיוחד “כרותים" את הדוגלים להיפך בשושלות של אלילים, שקראה “ילדי זונה", ולבסוף את אוהבי עצמם.103 

			המקבילה הרעיונית והסמלית לעורלת הגוף היא עורלת הלב. כשם שעורלת הגוף קשורה בעונג מפוקפק, שמלבה בבעליו תחושת יהירות, שעוצמתה עומדת ביחס ישר לנחיתות המעשה המיני, כך עורלת הלב מחדירה בבעליה רגשות אדנות והתלהבות המוזנים משלטון הגופניות המטומטמת והסכלה על חלקו התבוני של הגבר:

			עלובים ואומללים הם כל אלה שלא סעדו לבם במשקה הצדקה [הנקטאר, המזכה באלמוות] ואומללים בתכלית אלה שבילו ימיהם מבלי לטעום כלל מטוהר־המידות, כשהיה ניתן לשמוח ולהתענג בצדק ובקדושה. אך ערלי לב הם, כפי שאומרת התורה, ממרים בשל מזגם הנוקשה, והם מקפצים ביהירות ופורקים עול. היא [התורה] מוכיחה אותם לאמור: מולו את נוקשות לבבכם, היינו: הגידולים המיותרים ביסוד המנהיג, שאותם זרעו והצמיחו הדחפים המופרזים של היצרים, ואשר אותם שתל הגנן הרשע של הנפש, הסכלות, מהרו וגזמו אותם.104 

			פילון מבאר שהסרת העורלה וגיזום העור היתר מאיבר ההולדה הם סמל לגיזומם של גידולי פרא נפשיים, המלווים את שכרון העונג המיני. בפרשנותו למצוות המילה פילון מוסיף ומונה עוד שני ענינים שהיא מסמלת: האחד, כריתת התענוג הנלווה להזדווגות עם אשה, והשני חסימת היוהרה שכוח הבריאה הגופני הוא דמוי־אלוהי, הנלווית למעשה המיני.

			פילון סבור שתפקיד המילה הוא להקטין את עוצמת העונג המיני, המסמל את כול התענוגות הגופניים והיצריים המהלכים קסם על החשיבה. בפרשנות זאת פילון שב אל המשוואה הנושנה המזהה את האישה עם גופניות מפתה ואת הגבר עם חשיבה שכלית. פילון חוזר ודוחה את ההזדווגות עם אשה, כתענוג מיותר מופרז וחייתי, שהנזק הגדול ביותר שלו הוא שהוא מכשף את החשיבה המזוהה עם גבר, אנושיות ושכל ומפריעה לו להכיר את עוצמת העונג האינטלקטואלי: “שהשקידה ברצון ללמוד גורמת כשלעצמה הנאה ושמחה שאין לתארן".105

			ואילו אני סבור שהמילה מסמלת [...] ענין אחד כריתת התענוגות המכשפים את המחשבה, כי מאחר שהזדווגות הגבר עם האשה נושאת את פרס הנצחון בקסמי התענוגות, ראו המחוקקים לנכון לכרות את ערלת האיבר המשמש ליחסים כאלה ובכך רמזו שהמילה היא כריתתו של התענוג המיותר והמופרז, לא של תענוג אחד, אלא דרך האחד שהוא העז ביותר, גם של יתר התענוגות (פילון, על המילה, עמ' 232).

			כשם שהחשיבה מזוהה עם הגבר, כך גם מזוהה עמו אהבת אלוהים הראויה. המילה יתרונה בכך שהיא מקפדת תענוג המאפיל בכוחו על התענוג השכלי. החלשתו של העונג המיני מתחייבת מהתפעמותו מאשה וממשיכתו לאהבה הגופנית. האהבה הגופנית מדרדרת את הגבר ליוהרה אלילית, שבגינה הוא מדמה עצמו בעיני רוחו לבורא, במקום לדבוק באהבת אלוהים הרוחנית, שבזכותה ידמה לאלוהים בשכליותו.

			ובהתנפחם [של איברי הרביה ושל בעליהם] מרברבנות הם האליהו את עצמם והתעלמו מהעובדה כי אלוהים הוא העילה האמיתית של ההולדה... לכן יש לכרות [באמצעות כריתת העורלה] מן המחשבה אותה סברה קלוקלת וכן את הסברות האחרות המנוגדות לאהבת אלוהים.106 

			הסברה הקלוקלת והדוחה שאותה יש לכרות מן האגו המתנפח, כמו שכורתים את העור מן העורלה היא אמונת השווא שאדם יכול להשתוות לאלוהים בכוח גופניותו המתעצמת, שעה שאהבת אלוהים האמיתית נוגעת לכוחו של הגבר להדמות לאל ביכולתו לחשוב מחשבות ולהוליד רעיונות. 

			סיכום

			בהסברו של פילון על יעדה של מצוות המילה ניכרת היטב התרחקות מכוונת ממיניות גופנית ומהעונג הנלווה לה והאדרת העונג הרוחני על חשבונה. הסברו על תפקידה של המילה לכרות את העונג המיני תורם למאמציו לכרות את שותפותה של האשה, המזוהה עם תענוג עז ונחות, דחפים שליליים וסברות לקויות, ההולכות בד בבד עם קלונו של העונג המיני במעשה ההולדה. הגיונה של פרשנות זו ניכר בקשירת המודחים מקהל התורה עם מומים המקרבים אותם למיניות נשית. לצד הסמלת המילה כגיזום של יצרים גופניים ושל תכונות אופי שליליות בולטת הקבלת המיניות הגופנית המעוותת לרעיונות מעוותים. כהשלמה לזיהוי האשה עם חומר, גופניות נחותה והולדת צאצאים בשר ודם, תורמת פרשנותו של פילון לתפקידן של המצוות, לזיהוי הגבר עם הצורה השכלית, עם התבוניות האלוהית שבאדם ועם הולדת רעיונות. 

			פירושו של רח"ק לברית המילה: האב, הבן והבן האלוהי 

			בדומה לפילון שניסח את הגיגיו על טיבה של היהדות לקוראים מגוונים, אף קרשקש (1340–1410 בקירוב) התאים את כתביו לקהל שאינו יהודי ופנה אליו בנימה פולמוסית ואפולוגטית כאחד. קרשקש הכיר היטב את הטפות הנצרות למירוק הגופניות מחטאיה. בפירושו לטעם מצוות המילה בספרו אור ה', מתאר קרשקש את איבר הברית כבן בוגר שאביו פוצע אותו במכוון, כדי לכפר על החטאים המיניים, הכרוכים לפי אמונת הנצרות בהולדה האורגנית. לפי פירושו, אב המל את בנו שופך את דמיו במכוון כדי לטהר שפיכת זרע בלתי מרוסנת וכדי להשליט קדושה מטאפיזית על הולדה גופנית. המילה הופכת את הזרע, הנפלט מאיבר שטוף תאווה גשמית למבוע של אהבה רוחנית ושל גאווה לאומית.

			המילה היא שחזור בזעיר אנפין של ברית והקרבה כמו באתוס הידוע של “חתן דמים".107 הכנסתו של הילוד לעולם התרבות (העומד איתן בזכות הדבק הגנטי) מייד עם כניסתו לעולם הטבע, מוצגת כטקס מקביל לטבילה הנוצרית. ה"ברית" בבשר נתפסת כ"ברית חדשה" משום שהיא מוצבת כהקבלה וכתיקון של הצליבה. פרשנותו של קרשקש, המשווה בין הקורבן המוחלט של העקדה לבין הקורבן האולטימטיבי של הצליבה, מעניקה נופך חדש ורדיקלי למדרשי חז"ל על אברהם, הנימול הראשון, מושיעם של הנימולים בפתח הגיהנום: 

			אמר אדם: מי מציל את בני מאש לוהטת זו [הכוונה ללהט החרב המתהפכת]? ר' הונא בשם ר' אבא אמר: חרב — מילה שנאמר [הושע, ה, ב] ‘עשה לך חרבות צורים ושוב מול את בני ישראל'. רבנן אמרי: ‘חרב'־תורה, שנאמר: [תהלים קמט, ו] ‘וחרב פיפיות בידם'. כיון שראה אדם שבניו עתידים לירד לגיהנום מיעט עצמו מפריה ורבייה…".108 

			לפי מדרש זה, הכפרה על החטא המיני היא בריסון הפרייה והרבייה, ואילו ההצלה המוחלטת מן העונש היא במילה, או בלימוד תורה. המדרש מחזק את התזה שיש זיקה פנימית בין מילת הבשר למילה הכתובה וששתיהן משמשות כסוג של שריון גברי־"תרבותי" כנגד השתוללות ההולדה הנשית־"טבעית". 

			בדומה למוהל, משייף קרשקש את עוקצה של טענת הנוצרים ומסגל את הברית לבני ברית. לשיטתו, ברית המילה היא אותה ברית שנייה שכורת האל עם העם הנבחר. ברית זו, המתועדת בבשר ובדם, היא הברית האמיתית, ולא הברית הרוחנית, הברית החדשה, שהנוצרים טוענים כי האל עשה עמם, לאחר שמאס בישראל הבשר.

			הנה היה ראוי שיהיה שורש והתחלה אל המין הנבחר הזה. [...] שכאשר יעויין בו יראה שהיה מעשה העקדה מתייחס ליעוד הזה... וזה, כשבחר הש"י באברהם להיותו אב המון גויים, וביחוד שורש והתחלה לאומה הנבחרת... אשר בעבור זה נקראו “עם סגולה"... בקרבן כולל כלל האומה והוא מעשה העקדה.109 

			איבר הזרע מסמל את הבן העקוד או הצלוב, ושפיכת הדם בעת המילה באה להבטיח שאת מקומו של החשק הגופני הבלתי־נשלט, תתפוס אהבה זכה, המביעה התמסרות מרצון, בדמות אהבת האב לילדו, או האל למאמיניו. 

			הנה היה ראוי שיהיה [אברהם אבינו] שורש והתחלה אל המין הנבחר ולזה היה ראוי שיביאהו השם ית' בברית חדשה כדי להפסיק זוהמת בניו ונפשות ביתו ושייוחדו באות ברית קודש בכלי בעצמו שבאמצעותו יושלם קיום המין ונצחותו ושיהיה הרושם הזה בכללם כאילו הקריבו מדמם ובשרם.110

			כלפי חוץ נראה כאילו האב מסרס את הבן או מכאיב לו, אך למעשה, ייסורי הבשר הם ביטוי נעלה לזיכוך נפשי ולרחמיהם של האב ושל האל. איבר הברית פועל כמו הצלוב הפצוע: דמיו שותתים כדי לרפא ולמגר את כל הסבל האנושי.111 

			קרשקש הופך את טענת הנוצרים על פיה: מקור הייסורים מתגלה כמקור העונג. טיהור שיקוץ הבשר הוא לאמיתו של דבר זיכוך נפשי, ופרץ הטומאה הגופנית מומר בחסד אלוהי העולה על גדותיו. בפירושו של קרשקש המגייר רעיונות נוצריים, בן האלוהים הוא הבן הפרטי של כל אב ואב. את הסמל הראשי של צליבת הבן מחליף הסמל של עקידת הבן, ובמקום שבר והתרחקות מקהל ישראל, מסמלת המילה תיקון וחיבור לקהל ישראל:

			ואמנם כאשר זרחה שמשו של אברהם אשר היה בקצה המנוגד ביחס אל אדם וזה, שזה [אדם הראשון] היה יציר כפיו של הקב"ה והיה מוכן תכלית ההכנה אל השלמות, מרה והפליג בעוול, וזה נוצר בין עובדי ע"ז, והפליג באהבה, אשר היא תכלית השלמות האנושי, כמו שיבוא בגזרת הצור.112 

			ההבדל בין אדם הראשון לאברהם, נעוץ בכך שאדם הראשון שהיה פאר המין האנושי מרה בצו האל ומרצונו החופשי דרדר את האנושות לתהום התאוותנות הגופנית ולחיק המוות, ואילו אברהם שגדל בין עובדי עבודה זרה, גילה את האל, התאהב בו והוציא מתוך חלציו בני גזע נבחר שעליונותו המוסרית ניכרת באיבר הברית. המילה היא איפה סימן חיצוני, המודיע על העדפת האהבה הרוחנית לאל על פני אהבת הבשר, ועל הקשר הגנטי בין טוהר הזרע לטוהר הגזע:

			צריך שנציע בקצרה מה שבא לרז"ל במאמר אחד (שבת קמו, א): “משבא נחש על חוה הטיל בה זוהמא. ישראל שעמדו על הר סיני פסקה זוהמתן" וכו'113... וכאשר היה מחסד עליון לשומנו שלמים בנתינת תורתו, הנה פסקה הזוהמה הזאת, כי בה מההערה די אל שיטה האדם אל השלמות ויכניע תאוותיו וימית יצרו, כמו שיתבאר כל זה.114 

			טענותיו של קרשקש הן תשובה לטענותיו של פאולוס. לדברי פאולוס תפקיד הצליבה הוא לדכא את פיתויי הבשר. בכך היא ממלאת את יעודה של המילה. תורת המשיח השמה סוף לגופניות המשוקצת של ה"ערלים," מבטלת את חיוניותן של המצוות. במקום כריתה אכזרית של מקור העונג שהדיח את אדם הראשון מגן העדן, מטבילה הנצרות כל ילוד הבא לעולם והופכת אותו לאדם חדש:

			על כן זכרו אתם מה היה בעבר אתם הגויים מבחינה גופנית, הנקראים ערלים בפי אלה הנקראים נמולים, אשר מילתם בבשר ומעשה ידיים היא. באותה עת הייתם בלי משיח… אבל כעת במשיח ישוע אתם הרחוקים בעבר נהייתם קרובים על ידי דם המשיח… הוא בטל את תורת המצוות שבחוקים כדי לברוא בו עצמו את השניים לאדם חדש אחד… וכדי שבגוף אחד ירצה את שניהם לאלהים על ידי הצלב.115

			מילת הבשר הנה אות חיצוני בלבד. היא בחזקת מראית עין שבכוחה לתעתע. מהות האמונה היא רוחנית:

			אמנם יש ערך למילה אם אתה מקיים את התורה, אך אם אתה מפר את התורה מילתך נהיית לערלה… הן לא על פי מראית עין יהודי הוא יהודי ולא מה שרואים בגוף הוא מילה. יהודי הוא זה שבתוך תוכו הוא יהודי ומילה היא זו שבלב לפי הרוח, ולא לפי אות כתובה.116 

			בתגובה לטיעונים הפאוליניים, המבטלים את ערך המצוות ואת תועלתה של האות הכתובה, קובע קרשקש שהאהבה לאל חייבת לצאת לפועל במעשים, במצוות, בדברים הגלויים לעין והמסירים כל ספק. יתכן שהנוצרים צודקים בכך שמחירה של האהבה לאלוהים הוא סבל גופני, אך העונג שהיא מבטיחה מרומם מתענוגות הגוף. תכני האהבה הם תכנים חושניים ומפורטים והתממשותם מביסה את הרוחניות המעומעמת של הנצרות, המדלגת מעל מחסום הנוכחות הגשמית וחודרת הישר אל לב המהות, ממש כמו המטאפיזיקה של אריסטו. לשיטתו, תפקיד המילה הוא לרסן את היצר המיני ולהבטיח שהאהבה והחשק באשר הם, יהיו נקיים מסיגים של תאוותנות. בזכות המילה מולידה אהבת הבשר גזע רוחני ונבחר. היא מבטיחה שהאב הפרטי יפעל כמו אבי אומה. 

			סיכום

			הן פילון והן קרשקש בפרשנותם לתפקיד המילה, ממזגים בין מיניות לאינטלקטואליות ומחזקים את הקשר בין גבריות לעליונות שכלית. ואולם, בעוד פילון האלכסנדרוני מתעלם מייעודו של טקס המילה להורות על השתייכות לקהילה בעלת זהות דתית ברורה, מדגיש קרשקש את תפקידה של המילה בציון השתייכות בדלנית גנטית קבל־עם. בעוד פילון מבסס את הפרשנות האליגורית שלו לתפקיד המילה על הקבלה בין איבר המין לאיבר המחשבות ובין גבריות תקינה לאמונה ללא דופי, מבסס קרשקש את הפרשנות שלו על הנגדה בין הצליבה לבין העקדה.

					אור ה', מאמר ב', כלל ב, פרק ו, עמ' קעג.

				
				
					מדרש זה הוא תשובה יהודית לטענת הנוצרים שהיהודים נושאים בדמם ובזרעם את החטא הקדמון משום שאינם נטבלים לדת הנוצרית. לפי המדרש, מי שנשאר טמא הן אומות העולם, אשר לא עמדו על הר סיני ואינם מרסנים את היצר הרע במצוות מעשיות. 

				
				
					אור ה', מאמר ב', כלל ב, פרק ו, עמ' קעב-קעג.

				
				
					אגרת שאול אל האפסיים, ב, 11–17.

				
				
					אגרת שאול אל הרומים, ב, 25–29.

				
			

		

	
		
			 

			חלק ב'

			הגבר כדימוי לצורה ולחשק השכלי 

		

	
		
			פרק שישי

			הערגה השכלית

			אהבה עליונה

			המחיר שעל האדם החילוני המודרני לשלם על מרדנותו ועל אי נכונותו להתאפס בפני האמת האלוהית הוא ברדיפה אינסופית אחרי פשר, במאמץ נואש להדביק את המסמן למסומן תוך כדי תנועה. לאדם המודרני שום משמעות אינה חד משמעית, משום שהתודעה מיטלטלת כל העת על גליו של ים הספק כדוברה קלת משקל. ויחד עם הדוברה הרעועה והספן המתנודדים בלב ים נטרפים גם חוקי הטבע.

			התיאולוגים והפילוסופים הרציונליים האמינו שקיומה של אמת אינו מוטל בספק בדיוק כמו שהאמת אינה יכולה להיות מוטלת בספק. וכך, עצם הקיום ותוקפו אינם תלויים כלל בתודעה. תובנה זו רחוקה מאוד מההוויה המודרנית, שמאמינה שכשם שאי אפשר לקרצף את התמונה הנקלטת מן העין הרואה, כך אין להבדיל בין האמת לבין התודעה המכירה בה. היות והאמת נתפסת כה ודאית וכה איתנה היא מזוהה מיד עם הקיום האלוהי; הקיום הבלתי־מעורער, שאינו תלוי בדבר — אף לא בתודעה האנושית — והוא נכון וחזק לעד. 

			האהבה היא שיאו של הישג שכלי. רוממותה ממזגת לאחד את רוממות התכנים השכליים ואת רוממות העונג השכלי. שניים אלו שלובים זה בזה ויוצרים את הזיהוי המטעה בין אי־גופניות לשכליות. לאמיתו של דבר, הגורם המשותף לאהבה ולשכל נעוץ באוטרקיות ובעצמיות שלהם. הם מתקיימים בזכות עצמם, ומכאן שגם למען עצמם (כלומר כתכליות סופיות). יתרה מכך, בשכליות ובאהבה באה לביטוי בצורה החריפה ביותר אוטנטיות הקיום, או חוזק הקיום. ככל שדבר הוא שכלי יותר, הוא קיים יותר, וככל שהוא קיים יותר, גם העונג שהוא נושא בחובו הוא אוטנתי יותר: פחות מזויף, פחות מזיק. אך טבעי שהתיאולוג יניח שככל שדבר מענג יותר וככל שקיומו תקף יותר, כך הוא אלוהי יותר. העדות הנכוחה ביותר לתואם בין הדבר הנאהב לאיכות קיומו ולחוסנו הוא היופי. ולכן היופי אינו רק תכונה חיצונית כי אם הצהרת כוונות של הטבע. היופי הוא חתימת היד האלוהית ועדות ברורה לסטאטוס הקיום. הוא, כפי שהניח אפלטון, הראייה הנאמנה ביותר לקירבה לשלמות. היופי הוא אפוא עניין אובייקטיבי לחלוטין המורה על תכונה מהותית ופנימית. 

			הקירבה בין פעילות שכלית לפעילות מאהבה מצמצמת את ההבדל שהתרבות המודרנית מייקרת כל־כך, בין פעולה כפויה לפעולה מבחירה. רק פעילות שכלית תזהה את המטרה הראויה ותדבק בה ללא שיהוי, משום שהשכליות דבקה בדרך האמת כמו נווט אוטומטי. ההנחה שהאופטימום ראוי לשמו מייתרת כל חלופה לבחירה.

			כמו שבשלב האהבה הגופנית נעלם ההבדל בין הדחף של האוהב לפנק את עצמו לדחף שלו לפנק את אהובו, כך בשלב האהבה השכלית נעלם ההבדל בין הציווי (מוסרי או אידיאולוגי) לבין ההתנדבות וההתמסרות האישית; וכמו שנעלם ההבדל בין כפיה לרצון, כך גם נעלם ההבדל שבין תכלית לעצמו ותכלית לדבר אחר. הפעולות כולן הופכות מטרה בפני עצמן, לא רק משום שבשלב עליון זה של סולם הקיום בטלו התכליות המדומות ובטל האגו כתכלית בפני עצמו, אלא משום שאין עוד הבדל בין התפקודיות הטבעית לבין ההנאה הישירה מסדר העולם כפי שהוא. הידע אינו עוד מבודד ותחום, כי אם ידע המשוקע בתכנים העליונים של המציאות וזהה לה.

			גם בפעילות מאהבה מתמזגת לאחת הסיבתיות החיצונית והסיבתיות הפנימית. אף חלופה אינה באה בחשבון, שהרי טבע האהבה הוא לאהוב את הנאהב ללא שום שיקולים אחרים.

			כאשר הנמען של השכל והנמען של האהבה הוא האל, פעולת השכילה והאהבה ספוגות בתודעת הנבראוּת והתלוּת בו. וכשם שהיופי והתועלת מאבדים את ההבדל ביניהם, והטוב מחמת עצמו והטוב בגין הצו האלוהי אינם שונים עוד זה מזה, כך גם הקיום עצמו והקיום הטוב ביותר הופכים לאחד. 

			זאת אף זאת, באהבה כלפי האל, מתהדהדות ומתעצמות האהבות החלקיות לבני אנוש: הערצת הפנים היפות, ההערצה לנדיבות המוסרית וההערצה לידע הפילוסופי. 

			הגיוון והשוני הנלווים להבחנותיה המקוטעות של ההכרה האנושית המוגבלת מתפוגגים כליל בתוך הכל־ידע האלוהי. ההבדלה היאה לבני אנוש בין הידע בפני עצמו לבין היכולת להפעילו אינה תקפה לגבי הישות האלוהית האינסופית בתאריה ובידיעתה, שאינה חסרה דבר ושאין בה מִּתום. האל הוא מוצא האמת, ממציאה ומוציאה לפועל. האדם היודע את האמת הוא אלוהי, משום שהמיצוי האישי והשכלול העצמי הם מעין שחזור אנושי של העוצמה האלוהית: שיא האושר הוא שיא הידיעה ושיא הידיעה הוא שיא העונג. לפיכך, היבט בלתי נמנע של שכליות האהבה לאל, הוא האופי הבודד והאציל שלה.

			אפלטון והכמיהה לשלמות עליונה

			אפלטון הגדיר את הארוס כתשוקה ליופי. בקשת היופי היא שמניעה את התאווה לגוף מצודד, את ההתגייסות להפצת היופי באמנות ובמעשים טובים ובסופו של דבר את ההתפעמות מן היפה שאין לו צורה וצבע, שאין לו אח ורע. תענוג האהבה הוא התענוג הגדול ביותר. הוא מביא לאומץ לב ולשליטה בתענוגות הפחותים ממנו. אומנויות הרפואה, הנבואה, המוזיקה, האריגה והצורפות התפתחו מן התשוקה והאהבה. לבד מיופי ניחן ארוס במידה הטובה של המתינות והצדק, משום שהאהבה שהוא מעורר מביאה להסכמה ומתנגדת בכל עוז לכח הזרוע ולציות לחוק שלא מרצון חופשי. 

			חרף יתרונות אלה, העניק אפלטון עדיפות מוחלטת למידת החכמה המצויה בארוס. על פי הפילוסופיה שלו, על אוהב החכמה לרסן את תשוקותיו להנאות גופניות ולמעשים טובים. עליו לא רק לדחות את חדוות האינטימיות עם הזר, אלא גם את גאוות המנצח והחמלה על החלש ולהעניק את מלוא כוחותיו לכישרונו לחשוב. עליו להתנתק מן המשיכה לגוף צעיר וחטוב המהפנט את העין ותחת זאת לדבוק בחשק רוחני לחדור אל לב האמת, המתעלה מעל תמורות הזמן.

			היצירה וההתחדשות היא המהות של ארוס, סיבתו ותוצאתו, ועל כן הוא שוחר תדיר את חברת היופי. היופי הוא הביטוי של הנעורים הנאמנים לעצמם. לדברי אגאת'ון במשתה, ארוס דובר את שפת המשוררים ומתרחק מזקנה ומכיעור. אף על פי כן, האהבה האפלטונית מכשירה את הנפש להשתחרר מאזיקי היופי הגופני. היא מלמדת אותה להשתוקק תמיד אל מה שמעבר לה. האהבה מחלצת את האוהב מן הפרטי והמקומי. היא מטפחת בו הערצה אל המוחלט והנצחי. 

			האוהב האפלטוני מודע לכך שהיופי תמיד נעלה מן המעשה המבקש ללכוד אותו, אך הכרה זו אינה מחלישה את תשוקתו:

			וכאשר עולים כך לפי הסדר מאהבת הנערים הנכונה ומתחילים לראות את היפה, מגיעים אולי למטרה הסופית. שכן זה פירוש הדבר ללכת נכון אל הסוד שבתורת האהבה.117

			תחילה הנפש מתגעגעת ליופי גשמי. משהושׂבּעה תשוקתה לחברותו של איש זה או אחר, הנפש בשֵׁלה לבחון את היופי המגובש והצלול שאינו מרותק לגוף או למעשה. הגופניות האורגנית היא חיונית ומענגת רק בשלב הראשון. עד מהרה לומד האדם להכיר את עיקרון היופי שבכל הגופים, ומיד לאחריו את היופי המושל בכל הפעולות הגופניות־מוסריות, ובתוך כך ביופי המתגשם בעיסוקים ובחוקים. הזדככותה ההדרגתית של האהבה הולמת את ההתבגרות הגופנית הטבעית. היא מתפתחת לאיטה תודות לשכלול עצמי מוסרי ושכלי, עד שהיא נעצרת על ספו של היפה. 

			לשאלה מהו ארוס מוקדש המשתה. גם לפני אלפי שנים, כשביקשו אנשי הצמרת להתבדר, הם בחרו בארוס כנושא לשיחתם. ארוס פורץ את דלתותיו הכבדות של מגדל השן הפילוסופי המתנשא וחודר לשיח הפילוסופי בשתייה, בהסבה, בדיבור לואט סוד ובגיפוף. משלל התשובות שהוצגו במשתה, נתפס אפלטון לקשר שבין התשוקה הארוטית והתשוקה לדעת. מושא החשק הארוטי הוא היופי, ואפלטון ראה בחכמה את היופי בשיאו. המשותף להתפעלות מגוף יפה ומרעיון יפה היא הכמיהה המכושפת להיות לאחד אתו ולהוליד בדמותו. 

			התבנית היסודית של השיטה הפילוסופית של אפלטון היא אבחנה חדה ובלתי מגושרת בין צורה (אידיאה) נצחית ונשגבת, בלתי פגיעה ובלתי משתנה לבין מימוש פרטי ומקרי; בין עולם שמימי, מקום מושבם של הדברים בטהרתם, כתכליות אחרונות וכמושגים מושלמים, לבין עולמם של בני החלוף. הצורה היא הדבר הקיים תמיד, כפי שהוא חייב להיות וכפי שיהיה לעולם, אך קיומה המוחלט איננו נגיש לבני התמותה. הצורות נוהגות כמו מונחים במילון. הן אוצרות בבטנן את שלל האפשרויות של הדברים הפרטיים, אך אין הן מסמנות שום שם פרטי. תפיסת האהבה של אפלטון אף היא נקרעת בין אהבת היופי היומיומי והזמין, המצוי בפרט זה או אחר, לבין האהבה ליופי המוחלט, שיש רק אחד ממינו, ואין עוד אחד כמוהו. 

			לדברי דיוטימה, המוליכה את סוקרטס במבוכי האהבה, ארוס, בנם של שפע (או תושיה; היסוד הגברי הקורן ומעניק מעצמו ללא כל מאמץ) ושל דלות (או מחסור; היסוד הנקבי של הזיווג, החסר תמיד דבר מה). הוא מיזוג של טבע הוריו: מצד אחד הוא בורך בנתינה חסרת גבולות, ואילו מצד שני, נדון לחזר על הפתחים. ארוס חדור תשוקה ליופי, אך אינו יפה ללא גבול; הוא רודף אחר הטוב, אך איננו הטוב המוחלט; הוא מבקש אחר האמת, אך איננו יודע־כל. הפילוסוף, שוחר החכמה גם הוא איש ביניים. כמו ארוס הוא נע ונד הוא בין השׂוֹבע הנינוח של הבורות, לבין הרעב חסר המנוח לידיעה. החשק השכלי של איש הרוח לדבוק באמת אינו נופל בעוצמתו מן החשק הגופני להזדווג עם האהוב:

			עכשיו זה ברור לכל ילד, אמרה [דיוטימה], אלה שנמצאים בין שני הסוגים הללו, באמצע, וסביר להניח שארוס הוא אחד מהם, שהרי החוכמה היא מן הדברים היפים ביותר וארוס אינו אלא תשוקה יופי, כך שבהכרח ארוס הוא אוהב־חכמה או פילוסוף.118

			כמו ארוס, גם בחייו של הפילוסוף אין דמות אם. הרדיפה המהופנטת אחר האמת והלהיטות להתאחד עמה הופכים אותו בן לאב חכם ושופע עצה ולאם החסרה תכונות אלו, ולמעשה חסרה בכלל: 

			אמרי נא דיוטימה, אמרתי לה, אם לא החכמים ולא הבורים, מי אם כן שואף לחכמה?119 עכשיו זה ברור לכל ילד אמרה, אלה שנמצאים בין שני הסוגים הללו, באמצע, וסביר להניח שארוס הוא אחד מהם [...] והסיבה לכך שוב טמונה במוצאו של ארוס, שהרי הוא נולד מאב חכם ובעל תושייה ומאם לא־חכמה וחסרת־כל.120 

			התשוקה לקירבת אלוהים, המניעה את איש הדת לדרוש את קירבתו של היודע־כל, אינה אלא הערגה לדעת מהו היפה המניעה את הפילוסוף; הדחף הבלתי נשלט של הנביא להפיץ את האמת ולהעבירה הלאה, הוא בן דמותה של התשוקה הארוטית להתעבר מן האהוב, וללדת את יצירי דמותו.121 התשוקה לחיי נצח והפחד מן השכחה הם המניעים את בני האדם לרדוף את ארוס. הארוס האלוהי מפעיל את הזיכרון וחותמו מושה מתהום הנשייה; הארוס הגופני מפעיל את הזכרות וחותמו מושיע את רחם הנשיות. 

			אריסטו והאהבה המשתלמת

			אריסטו (384 לפנה"ס) כדרכו השיב את האהבה אל המציאות המדידה ואל הקיום היומיומי. הוא עטף אותה במושג התועלת וראה באוהב אדם המבקש קודם כל את טובת עצמו, ומתוך כך את טובת רֵעו ובן זוגו. האהבה האריסטוטלית חסרה את הלהט האפלטוני. בקור רוח היא מנמקת את כדאיותה. יצרן האהבה הוא מי שכובש את מידותיו הרעות בכוח הגיונו ושכליותו. המידה הטובה נאצלת ממנו אל זולתו כפועל יוצא של מימוש טבע האדם וצורת המין האנושי. במובן אחרון זה, גם דפוס האהבה האריסטוטלי התועלתני, מרומם את האדם ממסויימותו וסתמיותו, משום שהוא מבטיח לו כי אושרו מצוי בידיעת הטוב באשר הוא טוב, האמת באשר היא אמת וטבע האדם באשר הוא בן אנוש. 

			נראה שרוב האנשים, מתוך שאיפת כבוד, מבקשים יותר להיות נאהבים משלאהוב [...] אולם באהבה שבני אדם זוכים לה שמחים הם בשל עצמה; ומכאן ניתן לחשוב שמוטב להיות נאהב מלהיות מכובד ושהידידות ראויה שיבחרו בה לשמה, אולם דומה שעיקרה של זו להיות אוהב יותר משלהיות נאהב... דומה שסגולתם הטובה של ידידים היא שהם אוהבים [...]

			שכשם שהטובים לא יחטאו בעצמם אף לא יניחו לידידיהם לעשות כן. ואילו רשעים אין להם יסוד מוצק, שהרי לא יישארו דומים אפילו לא לעצמם והם יתידדו לפרק זמן קצר בלבד... ידידים שיש בהם תועלת נעימים זה לזה מעט יותר זמן, כלומר — כל עוד יספקו איש לרעהו מה שהוא מהנה או מועיל... שאדם משתוקק למה שהוא חסר ונותן תחתיו משהו אחר. לכאן ניתן גם לסווג מאהב ואהוב יפה ומכוער... אך אולי כשלעצמו אין המשתוקק משתוקק כלל לניגודו, וזה נעשה רק באקראי; ולמעשה מכוונת תשוקתו אל הממוצע שהוא הטוב.122 

			במחשבת אריסטו, כמו במחשבתו של אפלטון, רחישת אהבה היא שיא השכלול האישי, משום שהיא מחייבת את המצוינות של האוהב והאהוב, את כיבוש צרות העין ואת השחרור מדלת אמותיו של אגו המסוגר בעצמו: “נראה שהידידות והצדק עניינם באותם העניינים עצמם." (אריסטו אתיקה, ספר ח, פרק ט, עמ' 201). מושג האהבה של אריסטו חדור בתובנת התשתית, שכל דבר חותר למימושו המרבי. הוא טעון במידה יתרה של אהבה שאדם מפנה כלפי עצמו. יצרן האהבה תובע מעצמו את השלמות האישית, שלמענה יאה לו להתקיים על פי הכתבת הטבע. הנאהב העליון הוא האל. קיומו הוא החסון והמוצק ביותר, והכול שואפים אליו. זחיחות ואדישות, שעשוע עצמי ונינוחות אין קץ נודפות מהתבונה העליונה, המתבשמת מידיעתה האינסופית. 

			סיכום

			הצד השווה בין תפיסת האהבה של אריסטו לזו של אפלטון הוא בהגדרת האהבה כשיחור קירבתו של האהוב. התנועה היא ביסודה תנועת התחתון כלפי העליון, אם מתוך בקשת היופי לפי אפלטון, ואם מתוך בקשת השלמות לפי אריסטו.

			פלוטינוס והאהבה המושלמת

			פלוטינוס (205–270) מחייה את הסיפור הסוקרטי על הולדת ארוס ומעבה אותו למיתוס עולמי. ארוס הוא האהבה, אך הוא גם פרי האהבה והאהבים, ופלוטינוס בודק האם הוא “אל או דיימון, או רגשת נפש".123 כרגשת נפש, טוען פלוטינוס, האהבה “מתעוררת בנפש המשתוקקת לדבוק ביפה".124 ההסתכלות מלמדת שגם כחוויה נפשית, יש לאהבה שתי צורות: “האחת, הבאה מן הצנועים, הקרובים בטבעם אל היפה המוחלט, ואחת — המבקשת למצוא סיפוקה בעשיית מעשה מגונה מסוים."125 הפער הרובץ בין שני מיני התשוקה וההבדל התהומי בין היופי הנצחי והרוחני ליופי ההמוני, החפוז והגופני אופייני לתפישה הניאו־אפלטונית. תפיסת העולם של האפלטוניות החדשה רואה בדברים הפיזיקאליים, הארציים, הפחתה חדה של האפשרויות האינסופיות המקוננות בנוסחתם השכלית המופשטת. האבחנה האריסטוטלית בין חומר כְּמה שמתממש בפרט זה או אחר, לבין הצורה כמהות הכללית של כל בני המין, מקבלת בהשקפה הניאו־אפלטונית איוך שלילי. המעשה המסוים נדון לשלילה, הן בגין היותו מסוים והן מתוקף היותו מעשה, דהיינו: אירוע מוגמר וחלוט, המתרחש בתנאי מקום וזמן חד־פעמיים. 

			הגינוי למעשה האהבה הגופני נובע מכך שהוא מממש בגוף אחד ויחיד ובפעולה אחת מני רבות (ולאו דווקא המורכבת והנשגבת שבהם) את התשוקה ליופי באשר הוא, בלא מודעות לכך שאין בכוחו של שום יופי מקומי להקיף את היפה המוחלט, אפילו כשהעונג המתלווה למפגש עמו נדמה כעונג אדיר:

			אמנם נכון שאלו הנמשכים להוליד כאן למטה יסתפקו בהשגת היפה כאן למטה, היפה השוכן בדמויות ובגופים, מאחר שהפרדיגמה המעוררת בהם את האהבה אף ליפה שבכאן, אינה שוכנת בהם. ואם יבואו מתוך היפה שבכאן לידי זכירת הפרדיגמה ההיא, עדיין יתענגו על היפה הארצי כדמות תבניתה; אך לא יזכרוה, כי אז מבלי לדעת את המתרחש בהם, ידמו שהוא הוא היופי האמיתי. אם נוהגים הם בצניעות, אין טעות בדבקותם ביופי של מטה, אך טעות היא לשקוע בהזדווגות מינית.126 

			פלוטינוס יוצר מן הקוטביות הנמתחת בין יופי לכיעור מטאפורה לקוטביות המשתרעת בין נצחיות לשינוי אורגני, ובין רוויה אינסופית השיכורה מעצמה לבין הצמא התמידי לריגוש תוכף ריגוש. הוא אינו מטפס בנחת בסולם הארוטי ועולה מיופי גופני ופרטי ליופי מופשט ומוחלט. אדרבה, הוא מציב את הסולם האפלטוני על מנת למתן את ההתדרדרות התלולה מן העולם הרוחני המרהיב לעולם החומר המסואב:

			ובכן, אלה האוהבים גוף יפה, אם גם מתוך ציפייה להזדווגות מינית, יאהבוהו משום שיפה הוא, וכמוהם אלה האוהבים באהבה הממוזגת שדיברנו בה; הם אוהבים את הנשים כדי להתמיד את עצמם, אך אם הנשים לא יפות הן, הם מחטיאים את מטרתם [...] אלה שזכרו את הפרדיגמה, מכבדים גם את היופי של מעלה ולא יזלזלו גם ביופי הארצי הזה, כי הם רואים בו את יצירו ואת שעשועו של היופי ההוא.127

			פרשנותו של פלוטינוס לחיבורו של אפלטון המשתה מבדילה הבדלה נחרצת בין אהבה ארצית, המעורבת בהזדווגות ובין אהבה שמימית, שהיא מעל לשִׁני הזמן. החבירה בין הצייקנות של האהבה האנושית, היודעת בבשר, לבין הנדיבות של האהבה העל־זמנית היודעת ברוח יולדת את ארוס — התשוקה המתווכת בין שני הקטבים.

			במשתה מציגה דיוטימה בפני סוקרטס את ארוס כבנם של שפע ושל דלות. על פי גרסה זו, נפגשו הוריו של ארוס בחגיגת יום הולדתה של אפרודיטי. לפי שמועות אחרות אפרודיטי ולא אחרת היא אמו של ארוס. תהיה האמת אשר תהיה — ופלוטינוס מנתח ומפרש את שתי הגרסאות — ארוס מצוי תדיר בקירבתה של אפרודיטי היפהפיה, משום שהוא מעריץ את היופי. בדומה לארוס, שאינו לא עשיר ולא עני, לא יפה ולא מכוער לא חכם ולא בור, גם אפרודיטי היא כפולת פנים. אך בעוד ארוס מסמן את התנועה לקראת, את השאיפה והאפשרות, אפרודיטי מסמלת את הבחירה. אפרודיטי הארצית, מעוררת התשוקה המינית, האחראית על זיווגיהם של בני האדם עלי אדמות, היא אישיות פרטית, שיש לה הורים. אפרודיטי השמימית היא ללא אם ולמעלה מכל זיווג; “היא ידועה כבתו של כרונוס והוא השכל, ודאי היא נפש אלוהית ביותר, מאחר שנבעה במישרים ממנו, טהור מטהור."128 היא אינה נגועה במיניות, משום שאין בה שינוי אורגני של הולדה, או כליה: “כי היא הוויה נפרדת וישות שאין לה חלק בחומר, אשר על כן דיברו בה בדרך משל שהיא ‘ללא אם' ולמעלה מכל זיווג".129

			בפרשנותו של פלוטינוס לתורת הארוס ב'משתה' משוקעים היסודות החשובים ביותר בתפיסת האהבה השכלית. הוא טווה מיתוס שכלי שבו כרונוס, אביה של אפרודיטי הוא השכל העולמי ואפרודיטי היא נפש העולם, אמו של ארוס, היולדת את בנה ובן דמותה בפעולת אהבה שכלית. הלידה מתרחשת שעה שאפרודיטי מתבוננת אל הישות שמעליה, שממנה הורתה, ובפרץ אהבתה לאביה־אהובה היא מתעברת ממנו וכך מביאה לעולם את ארוס. מנגנון זה עתידים לאמץ אלפראבי ואחריו אבן סינא כשיסבירו כיצד נובעים מן האל עשרת השכלים המתווכים בינו לבין העולם התחתון, עולם החומר. אפרודיטי, הנפש, היא חוליית ביניים בין השכל המופשט לבין ארוס, שהוא כבר ישות ממשית. ההתעברות המטאפורית מתרחשת שעה שהאוהב מביט במי שמעליו וחושק ביופיו. החשק הוא השאיפה להיות בדיוק כמו הישות הנאהבת ולדבוק בה לעד:

			ומאחר שאפרודיטי באה מיד אחרי כרונוס... כיוונה אליו את פעולתה, ובהימלאה אהבה עזה אליו ילדה את ארוס ועם ילדה זה הייתה צופה בו. פעולתה בראה ישות ממשית ושניהם צופים למעלה, היולדת וארוס יפה־התואר שנתהווה תוך כדי ממשות, הערוכה תמיד אל פני מה שהוא יפה, והוויתה בכך שהיא כעין ממצע בין העורג לנערג, כעין העין של העורג שבכוחה היא נותנת לאוהב את מראה הדבר הנערג.130

			ארוס מרותק למראה, עד שהוא הופך לעין הרואה. אין עוד להפריד בינו לבין תמונת העין: “מאותו עצם נתהווה ארוס בחינת עין שכולה ראות... שהוא שואב את הוויתו הממשית מראייתו".131 ארוס האחראי על המראה האהוב דבוק למה שהעין רואה:

			אך ארוס עצמו יזדרז וירוץ קדימה ועד שלא יאצול לאוהב את הכוח לראות באמצעות האיבר [של הראות] הוא עצמו מתמלא צפייה, והוא רואה לפני האוהב, אבל ראייתו שונה, כי באוהב הוא, ארוס, מצמיד את המראה לבל ימוש, ואילו הוא עצמו קוטף את פרי מראה היופי בחולפו על פניו.132

			תכונה זו של ארוס הולמת להפליא את תכונת השכל. הראייה, או יותר נכון ההתבוננות, היא דימוי נפוץ לפעולת השכילה. אף השכל חסר תכנים משלו. רק משהוא דבק באמת הוא מממש את עצמותו. בימי הביניים סברו שהראייה מתרחשת בזכות מתווך המעביר את התמונה לעין המסתכל. גם המתווך נעדר צבע משלו. הוא שקוף (על פי רוב אוויר, אך גם מים) ונראה לעין רק דרך התמונות העוברות בו. 

			ההתבוננות היא תמיד כלפי מעלה, כביטוי של הערצה והשתאות. תנוחה זו מפגינה את קטנות המתבונן לעומת המראה הכובש את כל כלו. אלמלא התפעם הצופה מן המראה היפה ואלמלי אּמץ את עיניו ונשאן אל על, לא היה מבחין בדבר. גילוי עוצמת היופי תלוי בהרמת עפעפיים ובהרחקת המבט מן הכֶּרֶס. מסיבה זו קורא אפלטון לאמו של ארוס בשם דלות או מחסור. הוא מדגיש שלתחושת האהבה חיונית תחושת קטנות אל פני מול הנאהב. פלוטינוס מוסיף לכך שאף אפרודיטי היפהפיה מכירה בכך שיש יפֶה ממנה, והיא תולה בו את מבטה בהערצה. יופי עליון כזה יש אך ורק לשכל. ומכאן שהישות העליונה היא שכלית מכל וכל.

			פלוטינוס הוא המאוחר בשלושת הפילוסופים ושיטתו ממזגת את התובנות הבסיסות של אפלטון ואריסטו. בשיטתו של פלוטינוס, הצורה מתנשאת במוצקותה ובמוחלטותה מעל החומר, המפוצל לפרטים שונים, שריבויים מעיד על הכשל במימוש הצורה עד כלות. פלוטינוס מדגיש את הרוחניות של הצורה, אחדותה ותבונתה. שלא כבשיטתו של אריסטו, הצורה אינה רבוצה נייחת במקומה הטבעי. היא שואבת עוצמה ונדיבות ללא קץ מהערצת שגב שלמותה ומנביעה ממקורה האלוהי שוב ושוב את השפע שירפא את חסרונם המביש של הישים שמתחתיה. בכך היא כביכול משיבה אהבה לאוהביה. 

			בתורתם התיאולוגית של הניאו־אפלטונים בני דת ההתגלות, הַמְּשיכה המהופנטת של הפוטנציאלי אל האקטואלי, של חסר הקיום אל היש היציב, של החומר ההיולי אל הצורה המגדירה ושל בן אנוש לאל היא עידון אינטלקטואלי של המְשיכה הארוטית הסוקראטית במלוא עוצמתה. זו השתוקקות המתבייתת על הנמען שלה בכוח הגדול מכוח ההכרח הלוגי.

			ארוס הוא התשוקה המשתלחת, אך לא הנמען שלה. הוא המגשר הגדול בין האין ליש ובין כוח לפועל. הוא דמות ביניים בין אל לבן תמותה. מעמד הביניים המהותי לארוס היה למקור ההשראה העז ביותר לפילוסופיה הניאו־אפלטונית, שמתוכה צמחו תורותיהן התיאולוגיות של אבן סינא ושל הרמב"ם, הבנויות על היררכיה קוסמית המתווכת בין המטאפיזי לפיזי. 

			פלוטינוס ודגם ההולדה העצמית

			למרות שפלוטינוס משתמש במונח בריאה לגבי יצירתו של הארוס העולמי, הוא מתכוון למשמעות הדתית של המושג רק בהשאלה. ההולדה שמתאר פלוטינוס, ההולדה ביופי ומתוך היופי, היא העתקה חוזרת ונשנית. היולד הוא הישות התחתונה, שהיא עצמה העתק של הישות שמעליה. אך היות וכל העתק פוגם מעט בדמות המקור, כל הולדה מעמעמת מעט את היופי העליון, ומקנה סיבה ליופי התחתון להתבונן בזה שמעליו בהתפעמות. ארוס הוא החוליה השלישית בשרשרת, שראשיתה שֵׂכֶל. הוא נושא עמו את השכל העליון כפי שהועתק אל תוך אמו, הנפש, אך בהעתק זה השכל כבר מרודד וצורתו המופשטת מתעבה לדמות ממש:

			ואין לפקפק בכך שארוס הוא הוויה של ממש ועצמות שנולדה מתוך עצמות, פחות מושלמת מזו שבראתו אולם בכל זאת הוויה עצמותית. שהרי גם הנפש שלמעלה ממנו היתה עצמות, שנתהוותה מפעולת מה שהיה הווה לפניה, ומעצמות העולם של ישים ממשיים, הצופה אף היא אל פני מה שהיה ההוויה הראשונה, והיא צופה בה בעצימות רבה. זה שהיה זה המראה הראשון שלה והיתה צופה בו כבטובת עצמה ושמחה בצפייתה.133

			עצמיות השוקקת אהבה לעצמה היא העיקרון של הוויה המשתכפלת מטה או משתכללת מעלה. עקרון זה מהווה את תמצית ההשרדות: העצמת העצמי תוך כדי התבוננות בדגם מופתי. ההתפעמות מן היופי היא יציאה החוצה והתכנסות פנימה בעת ובעונה אחת, מפני שהמאוהב מתבונן בדמות עצמו ויולד את דמות עצמו. כלום יכול להיות אושר גדול מכך? 

			פלוטינוס מתאר את השפע המוליד את ארוס האלוהי כשׂכְלִיוּת הנדהמת מעצמה שוב ושוב. השתאות זו היא כמובן האהבה הטבעית שכל אחד ואחד רוחש לעצמיותו ולטבעו, ופרי ההכרה החוזרת, התמידית, של השכליות באמיתותה. 

			דמות האל המתבונן בעצמו ובתוך כך מקרין חוצה את הצורות הנחשבות, העתידות להתגשם בעולם החומר, עומדת במרכז התיאוסופיה של אבן סינא. אפרודיטי מתפקדת כמעין תחנת ממסר שתפקידה למקד, לגבש ולהגדיל את אלומת השפע השכלי וההנאה העצמית של המקור שהביא אותה לעולם. אהבתה של אפרודיטי מכפילה את מפל היופי השוצף ממקורו השכלי, והוא עולה על גדותיו, שב ומתאגם בה ובתוך כך מזרים ומנביע את אגם השפע השלישי, את ארוס: “כשם שנפש האדם היא האדם, הרי אפרודיטי וארוס חד הם".134 

			התאור של הארוס השכלי כילוד שבא לעולם הוא מטאפורי. פעולת השכליות בנויה על דגם ההולדה הבלתי אורגנית. הארוס השכלי מלובה מן המפגש עם הדומה ומההזדהות עמו, ולא עם השונה. פלוטינוס מתאר את הגן של זאוס, כנגוהות השופעים משכלו, ולא כצמחים בעלי חִיות אורגנית: 

			וכל גן הוא יקר ותפארת לשפע. ונחלת זאוס מפוארת ביסוד השכלי וקישוטיו הם הנגוהות הבאים מן השכל עצמו לתוך הנפש. או מה יכול גנו של זאוס להיות אם לא דימוייו, שעליהם יתענג ונגוהות אורו? ומה יכולים להיות נגוהותיו וקישוטיו אם לא היסודות השכליים הזורמים ממנו.135

			השפע הוא הדימוי ההולם ביותר את האוטרקיות של השכל. אוטרקיות זו, המייתרת כל מה שהוא לא היא, מדומה לגבריות. השפע הוא איפה הזלפה עצמית של עונג ההיות ללא כל שותף. הוא ההתפעלות החוזרת ונשנית מן הטוב ביותר, שהוא הקיים והוא האני. התפעלות זו שאינה שׂבֵעה מעצמה, כי השובע זר לשפע, חוזרת אל עצמה וחוזרת על עצמה. היא חוק הזהות בפעולה. והיא עוגן האמת הנצחי בתוך סאון ההתרחשות המדומה וסערת ההתאהבות. זהו שפע שדי לו בעצמו ודי לו מעצמו והעודף הנותר לו, השפע, שב ומזדהה עמו; וחוזר חלילה: “היסודות השכליים כולם יחד הם העתרת ה'שפע' והעושר של הדברים היפים שכבר נגלו".136 

			עם זאת, יש לציין שהשינוי נוצר אך ורק כתוצאה מסטייה מדמות המקור. סיבתה של האהבה המושלמת היא אפוא הערצה מוחלטת כלפי האב ומעלותיו, אך תוצאתה היא סלחנות כלפי הבן וחסרונותיו. נוצרת שלשלת היררכית של אבולוציה שלילית, כשכל מוטציה נתפסת כהפחתה של הסדר הבראשיתי, המושלם:

			ובכן מאחר שיסוד שכלי נשתקע במה שלא היה שכלי אלא דחף סתום ומבע עמום, הרי מה שהוליד היה משהו לא שלם ולא מספיק לעצמו, אלא פגום, מאחר שנולד מדחף סתום ויסוד שכלי מסתפק בעצמו. ארוס זה הוא אפוא לא יסוד שכלי טהור, משום שהוא מכיל בתוכו דחף לא שכלי לא־מוגדר ולא־מוגבל.137

			השכל מצד עצמו לעולם לא היה נע כלפי דבר, מתוך משיכה להיות כמותו או להיבלע בו, משום שהוא מאושר מעצמו, כי הוא בטהרתו, היפה והנכון והטוב לעולם ולעולמי עד. ארוס ירש מאמו מודעות למחסורה ואת השפלות ההולכת יד ביד עם ה"עוני". חוסר הסיפוק העצמי, הדחף שאינו ניתן להשׂבעה הוא סוד התזזית והבוגדנות של ארוס. ארוס זקוק לבן זוג, אך דבר לא יספק אותו לחלוטין: “אי אפשר שישבע, כי מה שהוא מעורב בו אי אפשר שישבע".138 החשק הוא געגוע תמידי חסר מרגוע: “ואילו ארוס, מחמת החוסר הפנימי שבו, אלוץ לכמוה תמיד, ואפילו מצא סיפוק לרגע, אין הוא מחזיק את מה שקבל".139 

			כאפרודיטי אמו, שולט ארוס על הזיווגים. הוא מפנה את הנפש שאליה התחבר כלפי מעלה, כדי שזכר ההתאהבות האלוהית של אמו בשכל העליון יהדהד בתשוקה שתתעורר באהוב הארצי. כל התאהבות פרטית, “יולדת" אמנם את הארוס הראוי לה. כשם שלפי עקרון העונג האריסטוטלי, עצמת ההנאה תואמת את התממשות התשוקה, כך לפי פלוטינוס, לכל אהבה, טבע הארוס הראוי לה. בכל האהבות שארוס מתגלגל בהן, בוהק שמץ מאהבת־העולם השמימית; כמו שבכל חלק ושבר מפעפע משהו מיופיו של השלם. ההגדרה הכללית של האהבה כ"פעולת הנפש השואפת אל הטוב",140 הולמת את האהבה התחתונה של פלוני לפלונית, באותה המידה שהיא חובקת תחת כנפיה גם את אהבת הכול המוחלטת של הנפש העולמית, השוחרת את קירבתו הנצחית של הטוב האלוהי. 

			אם איפוא זאוס הוא שכל גדול ונפש ונחשב בין העילות, ועלינו להעמידו במדרגה גבוהה יותר, מטעמים אחרים ובייחוד משום שהתארים 'מלכות' ו'מנהיג' משמעם 'עילה', הרי יהיה במדרגת השכל ואפרודיטי שהיא בתו ומוצאה ממנו והיא אתו תועמד במדרגת הנפש, והיא מכונה אפרודיטי בגלל יופיה וזיווה ותמותה ועדינות נפשה. ועתה, אם אנו מעמידים את האלים הגבריים במדרגת השכל, ואומרים על האלים הנשיים שהם נשותיהם, מאחר שכל רוח נפש מלוותו, הרי בדרך זו תהא אפרודיטי נפשו של זאוס.141

			משניותה של הנפש לשכל מקבילה למשניות האשה לגבר. הנפש כבר מסמנת את ההתרחקות מן המקור השופע ואת התלות הנרצעת בו. היא המשתכרת מן היופי השכלי והיא המשקפת את נגוהותיו. אין היא יצרנית היופי, כי אם בת בבואתו, בבת עינו.

			שפע ומחסור, הוריו של ארוס, אינם מסמלים רק את הזדווגות השכל היודע־כל עם הנפש הצמאה אליו תמיד, אלא גם את השתעבדותו של הגוף ותחלואיו לאדנות הנצח של המטאפיזי הבלתי כלה. השפע מסמן את הרוויה הזחוחה של הצורה, ואילו המחסור מסמן את הרעבתנות של החומר. הצורה ממהותה היא מימוש הזהות שהתעצמה בה. בחומר טמונה שאיפה בלתי רוויה, כמו באלקטרון, משום שהמחסור שלו קיומי. בצורה יש נדיבות הבאה לביטוי כשפע: כמוכנות תמידית להיעתר לחומר.

			וכך נתהווה מצוי זה, ארוס, מעדי־עד, מתוך כמיהתה של הנפש אל הנעלה והטוב [...] ועל כן נאמר עליו שהוא נולד ממחסור ושפע, והיינו שהמחסור והשאיפה וזכרון היסודות השכליים, שחברו יחד בנפש מולידים את הפעילות המכוונת כלפי הטוב, כלומר את ארוס. אך אמו היא המחסור, כי השאיפה היא נחלת מי ששרוי במחסור. ומחסור זה החומר, כי אף החומר חסר הוא מכל הבחינות, ומשום שגולמיותה של השאיפה לטוב — כי אין לו צורה ולא יסוד שכלי מעצב במה שהוא שואף — עושה את מה ששואף דומה יותר לחומר באשר הוא שואף. ואילו הטוב בהשוואה למה ששואף אליו, הוא כולו צורה, שרוי בתוך עצמו. ומה ששואף לקולטו, מכין את כושר הקליטה שלו כחומר המוכן לקבל את הצורה הנאצלת עליו.142 

			ארוס מטבעו מתווך בין עולם ההולדה המשתנה והמגונה לבין העולם השמימי המיוחל, שאין בו כל שינוי. יתכן שירש אופי זה מאפרודיטי אמו, שנבעה ישירות מן השכל,143 ויחד עם זאת היא פורשת את חסותה גם על הזיווגים עלי אדמות. 

			פרק שביעי

			אבן סינא: השכליות העליונה כמבוע 
של אהבה

			הפרשנות של פלוטינוס להולדת ארוס והנביעה השכלית של אבן סינא

			הגותו של אבן סינא (980–1037) הושפעה מאוד מפלוטינוס. פרשנותו של פלוטינוס להולדת ארוס הטביעה חותם עמוק על הדגם היסודי של פילוסופיית האהבה של אבן סינא ועל התובנות המהותיות לשיטתו: הערצת השכל, ההאצלה, עליונותה המוחלטת של הרוח על החומר וחשיבותן של דרגות הביניים, המתווכות בין האחד המוחלט (השכלי) לבין הריבוי המסואב (החומרי).

			פעולת השכל מתוארת כדבקות התודעה באמת עד שהיא נטבעת בה ללא שיור.144 כאמור, פלוטינוס קושר בין האהבה לאל לבין הכמיהה ליופי. היופי נחשב כתכונתו של האלוהי “כי המכוער מנוגד לטבע ולאלוהים".145 האוהב, רודף היופי מחקה איפה את הטבע, “כי הטבע כשהוא יוצר מסתכל ביפה", משום ש"מוצאו מלמעלה, מן הטוב, וממילא מן היפה".146 על דרך זו, אבן סינא מתאר את האל ככליל יופי. אבן סינא מסביר שיופיו של האל נובע מכך שיש הלימה מושלמת בין טבעו לקיומו.147 גם לפי אבן סינא, העדר כיעור הוא ביטוי חיצוני של שלמות מטאפיזית שאין בה שום פגם:

			הוא המלך אשר יופיו — ככל שתשיגנו במוחך — הוא יופי שלא יתערב בו שמץ כיעור, ושלימותו היא שלימות נקייה מכל דופי, שתמצאנה אצלו מתמצה עד תומה.148 

			הנביעה מתוך השכל היא התבנית היסודית שבאמצעותה מסביר אבן סינא את הופעתן של מערכות הביניים המקשרות בין האל והעולם. היחסים שביניהן מוגדרים כגילויים שונים של תשוקה או אהבה.149 ראשיתו של הסדר הטוב, כלומר הסדר שבגינו משתלשל עולמנו, בהתבוננות עצמית של האל המתפעל מעצמו: 

			[בפעולת השכילה האל] אינו יכול אלא להשכיל את עצמותו כשכל מוחלט וכראשית עליונה. עצמותו יודעת את שלמותו ואת שגיבותו, שהטוב שופע ממנה בהכרח ויודעת שזו תולדה הכרחית של הוד מלכותו הנאהבת בעצמותה... כך שהוא [האל] מרוצה ממה שנובע ממנו. מכאן, שהראשון מרוצה בשפיעת (אמנציה) הכל (היקום) ממנו.150 

			שורות אלו מדגימות היטב את פעולת מנגנון השכילה ואת הדבקות בין התודעה למציאות. “תודעת" האל וה"מציאות" זהות זו לזו, משום ששתיהן מחזיקות בטוב המוחלט, שאין לו חלופה ואין בו מגרעת, ושתיהן כמובן מופשטות לחלוטין. 

			נאמר אפוא: הואיל ובכל אחד מן הנמצאים יש אהבה יצרית לשלמותו (עשק עריזי)151 — ואין זה אלא משום ששלמותו משמעותה היא השגת טובו [של האל] — ברור שהתפיסה אשר באמצעותה יושג לדבר כלשהו טובו, היכן שיימצא הטוב ובאופן שבו יימצא, מחייבת שאותו דבר יהיה אהוב על הנהנה מן הטוב. זאת ועוד, אין דבר מושלם יותר וראוי יותר לכך שיאהבוהו מאשר הסיבה הראשונה ביחס לכל שאר הדברים. לפיכך היא זו האהובה על כל הדברים.152

			אבו סינא מבהיר שהאהבה המופנית אל האל יוצרת את ההיררכיה הקוסמית. ה"טוב" האלוהי הוא פונקציה של הבעת אותה אהבה מצד המופעים הקוסמולוגיים, שכן בין הטוב המושת על כל פרט בקוסמוס לבין האהבה המונבעת ממנו יש יחס של סיבה ותוצאה. השלמות האלוהית קשורה באהבה זו משום שהיא בנויה על תגובתם של הנמצאים הנחותים ממנה. היא מבוטאת כמובן במונחים של אסטתיקה, הכרת טובה והכרת תועלת, אך יותר מכך, היא ביטוי לתשוקת הקיום המפעפעת בכל מצוי.

			כל אחד מן הדברים שמציאותם אמיתית, בתפיסתו או בהשיגו הישג מבין הדברים הטובים יאהבנו מטבעו כאהבתן של נפשות בעלי החיים לצורות היפות. כמו כן, כל אחד מן הדברים שמציאותם אמיתית, בתפיסתו תפיסה רגשית או שכלית ובהיותו מודרך נכונה בדרך טבעית אל דבר אשר יועיל לו במציאותו, יאהבנו מטבעו.153 

			הערגה להתקרב אל היופי היא טבעית והיא נטועה בכל היצורים. אבן סינא מבחין בדרך הבעת האהבה מראשיתה ב"תפיסה רגשית או שכלית",154 משום שזהו המפתח להבחנה בין אהבה התלויה בגוף שבאה לביטוי במעשים, לבין אהבה רוחנית, הבאה לביטוי במחשבות ובין תענוג גופני מזדמן וזמני לבין תענוג רוחני קבוע ונצחי, דהיינו: בין התענוג בעולם הזה לתענוג בעולם הבא.

			סיכום

			ה"אהבה" שרוחש כל מופע בקוסמוס לאל היא תרגום של ההיררכיה הפלוטינית ויחסי הסיבה — תוצאה בפילוסופיית הטבע של אבן סינא למערכת תיאולוגית נפשית, השומרת על הענות מרצון של הקוסמוס התלוי באל ובשלטון היחיד שלו. ה"אהבה" מעניקה נופך פיוטי להיררכיה הנוקשה ומטילה על הנמצאים את האחריות למיצובם בסולם הקיום. 

			החשק השכלי והאמונה במשנתו של אבן סינא

			חשק שכלי ואהבת אלוהים

			תפיסת החשק של אבן סינא בנויה על ההסבר האריסטוטלי של התנועה הטבעית למילויו של צורך קיומי. אבן סינא מגדיר כחשק את המשיכה המהופנטת של הנבראים כלפי האל. התנועה אל המניע העליון, הפורצת כמו מאליה, כנהייה מוקסמת אל קירבתו, היא עדות לכיסופי הנפש לשרת את יוצרה. 

			אבן סינא מאפיין את האמונה כחשק שכלי משום שהוא רואה את מהותה בהערצה לאמת. האהוב האלוהי והאמת, הם תמיד בשיאם. לעולם לא יהיה פער בין האפשרות לבין מימושה. לפיכך, האהבה היא מצב שחייב להתקיים מתוקף האמונה שיש אלוהים. ההכרה ברוממותו ובהיותו טוב מוחלט ומקור כל האמיתות השכליות היא היחס הבסיסי המחויב בין האל לבין הנוכחים בעולמו. כולם כאחד כמהים להתקרב אליו עד כמה שאפשר:

			כבר אמרנו כי ישות כגון זו [הנמצאת בעולם] אוהבת את מה שהיא מתקרבת אליו [האל]. לפיכך חובה, כפי שהבהרנו קודם, שהטוב המוחלט יהיה אהובהּ, כלומר אהובן של כלל הנפשות הטבועות בחותם אלוהי.155

			הנאהב העליון הוא הסיבה לקיומם של עצמים רוחניים, כגון המלאכים, והסיבה למימוש היכולות השכליות של היצורים השכליים למחצה, כגון בני האדם. האהבה איפוא מתקיימת באופן היררכי. היא יוצרת את הרציונליזציה של המתווה הקוסמי־שכלי, שהאל הוא אמנם סבתו העליונה, אך דרגותיו בפועל מתקיימות תודות למידת מימוש האהבה.

			תנועת האהבה היא תשוקה ליופי, ועל כן פעולת השכל הנובעת מאהבה היא פעילות תודעתית הנענית ליופי עליון. יתרה מכך, רק בכוחו של השכל לגלות את היופי הנלווה לידיעת האמת המופשטת, ורק בכוחה של הידיעה המטאפיזית להכיר בעוצמת הקיום: 

			זהו איפוא תאורו של המושכל הראשון. הוא הסיבה להיות כל מושכל זולתו מושכל בנפשות ומצוי בדברים קונקרטיים. אין ספק שיש [לנפשות הללו] אהבה יצרית156 בעצמותן. ראשית — אהבה לאמת המוחלטת, ושנית — אהבה לשאר המושכלות; שאם לא כן, מציאותן במצב של התכוננות, המיוחד לשלמותן, בטלה ומבוטלת. לפיכך, האהוב האמיתי של הנפשות האנושיות והמלאכיות הוא הטוב הטהור.157 

			דברים אלו הם דוגמא מצוינת לתובנה של אבן סינא שביטוי האהבה, המגיע כאמור רק מהנמצאים החבים את קיומם לאל, יוצר את המנעד הקוסמי. “מצב ההתכוננות המיוחד לשלמותן" הוא המצב של ההשתוקקות שבה “נתקעו" הפרטים הרציונליים המביעים את אהבתם ל"אמת המוחלטת" ו"לשאר המושכלות". האהבה שהם רוחשים לאל היא הצד השני של המטבע הדטרמיניסטי־סבתי שמגדיר את תלותם באל. “מצב ההתכוננות" “מפיל את האשמה" למיצובם הקוסמי על המשתוקקים ומביע את ההיררכיה מכיוונם. ההיררכיה אינה מושתת על הנמצאים בכוח החלטה אלוהית שרירותית, אלא יוצאת לפועל מכוח האהבה שהם רוחשים לאל: נמצא נמצא ומידתו. 

			אותו ההגיון פועל גם לגביו של היצור הרציונלי האנושי: מידת שלמותו תלויה בו, ודרגת האהבה שהוא רוחש תלויה בו. אדם ברמה נחותה מפיק אהבה חייתית, ואילו אדם ברמה גבוהה מפיק אהבה רוחנית־שכלית:

			יש אשר בעקבות אהבת הצורה היפה158 יבואו שלושה דברים: האחד, החיבה159 לחבקה, השני החיבה לנשקה; השלישי — החיבה להזדווג עמה. אשר לחיבה להזדווג, ברור לגביו כי אהבה בדרך זו מיוחסת רק לנפש החייתית וחלקה בה רב מאוד... וזה מתועב מאוד. כך האהבה הרציונלית לא תהיה טהורה כל זמן שהכוח החייתי לא דוכא דיכוי מוחלט.160 

			הצורה היפה איננה מצב קיום אובייקטיבי. היופי הנקלט על ידי החושים, שמניעיהם קשורים באחזקת הגוף ופעילותם מקוטעת ומקומית, תמיד יהיה נחות מיופי רוחני, הנקלט באמצעות כוחות השכל וחושף בפניו את העקרונות הכלליים של הקיום המטאפיזי. ההיררכיה של מבנה הנפש האנושית משתתת על עליונותו המוחלטת של השכל על פני כלי תודעה אחרים ועל דיוקו ואמינותו בקליטת המציאות, וההיררכיה של הקוסמוס מושתתת על עליונותו של הקיום השכלי על פני צורות קיום פיזיקליות. 

			סיכום

			עליונות השִׂכְליוּת כפעילות המוּנעת על ידי בקשת האמת הבלתי גופנית ועליונותו של היופי האלוהי מרוממים את האל למעלת אהוב שאין לו מתחרים. וכך, כל פעולה שמוצאה מן האל כסיבת הסיבות היא גם הפעולה הטובה ביותר והנחשקת ביותר שכל מצוי עשוי להעלות על דעתו.

			ההיררכיה הקוסמית

			אבן סינא רואה את הגורם הטבעי לקיום מתמשך כסוג של אהבה. הנמצאים שוחרים באופן טבעי את טובתם ומתרחקים באופן טבעי ממה שמרע להם. רדיפת הטוב מועילה לקיום ואילו ההישמרות מרע היא הישמרות מפני דימוי מזיק של ה"טוב".161 האופן שבו כל מצוי קולט את האל — הזוי או אמיתי, מקומי או כללי — יתבטא בסופו של דבר בקירבתו אל הטוב ובריחוקו מן הרע ואלו ישפיעו על מידת המימוש שלו.

			המניע העומד מאחורי החתירה לחוסן קיומי מרבי ולמימוש עצמי הוא אהבה שכלית; תשוקה מודעת, הנובעת מן השאיפה הטבעית של כל מצוי להיות הוא עצמו בכל תנאי. השכליות הבוקעת מן האל (כפועל יוצא של נוכחותו) מחלחלת אל המסנן התודעתי של כל נברא ונברא ומעצבת את המידרוג הקוסמי. כל ישות הקולטת את המסר האלוהי עושה זאת במלוא כוחה ומתוך תשוקה עזה להכיל אותו עד כמה שאפשר. התנועות שנובעות מכך אינן מופעלות ישירות על ידי האל, משום שההנחה המוקדמת היא שאין מצוי עליון פועל לטובת מצוי נחות ממנו, אך הן שואפות להביע את האידיאה האלוהית ככל שיש בכוחן. 

			ההיררכיה של הטבע מגוונת בפרטים רבים, משום שנקודת המוצא שלה שונה לגבי כל מופע ומופע. הדומם, הצומח, החי והאדם — כל אחד מהם שואף להגיע לדרגת הקיום הגבוהה ביותר הראויה לו; כל אחד מהם מטמיע את התכנית האלוהית ופועל על פיה. בכל אחד מהם, המצב התחילי הוא מצב של השתוקקות להיחלץ מן הנתון הפגום (מצב הבכוח, המאפיין את החומר ואת הגופניות). התוצאה נמדדת במידת ההצלחה לטפס במידרוג הקוסמי.162

			הנפש האנושית, בדיוק כמו נפש הצומח והחי, נענית בתנועותיה להכתבת האידיאה. פעולות אלו במהותן הן חתירה תועלתנית לשרידות ולשימור עצמי, אך באדם נובעות מכך גם פעולות מוסריות ותובנות שכליות מסובכות. אף השכל האנושי יוצא אל הפועל מתוך מאמציו להתדבק בשכל האלוהי ולהזדהות עמו. בעשותו כן, הוא מתדמה לאל בשתי בחינות: כישות שוחרת ידע וכישות חושבת. 

			ההיררכיה הקוסמית החותרת בכל כוחה לקירבת אלוהים משקפת את חדות הקליטה של הנוכחות האלוהית. אהבה שכלית היא ללא ספק המוטיבציה העליונה ביותר להאדיר את העצמיות, אך היא מבטאת גם את ההבנה החודרת של טבע המציאות כולה במובן המקיף היותר.163 בכוחם של הנמצאים בקירבת האל, שפעולתם היא שכלית לחלוטין, לקלוט מושג מדויק יותר של העצמות והעוצמה האלוהיים, וערגתם אליהם גדלה.

			סיכום

			מידרוגם של הפרטים בהיררכיה הקוסמית תלוי בחשק הנובע מהם. ככל שהבעת האהבה היא שכלית יותר, גבוה יותר המיצוב על שלבי הסולם הקוסמי וגבוהה יותר ההנאה מקרבת אלוהים. 

			ההיררכיה הקוסמית ועונג האהבה

			כאשר הנפש מקבלת את הדרוש לה היא נהנית. ההנאה היא נייר הלקמוס של האדקוואטיות.164 היא הולמת בדיוק את הכושר הנפשי הטבעי הפועל ללא הפרעה: 

			כל יופי, אדקווטיות וטוב הנגישים לתודעה הם אהובים ונחשקים. מקור כל אהבה וחשק הוא תפישתם [של היופי, הטוב והאדקווטיות], אם תפישה חושית, ואם דמיונית, ואם הזויה ואם מתחכמת, ואם שכלית. ככל שהתפישה מעמיקה וחקרנית יותר ואמיתותה חזקה יותר, וככל שעצמותו של הדבר הנתפס שלמה יותר ונעלה יותר, רבה יותר האהבה וההתענגות בכושר התופש.165

			בעת שהחושים קולטים מראה מקסים, קול ערב, טעם מתוק או ריח ניחוח, ההנאה היא ברורה ומיידית. ההנאה מלווה מאוויים נפשיים מורכבים, כתשוקת הנקם שבאה על סיפוקה כשהכעס נפרק, או כהשׂבעת הייחול והתקווה כשהציפיות מתמלאות.166 אם התאווה היא זו שמניעה את החושים, המושא הנחשק הוא משאת דמיון,167 אך אם השכל מייצר את החשק וקובע מהו הנחשק, המבוקש הוא “טוב" אמיתי ומוחלט, ובקשת הטוב היא פרי בחירה.168 עוצמת העונג מותנית הן במיקום במידרוג הקוסמי והן במידת המימוש:

			מה ששלמותו מלאה יותר ונעלה יותר ומה ששלמותו רבה יותר ומה ששלמותו מתמידה יותר… ומי שנפשו חזקה יותר בתפיסתה — העונג שהוא משיג שופע ורב יותר ללא ספק.169 

			צלילות העונג וחריפותו הם פועל יוצא של עוצמת הקיום: “השגת השכל את מושכלו חזקה מהשגת החוש את מוחשו".170 הרמות התת־שכליות מייצרות עונג גופני וחושני חולף־עובר, ואילו השכל מפיק עונג רוחני ונצחי.171 בין התמונה התודעתית לתנועה כלפיה ישנו תואם; כאשר התשוקה היא דמיונית ומעורפלת, היא מעוררת תנועה קטועה, מוגבלת ובלומה. כאשר תובנה שכלית וברורה מציתה את התשוקה, התנועה היא ישירה ומיידית. התאווה והעונג דוחפים את הגוף האנושי לסיפוקים משתנים בתנועות מתפרצות ודועכות, ואילו גרם השמים המשחר לטוב על־זמני קבוע ויציב, נע בתנועה קבועה ומדודה. ההנאה השכלית היא המענגת ביותר. היא מרחיקה את בעל השכל מתלותו בגופניות המקומית ומקרבת אותו להבנה חובקת־כל של השִׂכליות הקוסמית: 

			ועונג זה אינו ממין העונג החושני הבהמי באיזה שהוא אופן, כי אם עונג המקביל למצב הטוב אשר לעצמים החיים הזכים והוא נעלה מכל עונג ומכובד ממנו — וזהו האושר.172 

			עליונותו של העונג הרוחני היא תולדה טבעית של עליונות התפישה המופשטת, הלוכדת את המהות האוניברסלית, על פני תפיסת החושים, המסומרת למקום ולזמן מסוימים:

			יש לדעת כי תפישת השכל את המושכל חזקה יותר מתפיסת החוש את המוחש. זאת משום שהשכל משכיל ותופש את הדבר המתמיד הכללי ומתאחד עמו והופך להיות הוא באופן מסוים. הוא [השכל] תופש אותו [האובייקט] בפנימיותו ולא בהופעתו (החיצונית). ואין זה כך לגבי המוחש והחוש. העונג שאנו מפיקים [מילולית: ההולם את שכילתנו] בעת השכילה גבוה מן העונג שאנו מפיקים בעת התחושה, ואין בין השניים [העונג השכלי והגופני] כל יחס.173 

			אושרו של האדם טמון בכושרו השכלי, משום שלשכל בכורה בלתי מופקעת על הגוף. הנאת השכל ניזונה מן התכנים האלוהיים שהיא קולטת. היא קבועה ובלתי תלויה בדחפים מתחלפים. בצדק שואל אבן סינא “כיצד ניתן להשוות בין המשך הנצחי [של תענוגות השכילה] לבין המשך המשתנה והנפסד [של תענוגות הגוף]".174 ובאותו קו מחשבה הוא גם עונה: “המשרת אותו [את האל] זוכה לאושר העליון, והנוטש אותו מאבד את העולם הבא והעולם הזה יחדיו".175

			הרציונליזציה המפרידה בין האושר בעולם הבא לבין האושר בעולם הזה היא אותה רציונלזציה המבחינה בין רמות שונות של “אהבה". האושר הוא תוצר הלוואי של האהבה, וכך כמו שרגשות משתנים בהתאם למיקומם בסולם הקוסמי, גם טבע האושר משתנה. היות ובראש העולם עומדת ישות שכלית ובראש האדם מתפקד כושר שכלי — ההיררכיה היא חד־כיוונית, מוקפדת וברורה ועולה מרמה חושנית, מעשית, העסוקה בפרטים לרמה רוחנית ומופשטת המכירה בכללים.

			נאמר איפוא: עליך לדעת כי לכול כוח נפשי יש תענוג וטובה המיוחדים לו ועם זאת גם נזק ורעה מיוחדים לו. למשל: התענוג שבתשוקה והטוב שבה הם בכך שתגיע אליו [אל הכוח] איכות מוחשית מתאימה מחמשת החושים; התענוג שבכעס הוא בנצחון; התענוג בדמיון הלב הוא הוא בתקווה והתענוג בשינון הוא בזכירת דברים נעימים מימים עברו... המשותף לכולם הוא שתחושת נעימותם והאמתם היא הטובה והתענוג המיוחדים להם. אולם, מה שמתאים לכל אחד מהם, הן בעצמות והן באמת, הוא השגת השלמות שהיא בהיקש אליו שלמות בפועל אליו, וזהו עיקר.176 

			לדברי אבן סינא, באופן טבעי מפיק כל כוח נפשי עונג כאשר השאיפה הטבעית שלו מתממשת. הכוחות הנפשיים, הנמנים כאן אינם שכליים. הם תלויי גוף, סובלים ממשבריו ומחולשתו ודועכים כליל עם מותו. אף על פי כן, כאשר הם מתממשים במלואם, הם מקלים את רכישתו של התענוג השכלי, משום שבעל המזג המאוזן הוא בעל סיכויים גבוהים יותר לממש את העונג השכלי, ולא לכלות ימיו ברדיפה אחר תענוגות גופניים מפוקפקים. הבעיה היא שלאדם הבלתי־פילוסופי נדמה שאין תענוג רוחני כלל:

			לפיכך בל ידמה לעצמו בר הדעת כי כל תענוג הוא כמו זה שיש לחמור בבטנו או בין ירכיו, כי העקרונות הראשונים, הקרובים אל ריבון העולמים הם נטולי תענוג ושמחה וכי ריבון העולמים אין לו בשלטונו ובסגולותיו המייחדות, דהיינו: ההוד והכוח האינסופי אשר לו בלבד, ענין שבתכלית המעלה, הכבוד והנועם אשר נרוממו מכדי שנכנהו בשם "תענוג"?177

			לא רק האהבה הקוסמית יוצרת סולם ארוטי־קוסמי. סולם דומה קיים בנשמתם ובאופיים של בני האדם. מאחר והרדיפה אחר תענוגות הגוף אינה מתממשת אצל כולם בשווה, נוצרים הבדלים בין סוגי האנשים. במצב זה, לא כול האנשים מסוגלים להעריך את עוצמת העונג הרוחני; לא כל שכן לרדוף אחריו: 

			האדם אם יאהב את יפי התואר לשם הנאה חייתית יהא ראוי לגינוי [...] אך כל אימת שיאהב את יפי התואר מתוך שיקול שכלי, כפי שהבהרנו, ייחשב הדבר כאמצעי לרוממות ולתוספת של טוב; זאת משום להיטותו אחר דבר אשר מבחינת השפעתו הוא קרוב יותר אל המשפיע הראשון והנאהב הטהור.178

			אבן סינא מאמין שההיררכיה של האהבה — בדומה לסולמה של דיוטימה — משתרעת מאהבה חושנית ונחותה עד לאהבה שכלית ועליונה. ככל שדפוס האהבה הופך לרוחני ולשכלי הוא דומה יותר לדפוס האהבה השופעת ממקור האהבה העליון. “הנבונים שבין בני התרבות והחוכמה" לבם כמעט שלא ימצא ריק מעיסוק ביפי התואר האנושי" ('האיגרת על האהבה', פרק חמישי, אנתולוגיה, עמ' 287), משום שגם היופי האנושי, ברמותיו הלא־גופניות — יש בו מטבע האהבה האלוהי: "הנמצאים הם אפוא [משני סוגים]: בין שהאהבה היא סיבה למציאותם ובין שמציאותם והאהבה חד הם" ('איגרת על האהבה', פרק ראשון, אנתולוגיה, עמ' 277). אצל כל הנמצאים האהבה היא הסיבה לקיומם, או שהאהבה והקיום זהים לגביהם.179 

			עונג האהבה והעולם הבא

			תפיסת האהבה השכלית של אבן סינא הולמת את דמות העולם הבא השכלי. היא מבשרת על עונג ממושך, שאינו דועך בחלוף שיא מענג וחטוף. אבן סינא מעתיק את תואר הנצחיות ואת הקירבה לאלוהים מטבע השכל לטבע העולם הבא. אופיו הרוחני של העולם הבא אינו עוד פועל יוצא של מות הגופניות, כי אם פועל יוצא של מימוש הכושר השכלי במלואו. נפש נבערת מדעת לא תזכה לחיי נצח, ואף לא לעונג שכלי גם בעת הִפרדה מן הגוף.

			ואם הנפש עזבה [לעולם האמת] לפני שהשיגה מה שהיה מביאה לידי שלמות אחרי ההפרדות [מן הגוף] היא תישאר במצב זה של סבל נצחי, שכן יסודותיה הראשונים של תכונת הידיעה נרכשים רק כשהיא [הנפש השכלית] בגוף [כל' בזמן חיי הגוף] ולא בלתו, והוא הרי כבר עבר מן העולם.180 

			הנצחיות היא מיזוג של תקפות האמת, מיצוי ההישג האנושי והעדר הדחף לשנות ולהשתנות.181 רוממותו של העונג השכלי היא תוצאת הקירבה לאל שמזמן השחרור מן הגוף.182 בעקבות אריסטו ופלוטינוס קושר גם אבן סינא בין העונג לבין הפעילות הנפשית המופקדת עליו. העונג המרומם הוא כאמור בן לוואי להכרה שכלית.183 

			ההתדמות לאהוב 

			לאהבה העזה כלפי האל יש שני פנים: פן הקשור בהערצה שכלית ובהטמעת אמיתות שכליות מופשטות (מושכלות), ופן הקשור במעשים הנחשבים לרום המעלה המוסרית. הפן הראשון מחקה את האל כישות חושבת, ואילו ההיבט השני מחקה את האל כישות שופעת טוב. ההיבט המעשי קשור בהנעת גרמי השמים, העצמים העליונים, לקיים את פעולות ההתהוות וההשחתה — כלומר את הפעולות הקשורות בעולם החומרי, פעולת הכניסה לעולם — ההתהוות, ופעולת היציאה ממנו — ההפסד והאובדן. 

			ברור כי הסיבה הראשונה נאהבת על ידי הנפשות הטבועות בחותם אלוהי. זאת ועוד, נפשות בני האדם והמלאכים שלמויותיהן [מתבטאות בשני דברים: האחד], בכך שהן מדמות לעצמן את המושכלות כמות שהם כפי יכולתם, מתוך הדמות לעצמות הטוב המחלט, ו[השני] בכך שנובעים מהן מעשים, אשר לדעתן וביחס אליהן הם צודקים, כגון מעשי המעלות האנושיות וכגון הנעת העצמים העליונים על ידי הנפשות המלאכיות, בשאפן להמשיך את ההתהוות ואת ההשחתה, מתוך הדמות לעצמות הטוב המוחלט.184

			ברמה השכלית, התשוקה לאהוב מתמלאת כאשר האוהב מזדהה עם האהוב ונבלע בו לבלי הכר. דרך זו, של ביטול האינדיבידואליות, היא פועל יוצא של ההכרה בעליונותו של הנאהב ושל אופיה הטוטליטרי של האמת. 

			ואולם יש ומימושו המלא של האוהב־עד־כלות בלום על ידי צדדים וקשרים גופניים, ועל ידי מיקומו בהיררכיה הקוסמית. או אז אין הוא מסוגל להכיל או לשקף את העצמות האהובה, ותחת זאת הוא מתדמה לה.185 

			המאמץ העצום להזדהות הזדהות שכלית עם אהובהּ, משכלל את הישות החושקת. היא אמנם איננה נהנית משיפור זה, משום שתאוותה לא עלתה בידה, אך הסדר הקוסמי הכללי יוצא נשכר, כי תוך כדי תהליך ההתדמות לישות עליונה ממנה, היא שופעת שפע טוּב על הישויות התחתונות ממנה. העיקרון האריסטוטלי־אבן סיני הפועל כאן הוא העיקרון העומד מאחורי תפיסת החשק בכלל. הוא קובע שהישות שמקומה עליון בהיררכיה, לעולם לא תפיק תועלת מישות שמקומה נחות ממנה. בזכות עקרון התועלת, הנזק לפרט בודד מביא תועלת לכלל. בדרך זו דוחפת האהבה קדימה את האבולוציה הקוסמית, אף על פי שהפער בין האוהב לאהוב לעולם לא ימחק. ההנעה מאהבה מרככת אמנם את התפישה התועלתנית השרדנית, אך אינה עוברת על החוקים הנוקשים של ההיררכיה הטבעית. גם העליונות האלוהית אינה עוקפת את עליונותו של השכל. די בטוב שנוצר כתוצאת הלוואי של מאמץ האהבה, כדי להדוף את הטענות שנדיבותו של האל שמורה רק לו.

			הצגת התכלית המוסרית כמרכז הפעילות האנושית והקוסמית, למרות שאין היא סיבתה, נובעת ככל הנראה מצורך כבוש לאזן את היצריות הנודפת בעל כורחה מהמושג "חשק". ואמנם השפעת כוח המשיכה של השכל הקוסמי על היצורים ההוגים אינה קטנה מהשפעתו של כוח המשיכה הפיזיקלי על היצורים ההולכים. שכן החשק, כמו השכל, הוא קודם כל גילוי של דחף הקיום. השרדנות משתלבת בצורה הרמונית להפליא עם טובת הכול, כי השכליות על פי ההגדרה אינה אמורה להיות פרטית. בסופו של דבר, החשק הוא יצר קיום המשוחרר מן ההכרח להתנצל: 

			וכבר הבהרנו שלא יתכן שאיזה שהיא סיבה תביא לידי שלמות את המסובב באופן עצמותי, משום שהיא לא מכוונת את פעולתה למען המסובב, אפילו אם זה לרצון לו והוא מפיק מכך ידע, אלא בצורה מקרית, כמו שהמים מתקררים בעצמותם בפועל כדי לשמור על המין שלהם, לא כדי לקרר את זולתם, אך נמשך לכך שהם מקררים את זולתם, והאש מחממת את עצמותה בפועל כדי לשמור את המין שלה, לא כדי לחמם את זולתה, אך נמשך לכך שהיא מחייבת את זולתה והכוח התאוותני מתאווה לעונג המשגל כדי להפטר מן השארית ויש לו בכך עונג, לא כדי לעשות בכך ילד, אבל נמשך לכך ילד, והבריאות היא בריאות בעצמותה ובעצם שלה, לא כדי להועיל בכך לחולה, ואולם נמשך לה תועלת החולה.186 

			מטבעה של השכליות החמורה והאליטיסטית שאין היא סובלת בקירבתה מה שאינו אצילי כמותה. חקיינותו של החושק שביקש לעקוף את הסדר הקוסמי הקפדני התגלתה, והוא סולק מן המועדון היוקרתי של בעלי השכל, אך חיזוריו הנרגשים משרתים את הקוסמוס ומייפים אותו.187 

			סיכום

			אבן סינא מאפיין את תוכן האמונה כהערצה שכלית של בעל־שכל נחות לבעל־שכל עליון עליו. החשק הוא הכוח המניע את הישות השכלית. כיוון שהמניע הוא שכלי, ההנעה היא שכלית והמציאות האלוהית או המטאפיזית היא שכלית. חשק שכלי הוא הדחף והסיכוי להתממש באופן האמיתי, המדויק, הנכון והמענג ביותר. היות והשכליות אינה נתונה לשליטתו הספונטנית של האדם, הוא לא תמיד מגיב על המשיכה השכלית, ולא תמיד מסוגל לייצר חשק שכלי. כשל זה, למרות שהוא פועל יוצא של השתוקקות שכלית שלא עלתה יפה, גורם אף הוא בתורו להתפתחות טובה. היצור שוחר־השכל, מסתפק בשלב נמוך יותר בסולם השכלול העצמי. במקום להזדהות הזדהות שכלית עם הישות שמעליו ולהתדבק בה, הוא מתדמה לה ומחקה אותה באופן גופני בפעולות ובמעשים טובים. ההתדמות רבת תועלת היא לדרגות הקיום הנמוכות בהיררכיה הקוסמית. היא מספקת להן את התנאים החיוניים לשכלול השכלי. 

			אהבה וידיעה במשנתו של אלעזאלי

			סולם העלייה של המאמין והסולם הארוטי

			אלעזאלי (1058–1111) הוא חוליית ביניים בין אבן סינא לרמב"ם. אין כמעט ספק שהרמב"ם עיצב את תפיסת ההשתוקקות השכלית שלו בהשפעתו הישירה. אלעזאלי נחשב שופר נאמן של אבן סינא. הוא מתאר את הגותו באופן שקול ומדוד בחיבורו המפורסם מקאצד אלפלאספה' (כוונות הפילוסופים), אך בספרו תהאפת אלפלאספה' (הפלת הפילוסופים), שבו הוא תוקף את הגישה הפילוסופית לדת, הוא מטיח בו ביקורת נוקבת.

			אלעזאלי כתב ספרים רבים. ברבים מהם ביטא את ההשקפה שהאהבה לאל היא זיקוק של כול טיפוסי האהבה. רק אחדות מגובשת זו של כלל אופני האהבה הולמת את האל האחד והיחיד. תמציותה של האהבה מקבילה לאחדותו של האל שאף היא מוצקות אחת, שאינה נתנת להפרדה ולפירוק.

			הדגם הראשי של השקפת אלעזאלי על האהבה מצוייר בדמות סולם, שבו המאמין עולה ומטפס מאהבות נחותות ומפוררות לאהבה מרוממת ומלוכדת. האהבה לאל נצרפת ומתגבשת להכרה במוחלטותו ובאחדותו מתוך הערצה מוחלטת לנאהב והתבטלות מלאה של האוהב. זהו השלב העליון בשורה של תחנות המשקפות מדרגות הכרה. סולם זה, שבו כל מדרגה היא הכנה לדרגה רוחנית ומזוככת גבוהה ממנה מקבילה בעיניי לסולם האהבה ששרטטה דיוטימה במשתה לאפלטון. ואולם, יש המפרשים את ההעפלה בסולם ואת תהליך הצריפה הפנימי כמסע מחוף לחוף.188 

			בדיון הנוכחי אתרכז בדגם הטיפוס המופיע בספרו המונומנטלי אחיאא' עֻלוּם אלדִּין (החייאת מדעי הדת) ובהשתקפויותיו בחיבורים קטנים ויעודיים, מִשְׁכַּאת אלאַנְוַאר (גֻמחת האורות), מִיזַאן אלעַמַל (מֹאזני העיונים), ואלמֻנְקַדׄ מן אלצּׄלַאל (הפודה מן התעייה והטעות). לשלושה האחרונים תרגומים מצוינים בעברית. 

			בהגותו של אלעזאלי, גובר הטשטוש בין תפישה מיסטית, לבין תפישה שכלית הממוקדת בתודעה ומוגבלת לפעילות השכל, שאת ניצניו אפשר למצוא כבר אצל אבן סינא. טשטוש זה מקשה על ההבחנה בין חוויה אישית, המאפיינת את התנסותו של המיסטיקן, לבין הארה, המבוססת על פעולת ההכרה ועל ההתנכרות להיבט האישי, החיונית לניתוח רציונלי. אלעזאלי מבאר שהבסיס לאהבת אלוהים הוא כושר שכלי. שכן רק בזכותו אדם מסוגל להתרומם מפעם לפעם מעל ההוויה הגשמית ולחוש בעונג רוחני, המזכיר בתכונותיו את עונג האהבה. המשותף לידע עיוני ולאהבת אלוהים הוא נצחיות תכניהם וריחוקם מחומריות.

			הנמצאים כולם הם בתחום השגתו של השכל מאחר שהוא משיג את כל הנמצאים... ולכן השכל עוסק בכלם ודן אותם דין אמת שריר וקים. הרזים גלויים בפניו ותעלומות סתרי כל נהירים לו.189 

			בדומה למשל בו נקט פילון, השכל פועל כמו מלך החורץ את דין עבדיו. כפי שהמלך מכריע מה נכון בגרסאות שהוא שומע מפי נתיניו, כך השכל מכריע מה מן הנתונים שהחושים מביאים בפניו לקוח מן המציאות. השכל קובע אילו נתונים הם גרסה נאמנה של המציאות, ואילו מהם הם פרי בדייה והזייה. מי מן החושים ומכוחות הנפש התת־שכליים נאמן לו, ומי מהם הוא כעבד המורד במלכות ומבקש לפתות את המלך ולהתעותו:

			ואולם, העין היא חושך ביחס לשכל. יתר על כן, העין היא מרגלת ממרגליו, המופקדת על הפחות שבאוצרותיו, שהוא אוצר הצבעים והתמונות, כדי להעלות בפניו את ידיעותיה, ואז הוא חורץ את דינו כפי דעתו הנוקבת ושיפוטו המעמיק. חמשת החושים הם מרגליו. חוץ מהם יש לו מרגלים בכחות הנפש הפנימיים, כגון הדמיון, תחושת הלב, ה[כח ה]חושב, [הכח ה]השומר ו[הכח ה]הזוכר. מעבר להם יש לו משרתים וחילים עושי דברו שהוא משעבדם בעולמו המיחד ונוהג בהם כמנהג המלך המשעבד את עבדיו ואפילו חזק יותר.190 

			אלעזאלי יוצר מיצוב ערכי של סולם הארוס האפלטוני שבו פסעה דיוטימה באמצעות ההיררכיה הקוסמית, משום שזו נתפשת כייצוג של הנאהב. היופי אינו רק הישג אישי של פרט זה או מופע כזה, כי אם ביטוי מופגן של הסדר השורר בעולם הנברא. כשם שהאל עליון על האדם, כך האדם עליון על החי והחי עליון על הצומח.191 כפי שבמדרג הקיומי, השלב העליון כולל גם את השלבים התחתונים, כך גם העונג העליון, האלוהי, כולל את רמות העונג שמתחתיו, ואת השלמויות הפחותות של דרגות הביניים. 

			היות ואהבת המועיל ואהבת המיטיב הן תכונות הנטועות בטבע האדם לדעתו של אלעזאלי, והן קיימות בו לצד נטייתו המולדת לאהוב את עצם הקיום ("וג'וד") ולחתור למימושו ("כמאל אלוג'וד"), נכון לתאר את המודעות לתלות האדם באל כאהבה וכהערצה. האל הוא איפוא המושא האולטימטיבי של האהבה, בין רגשית ובין שכלית.192 הצימוד בין ההכרה המופשטת לאהבה מזוככת מוטמע כבר בתפיסת הסולם, הממזג בין הדיסקורסיביות האימננטית להשגה השכלית ולריבוד אמצעי ההכרה, לבין רשמי הנפש:193 

			דע כי השכל, אף על פי שהוא רואה, לא כל מה שהוא רואה — הוא רואה באותה מדרגה, אלא אחדים מן הדברים נדמים לו כאילו הם נוכחים בפניו, כגון המדעים ההכרחיים [...] יש מושאי ראיה אחרים שלא בכל מצב השכל מבחין בהם כאשר הם מוצגים בפניו, אלא צריכים הם לזעזעו, להצית בו להבה ולעורר את תשומת לבו.194 

			ברמות הנמוכות של התפישה השכלית, אין צורך בהפשטה ובהתעמקות, ואילו ברמות הגבוהות, יש צורך בליבוי האהבה כדי לאתגר את ההכרה בהשגה מופשטת ועמוקה. הביטוי הנפשי — רתיעה או משיכה, זעזוע או גירוי, חיוני לטיפוס משלב הידע האלמנטרי (כגון, הכרת השכל בחוק הסתירה) אל שלב ההכרה באמיתות עיוניות: "מכיון שכאשר אור החכמה זורח [תודות לליבוי האהבה] השכל רואה בפועל, בעוד שקודם לכן ראה בכח" (אלעזאלי, מִשְׁכַּאת אלאַנְוַאר, פסקה 24, תרגום אלקיים, עמ' 222). 

			החשק שדוחף את מי שמעפיל בסולם הידע אל התחנה הבאה שומר עליו מפני דשדוש נצחי בדרגות נמוכות, שהעונג שהן מפיקות אינו אלא בבואה עכורה של העונג הנלווה לדרגות מעליהן. החשק פועל כמו המאהב־מחנך הסוקרטי, המדרבן לאהבה־למידה, כלומר לפילו־סופיה. המחנך, או מורה הדת מייצג את האחד והיחיד, הנערג והנאהב עד כלות.

			אלעזאלי חוזר על הניסוח של אבן סינא שהעונג אדקוואטי להשגת היעד: "העונג הוא ביטוי של השגת (תפיסת) הדבר שאליו מתאווים".195 לפיכך העונג העליון הוא ידיעת האל וראיית יפי פניו. הידע האלוהי הוא העליון, השכלי ביותר והעמוק ביותר,196 משום שרק השכל מזהה את סיבות המציאות הקבועות, (המתחמקות מעיני הבשר) הכמוסות בלב הדברים הגלויים. 

			לפי אלעזאלי ניזונה תשוקת הדעת מהלהט שהנפש מייצרת כלפי אהובה. זו היא ערגה לנוכחות בלתי־מושגת. וכמו נפש הכמהה תדיר לנוכחות אהובה, כך הדעת רוצה לדעת עוד ועוד על הנסתר מפניה.197 כמו מושא הדעת, גם העונג האמיתי השכלי והמופשט מוסתר מן העין, ועל כן יש להמחיש את קיומו במשלים השאולים מחיי יומיום: "מכאן שבעלי הידיעה הפנימית מעפילים ממעמקי המשל והמליצה אל גבעות האמת ומשלימים את עליתם השמימה".198 

			כשם שלילד צעיר או לסריס אי אפשר לתאר את התענוג שבמשגל, אלא רק באמצעות משל, כך אצל מאמין תמים, שהערצתו לאלוהים עדיין משועבדת לעוצמה פיזית, יש לעורר תשוקה לקרבת אלוהים בדמות העונג הגופני, שאותו הוא מכיר, ובו הוא חושק: 

			הם [האנשים השונים] נבדלים זה מזה במעלותיהם על־פי ההבדלים בהיקף עיונם ובעומק ידיעותיהם. אלה הן הדרגות אצל אללה, ולכן קשה לתמצת את ההבדל והגיוון שבדרגותיהם. כבר הוכח שתענוג־השלטון — וזהו תענוג פנימי — חזק יותר אצל בעלי השלמות בתענוגות החושים [כלומר, אצל כל מי שאינו לקוי בתפיסת אחד מן החושים], ושעונג זה איננו מצוי אצל בעלי־החיים, או אצל נערים או משוגעים, וכן [הוכח] שעונג המוחשים והתאוות קיים אצל בעלי השלמות יחד עם עונג השלטון, אבל הם מעדיפים את עונג השלטון [על פני התאוות והמוחשים]; והנה משמעות היותו של ידע האל [מטאפיזיקה] ותאריו ופעולותיו ומלכותו השמימית וסודות שלטונו הדרגה הגבוהה ביותר של תענוג השלטון נעוצה בכך שהוא מאפיין רק את מי שהשיג את דרגת הידע ואת טעמו, אך אי אפשר לשכנע בזאת [בתענוג החזק הזה] את מי שאין לו לב, שכן הלב הוא מקור הכוח הזה, כמו שאי אפשר לשכנע ילד שתענוג המשגל עולה על תענוג המשחק בכדור, ולא סריס בכך שהוא [תענוג המשגל] עולה על תענוג הרחת בושם הסיגלית, משום שהוא [הסריס] איבד את התכונה שבאמצעותה ניתן לחוש בתענוג זה, ואולם מי שהבריא ממחלת האינאונות, וחוש הריח שלו ללא פגם, מסוגל להבחין בהבדל [הדרגתי] שבין שני התענוגות הללו. ובעניינים כגון אלו נכון לומר כי רק מי שטועם [את טעם החושים] יוכל להכירם.199

			לצד ההלימה עם מבנה הקוסמוס, שואב סולם העלייה את הרציונליזציה שלו מן הסולם האבולוציוני. הבגרות הכרונולוגית משתכללת לבגרות מנטלית, ואילו תכני האהבה הולכים והופכים מגופניים לשכליים.200 ההשתוקקות השכלית מתעשרת אף היא מזיקת גומלין זו, שכן הרחבת הידע מחריפה את העונג. רמת הקליטה של החושים ואיברי הגוף שוב אינה מגבילה את רמת הידע ואת העונג הנלווה לו. העונג ההולך ומתחדד מעודד בתורו את הסקרנות ומבעיר את החשק לדעת עוד ועוד. בהגיעו לפסגה, אדם עומד בפני האהוב המוחלט מוכה השתאות מעוצמתו. או אז ההלם והתדהמה מועכים את שיטתיותו של הידע, כמו שעצם הקיום מועך את הפרטים הביוגרפיים: 

			היו מי שמצב רוחני זה [הטיפוס בסולם הידע המקביל לסולם ההוויה] היה עבורם בבחינת “ידיעה מדעית", והיו מי שמצב רוחני זה היה בעבורם בבחינת “טעם" [חוויה]. מכולם נשלל הריבוי לחלוטין והם שקעו באחדות המוחלטת, עד כי שכלם מצה מצב זה עד תמו והיו כמכי תדהמה.201 

			הידע המטאפיזי הוא נקודת השיא של האהבה הרוחנית. הוא ממזג בין האהבה לאמת לבין ידיעתה. בתכנים העליונים העונג הוא כפול: יש בו גם העמקה של חווית העונג הארצי, שאת השתקפותה הדהויה חש אדם בשלבי הסולם הנחותים, וגם חשיפה לתכנים חדשים, שנפש שאינה בוגרת חלשה מלשאתם. השלב העליון מציף את האוהבים בשכרון אהבת אלוהים “שכרון שהביס את שלטון שכלם" (אלעזאלי, מִשְׁכַּאת אלאַנְוַאר, שער רביעי פסקה 45, עמ' 227). יחד עם זאת, ההליך הלוגי אינו ננטש. אדרבה, המיצוי השכלי מאיץ את פעולת ההכרה לתפישה מהירה כברק, ולהרף עין נגלה בפני המתבונן הכלל האוניברסלי השולט בכול:

			מכולם [כל בעלי הידיעה הפנימית שעלו לשמים האמתיים] נשלל הריבוי לחלוטין והם שקעו באחדות המוחלטת עד כי שכלם מצה מצב זה עד תמו והם היו כמכי תדהמה, ולא נותרה בם היכלת לזכור את מי שאינו אללה או אפילו לזכור את עצמם. [...] על כן הם השתכרו בשכרון שהביס את שלטון שכלם [...] יש להסתיר את דברי האוהבים בשכרונם ולא לספרם. אך כאשר יסור שכרונם מעליהם ושבו אל שלטון השכל אשר הוא מאזני אללה על פני אדמתו, ידעו כי מה שארע להם הוא לא היה התאחדות אמיתית אלא הוא כעין התאחדות, כדברי האוהב אהבה עזה: אני אהובי ואהובי אני.202

			גם בשלב העליון ביותר של ההכרה, שלב שבו השכל יוצא מגדרו הסדור להרף עין, אין לדלג על היררכיה מוחלטת, המבחינה קטגורית בין עבד לבין אדון.203 בשלב מרומם זה של הכרה ואהבה המאמין הפילוסופי מסוגל להכיר בנחיתותם של מושאי האהבה התלויה בדבר, שריתקו אותו בשלבים הראשונים של המסע:

			היחס בין השואל למשאיל אינו אלא מטפורה צרופה. הלא תראה מי ששואל מדי רכיבה סוס אוכף ומשוורת ורוכב עליו רק כל עוד המשאיל מתיר לו לרכב עליו ורק בגבולות שמתיר לו, האם הוא עשיר באמת או רק באפן מטפורי? האם המשאיל עשיר או השואל?204 

			נחיתותו של העונג החושני נובעת מכך שהוא בעצם תלוי־מקום ותלוי־מקרה:

			כמו שהאוהב מכפיל את תענוגו כאשר הוא ממיר את תאור דמותה של האהובה בדמיונו בראיית דמותה בממש, שהיא בשבילו שיא העונג.205

			קטעים אלו ודומיהם מקולמוסו של אלעזאלי מעניקים את התחושה שהאהבה העזה התלויה בשכליות איננה מזוהה בדיוק עם עונג העיון, לפי הגדרת אריסטו: העונג שמסבה הפעולה המרוממת ביותר כשהיא נסובה על המושא המרומם ביותר. אריסטו קבע כי: “אם האושר הוא אפוא, פעילות בהתאם לסגולה טובה, מסתבר שתהא זו פעילות לפי המעולה שבסגולות ... הרי פעילותו של זה כשהיא מתנהלת לפי הסגולה המיוחדת לו, ניתן לומר עליה שהיא האושר המושלם. וכבר נאמר שפעולה זו היא עיונית",206 ואילו אלעזאלי מצייר את האהבה כהכרה שאין עליה עוררין בתלות הנמצאים כולם באל האחד והיחיד; תלות זו — שהיא ביטוי פיוטי למודעות השכלית לזיקה סיבתית לאל “מחויב המציאות" — מציגה את כול הערגות, החשקים, הגחמות, ההנאות והנהיות כהיבט מקומי ונידח, כמטאפורה וכצללית, של ההערצה לאל.

			העונג הרוחני והעולם הבא

			אצל אלעזאלי בולט המיזוג בין העונג הרוחני והעונג שמזמן העולם הבא. הזיווג בין השניים נובע מהתבטלות הגופניות ומהרצף בסולם העלייה הרוחני. כשם שאין בכוחו של השכל לבוא לביטוי מלא כל זמן שפעולות הגוף אינן מדוכאות ומושבתות, כך אין בכוחו של העונג השכלי לתפוס את מקומו של העונג הגשמי, כל עוד הגוף שוקק חיים. המיזוג בין אהבה לשכל מביא לכך שהאהבה תגבר ככל שיגדל הידע. התענוג בעולם הבא, השקול לכאב ולמאמץ שהושקעו בעולם הזה, משקף את עקרון ההמשכיות, היצוק בתבניתו של סולם הארוס. התכלית בשלב העליון מתממשת בהתנתקות מן העונג היצרי ומן הפיתויים שמזמנים פינוקי הגוף, הכבוד והמעמד. בספרו הפודה מן התעייה והטעות מתאר אלעזאלי את הדחף לצאת למסע הרוחני כמשיכה עזה לתענוג רוחני שאין בלתו:

			עתה נגלה לי שאין תוחלת להגיע אל עונג חיי העולם הבא אלא על ידי יראת שמים וכיבוש היצר. וראשית הדרך לכך היא נתוק דבקותה של הנפש בעולם הזה על ידי פרישתה מעולם המדוחים על ידי תשובה אל עולם הנצח ופניה בכל לב ונפש אל האל יתעלה, ואין אדם מגיע לכך, אלא אם כן הוא פונה ערף למעמד ולממון ובורח מכל העיסוקים והקשרים.207

			מדוחי הגופניות מעיבים על תפיסת המציאות. לא רק יצרי הגוף, שפעולתם תלויה בתחזוקת הגוף ובסיפוק מזונותיו, גם פעולתו של אויבו המושבע של השכל, הדמיון, האחראי לפנטזיה אנושית היוצרת עולם שונה מעולמו של הבורא ניזונה מן הגוף. חדותו של השכל תלויה בניתוק מן הגוף, וניתוק זה מושלם רק לאחר דעיכתו. ההשתחררות מן הכלא הגופני ומהטעיית החושים מזככת ומצלילה את הידיעה, שנקיונה מן החומר נושא בחובו את התענוג החריף והתמציתי ביותר.

			ואולם, אם מנתקים מן השכל את צעיף רעיונות השוא והדמיון, לא יעלה על הדעת שהוא טועה, משום שבאמצעותן אנו רואים את הדברים על אמיתותם. אך בנתוק הזה יש קשי גדול משום שהנתוק מן הנטיות האלה נשלם רק לאחר המות.208

			החלוקה הברורה במשנתו של אלעזאלי בין ה"עולם השפל" ל"עולם העליון",209 ובין “עולם העדות" ל"עולם המלכות" סולל את הדרך למיזוג בין ה"עולם הרוחני" לבין העולם הבא. שני עולמות אלו מצטיינים בכך שהם כאמור רוחניים, מאירים, אלוהיים ונוגעים בעיקר:

			דע כי היחס בין עולם העדות לבין עולם המלכות הוא כיחס בין הקליפה לגרעין, כיחס הצורה והתבנית לרוח, כיחס האור לחושך וכיחס הנמוך לרם. ולכן מכונה עולם המלכות ה"עולם העליון", ה"עולם הרוחני", ה"עולם המאיר", ואילו מה שמקביל לו הוא “העולם השפל", ה"עולם הגשמי", “העולם החשוך".210

			עם השלמת הטיפוס מן הידיעה החושנית אל הידע השכלי־מטאפיזי, נכבשת הגופניות לחלוטין, ומשתרר מצב תודעתי של שכליות מלאה, כמו אחרי מות הגוף: 

			בעלי הידיעה האמיתית אינם נזקקים ליום תחיית המתים כדי לשמוע את קריאתו של הבורא יתעלה: “למי המלכות היום? לאללה האחד והמכניע תחתיו" [סורה 40; פסוק 16] אדרבה, קריאה זו מהדהדת בשמיעתם לנצח.211

			יתרה מכך, כשם שסולם העלייה בנוי אמנם מדרגות, שלבים או תחנות שונות, אך הוא שומר על רצף הידע והזמן של מי שמטפס עליו, כך העולם הבא מוצג כהמשכו הטבעי של העולם הזה, שהרי מלכתחילה הוצג כתולדה של דיכוי יצרי הגוף ושל שכלול כושר ההשגה:212

			וכל מי שאינו מכיר את אללה בעולם הזה לא יראה אותו בעולם הבא. וכל מי שאינו מוצא את עונג הידע בעולם הזה לא ימצא את עונג העיון בעולם הבא. שכן איש אינו ממשיך בעולם הבא את מה שלא היה חלק ממנו בעולם הזה [...] טובת גן העדן היא בשביל כל אחד מה שהוא משתוקק אליו, ומי שאינו משתוקק אלא לפגוש באל אין לו כל עונג אחר חוץ ממנו; אדרבה, קרוב לוודאי שכל דבר אחר יסב לו סבל; ואם נעימות גן העדן היא כמידת אהבת האל יתעלה, ואהבת האל היא כמידת ידיעתו [של האדם את האל], כי אז שורש כל אושר [בריבוי] הוא הידיעה, אשר התורה מכנה אותה אמונה.213

			כשהטיפוס בסולם מגיע אל שיאו, מוצאות האהבה והשכליות כאחת את מימושן ופורקנן בידיעה רוחנית. 

			סיכום

			אלעזאלי משתמש בסולם הארוטי כדגם לשכלול עצמי הדרגתי, המקביל להיררכיה שבטבע. הדחף הארוטי מתורגם לתשוקה לחוות עונג רוחני שהוא שילוב של עונג הדעת ושל העונג מקירבת אלוהים. הנטייה המיסטית, המשתתת על רצף בין הגשמי לרוחני, מסייעת ליצור המשכיות בין ידע מדעי לבין אמונה שכלית ובין העולם הזה לבין העולם הבא. החתירה למימוש תכליות אלו, מזככת את יצרי הגוף ומלטשת את תפקודי ההכרה. 

			
				
					יש והשיטה נחשבת כמיסטית משום שהתיווך שבין אחד לרבים מניח לכל דרגת ביניים להיחלץ מנחיתותה ועצמיותה ולהזדהות עם דרגת הקיום שמעליה עד כדי הבלעות מוחלטת.

				
				
					פלוטינוס, אנאדות, אנאדה שלישית, ה, עמ' 378. 

				
				
					שם, עמ' 379.

				
				
					אבן סינא, אלשִׁפַאא', 'אִלַהִיַאת', ספר שמיני, פרק ששי, תרגום לאנגלית מיכאל מרמורה, פרובו 2005 (להלן: אבן סינא, אלשִׁפַאא'; תרגום מרמורה), עמ' 285.

				
				
					אבן סינא, 'איגרת הציפור', אנתולוגיה, עמ' 309.

				
				
					"הפעולה הראשונה והמהותית של מצוי האמת היא להשכיל את עצמותו, אשר היא הראשית לסדר הטוב (של היקום) במציאות" (אבן סינא, אלשִׁפַאא', ספר תשיעי, פרק רביעי, 4; תרגום מרמורה, עמ' 327).

				
				
					שם, שם.

				
				
					במקור: فنقول لمَّا كان في كل واحد من الموجودات عشق غريزي لكماله.

				
				
					אבן סינא, 'איגרת על האהבה', פרק שביעי, אנתולוגיה, עמ' 293–294.

				
				
					שם (איגרת על האהבה), פרק שישי, אנתולוגיה, עמ' 289. 

				
				
					במקור: إدراكًا حسيًّا أو عقليًّا.

				
				
					'איגרת על האהבה', פרק שישי, אנתולוגיה, עמ' 292.

				
				
					במקור: عشقًا غريزيًّا.

				
				
					שם, עמ' 293.

				
				
					במקור: عشق (الصورة الحسنة), כלומר חשק. 

				
				
					במקור: حب, כלומר, אהבה

				
				
					אבן סינא, 'איגרת על האהבה', פרק חמישי, אנתולוגיה, עמ' 288. 

				
				
					שם, עמ' 275; השוו: פקנהיים, עמ' 212.

				
				
					אבן סינא, אלנּגׄאהֿ, עמ' 262-263. השוו גם: 'איגרת על האהבה', עמ' 296; השוו: פקנהיים, עמ' 227–228.

				
				
					'איגרת על האהבה', אנתולוגיה, עמ' 282; השוו: פקנהיים, שם, עמ' 218.

				
				
					"ההנאה אינה אלא תפישת הדבר כמתאים כשהוא מתאים" (אבן סינא, אלנּגׄאהֿ, עמ' 245, אלשִּׁפַאא', תרגום מרמורה, ספר שמיני, פרק שביעי, עמ' 297). 

				
				
					שם, שם. 

				
				
					"לכל כושר נפשי עונג וטוב ייחודיים לו וסבל ורוע ייחודיים לו" (אבן סינא, אלנּגׄאהֿ, עמ' 291). 

				
				
					"והדוגמא לכך היא שעונג התאווה וה'טוב' שלה הם כאשר היא נתקלת באיכות חושנית של אחד החושים במידה ההולמת אותה (התאווה)." (שם, שם).

				
				
					שם, עמ' 262. השוו: אבן סינא, אלאִשַׁארַאת ואלתַּנְבִּיהַאת 2, שרח נציר אלדין אלטוסי, מהדורת סלימאן דניא, בירות 1992 (להלן: אבן סינא, אלאִשַׁארַאת 2), עמ' 435. 

				
				
					אבן סינא, אלנּגׄאהֿ, עמ' 291- 292.

				
				
					שם, עמ' 246. ראו להלן.

				
				
					שם, עמ' 263. השוו אריסטו, אתיקה, ספר י, פרק ה, עמ' 247: שם, פרק ז, עמ' 251.

				
				
					אבן סינא, אלנּגׄאה, עמ' 295.

				
				
					שם, עמ' 246; אלשִּפַאא', אלהיאת, ספר שמיני, פרק שביעי, תרגום מרמורה, עמ' 298.

				
				
					אבן סינא, אלנּגׄאהֿ, עמ' 293.

				
				
					אבן סינא, 'איגרת הציפור', אנתולוגיה, עמ' 309

				
				
					אבן סינא, 'הריפוי', מאמר תשיעי, פרק שביעי, שם, עמ' 316. 

				
				
					שם, שם, עמ' 317.

				
				
					'איגרת על האהבה', פרק חמישי, שם, עמ' 287.

				
				
					השוו: פקנהיים, עמ' 214; ראו גם: אבן סינא, אלנּגׄאהֿ, עמ' 245. 

				
				
					אבן סינא, אלנַּגַׄאהֿ, עמ' 295. 

				
				
					ראו: עמירה ערן, 'לגעת ברוח — על טבע העונג הרוחני וזיקתו לעולם הבא בתפיסת הרמב"ם', תעודה, כ (תשס"ה) עמ' 200-171. ראו גם: Sarah Stroumsa, ‘True Felicity: Paradise in the Thought of Avicenna and Maimonides’, Medieval Encounters 4 (1998), pp. 58-67

				
				
					ראו גם: שם טוב אבן פלקירה, מורה המורה, מהדורת יאיר שיפמן, ירושלים תשס"א (להלן: פלקירה, מורה המורה), עמ' 333-335. חנה כשר, 'על הטרמתו של העולם הבא לחיים עלי אדמות', ספר זיכרון לגרשם שלום במלאת עשרים וחמש שנים לפטירתו (=מחקרי ירושלים במחשבת ישראל, כא [תשס"ז]), עמ' 422-424.

				
				
					אבן סינא, אלנַּגַׄאהֿ, עמ' 246. ראו לעיל, עמ' 109-111.

				
				
					'איגרת על האהבה', פרק שישי, אנתולוגיה, עמ' 291–292.

				
				
					"וההתדמות בו היא השכלת עצמותו בשלמותה הנצחית כדי להיות כמותה בזה שמושגת השלמות שאפשרית לעצמותו, כפי שהושגה על ידי החשוק" (אבן סינא, אלנּגׄאהֿ, עמ' 263). 

				
				
					אבן סינא, אלנּגׄאהֿ, עמ' 271. ראו: עמירה ערן, 'חשק נועז או חשק מחושק — הזיקה בין השימוש הלשוני של הרמב"ם ב'חשק' לבין החשק השכלי ('עשק') אצל אבן סינא ואלגזאלי', בתוך אביעזר רביצקי (עורך), הרמב"ם — שמרנות, מקוריות, מהפכנות, כרך ב: הגות וחדשנות, מרכז זלמן שזר לתולדות ישראל, ירושלים 2008 (להלן: ערן, חשק נועז או חשק מחושק), עמ' 479. 

				
				
					אבן סינא, אלנּגׄאהֿ, "פרק על הפרכת התפישה של מי שסובר ששינוי תנועות השמיים הוא למען מה שמתחת לשמים", עמ' 267-271. 

				
				
					גֻמחת האורות אַבּוּ חאמד מוחמד אלעזאלי, תרגום מבואות וביאורים אבי אלקיים, ירושלים 2018 (להלן: אלעזאלי, משכאת אלאנואר), עמ' 51–72.

				
				
					שם, שער רביעי, פסקה 16, עמ' 220. 

				
				
					שם, שם, פסקה 17. ראו לעיל, עמ' 57.

				
				
					ראו אלעזאלי, אִחְיַאא' עֻלוּם אלדִּין, ספר אהבה (=כִּתַאבּ אלמַחַבַּהֿ ואלשַּוֱק ואלאֻנְס ואלרִּצַׄא), כרך ד, בירות 1989 (להלן: אלעזאלי, אִחְיַאא'), עמ' 303-306. 

				
				
					בנימין אברהמוב, 'הרמב"ם, אבן סינא ואלגזאלי על אהבת האל', בין עבר לערב ז (2005), עמ' 41; Binyamin Abrahamov, Divine Love in Islamic Mysticism: The Teachings of al-Ghazali and al-Dabbagh, London/New York 2003, pp. 43-45 (להלן: אברהמוב, אהבה ומיסטיקה).

				
				
					שם, עמ' 63. 

				
				
					אלעזאלי, מִשְׁכַּאת אלאַנְוַאר, שער רביעי, פסקאות 23-24, תרגום אלקיים, עמ' 222.

				
				
					אלעזאלי, מִיזַאן אלעַמַל, מהדורת סלימאן דניא, מצרים 1964, עמ' 307. העונג השכלי הוא הגבוה מבין שלושת סוגי הטוב: מועיל, יפה ומענג. החכמה מועילה, יפה ומענגת. שם, עמ' 306. (להלן: אלעזאלי, מיזאן אלעמל).

				
				
					אלעזאלי, אִחְיַאא', פרק רביעי עמ' 321-322. השוו: Eran Amira, ‛Al-Ghazali and Maimonides on the World to Come and Spiritual Pleasures’, JSQ 8 (2001), No. 2, pp. 137-166 (להלן: ערן, העולם הבא).

				
				
					אלעזאלי, אִחְיַאא', עמ' 337-338, 340.

				
				
					אלעזאלי, מִשְׁכַּאת אלאַנְוַאר, שער רביעי, פסקה 42, עמ' 226.

				
				
					אלעזאלי, אִחְיַאא', ספר אהבה, עמ' 363. השוו שם, שם, עמ' 371; וראו: עמירה ערן, 'השפעת סולם העונג של אלגזאלי על תפיסת העונג הרוחני של הרמב"ם', בתוך: חגי בן שמאי ודניאל לסקר (עורכים), עלי עשור דברי הועידה העשירית של החברה לחקר התרבות הערבית־היהודית של ימי הביניים, באר שבע 2008 (להלן: ערן, סולם העונג של אלעזאלי), עמ' 179; כן גם: ערן, העולם הבא, עמ' 143-145.

				
				
					השוו: "וההוכחה השנייה [לקיומם של תענוגות גופניים] שהאדם גם כן מעדיף את התענוגות השכליים על פני החושניים, היא בכך שמי שיש בידו לנצח את אויביו ולהתפאר בכך, נוטש בהגיעו לזה את תענוגות המשגל והאכילה". (אלעזאלי, תַהַאפֻת אלפַלַאסִפַהֿ Al-Ghazali, The Incoherence of The Philosophers, A parallel English – Arabic text, translated, introduced, and annotated by Michael E. Marmura, Provo, Utah 1997, p. 210 (להלן: אלעזאלי, תַהַאפֻת); ראו גם: אלעזאלי, מִיזַאן אלעַמַל, עמ' 183–184. 

				
				
					אלעזאלי, מִשְׁכַּאת אלאַנְוַאר, שער רביעי פסקה 45, תרגום אלקיים, עמ' 227.

				
				
					שם, עמ' 227–228. 

				
				
					שם, פסקה 39, עמ' 226.

				
				
					שם, שם, עמ' 225–226. 

				
				
					אלעזאלי, אִחְיַאא', ספר אהבה, עמ' 379.

				
				
					אריסטו, אתיקה, ספר י, פרק ז, עמ' 251.

				
				
					אבו חאמד אלגזאלי, הפודה מן התעייה והטעות והמוביל אל בעל העוז והמלכות, תרגום חוה לצרוס־יפה, תל אביב תשכ"ה (להלן: אלעזאלי, הפודה), עמ' 56.

				
				
					אלעזאלי, מִשְׁכַּאת אלאַנְוַאר, שער רביעי, פסקה 21, תרגום אלקיים, עמ' 221.

				
				
					שם, פסקה 28, עמ' 223.

				
				
					שם, שם.

				
				
					אלעזאלי, מִשְׁכַּאת אלאַנְוַאר, שער רביעי, פסקה 44, תרגום אלקיים, עמ' 227.

				
				
					חרף הציטוטים המרובים מן הקוראן ומן המסורת המוסלמית, המהווים אישור לבקשת גאולה כנה, התאוריה של אלעזאלי היא שכלית בתכניה ובתכליתה. ראו על כך: אברהמוב, אהבה ומיסטיקה, עמ' 85; וראו גם: Binyamin Abrahamov, ʽIbn Sina’s Influence on Al-Ghazali’s Non-Philosophical Worksʼ, Abr-Nahrain 29 (1991), pp. 1-17 

				
				
					אלעזאלי, אִחְיַאא', ספר אהבה, עמ' 379; השוו: ערן, סולם העונג של אלעזאלי, עמ' 185. 

				
			

		

	
		
			פרק שמיני

			ידיעה ואהבה במשנתו של הרמב"ם

			ידיעה ואהבה בסולם הקוסמי של הרמב"ם

			הרמב"ם מקדיש חלק ניכר מהגותו לביצור אמונה המושתת על נימוקים שכליים ועל ביקורת מדעית. גם האהבה עוברת פרשנות מחודשת, ובמקום ביטוי נפשי ספונטני המרעיד את הנפש בחוויה שאין לה הגדרה, היא הופכת להיות מבע של הערצה המשקפת את עומק ההשגה השכלית:

			ולפי הדברים האלו אני מבאר כללים גדולים ממעשה ריבון העולמים, כדי שיהיו פתח למבין לאהוב את השם, כמו שאמרו חכמים בעניין אהבה: "שמתוך כך אתה מכיר את מי שאמר והיה העולם".214 

			מושג האהבה של הרמב"ם הושפע מתפיסת האהבה והידיעה השכלית של אבן סינא ואלעזאלי. כמותם, אף הוא מביע את הערגה לקירבת אלוהים ולעונג עליון כצמאון לרוויה קבועה ונצחית, שתתפוס את מקומו של השיא המתלהט לרגע של העונג הגופני.215 הדפוס לפיו השתוקקות ארוטית היא שמניעה את הישויות השכליות למן האדם ועד לגלגל השמים חוזר בתמונת העולם הרמב"מית. כמו דיוטימה המשרטטת בפני סוקרטס את סולם השכלול הארוטי,216 כך גם הרמב"ם פורש בפני הקורא את מניפת התשוקה למן היופי הרוחני, שרעיונות אנוש נוטלים בו חלק ועד התשוקה העל־ירחית לשכל האלוהי:

			כי אתה מוצא בעצמך שאתה מצייר עניינים רבים ואתה יכול לנוע אליהן, אך בהכרח אין אתה נע בגללם כלל, אלא אם כן נוצרת לך השתוקקות אל העניין אשר ציירת אותו ואז אתה נע כדי להשיג את מה שציירת... מכאן נובע שגם לגלגל תהיה השתוקקות אל מה שהוא צייר והוא הדבר הנחשק והוא האלוה יתעלה שמו.217

			הרמב"ם (1138–1204) נאמן לדגם הניאו־אפלטוני של היררכית החשק השכלי שניסח אבן סינא. ההשתאות מן האל והתשוקה לקרוב אליו ולשחר את פניו מתחילה מייד במפגש הראשון של אדם עם העולם ומסתיימת ביציע העליון של ההיררכיה הקוסמית. בניגוד לתפיסת המדע בימינו, התובעת מן המדען קור רוח, אובייקטיביות וריחוק, הרמב"ם קובע שהיוזמה לחקור כרוכה בתנועה נפשית סוחפת. כשם שאצל מדען, ההתרחשות הטבעית היא בבחינת תופעה הראויה לחקר, כך אצל המאמין השכלי, התובנה שהוא חי במציאות שהיא פרי חכמת אלוהים קשורה בדחף עצום להבין מהי חכמתה. ההשתאות מהסדר המרהיב מציפה את הנפש בתאווה לדעת אודותיו עוד ועוד:

			בשעה שיתבונן האדם במעשיו וברואיו הנפלאים הגדולים, ויראה מהם חכמתו שאין לה ערך ולא קץ, מיד הוא אוהב ומשבח ומפאר ומתאווה תאווה גדולה לידע השם הגדול.218

			היות וההכרה השִׂכְלִית היא הדרך הבלעדית שמתיר הרמב"ם להתייחס אל האל, קירבת אלוהים נרכשת רק תוך כדי למידה. הבנה ואהבה הן איפוא שני פנים של אותו מטבע; הן שיקוף של עצמת הקיום. ניכור האהבה מאופיה הספונטני, החושני והמלהיט וזיקתה למבע שכלי ביקורתי וקר רוח ניכר היטב מייחוסה לישויות על אנושיות, כמו הכוכבים והגלגלים, שתפקידם לתווך בין השכל האנושי לישות השכלית האלוהית העליונה. היות ומלכתחילה כל העצמים העל־אנושיים נתפסים במשנת הרמב"ם כחסרי מערכת רגשית, פעולתם מוגדרת כאהבה שכלית בלתי אישית. ההיררכיה הנמתחת מ"דעת בני האדם", ועד הקב"ה היודע־כל, היא תוצאה של מימוש השכליות ברמה שונה אצל כול אחד מבעלי השכל, אך אצל כולם האהבה וההערצה כלפי האל מקבילה למעלת ההכרה השכלית: 

			כל הכוכבים והגלגלים, כולם בעלי נפש ודעה והשְׂכּל הם; והם חיים ועומדים ומכירים את מי שאמר219 ו"היה העולם", כל אחד ואחד לפי גודלו ולפי מעלתו משבחים ומפארים ליוצרם כמו המלאכים. וכשם שמכירים את הקדוש ברוך הוא, כך מכירים את עצמן ומכירים את המלאכים שלמעלה מהן. ודעת הכוכבים והגלגלים, מעוטה מדעת המלאכים וגדולה מדעת בני האדם.220 

			הישויות העל אנושיות אינן גופניות בהגדרתן, ולכן אין היבט כמותי למיצוב ההיררכי שלהן. אפשר למקמן ולדרגן רק באמצעות דרגת האהבה־הכרה: ככל שהידע הוא רב יותר, רבה יותר האהבה. 

			זה שאמרנו "למטה ממעלתו של חברו", אינה מעלת מקום כמו אדם שיושב למעלה מחברו; אלא כמו שאומרין בשני חכמים שאחד גדול מחברו בחכמה, שהוא למעלה ממעלתו של זה, וכמו שאומרין בעִלה, שהיא למעלה מן העלול.221 

			האהבה־הכרה יוצרת את ההיררכיה הקוסמית במרחב המטאפיזי, שאי אפשר להגדירו על פי חוקי המרחב הגשמי. בהיררכיה זו האהוב הוא תמיד מעל האוהב, משום שהאהבה היא תנאי לידיעה, ומי שיודע יותר, קרוב יותר לאל, הכל־יודע. הידיעה קומוטטיבית לאהבה, במובן זה שאין ידיעה “אדישה". האהבה, התשוקה לקרבת אלוהים, ההערצה והתפעמות מתממשות בידיעה שכלית. הידיעה היא שפת הקיום המטאפיזי.222 

			הידיעה מטיבה תובעת התבוננות כלפי מעלה (כלומר, אל מעל הישות המבצעת את השכילה) ומטיבה היא שאיפה לשכלול עצמי: זהו המצב המתואר כאהבה: התבטלות סוחפת בפני מושא השבח וההערצה. ההשתוקקות השכלית היא איפוא מצב הצבירה הטבעי של הישות המטאפיזית. היא בעלת כוח התמד טבעי, משום שהידיעה מגדילה את האהבה. 

			במעלתו הגבוהה של האל, הזדהות השכל עם האמת זהה להזדהות המחשבה עם הקיום; במעלת העל של חשיבה על האמת, ידיעתהּ וקיומה בפועל — האל לבדו הוא נושא ראוי לעיון עבור עצמו:

			הקדוש ברוך הוא מכיר אמיתו, ויודע אותה כמות שהיא. ואינו יודע בדעה שהיא חוץ ממנו כמו שאנו יודעין, שאין אנו ודעתנו אחד. אבל הבורא — הוא ודעתו וחייו אחד, מכל צד ומכל פינה: שאלמלא היה חי בחיים ויודע בדעה, היו שם אלוהות הרבה — הוא וחייו ודעתו; ואין הדבר כן, אלא אחד מכל צד ומכל פינה ובכל דרך ייחוד. נמצאת אומר: הוא היודע, והוא הידוע, והוא הדעה עצמה — הכול אחד.223

			מעלה זו רחוקה מרחק עשרה שכלים מן השכל האנושי בשיאו, ולכן התיאור של מערכת השכילה הוא תבניתי בלבד, כמשל וכחידה: “נמצאת אומר: הוא היודע, והוא הידוע, והוא הדעה עצמה: הכול אחד" (הרמב"ם, ספר המדע, הלכות יסודי התורה פרק ב, הלכה י, עמ' יב). ידיעת האל את עולמו אינה הפעלה של כושר ידיעה עליון על מושא אינסופי, כך שהידיעה נפתחת כלפי היקום ועוקבת אחרי ההיררכיה שלו; אדרבה, הידיעה האלוהית היא ידיעה סינופטית. היא מכילה בתוכה מלכתחילה, כמוצא הידיעה ולא כתוצאתה, את המיזוג הנערג של הווית הידיעה והקיום, שהמציאות הפיסית והמטאפיזית כאחד אינה עוכרת את שלמותו: “לפיכך מפני שהוא יודע עצמו, ידע הכול, שהכול נסמך בהוויתו לו". (שם, שם). אלוהיות משמעה שליטה מוחלטת. כשהיא מיוחסת לישות שכלית משמעותה היא ידיעה אינסופית, בלתי מופרעת ובלתי תלויה בדבר: “וכל הצורות האלו חיים ומכירים את הבורא, ויודעין אותו דעה גדולה עד למאוד. כל צורה וצורה לפי מעלתה, לא לפי גודלו" (שם, הלכה ח, עמ' יא).

			השכל־אהבה הוא הביטוי האישי למאמציה של הישות הבודדת לחבור אל המציאות הכוללת על מנת למצוא משמעות. בזיהוי האמת, הפרט השכלי, מזהה עצמו כחלק מהקשר בעל פשר וחובר אל המכלול, כמו מלה החוברת למשפט. כך הוא הופך מתופעה אקראית תועה ליצור רציונלי, הלוקח חלק ביצירה שכלית. הדחף להשרדות הוא איפוא הדחף השכלי לדעת, משום שבידיעה, היודע הופך לאמת ונצחיותה שׁוֹרה עליו. הסולם הקוסמי מתעצב כפי כוח המאמץ של היצורים השכליים לממש את דחף הידיעה: לזהות את האמת (האלוהית) ולאשרר את שכליותם.224

			סיכום

			באסכולה הפילוסופית־תיאולוגית שהרמב"ם הוא נציגה, המציאות המטאפיזית נחשבה למציאות אלוהית, והכרתה למדע אלוהי. אלוהיותה ומדעיותה של המטאפיזיקה מושתתות על שכליותה, ושכליותה מחייבת את אי־גופניותה. כוח החִיות של הישויות השכליות, ששגב שכלי מקיפן כְּחומה או כעטרה, נובע מתכונתו של השכל להתלהב מעצמו, או מִהשכל שמעליו. השתאות זו מנביעה את החשק השכלי ויוצרת את התנועה הדקה והנסתרת מן העין של משיכת שכל אל שכל, שמניבה את האהבה־ידיעה.

			שיר השירים והעונג הרוחני 

			ההשתוקקות לקירבת אלוהים הציבה את האל בתפקידה של האהובה שבשיר השירים. הרמב"ם אינו נרתע מלתאר את התשוקה השכלית כאהבה גופנית לאשה המתפרשת על כל העשייה היומיומית: 

			וכיצד היא האהבה הראויה הוא שיאהב את ה' אהבה גדולה יתירה עזה מאוד עד שתהא נפשו קשורה באהבת ה' ונמצא שוגה בה תמיד כאלו חולה חולי האהבה שאין דעתו פנויה מאהבת אותה אשה והוא שוגה בה תמיד בין בשבתו בין בקומו בין בשעה שהוא אוכל ושותה יתר מזה תהיה אהבת ה' בלב אוהביו שוגים בה תמיד כמו שצונו בכל לבבך ובכל נפשך והוא ששלמה אמר דרך משל כי חולת אהבה אני וכל שיר השירים משל הוא לענין זה.225

			האהבה המתפרצת ועולה על גדותיה: אהבה יתרה, רבה, עזה מאוד אינה חדלה לשעה כמו צרכי הגוף המתלהטים ודועכים עם סיפוקם, אך היא משורטטת בדמותם. באגרת לתלמידו האהוב ר' יוסף בן יהודה אבן שמעון, הרמב"ם שוזר נימה הומוריסטית שתעוזתה מרחיקת לכת אף יותר. אמנם יש המערערים על אמת ייחוסה לרמב"ם, אך פרט זה אינו משנה את תוקף הטיעון של ספר זה המתייחס לתוכן האיגרת, שבכל מקרה אינו תוכן רדיקלי ונדיר. 

			האיגרת משרטטת את התלמיד החכם בעל הנטייה הפילוסופית כצעיר הכורת ברית עם אהובה שלבה נתון לאחרים:226 "ותיטיב הנערה בעיני וארשתיה לי באמוני".227 התמונה שובת הלב של זוג אוהבים השומרים אמונים זה לזה הוכתמה בדרכה מכתבי הקודש לכתבי הפילוסופיה. את מקומה של התורה האהובה והנאמנה מסכנת לפי הפירוש הפילוסופי אשה דעתנית יזמית וזימתית, המדיחה את לב הגבר בזדון: "ויחשבה לזונה כי כסתה פניה, ומיום נלכדה ברשתו יען הפך נחשתו לבושתו ועברה עליו רוח קנאה וקנא את אשתו, שארה וכסותה ועונתה לה גרע, ושם לה עלילות דברים והוציא עליה שם רע".228 אמנם מחבר האיגרת ממהר להבטיח שהפנים המכוסים ברעלת הפשט, הם אכן פניה של אהובה אמיתית ("ושטר אהבים כתבתי לה כי אהבתיה", עמ' 23), אך נראה שהוא נוהג כך משום שההוגה היהודי בימי הביניים זכה לגאולת הנפש דווקא כשאהובתו הפילוסופית נשקה לו. הוא חשק באהובה שכלית ונכסף למיתה פילוסופית. 

			כשהמפגש הקטלני עם אשה זרה מועתק מספר משלי (פרק ז) אל הסִפרות הפילוסופית, הוא מצויר כפגישת אהבים. המוות הבלתי נמנע בסופה הופך מאיום להבטחת עונג. שעה שהסופר המקראי מזהיר מפני מעשה אהבים חפוז עם אשה נשואה ובוגדנית שאחריתו מוות, ההוגה הפילוסופי רואה במוות אות לכך שייחוד האהבה הוא אמיתי, היינו: שִׂכְלי במהותו. אין זה עוד עונג הגוף הזמני והחולף, שאיש רע מֶזֶג גונב אגב שיטוט בקרן הרחוב, כי אם עונג הרוח הקבוע והנצחי, שזוכים בו המצוינים שבאנשים כפיצוי על שלמותם.229

			משמעות זו חבויה מתחת לפני השטח. המשמעות הגלויה נאמנה לפירוש חז"ל של “מיתת נשיקה", כמוות ללא ייסורים.230 בסוף מורה נבוכים, הרמב"ם מכנה כך את הדבקות השכלית. הדבקות השכלית מדומה לדבקות גופנית בין שני אוהבים, הנושקים זה לזה, דווקא כשהכיבוש השכלי הוא טוטאלי. השיא השכלי האקסטטי ממית את הגופניות ומציף הנפש בעונג ההתמסרות המוחלטת לאהוב: “הכוונה היא ששלושתם [משה, אהרן ומרים, שממתו מיתת נשיקה] מתו במצב של ענג ההשגה מעוצם החשק".231

			חרף המאמץ לערטל את העונג העליון מצל צלה של חושניות, הסימוכין למיתת נשיקה מדגישים את הנופך הארוטי. אסוציאציה זו אינה מוחלשת מהתליית העונג הארוטי באפיסת הגוף. 

			הפילוסופים הבהירו שבגיל הנעורים הכוחות הגופניים הם לרועץ לרוב מעלות האופי, כל שכן למחשבה זכה זאת הנובעת משלמות המושכלות והמביאה לחשוק בו יתעלה, כי לא יתכן שהיא תימצא עם רתיחת הלחויות של הגוף. אבל ככל שנחלשים כוחות הגוף ואש התאוות דועכת, מתחזק השכל ומתפשט אורו ומזדככת השגתו (והאדם) שמח במה שהשיג. והיה כאשר השלם בא בימים ומתקרב למוות גדלה השגתו זאת מאד. והשמחה בהשגה זאת והחשק אל המושכל גדלים מאד, עד שהנפש עוזבת את הגוף אז, בשעת אותו ענג.232 

			התואם בין חריפות העונג לחוסן הגוף הוא הפוך, בשל איזוק העונג הארוטי לשכל. ככל שהגוף חלש וזקן יותר, כך קטנים סיכוייהם של תענוגות גופניים להעיב על התענוגות השכליים. הזיקה שיוצר הרמב"ם בין הדבקות השכלית למיתת נשיקה באמצעות הפסוק מ'שיר השירים' מלבלבת מכוח ההקשר הברור עם הפרשנות הארוטית שכלית ל'שיר השירים'. פרשנות זאת, שראשיתה באלגוריה הנוצרית,233 מרחיקה את סיפור האהבה מן הרמה הארצית לרמה הרוחנית, והופכת את השכלים חסרי הגוף לגיבוריה. אחדות שכלית באה במקום ייחוד גופני, ועונג שכלי נדיר מחליף את העונג הארוטי ההמוני. המהפך הפילוסופי מֵחשק גופני לחשק רוחני הופך את ‘שיר השירים' לחיבור פילוסופי המתאר את השתוקקותו של השכל האנושי לשכל הפועל. 

			מיצירה על ארוטית זוגית, תוססת עסיס נעורים, הופך ‘שיר השירים' לאלגוריה פיוטית על פילוסוף בודד ומזדקן. שעה שב'שיר השירים' המקורי עומדים האוהבים הצעירים בכניסה להיכל החיים, בפרשנות הפילוסופית ל'שיר השירים' עומד הפילוסוף על סִפּו של העולם הבא.234 

			שירת התשוקה השכלית היא תרועת הפרידה מן התשוקה הגופנית ומן העולם הזה. הפילוסוף ממלא את מקומה של האשה המאוהבת, משום ששכלו נחות מן השכל האלוהי, כמו שהאשה נחותה מן הגבר, וכמו שהתשוקה הנשית נחותה מההשתוקקות הגברית:

			ואילו לא היה במשל שיר השירים רק סיפור עליית נפש האדם והדבקה בשכל המשלימה [...] שבעבור שהוצרך להמשיל חשקו לחשק האישה לאיש ושבח כל אחד מהחושקים חושקו, לטעם שאמרנו, וזה אין נהוג לעשותו רק על דרך השיר...235

			בקו דומה נוקט יוסף בן עקנין, בן זמנו של הרמב"ם,236 בפירושו ל'שיר השירים'. הוא מתאר כיצד עוגב שכלו של הפילוסוף אחר קירבתו של השכל האלוהי. שכלו של הפילוסוף, אוהב־החכמה, מייחל להתייחד עם השכל האלוהי ב"חדריו". הוא משתוקק לחדור אל צפונותיו ואל סודותיו. נפש הפילוסוף מקווה שהייחוד עם השכל האלוהי יהפכנה לאלוהית ולמלכותית כאהובה: 

			לפי שטתי אני, גם אלה דברי השכלית [הנפש השכלית של הפילוסוף] אל הפועל [השכל האלוהי; השכל הפועל] והיא מודיעה לו שהיא נמשכת אליו ומתדמה אליו כדי ההשגות [הידיעות] הבאות אליה ממנו ויצאו מן הכוח אל הפעל, למען תדמה לו ומן הראוי שתערוג לאהבתו. והיא מזכירה לו את הנימוק לכך ואומרת “הביאני המלך חדריו". דברה עליו בלשון מלך מפני שהוא ממונה ומופקד עליה להצילה מן הכליון ולזכותה באושר הנצחי. ודברה בלשון חדריו על ההשגות והאמיתות שהיו נעלמות ממנה. והאציל עליה מאורו ונגלה לה מה שהיה נעלם ממנה, ולא הכירה ולא ידעה אמיתיותו. והעמידה על אוצרות שהיו גנוזים עמו. והיא אומרת: ולפיכך חובה עלי שאזכר, כלומר אתענג בריח בושמך הטוב וניחוחך המשכר יותר מתענוגי בריחניות היין ובזכרו ותשוקתו, כי היין תענוגו כלה ותענוגך אתה קיים לנצח, וזה היה פירוש הדברים "נזכירה דודיך מיין".237

			בפרושו של אבן עקנין גם כן מככבת התשוקה של הפילוסוף שוחר החכמה לעונג אלוהי מתמשך. התענוג הרוחני משתלט על התענוג הגופני, משום שאין דבר שיפריע לו להתמיד לעד. בעוד התענוג הגופני הוא זמני, כי אין בכוח הגוף לשמור על עוצמת הסיפוק וההנאה, התענוג הרוחני אינו מופרע. לא רק שהתענוגות הגופניים החושניים המשכרים, כמו טעם היין וריח המור, אינם משתווים לעונג הידיעה, הם מוֹנעים מן הנפש את התענוג והאושר האמיתיים והנצחיים, תוצאת הלוואי של ידיעת האמת הנצחית, כי הם תופסים את מקומם.238 

			הזיקה שיוצר הרמב"ם בין תאור חולי האהבה בספר המדע, ‘הלכות תשובה' (פרק י) לבין מיתת הנשיקה במורה הנבוכים מייצרת זיקה מקבילה בין מיתת הנשיקה לבין התוצאה הטרגית של חולי האהבה. ואמנם, כתבים פילוסופיים ורפואיים, ומכללם הקאנון הרפואי של אבן סינא, מתארים את החשק כמחלה.239 בהסכמה עם תורת הרפואה של היפוקרטס וגאלן יוחסה סערת הרגשות של האהבה, כמו זו של המלנכוליה, המרה השחורה, לחוסר איזון בין ארבע הליחויות (שיש ותוארו כארבע מרות).240 גאלן אִבחן את מחלת האהבה כמחשבה שגיונית המרותקת לאהוב ומעסיקה ללא לאות את המוח, את הכבד ואת הלב. חולה האהבה אינו יכול לאכול ולשתות, מפני שהכבד שלו מכורסם באהבה; אין הוא יכול לישון כי מוחו תפוס בדמיונות האהבה, ואין הוא מסוגל לתפקד בשגרת החיים היומיים, משום שליבו שותת אהבה.241

			בזמנו של הרמב"ם נפוצה בין חוגי המשכילים אבחנה רפואית של מחלת האהבה. בדברים שיוחסו לראשוני הפילוסופים, לפיתגורס ולהיפוקרטס, היא תוארה כמחלה המסתיימת במוות בשל חוסר שליטה גופני ומנטלי. החולה דווח כסובל מתשוקה כפויה, דיכאון, איבוד תאבון, חוסר שינה והגיון לקוי. הפרוגנוזה גרסה שבמחלת האהבה התשוקה מאיצה את קצב זרימת הדם וגורמת לשינוי בתפקוד המרה השחורה והצהובה ולשיבוש בתפקוד השכלי, עד לשיגעון גמור.242 בסופו של דבר, אם נשמתו לא פרחה מגופו מהתרגשות למראה אהובו, ואם לא דעך ביגונו, האוהב מאבד את עצמו לדעת.

			סביר להניח כי היכרותו עם הספרות הרפואית ועם חולים שונים ומשונים, הִפְגישה את הרמב"ם עם המכניזם הביולוגי והפיזיולוגי של תשוקה עזה, שהמוות הוא התוצאה הגופנית הטבעית שלה, ולאוו דווקא התוצאה המטאפיזית, כפי שהטיפו לה הפילוסופים. ההבדל בין השתיים הוא שבמחלת האהבה הגופנית, המוות הוא פועל יוצא של התרופפות שליטת השכל על הגוף; ואילו במחלת האהבה הרוחנית, מות הגוף הוא פועל יוצא של התחזקות השליטה השכלית, עד ייתור הקיום הגופני. 

			סיכום 

			ספרות האלגוריה הפילוסופית לשיר השירים יוצרת מהפך מושלם, המתבסס כל כולו על התובנה שאהבה ופעולת השכל בנויות על אותו הדגם. הזיהוי בין האהבה לשכליות מאפשר להפוך את האחת לאחרת, כך שדבקות הגוף תוחלף בדבקות השכל, ידיעת הבשר בידיעת האמת ועונג הגוף בעונג העיון. כיוון שהמוסכמה היא שהנקבה נחותה לזכר, הופך הפילוסוף לאהובה המחזרת אחר אהוב־לבה, האל. בעתיד, כשתיפרם פרדיגמה זו ותשוב משדה המטאפורה המטאפיזי לשדה היומיום, היא תחזור ותחזק את מעמד הזכר הגבר, כ"אלוהים" קטן. 

			מימוש אישי והעולם הבא

			הזיקה בין ההכרה השכלית לבין אהבת אלוהים מעוגנת אצל הרמב"ם בשתי סיבות: הסיבה הראשונה היא הקשר בין האל לשכל, והיא גוררת מאמץ אינטלקטואלי, המוטל על המאמין. הסיבה השניה היא הקשר בין העונג השכלי לעונג האהבה, כלומר לעונג הארוטי, והיא מדרבנת את המאמין למאמץ השכלי.

			בשיטתו של הרמב"ם, הקיום הנצחי של הנפש הוא תוצאת הלוואי ההכרחית של ההישג השכלי “וכאשר יגיע להיות אדם שלם — הרי מתכונות האדם שלא יעכבהו מעכב מהתקיים נפשו בקיום מושכלה, וזהו העולם הבא כמו שבארנו".243 העולם הבא נקי מתאורים חושניים ומהבטחות ניסיות, הפורעות לחלוטין את סדר העולם המוכר לנו. קיומו השכלי עולה בקנה אחד עם חוקי הטבע. לאנשים בלתי שכליים מצטייר העולם הבא כהיפוך סדרי בראשית, משום שתכונת השכליוּת זרה לרוחם. בשל קוצר דעתם נדמית להם ההתרחשות הכי טבעית והכי צפויה כפלא פלאים. 

			בעולם הבלתי גופני, שאין בו לא אכילה ולא שתייה נדחים כליל תענוגות הגוף מפני תענוגות הרוח,244 הן בשל השכלול השכלי, הן בשל הכיבוש המוחלט של הגוף והן בשל קירבת אלוהים שהיא התוכן המיידי של הידע השכלי. “ומה הוא זה שאמרו, 'ונהנין מזיו השכינה?', שיודעין ומשיגין מאמיתת הקדוש ברוך הוא, מה שאינן יודעין והן בגוף האפל השפל."245 דבריו של הרמב"ם חושפים את התובנה שתרמה הפילוסופיה לתיאולוגיה כשהבהירה שההעפלה לקצה הסולם האפלטוני כרוכה באופן טבעי במעבר לרובד הבלתי גופני, השכלי, וממילא הנצחי, וממילא המענג. העונג של השכליות הוא עונג ה"השארות", דהיינו עונג המיצוי העצמי שדבר אינו מפריע לו עוד להתקיים לעד:

			אופן זה של מוות שעניינו באמת להיות שמור מן המוות... אחרי זאת נשאר שכל זה השארות נצחית במצב אחד, שכבר התבטל המונע שהיה חוצץ בעדו לעתים. הישארותו תהיה באותו עונג גדול שאינו מסוג הנאות הגוף.246

			אפלטון וממשיכיו דוחים את תענוגות הגוף. הם רואים בהם בבואה דהויה של התענוגות הרוחניים, אך הרמב"ם רואה בתענוגות בעולם הזה עדות לקיומם בעולם הבא. לשיטתו, העולם הבא מכונה “הבא", לא משום שהוא מתוזמן אחרי העולם “הזה", אלא משום שהוא עולם שאין לבוא אליו ללא מאמץ שכלי יזום.247

			שעה שהעולם הזה, עולם הגופניות, הוא בבחינת נתון, והכול נכנסים אליו בעל כורחם ומתקיימים בו ללא בחירה, אל העולם הבא יגיע רק מי שאימן את כוח שכלו. העולם הבא הוא המשך ותוצאה של השכלול האינטלקטואלי בעולם הזה. במשל המפורסם המובא בהקדמה לפרק חלק, המתאר כיצד המורה מדרבן את תלמידו למאמץ שכלי, מאחד הרמב"ם בין הקושי לרסן את ההנאה הגופנית לבין הקושי להעריך את ההנאה הרוחנית. במשלו של הרמב"ם, רק משבגר התלמיד הוא מסוגל להכיר בערכה המוחלט של התכלית האמיתית ולנטוש מאחורי גבו את התחליפים הזמניים לעונג העיון: אוכל טעים, לבוש נאה, ממון ומוניטין.248 

			רק עם השחרור מן התלות בעונג הגופני יש סיכוי שהתכלית האחרונה הבלתי משתנה תבוא במקומה של עשייה תפקודית יומיומית, וההולדה הרעיונית תבוא במקומה של ההשתנות האורגנית.249 כמו אבן סינא ואלע'זאלי קודמיו, מסביר הרמב"ם שהגופניות אדישה לעונג אלוהי, משום שהיא אינה דוברת את שפת השכל. השכליות היא ה"שפה" שבה משדרת העוצמה האלוהית. הישויות בעלות השכל — פילוסוף, מלאך כוכב או גלגל — יקלטו את מסריה הזכים והמענגים.250 

			החשק השכלי, ההתדמות ועשיית הטוב במשנת הרמב"ם

			אבן סינא תאר את ההתדמות כהתרחשות המופנית כלפי מטה. בניגוד לשכילה, שבה השקיקה להתאחד עם האהוב הנעלה מרוממת ומענגת את האוהב, ההתדמות מענגת את זולתו, והיא מכוונת כלפי הנמצאים הנחותים ממנו. החשק השכלי מתגשם כאשר האוהב מצליח להזדהות עם אהובו, שהוא לגביו היחיד המושלם והמוחלט. אך אם המאמץ הכרוך בהזדהות שכלית אינו יוצא אל הפועל, את מקומו תופסת התדמות החושק לאהובו. ההתדמות אינה מפיקה ידיעת אמת, כי אם שפע של טוּב, הניתך מטה מן האוהב החושק, שוחר הדעת על הממוקמים תחתיו בסולם ההיררכי. פעולת השכילה שלא צלחה מעשירה את המנעד הקוסמי, הגם שהיא באה על חשבון הפרט החושק. כמו ברומנטיקה, הטרגדיה של האהבה שלא מומשה נועדה לענג את הצופים מן הצד על חשבון האוהב הנואש. 

			בפתיחה ובחתימה של מורה נבוכים הרמב"ם משתמש בדגם האבן סיני של ההתדמות לאהוב דרך מעשים טובים כפועל יוצא של מאמץ שלא צלח להזדהות עמו באופן שכלי. בשני המקרים, הרמב"ם בונה את פירושו על שאיפה פילוסופית שאינה עולה יפה לפענח מהי "חוכמה", שמתממשת בסופו של דבר בעשיית הטוב במקום בהתבודדות שכלית. בשני המקרים, המושג "חכמה" עובר טרנפורמציה, ובמקום שיצביע על ידע מופשט ואקסלוסיבי, המקרב את המאמין השכלי לדרגת פילוסוף על אי בודד המשתעשע בהנאות רוחניות,251 הוא מצביע על ידע סינטתי, המקרב את המאמין לדרגת איש מוסר, הפועל למען הזולת. בשני המקרים אפשר להשוות את מושג ה"חכמה" עם מושג החשק האבן־סיני משום שהחכמה כוללת בחובה מלכתחילה שתי רמות של הזדהות ורדיפה אחר האמת: האחת בלתי מותנית, והשניה תלוית־תוצאה. 

			בפתיחה לספרו, נזקק הרמב"ם לתורת החשק של אבן סינא, הפותחת בהשגה שכלית ומסתיימת בהתדמות מוסרית, על מנת לפרש באופן חיובי את הייעוד השכלי של אדם הראשון, שנברא ב"צלם אלוהים ובדמותו" ואת הכשלון במימושו עם הפרת הצו האלוהי בגן העדן; ואילו בחתימת הספר, הוא משתמש בתבנית זאת על מנת להציג בפני הקורא שזה עתה סיים לקרוא על האמונה הפילוסופית שכלית את הדרכים לממשה באופן ריאלי.

			בפרק הראשון של מורה נבוכים הרמב"ם מסביר ש"צלם אלוהים" באדם מכוון למהותו השכלית. הוא מבאר שהאדם הוא ישות שכלית, שאושרה תלוי בכושרה למימוש יכולתה האינטלקטואלית העיונית הייחודית, שבאמצעותה תוכל להביע את אהבתה וקירבתה לכול הישויות בעלות השכל ובראשן האלוה:

			ומכיוון שהאדם נתייחד בעניין מופלא מאוד שבו, אשר איננו באף אחד מן הנמצאים שמתחת לגלגל הירח, והוא ההשגה השכלית ששום חוש, איבר או צלע אינם מפעילים אותה דימה אותה להשגת האלוה אשר איננה נזקקת לכלי, אף כי לא דמיות באמת אלא לכאורה. בגלל העניין הזה, דהיינו, בגלל השכל האלוהי הדבק בו, נאמר על האדם שהוא בצלם אלהים ובדמותו.252

			אגב פרשנותו למשמעות השכלית של "צלם אלוהים ודמותו", הרמב"ם גם מבאר מהי ההתדמות, העומדת ביסוד ו"בדמותו". לכאורה לפנינו שתי דרכים להבין את הזיקה של היצור האנושי לאל: הראשונה היא תולדה של היותו העתקה ("צלם") — אם גם מאוחרת וומתווכת — של השכל האלוהי, והשניה היא תולדה של ההתדמות אליו באמצעות פעולות הנגזרות מן התפיסה השכלית. 

			בפרק השני של מורה נבוכים, הרמב"ם דוחה את הדברים המתסיסים של קורא קורא־תגר על הגירוש מגן העדן, הסבור שבעקבות הפרת הצו האלוהי, שלא לאכול מפרי עץ הדעת טוב ורע, האדם הראשון יצא נשכר. הרמב"ם מסביר שקרה ההיפך: חייו של האדם הראשון, סמל למין האנושי כולו, היו מושלמים וגן־עדניים, תודות לצווים ולהנחיות שכליות שקיבל ישירות מן האל. ברגע קצר אחד, התגבר טבעו הגופני על כשרונו השכלי ובמקום השגה שכלית הפועלת לפי עקרון התועלת, הוא העדיף השגה חושיית הנענית למענג. בהרף עין זה איבד את גן העדן: אבדה לו ההסתכלות השכלית, המאפשרת לפענח את החוכמה האלוהית, להתאהב בה עד כלות ולבקש אחריה ללא הרף:

			וכאשר המרה (את פי האל) ונטה לעבר תאוותיו הדמיוניות ותענוגות חושיו הגופניים כפי שאמר "כי טוב העץ למאכל וכי תאוה הוא לעינים" (בראשית ג', 6) נענש בכך שנשללה ממנו אותה השגה שכלית. לכן הוא המרה את הצו אשר נצטווה מפאת שכלו ותהי לו השגת המפורסמות: הוא נשתקע בציון הדברים כמגונים או כיפים.253

			לדברי הרמב"ם, הגירוש מגן עדן הוא תוצאה מיידית ובלתי נמנעת של העדפת רצונו־הוא על פני החכמה האלוהית. שעה שהרצון האלוהי הולך בעקבות האמת, הרצון האנושי הולך בעקבות העונג. הרצון האנושי הפרטי והמקומי הבוחר בחלופה מקרית והזויה של "גן עדן", שבו מובטח עונג נצחי לבעלי השכל, המבינים מהי עדנה אמיתית הוא שמוציא את האדם מגן העדן האלוהי.

			כי האדם בפניו פונה אל הדבר אשר אליו הוא רוצה לפנות. לכן הוא אומר כאשר שינה את מגמת פניו ופנה אל הדבר אשר קודם לכן נצטווה שלא יפנה אליו — גורש מגן עדן. וזהו עונש השקול כנגד מדה, שכן הותר לו לאכול מן המעדנים וליהנות מן המנוחה והשלווה.254

			הרמב"ם מבאר שבעקבות חטא גן העדן הופך האדם מיצור שכלי, שהציות לחוקי השכל מבטל עבורו את הצורך בציות לחוקי מוסר, ליצור שכלי למחצה, אשר פועל לפי רצונו האישי. באותם מקרים בהם האדם רציונלי, הרצון אינו ניכר כישות עצמאית, משום שהוא מתמסר מרצונו לגזירת האמת. ואולם באותם מקרים, שבהם אין הוא מסוגל להכיר את האמת, ומאמין שהיא גזורה לפי מידותיו, הרצון, שהוא לעולם אינדיבידואלי, תופס את מקומה של החכמה, וההתרחשות המקומית תופסת את מקומו של הכלל האוניברסלי. הרצון הטוב הוא רצון המעדיף את הטוב על פני הרע, במיוחד במקרים בהם האינטרס הפרטי מורה אחרת (וזה המקרה הנדון כרגע, כי אחרת אין באבחנה בין טוב לרע עניין). 

			פרשנות זאת של הרמב"ם הולמת את הבחנתו של אבן סינא בין מושא החשק הרצוני לבין נחשק שכלי.255 כאשר האדם איננו מצליח לממש את שאיפתו השכלית ולמלא את החשק השכלי להזדהות גמורה עם ישות שכלית הממוקמת מעליו, הוא מפיק רצון להיטיב עם הנמצאים הנחותים לו. 

			את הפרק שבו מתאר הרמב"ם את כשלונו האדיר של האדם הראשון לפענח אתגר שכלי, אסון החורץ את גירושו מגן העדן, ודן אותו לרדיפה נצחית אחר אושר מדומה, מסיים הרמב"ם בדברים המוכיחים את השפעת פרדיגמת החשק של אבן סינא עליו: "השבח לבעל החפץ אשר תכליתו וחוכמתו לא יושגו“ (מורה נבוכים, א, ב, עמ' 35). 

			הרמב"ם מחרה מחזיק אחר הפרדיגמה של אבן סינא כשהוא מתאר את האל כמי שהחשק השכלי נוהה אחריו, אך "תכליתו וחוכמתו לא יושגו" בהשגה השכלית הדרושה לשם כך. תחת זאת משבח הרמב"ם את "בעל החפץ". האל, שתכליתו וחכמתו נותרים מחוץ להבנת האדם, מצטייר עתה בפניו כבעל רצון. הרצון זוכה להתקיים כמהות בפני עצמו, ואין הוא חוסה בצל השכל, כפי שתפס אותו האדם הראשון לפני החטא. אחרי הגירוש מגן העדן, אחרי כישלונו לממש את צלם אלוהים שבו ניחן, להכיר את הצורה השכלית האלוהית ולהזדהות עמה הזדהות מלאה, ואחרי יוזמתו לבחור ב"תאוותיו הדמיוניות ותענוגות חושיו", "תכליתו וחוכמתו" של האל סגורות בפני האדם. 

			הצד השווה בין שתי הישויות השכליות: האל, שהוא ישות שכלית מושלמת, והאדם, שהוא ישות שכלית חלקית, הוא היותם בעלי רצון. האדם בעל הרצון הטוב, נשמר מרע ופועל באופן מוסרי, כך שהישויות שמתחתיו נהנות מהטוב שהוא מעתיר עליהן, ואילו האל המוצג לאדם הבלתי־שכלי כדגם מוסרי שיש לחקותו, פועל לטובת המין האנושי והברואים הממוקמים מתחתיו במערכת המדורגת של ההיררכיה הקוסמית. 

			בפרק החותם את מורה נבוכים, כתמונת ראי לפרק הפותח אותו, מוצגת החכמה האלוהית כתוכן נסתר בפני רוב האנשים. תחילה מבאר הרמב"ם את המשמעויות השונות, הטמונות במונח "חכמה". הוא מונה ארבעה ערכים שונים על פי סדר חשיבותם, ובראשם: "השגת האמיתות שתכליתן השגתו יתעלה".256 בחינת קשת המשמעויות של אוצר המונחים המסורתי מעלה את המסקנה שעל פי תפיסת הפילוסופיה והתורה, החכם הוא בעל כושר שכלי מצטיין ובעל סגולות מוסריות מרשימות: 

			התברר אפוא שחכם נאמר על בעל המעלות השכליות ועל בעל מעלות האופי ועל כל בעל מלאכה מעשית ועל בעל תחבולה לשם תועבות ורעות. בהתאם להבהרה זאת היודע את מכלול התורה לאמיתה ייקרא חכם משתי בחינות: מבחינת המעלות השכליות שהתורה כוללת ומבחינת מעלות האופי שהיא כוללת.257

			בשלב הבא של הדיון מקביל הרמב"ם את תפיסת הפילוסופיה ואת תפיסת התורה בסוגיית התכלית האמיתית ומציג את הסכמתן על התכלית האמיתית: 

			השגת המעלות השכליות. כלומר, תפישת מושכלות המלמדים דעות אמיתיות במטפיסיקה. זאת היא התכלית האחרונה, והיא המביאה את האדם לידי שלמות אמיתית. והיא לו לבדו. והיא מעניקה לאדם את הקיום הנצחי. ובה האדם הוא אדם.258 

			בשאיפתן למימוש ההשגה השכלית, אין למען האמת הבדל בין הישות השכלית המוחלטת לבין הישות השכלית החלקית. ההשגה השכלית אינה נבדלת בין בעלי השכל, אלא בשעור מימושה. אבן סינא, בפרק הראשון של האיגרת על האהבה, מבהיר שהאל המתענג על השגה שכלית בלתי מופרעת הוא הוא המודל למימוש התכלית האנושית:

			הטוב הראשון, דהיינו האל, משיג את עצמו בפועל לנצח נצחים, ולפיכך אהבתו אותו היא האהבה השלמה והמושלמת ביותר. הואיל ואין הבדל בין התארים האלוהיים של עצמותו,259 לפיכך האהבה היא ברורה בעצמותה ובמציאותה.260 

			אבן סינא רואה את ההשגה השכלית העליונה כמימוש מרבי וכעונג עליון, משום שהיא המסמן של תכונת המציאות. הרמב"ם גם כן רואה את הדעות האמיתיות השכליות כעדות להבנה חודרת של המציאות מצד אחד וכביטוי נעלה של עבודת אלוהים: 

			התורה הבהירה שהעבודה האחרונה הזאת שהסבנו את תשומת הלב אליה בפרק זה לא תהיה אלא אחרי ההשגה [...] וכבר הבהרנו כמה פעמים שהאהבה לפי מידת ההשגה.261 

			אדם הראשון נותר מחוץ לגן העדן משום שהוא איבד את ההשתאות וההערצה המלבות את הידיעה השכלית והמתורגמות מייד להלל ולשבח של הישות האלוהית האדירה. בפרק נא, המשמש כפתיח אידיאולוגי לפרק נד, החותם את מורה נבוכים, הרמב"ם מתאר את החשק השכלי כהתבודדות שכלית תאורטית ואינדיבידואלית, שהמאפיין הבולט ביותר שלה הוא העדר כל ביטוי חיצוני. המחשבה בלהטה משתוקקת אך ורק לקירבת אלוהים: "התברר אפוא שלאחר ההשגה הכוונה היא להתייחד עמו [יתעלה] ולהפעיל את המחשבה השכלית לחשוק בו תמיד".262 ההערצה והריגוש המתמשכים ("תמיד") מאפיינים את האהבה השכלית מכול וכול ("המחשבה השכלית בחשקו"), משום שהיעד הסופי זהה להישג. בפרק נא מבהיר הרמב"ם שהאחריות לקשר האהבה עם האל היא בידי המאמין. הוא האחראי לכך שיש והוא מתפוגג כליל. "אתה תחזק קשר זה רק על ידי שתפעיל אותו באהבתו [יתעלה] ותלך לקראת זאת, כמו שהבהרנו".263 

			הגשמת התכלית האמיתית מממשת את מהות האדם. בזכותה הוא ישוב לגן העדן, אך זאת בתנאי שיוותר על הזוגיות ועל הזולתיות, אשר בעטיין גורש ממנו. התכלית האמיתית היא "לו לבדו". בפרק נד התכלית המוסרית הנחותה לה מתוארת כתכלית שנועדה לאפשר את חיי הקהילה והשותפות, במקום לקדם את הפרט כישות רוחנית עצמאית, ברוח פרק נא: 

			המין השלישי הוא יותר שלמות בעצמותו של הפרט מן המין השני, והוא שלמות מעלות האופי. וזאת שתהיינה מידות האופי של אותו פרט בתכלית מעלתן [...] מין זה של שלמות, אף הוא רק הכנה לזולתו ואינו תכלית בפני עצמה, מפני שענייני המוסר כולם אינם נוגעים אלא למה שבין אדם לחברו. לכן שלמות זאת במידות האופי שלו היא מעין הכנה להועיל לזולת והיא נעשית אפוא כלי לזולתו, שהרי אם תניח שאדם לבדו ואין לו שיג ושיח עם איש תמצא שמידות האופי שלו מובטלות ומושבתות, אין בהן צורך ואין הן מביאות אותו כפרט לידי שלמות בשום דבר.264 

			הפילוסופים הרציונליים תארו את הפילוסוף האידיאלי, כפילוסוף החי על אי בודד הרחק משאון החברה. הרמב"ם, שנמנה עליהם, מדגיש כי מבחינתם השקעת משאבים בתכלית המוסרית החיונית ליחסים הבינ־אישיים בקהילה היא בזבוז. 

			התכלית המוסרית, שהינה בעלת ערך מותנה בלבד, נדחית איפה כתכלית בפני עצמה. הרמב"ם שייחד את התכלית השכלית לעשייה מאהבה, מעדיף בבירור את האהבה המופנית כלפי האל דרך העיון השכלי המופשט, על פני האהבה המופנית אל הרע באמצעות מעשה מפורט. ואולם, הוא אינו דוחה כליל את הפעולה למען טובת הכלל. גם בהקשר זה הוא מתבסס על הדגם האבן־סיני של החשק השכלי ומפרש ברוחו את פסוקים 22-23 מירמיהו, פרק ט. חלקו הראשון של הפסוק משמש אותו לדחיית תכליות כוזבות: 

			גם הנביאים הבהירו לנו עניינים אלה עצמם והסבירו אותם כמו שהסבירו אותם הפילוסופים הם אמרו לנו במפורש שאין שלמות הקניין ולא שלמות הבריאות ולא שלמות מידות האופי שלמות שיש להתפאר בה ולבקש אותה ושהשלמות שיש להתפאר בה ולבקש אותה היא ידיעתו יתעלה שהיא הידיעה האמיתית. ירמיה אמר על ארבע השלמויות האלה: "כה אמר ה', אל יתהלל חכם בחכמתו ואל יתהלל הגבור בגבורתו אל יתהלל עשיר בעשרו כי אם בזאת יתהלל המתהלל השכל וידע אותי."265 

			בחלקו השני של הפסוק ממזג הרמב"ם את התכלית השכלית עם התכלית המוסרית, כפי שהורה אבן סינא:

			כי בפסוק זה בהבהירו את התכלית הנאצלת ביותר, אין הוא מסתפק בהשגתו יתעלה בלבד [...] הוא אמר יש להתפאר בהשגתי ובידיעת תארי והכוונה למעשיו [...] זה דברו: "כי אני ה' עשה חסד משפט וצדקה בארץ" (ירמיה ט', 23). אחרי — כן השלים את העניין ואמר: "כי באלה חפצתי נאם ה'" (שם) כלומר, מטרתי שיהיו מכם חסד משפט וצדקה בארץ באופן שהבהרנו.266

			כמו בפתיחת ספרו, גם בפרק זה, המסיים את ספרו, הרמב"ם בוחר בפסוק המדגיש את מקומו של הרצון, הן בזיקה לאל, והן בקרב בני האדם. האדם במעשיו הטובים מתדמה למעשיו הטובים של האל, ושניהם פועלים כבעלי רצון השוחרים את טובת הנמצאים הנחותים ב"ארץ", במקום לרדוף אחר ההנאה השמיימית העליונה המתלווה למימוש ההשגה השכלית. 

			סיכום

			הרמב"ם מאמץ את הדגם של השׂכלִיוּת הקוסמית שעיצב אבן סינא. השאיפה השכלית הנרקיסיית להתענג על השכל אופיינית לכל הישויות השכליות. היא ממלאה אותן בעצמן ומנתקת אותן מזיקה לעולם ולנמצאים נחותים מהן. רק כשהתכלית השכלית אינה יוצאת אל הפועל, מחמת הפער בין ישות שכלית עליונה לבת דמותה שמתחתה, התוצאה היא ההתדמות. ההתדמות אינה שכלית. החשק והלהט שנותבו למאמץ שכלי עליון, ולא השיגו את מטרתם, שופעים כלפי מטה, ובמקום האוהב, הנמצאים התחתונים הם שנהנים עתה מהשיפור שחל בו.

					"הרי נתברר לך שאין שם גוף, לפי שאין שם אכילה ושתייה. וזה שאמרו 'צדיקים יושבים', על דרך החידה, כלומר נפשות הצדיקים מצויין שם, בלא עמל ולא יגע. וכן זה שאמרו עטרותיהם בראשיהם, כלומר דעה שידעו שבגללה זכו לחיי העולם הבא, מצויה עימהן, והיא העטרה שלהן [...] ואין השמחה גוף כדי שתנוח על הראש; כך עטרה שאמרו חכמים כאן, היא הדעה." (הרמב"ם, ספר המדע, הלכות תשובה, פרק ח, הלכה ב, עמ' רמה).

				
				
					שם, שם.

				
				
					מורה נבוכים, ג, נא; תרגום שורץ, ב, עמ' 665–666.

				
				
					זה שקראו אותו החכמים העולם הבא לא מפני שאינו מצוי עתה; וזה העולם אובד ואחר כך יבוא אותו העולם — אין הדבר כן! אלא הריהו מצוי ועומד... ולא קראוהו העולם הבא — אלא מפני שאותן החיים באין לו לאדם לאחר חיי העולם הזה, שאנו קיימין בו בגוף ונפש, וזהו הנמצא לכל אדם בראשונה" (הרמב"ם, ספר המדע, הלכות תשובה, פרק ח, הלכה ח, עמ' רנ).

				
				
					השוו ל"התגלות" שחווה סוקרטס המאוהב באמת: "ואלה החיים סוקרטס יקירי, אמרה האשה ממנטיניאה, שראוי לו לאדם לחיות, אם בכלל, כלומר להתבונן ביפה כשלעצמו. ואם תראה אותו ולו פעם אחת, לא יהיו עוד חשובים בעיניך לא זהב ולא בגדים ואפילו לא ילדים או נערים יפים" (אפלטון, המשתה, תרגום פינקלברג, עמ' 89–90).

				
				
					ראו: הרמב"ם, הקדמה לפרק חלק, עמ' קלא. 

				
				
					"ואין זה נכון אצלנו בתורה ולא אצל האלוהיים מן הפילוסופים לומר כי המלאכים והכוכבים והגלגלים אין להם תענוג, אלא יש להם תענוג גדול מאד במה שישכילוהו מן הבורא יתפאר ויתרומם, והם בזה בתענוג מתמיד בלתי נפסק" (שם, עמ' קלה). 

				
				
					השוו: חיים קרייסל, 'אהבת ה' ויראתו במשנתו של הרמב"ם', דעת 37 (תשנ"ו), עמ' 143–147. 

				
				
					מורה נבוכים, א, א; תרגום שורץ, א, עמ' 31. 

				
				
					שם, עמ' 34.

				
				
					שם, עמ' 34-35. 

				
				
					אבן סינא, אלנַּגַׄאהֿ, עמ' 262. השוו: אבן סינא, אלאִשַׁארַאת 2, עמ' 435. ראו: ערן, 'חשק נועז או חשק מחושק', עמ' 469.

				
				
					מורה נבוכים, ג, נד; תרגום שורץ, ב, עמ' 670.

				
				
					שם, עמ' 671. השוו גם: "כבר ביארנו במשנה תורה שהאהבה הזאת לא תיכון אלא בהשגת המציאות כולה כפי שהיא, בהתבוננות בחוכמה אשר בה". (שם, ג, כח; תרגום שורץ, ב, עמ' 518-519). ראו: Alfred Ivry, Maimonides’ “Guide of the Perplexed”: A Philosophical Guide, Chicago and London 2016, pp. 319-224. 

				
				
					מורה נבוכים, ג, נד; תרגום שורץ, ב, עמ' 673. 

				
				
					במקור: فإذن عِشقه له أكمل عشق وأوفاه، وإذن الصفات الإلهيات لا تَمايز بينها بالذات في الذات. הכוונה היא איפוא שהאל נהנה ממימוש החשק השכלי, ובראש ובראשונה מאהבתו לעצמו. בניגוד לרמב"ם, אבן סינא אינו מבחין בין תארי הפעולה לתארי העצמות של האל, ורואה את כול התארים כתארי עצמות. לפי הרמב"ם, תארי הפעולה של האל קשורים ביחסו לעולם ועל כן הם הדגם העליון של פעילות המיטיבה עם הזולת. 

				
				
					'איגרת על האהבה', הפרק הראשון, אנתולוגיה, עמ' 277.

				
				
					מורה נבוכים, ג, נא; תרגום שורץ, ב, עמ' 658.

				
				
					שם, עמ' 659.

				
				
					שם. 

				
				
					שם, ג, נד; תרגום שורץ, ב, עמ' 673.

				
				
					שם, עמ' 674.

				
				
					שם, עמ' 674–675.

				
			

		

	
		
			פרק תשיעי

			חסדאי קרשקש והחשק השכלי

			קרשקש ודגם האהבה הנוצרית

			רח"ק נולד ב־1340. ב־1389 עלה לכס הרבנות בסרגוסה. קרשקש היה מן המנהיגים הבולטים שייצגו את היהודים בחצי האי ארגוניה. על מאבקו בנצרות שפך לא רק דיו, כי אם גם דם ודמעות. בנו נספה בגזירות קנ"א (1391), רדיפות קשות ואכזריות שהביאו לרציחתם של יהודים רבים ולהתנצרותם של אחרים. 

			השקפת עולמו של קרשקש עומדת בניגוד לשאר ההשקפות שספר זה מטפל בהן. מקומה יכירנה משום שאין להתעלם מחשיבותה בתיאור הרעיונות שהשפיעו על תפיסת האהבה בתרבות ימינו, אשר נסתרות מעיניו של הקורא הממוצע. אם הספר משרטט את החוט האידיאי המקשר בין ההגות האריסטוטלית ניאו־אפלטונית להגותו של אבן סינא, אלע'זאלי, הרמב"ם ושפינוזה, שמיזגה בין אהבה לשכל, הרי שקרשקש ניצב לרוב בקוטב הנגדי, הכורך את האהבה עם הרצון. 

			הגותו הינה במהותה מאמץ לבצר אמונה חזקה מתוך ויכוח פילוסופי־אינטלקטואלי עם תומכי אריסטו, ומתוך פולמוס דתי עם הנוצרים. בשלהי המאה ה־14 כאשר חיבר רח"ק את ספרו, הוא סבר שהוא מנסח את התשובה היהודית לאהבת אלוהים הנוצרית. באותה עת שבה העמידה ההגמוניה הנוצרית בפני היהודים את הברירה לחדול מחייהם או לחדול מאמונתם, היה ברור לעדי ההיסטוריה, שאמיתות אלוהי הנוצרים חוגגת את בלעדיותה, בדיוק כמו האמת המדעית והפילוסופית. 

			חסדאי קרשקש שהתמודד בכאב אישי עם תרועת ניצחונו של אלוהי החסד הנוצרי הציע בספרו אור ה' מרפא לדווי הנפשי. בדומה ליהודה הלוי (1041) שבספר הכוזרי הפך על פיה את הטענה המרכזית של הנוצרים, על שסר חינו של העם הנבחר, כאשר קבע שהשפלת היהודים היא האות לבחירתם, כך גם חסדאי קרשקש, בספרו אור ה' מציג בתקופת פרעות ורדיפות את אהבת האל לברואיו, כמקור לעונג נפשי אינסופי ולחרות הרוח. עונג זה, תחושת אהבה זו, התרסה זו של שמחה ושל חופש מהווים בשיטתו את העדות לאהבתו של אלוהי היהודים, בתנאים של סבל קשה מנשוא. 

			בספרו של קרשקש, האהבה היא מפלט אישי צר מן הדטרמיניזם הטבעי ומן הגורל ההיסטורי. השבת אהבה על אהבה הם דברי הנחמה שאיש רוח גאוני זה מציע למאמינים, החשים על בשרם כאילו האל הפקירם לגורל אכזר, שגזר דינו הוכרע מראש. בהשתיתו את ספרו על אהבת אלוהים, מתפלמס ר' חסדאי קרשקש עם הפילוסופים באופן ישיר, ועם אלוהי הדת הנוצרית באופן עקיף. פילוסופיית האהבה של קרשקש היא גם תשובת הנגד שלו לאמונה השכלית וקרת הרוח של הרמב"ם. 

			בתפיסת החשק שלו קובע קרשקש כי סוד האושר אינו טמון בהשבעת התשוקה לדעת, בהכרת האמת ובהפניית עורף להסחת הדעת הגופנית, כי אם בהבעת אהבה לנזקק ולחסר; אהבה שאין לה אלא לגייס אליה את הביטוי הגופני. בעוד הרמב"ם ואבן סינא עמלו קשות להסביר שרוממותו של האל נעלה מכל מה שיוכל אדם לתפוס בשכלו, הורתה הנצרות שהאל מתגלה לעין־אדם בדמות הסובל והפגוע. הפילוסופים הטיפו לכך שרק אדם מעולה, אינטלקטואל שפיתח את שכלו יוכל להכיר את האל, ואילו הנצרות הורתה, שדווקא האדם הנחות והפגוע והסובל יזכה בחסדו של האל. 

			למרות שהפילוסופים והתיאולוגים שהלכו בעקבותיהם ביססו את קירבת אלוהים על השכליות ועל הרוחניות המופשטת, ואילו חסידי הנצרות ביססו אותה על הגופניות ועל ההתגלמות בבשר, אהבת אלוהים הנוצרית תמכה בשתיקה בהטפת הפילוסופים לחיי רוח, משום שהמטאפיזיקה שחררה את המאמין מעולן של המצוות המעשיות והללה את סיגוף הגוף וסבלו. האל האוהב דוחק הצידה את האל החושב, משום שהמוסר מחנך לאהבה ולחמלה, שבהן מגלה אדם את אהבתו לחברו הנחות ממנו, העשוק והפגוע, בדיוק כמו שהאל מגלה את אהבתו לסובל.

			קרשקש ערער על הפילוסופיה המדעית של אריסטו, משום שחשש שאימוצה יקל על קבלת הנצרות למראית עין, שנכפתה על היהודים בכוח הזרוע. ממילא, הפרשנות התיאולוגית לפילוסופיה של אריסטו שרווחה בזמנו, ראתה בדת ההיסטורית תחליף נחות לדת תבונית, המחברת בין כל בני האדם כיצורים חושבים. במאמציו להקנות ליחס אישי ומקומי חשיבות השקולה לחשיבותו של עיקרון שכלי מופשט ואוניברסלי ביקש קרשקש לערער בקול גדול על ההנחות המדעיות של אריסטו בדבר מוגבלותם של הגופים. 

			לפי עקרונות הפיזיקה החדשה שטבע קרשקש, ה"כמות" אינה תכונתם של הדברים הגשמיים, כי אם המדידה עצמה. וכך אמת המידה הכמותית יכולה לחול הן על השכל והן על הגופים, על העולם העל־ירחי והתת־ירחי, הפיזיקה והמטאפיזיקה. במאמציו אלו, קרא קרשקש תגר על ההגדרות האריסטוטליות בדבר מוגבלות הגוף והמקום ותלותו של הזמן בגוף נע. נימוקיו לשבירת המוסכמות המדעיות בנויים לפי מתכונת ההתנצחות של הפולמוסים הבין־דתיים בהם היה מעורב. במקום להשיח על גדלם של הדברים הגשמיים, מדגיש קרשקש את המתח הנפרש בין נקודת היציאה לנקודת ההגעה.

			להלכה נראה שהמרחב, הזמן וההתכנות (האפשר) יתפשטו עד בלי גבול, ואולם למעשה מתברר שמלוא האפשר, אינו אלא סדק צר שבו הרצון אינו פועל ממש, אלא רק מביע את התמסרותו, או סלידתו. כמו שלא קיים גוף מכויל, אלא קיים רק ווקטור שלו, הרחקים; כך — כתמונת ראי — הרצון מתפשט בכול, אך אין הוא עוד אלא היענות בלתי שכלית ועמומה להתרחשות הכפויה עליו מן החוץ. כשם שמן הגוף והמרחב עקר קרשקש את המידתיות, כך עקר מעקרון הסיבתיות את התוצאתיות. בתורתו, הפיזיקה והמטאפיזיקה משליכות את מלוא יהבן על סימון המאמץ לצאת אל הפועל: הכוסף, הרצון, האהבה. 

			סיכום

			בהגות הדתית מוטת־אריסטו, השכליות היא תכונתם של הדברים משוללי הכמות, המטאפיזיים. השכליות מבארת את תמונת המציאות הפועלת לפי עקרון הסיבה והמסובב. בתמונת מציאות זאת, הרצון אינו ניכר כגורם עצמאי משום שהוא מציית לחלוטין לחוקיות השכלית הפרושה על הכול. בתמונת עולם זו, האהבה היא יחס ההערצה שחש היצור השכלי כלפי הישות השכלית הפועלת מעליו. חתירתו אליה, חתירה טבעית, היא החתירה לאמת. בהשגת האמת בטל ההבדל בין המשיג למושג, היודע לידוע. בתפיסתו של קרשקש, האהבה והרצון סופגים את השרירות השכלית והדטרמיניזם הסיבתי. המחאה נגד החוקיות השכלית באה לביטוי בשבירת ההבדל בין דברים בעלי גודל וכמות לדברים החסרים אותה. למעשה הכול הוא כמותי, משום שאינו שכלי. הרצון מתבלט כגורם עצמי משום שאינו דובר בשפת השכל. אהבה היא הבסיס ליחס אישי ובין־אישי, אם מצד המאמין כלפי האל, ואם מצד האל כלפי המאמין. ההתרסה נגד השכל ניכרת בכך שעשיית הטוב, המעשה, גילוי האהבה, הם האידיאל העליון, במקום החתירה לאמת. ההטבה דורשת שניים לפחות: המיטיב והמוטב, ואליה מכוונים הרצון והאהבה.

			תפיסת האהבה של קרשקש

			לפי תורתו של קרשקש, האהבה היא מפלט אישי צר משלטון השרירות השכלית. קרשקש מעתיק את ההנחות שאריסטו ייחס לשכל אל האהבה. אריסטו קבע שהשכל הוא שמעניק את העונג העליון, מפני שהשכל הוא אלוהי; ואילו קרשקש קובע שהאהבה מעניקה את העונג העליון מפני שהיא אלוהית: “הנה שלפי התורה אין ראוי שיצויר אהבה יותר חזקה ממנה" (אור ה', מאמר ב', כלל ו, פרק א, עמ' רמט). 

			את מקומה של האהבה השכלית תופסת אהבת הטוב: “למה שאהבת הטוב ראוי שתהא מדרגתה בחוזק ובחולשה לפי מדרגת הטוב האהוב" (שם, שם, רמט), וחוסר הפונקציונאליות של השכליות מומר בחוסר הפונקציונאליות של האהבה: “"ואחר שהתבאר זה מענין זאת האהבה אמר שהוא מחויב שלא תהיה לתכלית אחר חוץ ממנה" (שם, שם, עמ' רנ). והיות והטוב אינו מחויב לאמת, כי אם למעשה הטוב ולרצון הטוב בלבד, האהבה היא אהבה חופשית, רצונית, אישית ומשוחררת. 

			גם העונג העליון אינו עוד עונג שכלי. מטבע הלשון האופייני ביותר למשנת האהבה של קרשקש הוא “ערבות". הוא מסביר שלפי “הסכמת הלשון" הערבות היא ההנאה שנלווית לאהבה: 

			ולפי שהתבאר שהערבות הוא האהבה והחשק הערב, והוא מבאר בהסכמת הלשון, שהחשק יורה על האהבה הנמרצת.267

			העונג הוא פרי ההשתדלות להבין את המשמעות הטמונה בדבר המעורר את הסקרנות ואת הפליאה.268 מידת הערבות ואופיו של העונג משתנים לפי תכנה ועוצמתה של האהבה. מעורבות הרגש בעשייה יוצרת את האהבה החיונית לפעולה מוסרית: 

			הנה במה שישפיע מהטוב והשלמות ברצון וכוונה הנה אם כן הוא אוהב ההטבה והשפעת הטוב בהכרח, והיא האהבה. [כי אין האהבה] זולת ערבות הרצון, והיא השמחה האמיתית.269 

			הערבות (כלומר העונג) הנלווית לאהבת האל היא העזה ביותר.270 האהבה מבטאת את השלמות האישית, שלמותו של האוהב. הפקת האהבה מתבקשת מן הסטטוס הקיומי המרומם (השלמות) ומן המידות המעולות, שהן תנאי למעמד הקיומי הגבוה:

			שכפי השלמות תהיה האהבה אל הטוב והערבות הוא מבואר שלפי מדרגת האהוב הטוב תהיה מדרגת השלמות. ולזה מבואר שאהבת השי"ת שהוא טוב בב"ת מחויבת לשלמות הנפש היותר גדולה שתצויר.271 

			זו הסיבה שהאל, השופע אהבה אל הכול, שרוי תמיד בשיא העונג: “והיה הוא ית' ישיג כל הדברים בצד היותר נכבד מה שאפשר הנה הוא מחויב שיהיה הערבות והשמחה אצלו בתכלית מה שאפשר" (אור ה', מ"ג, כ"ג, פ"ה, עמ' קיח). האל נמצא תדיר במצב של מימוש מוחלט ומלא. 

			מרכזיותה של אהבת אלוהים בולטת במשנתו של קרשקש עוד יותר על רקע ביקורתו על אריסטו. דגם האהבה המולך בהגותו של קרשקש הפוך לדגם האהבה שקבע אריסטו. הערעור המדעי על תובנותיו הפיזיקאליות של אריסטו, נועד להכשיר את קבלתה של תאוריית האל האוהב בכל תנאי, ההולמת את תפיסת האהבה הדתית. 

			קרשקש קובע שחייבת להיות הלימה בין המאמץ המושקע במילוי החשק לבין העונג הנלווה למימושו. ההשקפה שהעונג הוא פונקציה של מידת המאמץ, הינה עיבוד תיאולוגי של תפיסת השרדנות הטבעית של אריסטו. בשיח הדתי נתפס המימוש העצמי של הפרט כמימוש של הרצון האלוהי ושל הכוונה העליונה שהושקעו בהבאתו לעולם. התובנה שהעונג פרופורציונאלי למימוש הייעוד הטבעי אפשרה לתיאולוגים הרציונאליים, חסידי אריסטו להמיר את השיח על האופטימום הטבעי בשיח על חסדיה או על חכמתה של ההשגחה האלוהית. אך בעוד אצל אריסטו השכליות דוברת בשפת הסיבתית האדישה, אצל קרשקש הרצון דובר בשפת השכנוע המלהיבה. הרצון שובר את התלות הסיבתית בין כל הדברים, מפוררה וממיסה עד שהיא הופכת לחסד אלוהי.272 

			במשנתו של אריסטו האהבה נובעת מהערצה. היא מבטאת התשוקה של האוהב לקבל מן הנאהב את מה שכה חסר לו. הנאהב הוא תמיד עליון לאוהב, כי בבעלותו הסגולה או התכונה החסרה לאוהב. רק הנמצא העליון, האל, שמכיל ממנו ובו את כל השלמויות שישנן ושניתן להעלות על הדעת, משוחרר מן התשוקה המייסרת והמהפנטת למלא את החסך, להשלים את הגעגוע. רק הנאהב המוחלט שרוי בעונג קבוע, נצחי ובלתי מותנה. 

			עונג עליון זה הינו אליטיסטי ואגואיסטי במהותו, משום שהוא נובע משפע עצמי המזין את עצמו. מי שיש לו הכול ממצה את מלוא אפשרויות העונג. בתפיסת האמונה של קרשקש, האהבה אינה תשוקה לשלמות של ישות חסרה, המעריצה את הישות שמעליה, כי אם שפיעה של טוב מוחלט שמקורה באל, הישות כלילת השלמויות, על הנחותים ממנה. כאן המניע איננו הכרח הקיום הטבע האגואיסטי, כי אם הרצון להיטיב. רצון זה הוגדר על ידי קרשקש כסיבה בלעדית לבריאת העולם. לשיטתו, הבריאה היא במהותה הטבה מוחלטת. אין לה נימוק קיומי. עשיית טוב היא הכוונה הבלעדית של האל.273 

			האל מתואר כמי ששואב את מלוא העונג מפעולת הטבה, ולא מפעולת העיון,274 כמו בדגם השורר של אריסטו. עונג ההטבה ממזג את אהבת האל לברואיו עם עצמת קיומיותו.275 היות והכוח המניע של ההטבה הוא חוסר השלמות שבישות המשתוקקת, ולא חסך בישות המושלמת, התפילה לעזרתו של האל ולהשגחתו הטובה היא שמדרבנת אותו להוציא את טובו מן הכוח אל הפועל ולהתענג על הנתינה.276 האהבה מלובה בתהליך דינאמי ומקומי של יציאה לפועל, המחליף את התכליתיות השכלית, שבה מגיעים למימוש בבת אחת ובמהירות. בתפיסת האהבה שלו סוטה קרשקש במתכוון מעמדה אריסטוטלית עקבית. בדגם הפוך זה, הישות השכלית והבלתי חומרית מושכת עונג ממעשים, במקום ממחשבות. התשוקה השכלית הופכת מהכרת האמת לעשיית הטוב, וההזדהות השכלית המפורסמת של המשכיל עם המושכל, הופכת להתדמות של בעל השכל הטהור עם גופניותו של בעל השכל החלקי. 

			התוצאה הבולטת ביותר של הסטייה מדגם האהבה השכלית האריסטוטלית היא הופעת הרצון. הרצון ממלא את מקומו של השכל, ולכן לא רק שהמעשים תופסים את מקומה של ההכרה הפילוסופית, השיטה מאבדת את החוט התכליתי והסיבתי שלה והופכת לאוסף של גילויים רצוניים שהנימוק להם הוא האהבה. בידודו של הרצון כגורם פעיל277 מתבטא באובדן התכליתיות. הזיקה בין ההנאה למאמץ — זיקה שהיא סיבתית ולוגית באופייה — מועתקת מהזירה התודעתית השכלית לזירה הנפשית התת־שכלית.278 גם ההנאה מן הגמול משנה את טבעה. היא אינה עוד הכרתית־שכלית, כי אם נפשית־רצונית.279 בהתאמה, תכני האמונה תלויים עתה בחשק וברצון, ואינם פרי הכרה עיונית.280 בסופו של דבר, העונג מוגדר אף הוא כמוצר לוואי של הרצון.281 

			קרשקש מודע היטב לכך שהתוצאה הסופית של העתקת הדגש מתפוקה שכלית להתרחשות מעשית אינה מוחלטת עוד. היעד יתואר כ"טוב" משום שהוא פרי של בחירה, ולא של הכרה. הוא “טוב", גם משום שהוא מופנה אל הנמענים של העשייה המוסרית, הנחותים מהפועל המוסרי. אין זה עוד העונג השכלי שחווה הפרט בכך שהוא תופס את האמת האוניברסאלית והאדישה, אלא אושר פרטי ואישי של רצון פלוני, הנמלא בחדוות פעילות למען האחר. עשיית טוב היא שמוצבת עתה ככוונה הראשונה והישירה של האל: "ואולם למה שהתבאר במה שאין ספק באמיתותו הויותו הפועל האמתי לכל הנמצאות בכונה ורצון והוא המתמיד מציאותם בהשפעת טובו תמיד" (אור ה', מ"א, כ"ג, פ"ה, עמ' קכ).

			קרשקש עמל לנתק את בקשת הטוב והעשייה מתלות מחייבת בהנחות מקדימות שכליות: “ונאמר, אחר שהתבאר שאין על האמונות מבוא לרצון, אבל המאמין הוא מרגיש בהכרח אשר לו על היותו מאמין, הנה הוא מבואר שאין המלט אלא בשנשים הבחירה והרצון... והוא הערבות והשמחה..." (שם, מ"ב, כ"ה, פ"ה, עמ' רכב).282 הרצון מבודד מכל קשר עם גורם סיבתי: “"כל אשר לא תפול בו הבחירה, אין המלט ממנו, מהיותו מחויב מבחינת סבתו" (שם, מ"ב, כ"ה, פ"ג, עמ' רטז). 

			חרף מאמציו לבתק את הקשר בין השכל ועונג האהבה, קרשקש נמנע מלייחס את תכני האמונה לרצון. לו היה עושה כן, היה מוחק במו ידיו את ההבדלה בין הרצון לטבע, ואת הזיהוי של הרצון עם האהבה והאמונה.283 העונג נובע מן הנכונות של הנפש להסכים לתכני האמונה. אם הנפש אינה מסוגלת לכך, היא חווה כאב וצער.

			סיכום

			בתפיסתו של קרשקש האהבה איננה שכלית כאהבת הפילוסוף לאמת והיפה למכוער והתלמיד לרבו, כי אם הרווית הרצון האישי בעשותו את הטוב. בדיוק כשם שהכמות הנמדדת נחשבת אינסופית ובלתי מוגבלת (בלתי בעלת תכלית), כך האהבה האישית נחשבת אינסופית ובלתי מוגבלת. “והיה הטוב האהוב יתברך בלתי בעל תכלית במדרגה. וכל שכן, בהיות האוהב אהוב ממנו אהבה עצומה כמו שבארנו במה שקדם" (שם, מ"ב, כ"ו, פ"א, עמ' רמט). 

			אהבת אלוהים ועבודתו

			מיקוד העונג בפעולת ההטבה של השלם לחסר, הופך את קיום המצוות לביטוי המובהק ביותר של האהבה והרצון. המצוות מגלות באופן ממשי את הרצון והשמחה שבאהבה: “ואיך שיהיה העובד לא יכסוף אלא על העבודה, והוא התכלית האחרון למצוה".284 

			אינסופיותם של האהבה והרצון מתורגמים לדבקות תמידית וממושכת באל, אך בעוד שבתפיסת האהבה השכלית, הדבקות היא של השכל האנושי בשכל האלוהי, בתפיסת האהבה החושנית של קרשקש, הדבקות היא באמצעות מצוות מעשיות: “ולהיות טבע העבודה תחייב התמדה בדבקות, ושלא יותר הקשר, בעבור זה התחכמה התורה התחכמות פלא בריבוי מצוותיה".285 התכלית החשובה ביותר של המצוות היא “באהבה והדבקות שהיא התכלית".286 

			האהבה היא הטעם העליון של מצוות התורה,287 והיא גם התכלית הסופית של כל מצווה, שעשייתה מבודדת מוגבלת ומקוטעת. היא מובילה אל הדבקות התמידית והממושכת באל ומאפשרת לרצון לפלס את דרכו אל יעד ברור. וכך, מרגע שהתשוקה, החשק והכוסף לקרבת אלוהים הופכים משכליים לגופניים, כאקסטרפולציה של התפישה הפיזית־מטאפיזית, הופך התוכן של הערצת האל לתוכן מעשי.288 לאמיתו של דבר, עבודת אלוהים היא הביטוי הגלוי לעין של החשק.289 

			עיקרון ההלימה בין ההשתדלות לעונג הנלווה למימושו; עקרון העומד ביסוד תפיסת החשק של קרשקש, מוסב על ההלימה בין הסבל לתגמול ומתועל להוכחת צדקתה של ההשגחה בחלוקת השכר והעונש: “ולזה הוא מבואר שההתעוררות והשמחה וההשתדלות בעיון באמיתתה עניינים נמשכים לרצון ולבחירה, אשר עליה יתיישב עניין הגמול והעונש".290 

			המעבר מאהבה שכלית לאהבה רצונית, וממחשבה למעשה ששינה את תכני האהבה, משנה את תכנה של עבודת אלוהים. פעולות ופרטים רבים ומקומיים, מחליפים עתה את ההגעה בבת אחת ליעד הסופי: “שהוא רוב חסדיו עמנו, הנה עם היות בפרטים שבאו בתורה ובקבלה רבו מלמנות".291

			מתן מצוות התורה נתפס כגילוי של אהבה אלוהית, משום שהוא מקנה למצטווה את האפשרות להפעיל את הרצון ולהביע אהבה. אהבה ותשוקה ושמחה ורצון הינם ביטויים רוחניים של חירות נפשית לקיים את המצוות המעשיות בתנאים ביוגרפיים ופיזיים מאתגרים. האהבה הממשית והאנושית, הריאלית והמוחשית מוצגת כאנטי—תזה לאהבה השכלית הפילוסופית, המעוקרת מרגש ולאהבה הנוצרית המעוקרת ממעשה. המניע המוסרי של המצוות הוא לטייב ולשכלל את האדם, כדי שיביע רגש נאצל דיו כלפי האל האוהב רב־החסד.

			היות וקרשקש ניתק את האהבה מהערצת השכל והעתיק אותה אל עשיית הטוב — הוא חייב לתת לרצון ביטוי “עצמאי" גם בתכלית הסופית של התורה, גם בתכלית הסופית של המציאות וגם בתכלית הסופית של הקיום האנושי. הטוב התופס את מקומה של האמת המופשטת הופך ליעד התשוקה, הוא מתגלה לעין במעשים סדורים, אם מעשיו של האל בקיום עולם, ואם מעשיו של האדם בקיום המצוות: 

			ולפי שהחיים הנצחיים והדבקות הנצחי מזיו שכינתו, הוא הטוב שאי אפשר שיצוייר טוב כמוהו [...] אלא שמציאות שני התכליות מחויבים כמו שקדם, אבל בבחינות מתחלפות. כי הנה בבחינת המצווה התכלית האחרון הוא האהבה, ובבחינת המצוֶוה, התכלית האחרונה הוא הקנאת הטוב והדבקות הנצחי בזיו השכינה.292

			העתקת הדגם של האהבה השכלית ניכרת בכך שבכל הזירות הללו אין מקום ממשי לרצון בלתי שכלי. מצד האדם, “ההשמע אליו בזריזות נפלא לקיים מצוותיו... בשמחה ובטוב לבב אשר הוא סוד העבודה והאהבה האמיתית" (שם, מ"ב, כ"ו, פ"א, עמ' רלח); ואילו מצד האל “אשר הוא עצמותו אוהב הטוב, למה שנראה מפעולותיו, בהמצאת המציאות בכללו והתמדתו וחדושו תמיד, וזה אמנם ברצונו הפשוט היה בהכרח אהבת הטוב משיג עצמי לשלמותו" (שם, עמ' רמב). הרצון מצומצם רק לרגע ההכרעה.

			בהיותן של המצוות פרי השפעת הטוב האלוהי, הן משקפות עקרון עליון מוסרי, והוא היושר. היושר, שפירושו לתת לכל דבר את הראוי לו על פי טיבו הוא יותר מצדק פורמאלי, שמשליטה ההשגחה האלוהית דרך מערכת השכר והעונש. הוא קשור במהותו בחסד ובעשיית הטוב, משום שהמצוות מעניקות לבני אנוש את האפשרות להפעיל את הרצון ולהתענג בעונג האהבה. מעמדה של העשייה האלוהית כטוב מוחלט מתחייב מן היושר האלוהי: “ובכאן הותר הספק הגדול... אשר מעדו בו רגלי הרבה מן הראשונים. כי לא שערו בחיוב אשר יסכים עם היושר האלוהיי התוריי".293 

			היות שקרשקש מציג את היושר כתכונה קוסמית טבעית וריאלית,294 הוא יכול להציג גם את הדטרמיניזם החמור כנגזר מעקרון מוסרי.295 יתרה מכך, מאחר שבמשנתו החשק הופך מתשוקה לאהבה ממשית היוצאת אל הפועל במלואה, גם היושר האובייקטיבי והענייני עולה על גדותיו ומתממש כמידת החסד.296 בחיבוריו “אור ה'" ו"דרשת הפסח", קרשקש מטעים שהעונג שהנפש זוכה בו אחרי המוות שקול לעונג שחוותה בחייה. עונג זה איננו עונג העיון כמו בתפישה האריסטוטלית, כי אם מיצוי של הגמול האלוהי הצפון למאמין. הזיהוי בין הרצון לאמונה ולאהבה, מאפשר לקרשקש להקביל בין העונג לבין הגמול.297

			סיכום

			קרשקש ראה ביישוב ההתמודדות של הרצון עם גבולות האפשר את המפתח להצדקתה של השליטה האלוהית. הרצון פועל כניגודה של הסיבה הטבעית (השכלית), כשהוא מחובר לאהבה ולחשק. העונג (הערבות) הוא פרי מימוש הרצון, והוא מקביל בחריפותו למידת המאמץ שהושקעה במימוש. האהבה מגלמת בחובה רצון להעניק ולתת, אם בשפיעת טוב של האלוה על המאמינים, ואם במעשים טובים של המאמינים. האהבה היא תכליתה העליונה של עבודת אלוהים. החשק לקרבת אלוהים יוצא לפועל במעשים טובים (מצוות) ומורכב מפרטים מקומיים מגוונים. הדגש מוסט מהכרה עיונית אוניברסלית למילוי המצוות כמעשה פרטי. 

			קרשקש ודחיקת האושר האורגני

			רבי חסדאי קרשקש מאמץ אמנם את תפיסת הנפש של אריסטו, אך לא את תורת השארות הנפש שיוחסה לו בפילוסופיה הדתית של ימי הביניים. 

			הביקורת שהפנה חסדאי קרשקש כנגד הרמב"ם מוצאת ביטוי מדויק בתפיסת השארות הנפש שלו. בעקבות אבן סינא הורה גם הרמב"ם שחיי הנצח אינם חלים על הגוף, כי אם על החלק השכלי שבנפש האנושית. רק חלק זה שהוא שכלי, קרי: מטאפיזי, שורד את משפט המוות המושת על כל חומר. לפי התיאולוגיה הפילוסופית מבית מדרשו של אבן סינא, אי־החומריות של השכל היא התנאי ליכולתו לדבוק באמת, וכאשר הוא מצליח בכך, אין עוד להפריד בין השכל היודע לתכני הידיעה. במצב זה, השכל מאבד את נבדלותו הביוגראפית ואת זיקתו לפרט מסוים והופך לנצחי ולאוניברסלי, כמו האמת שהוא אוחז בה. 

			קרשקש דחה את חזון הגאולה האבן־סיני הזה. הוא רצה יחס חי ושוקק בין האל לבין המאמינים ולכן ביסס את הגותו על אהבה ועל תשוקה. בהתאמה עם יומרה זו, האהבה בתורתו אינה חשק שכלי הממוגנט אל האמת האלוהית, כי אם רצון להיטיב. השכל פועל באמצעות החשיבה, ואילו הרצון פועל באמצעות הכלי האישי של האדם: ליבו וגופו. הרצון אינו ניזון מתשוקה שכלית, כי אם מדחף גופני ויצרי (ה"כוח המתעורר" בלשונו של קרשקש). האמת יונקת את כוחה מן הכלל האובייקטיבי ומן העיקרון הכללי שהיא מסמנת, ואילו הרצון יונק את כוחו מאדם פרטי, שמפיק אותו בכל רגע נתון. כאשר הרצון בא על סיפוקו, מתפשטת בגוף תחושה של עונג והנאה. לפיכך, הרצון הוא כל מה שאינו שכלי. 

			השארות הנפש הבנויה על נצחיות השכל הנקנה, נקנית במאמץ רב ודחויה לקץ החיים, לא מפאת תלותה במוות אלא מפאת הקושי להשיגה בזמן קצר. התבססות השארות הנפש על האהבה במקום על השכל מאפשר לקרשקש להבטיח תגמול מידי שאינו תלוי בדבר. השארות הנפש לפיכך מוענקת מתוך אהבת האל למאמיניו והיא בבחינת חסד אמיתי, בדיוק כמו שאהבת המאמין לאל אינה מתנית בגורלו הטוב: “התבאר במה שאין ספק בו שהעיון מסכים אל מה שהתבאר כפי התורה והקבלה שהאהבה האמיתית היא המחייבת התכלית הזה מההשארות הנצחי, אשר קובל באומה וגדלנו עליו".298 

			את העונג המידי שמבטיח קרשקש למאמין בעולם הזה, הוא אינו דוחה גם בעולם הבא. בתפיסתו העולם הבא ערוך לפי המתווה של תורתו כולה — השכר או העונג מוענקים על רצון טוב. קרשקש תוקף אפוא את תפיסת העולם הבא הפילוסופית, המבטיחה השארות שכלית ובלתי אישית בלבד כפי שתיארנו. במשנתו, חיי הנצח אינם נגזרת של ידיעת האמת הנצחית, כי אם פרי של אהבת האל והכרה בו. 

			טענתו של קרשקש כנגד ההישארות השכלית בלבד היא שאי אפשר לכמת את האמיתות השכליות שהושגו, ולכן אי אפשר לקבוע את סף הידע ההכרחי ואת התוכן ההכרחי החיוני להבטחת הישארות השכל. “אלה שהדעות הללו בדאום הפילוסופים כאילו טבע האמת חייב אותם להאמין בהשארות הנפשות וחשבו מחשבות, והרבו דברים מרבים הבל".299

			ביקורתו של קרשקש על נצחיות השכל קשורה לביקורתו על השכליות בכלל. אימוץ עמדה שכלית גורפת היתה מחייבת אותו להודות בדטרמיניזם כמעט מוחלט גם בעולם הבא. הוא העדיף לראות בהישארות האדם פיצוי על הסבל האינדיבידואלי שחווה, עמדה המקבילה באופן עקרוני למאמציו לשמור על עצמאות הרצון בעולם הזה. 

			סיכום 

			בביקורתו של קרשקש כנגד הישארות השכל מתחדד הקו שאפיין את כלל ביקורתו כנגד הפילוסופים, והוא הקושי להבחין בין מושגים מופשטים למושגים מכומתים. כמו שבביקורתו נגד הפיזיקה האריסטוטלית, הוא מתקשה לראות ממשות ברעיון הפוטנציאל של החומר, כך אף ביחסו הנפש, הוא אינו מקבל את הקיום הפוטנציאלי של נפש שכלית. העדפת היחס האישי והמקומי דוחפת אותו לדחות את תפיסת השארות הנפש הפילוסופית השכלית והבלתי־אישית.

			
				
					אור ה', מ"א, כ"ג, פ"ה, מהדורת שלמה פישר, ירושלים תש"ן (להלן: אור ה'), עמ' קכ"א. הכוונה למאמר א, כלל ג ופרק ה' בסדר זה להלן. ההפניות להבא לאור ה' הן למקור זה. השוו: הרוי, קרשקש, עמ' 98, 105-106. 

				
				
					"כי הערבות אשר לנו בהשגה היא כשנוציא אותה מן הכח אל הפועל, ולזה כשנתחדש מידיעה־מה היתה נעלמת ממנו, הנה נתפעל מהשמחה, למה שנעתקנו מן הסכלות אל הידיעה פתאום... וממה שיורה גם כן על זה שהשמחה היותר חזקה היא בעת התחדשות השגה... וממה שיורה גם כן על זה כשיהיה מושכל עמוק מאוד, יהיה הערבות יותר..." (אור ה', מ"א, כ"ג, פ"ה, עמ' קיט). השוו: "והיה הכוסף איננו זולת המרצת הרצון להשיג הדבר הנכסף... הנה כשהיתה ההשגה ההיא בפועל אשר היתה קודם בכח, נמצא ערבות גדול, כי טבע הדבר הנכסף כן חיב. ולזה יתחייב שכאשר היה הדבר הנכסף גדול הערך יקר, היה הכסף יותר חזק, והערבות בהשגה יותר גדול" (אור ה', מ"ב, כ"ו, פ"א, עמ' רמו). על הפליאה, החיונית לתשוקה לדעת ראו: אריסטו, המטפיסיקה, ספר א, תרגום ח"י רות, ירושלים תשנ"ב, עמ' 30. 

				
				
					אור ה', מ"א, כ"ג, פ"ה, עמ' קכ.

				
				
					"ולפי שאין ערך ויחס לשלמותו יתברך אל שלמות זולתו, חויב בהכרח שאין ערך ויחס בין ערבותו לערבות זולתו" (שם, שם, פ"ו, עמ' קכא).

				
				
					שם, מ"ב, כ"ו, פ"א, עמ' רמד.

				
				
					השוו: אור ה', מ"ב, כ"ו, פ"א, עמ' רמד: "שהאהבה והערבות בה — זולת ההשכלה, הנה העצמיי לשלמות הנפש הוא דבר זולת ההשכלה, והיא האהבה. ולפי שמבואר ממנה שהיא תחייב דבקות בשם יתברך למה שהוא מבואר גם בדברים הטבעיים, שהאהבה וההאותות בהם הוא סיבת שלמותם ואחדותם..."; ראו גם: אריסטו, אתיקה מהדורת ניקומאכוס, ספר י, פרק ז, תרגום י"ג ליבס, ירושלים ותל אביב תשמ"ה, עמ' 246-247.

				
				
					"וזה שעם היות השכל יחיב היות לאחד הפשוט רצון, הנה יתאמת אחדות הרצון הזה בהטבה, רצוני: השפעת הטוב האפשרי" (אור ה', מ"ב, כ"ו, פ"ד, עמ' רסז).

				
				
					"כאמרו: 'ישמח השם במעשיו': פרוש שהשמחה במעשיו והיא בהשפעת טובו להם בהתמדת מציאותם." (שם, מ"א, כ"ג, פ"ה, עמ' קכ).

				
				
					"אבל לפי שהשמחה הזאת משותפת לבורא יתברך בהשפעתו מהטוב, ולנבראים במה שיקבלו מההשפעה, הנה אם כן השמחה האמתית היא במעונו" (שם, שם). 

				
				
					"ומזה הצד אמרו ז"ל במקומות, שהקב"ה מתאווה לתפלתן של צדיקים, ורצו שלמה שהערבות והשמחה אצלו בהשפעת הטוב, והיה הטוב השלם שאפשר לאדם שידבק בשם, שזהו סוד התפילה... הנה כשימשך הטוב הזה ממנו הוא ערב אצלו" (שם). 

				
				
					"אם נאמר שטבע הרצון כן חייב שירצה ושלא ירצה בזולת מניע מבחוץ" (שם, מ"ב, כ"ה, פ"ג, עמ' רטז).

				
				
					"ולא יפעלם ברצונו, הנה למה שאיננו פועל בהסכמת כחו המתעורר עם המדמה" (שם, שם, עמ' ריד-רטו).

				
				
					"ואם הערבות איננו השכלה כמו שהתבאר במה שקדם, למה שעצם הנפש הוא דבר זולת ההשכלה יחול בו הרצון והחשק והערבות..." (שם, מ"ב, כ"ו, פ"א, עמ' רמה). השוו: אבי רביצקי, דרשת הפסח לרח"ק, ירושלים תשמ"ט (להלן: קרשקש, דרשת הפסח), עמ' 62-63.

				
				
					"שכבר יצויר אמיתות האמונה בזולת שישיג בעל האמונה התעוררות שמחה בהיותו בעל האמונה ההיא" (אור ה', מ"ב, כ"ה, פ"ה, עמ' רכב-רכג).

				
				
					"ולזה הוא מבואר שהתעוררות השמחה וההשתדלות בעיון באמיתתה עניינים נמשכים לרצון ולבחירה" (שם, עמ' רכג).

				
				
					והשוו: שם, מ"ב, כ"ה, פ"ו, עמ' רכד: "לפי זה למה שהתבאר שהאמונה נקנית באמצעות הקדמות שכליות וכל שכן באמצעות הנבואה שהיתה במעמד הנכבד ההוא, לא יהיה אל הרצון שום מבוא בה".

				
				
					"ולזה הוא מבואר שהתעוררות השמחה וההשתדלות בעיון באמיתתה עניינים נמשכים לרצון ולבחירה" (שם, שם, כ"ה, פ"ה, עמ' רכג). 

				
				
					אור ה', מ"ב, כ"ו, פ"ב, עמ' רנא.

				
				
					שם, עמ' רנב-רנג.

				
				
					שם, שם.

				
				
					"'ואהבת...' [...] אשר הוא סוד העבודה והאהבה האמיתית" (שם, מ"ב, כ"ו, פ"א, עמ' רלח).

				
				
					"שהעובד והאוהב האמיתי תכלית חשקו היא העבודה ואליה כל מגמתו מבלתי פנות אל דבר אחר" (שם, מ"ב, כ"ב, פ"ב, עמ' רנ).

				
				
					"אשר כל זה [תכלית עבודת אלוהים] ממה שיקבע בנפשותינו היותנו גמולי חסדיו לאהבתו ההטבה במוחלט" (מ"ב, כ"ו, פ"ב, עמ' רנה).

				
				
					שם, מ"ב, כ"ה, פ"ה, עמ' רכג.

				
				
					שם, מ"ב, כ"ו, פ"ב, עמ' רנד.

				
				
					שם, מ"ב, כ"ו, פ"א, עמ' רנ.

				
				
					שם, מ"ב, כ"ה, פ"ד, עמ' ריח.

				
				
					ראו מאמרי, 'על המונח צדקה במורה נבוכים ג: נג', בין עבר לערב ג (תשס"ד), עמ' 56–66.

				
				
					"ובאמרו: 'ובטוב העולם נדון' העיד בו על היושר האלוהי בדין, ר"ל בגמול ועונש... וזה אמנם לחיוב אשר מפאת הסיבות, אלא לסיבת הטוב" (אור ה', מ"ב, כ"ה, פ"ג, עמ' רטז-ריז). ועוד ראו: "והנה ראשונה, למה שהיושר האלוהי פונה תמיד אל הטוב והשלמות, והיה הטוב והשלמות המצא סיבות מניעות אל פעולות הטוב; היה מחויב בחוק היושר האלוהי להמצאת המצוות והגמול והעונש בהם, להיותם מניעים אל פעולות הטוב." (שם, מ"ב, כ"ה, פ"ה, עמ' רכ).

				
				
					"ולזה היה מהחכמה האלוהית לשומם ר"ל למצוות ולאזהרות — אמצעים מניעים וסבות חזקות להישיר האדם אל ההצלחה האנושית. וזה אמנם לטובו וחסדו הפשוט. והוא היושר האלוהי..." (שם, מ"ב, כ"ה, פ"ג, עמ' ריד). ראו מאמרי, "האהבה משחררת", בתוך: שמואל ויגודה ואחרים (עורכים), אדם לאדם, ירושלים 2016, עמ' 361-362.

				
				
					ראו: קרשקש, דרשת הפסח, עמ' 155.

				
				
					אור ה', מ"ב, כ"ו, פ"א, עמ' רמד.

				
				
					שם, מ"ב, כ"ו, פ"א, עמ' רלז.

				
			

		

	
		
			פרק עשירי

			שפינוזה והחשק השכלי

			שפינוזה ותפיסת האהבה הניאו־אפלטונית

			אמנם השפעתו של המיתוס האפלטוני ובפרט של האפלטוניות החדשה לא נעלמה לגמרי מעיניהם של חוקרי תורתו של שפינוזה, אך הם מיעטו בחלקה היחסי לעומת השפעתה של ההגות הקרטזיאנית.300 וולפסון מביא בספרו על שפינוזה הקבלות רבות. השוואות מילוליות אלו הן הוכחה טובה לחלחולה של הפילוסופיה הערבית אל הוגים יהודיים ששפינוזה הכיר.301

			אף על פי שההבדל בין היקום של אריסטו ואבן סינא לבין היקום של שפינוזה הוא הבדל קטגורי, משום ששפינוזה לא הבדיל בין המציאות שמעל לגלגל הירח לזו שמתחתיו, בכל זאת יש קירבה רעיונית בין תפקיד השכל הפועל בדת הפילוסופית של אבן סינא והרמב"ם למושג אלוהים של שפינוזה. הקירבה נעוצה בהערצת השכליות, המכפיפה את המציאות המטאפיזית והטבעית לחוק הסיבתיות ולהגיונו. ואף על פי שאצל שפינוזה, האהבה השכלית והערגה אל אלוהים הן תנועות פנימיות, טמון בשיטתו הדגם הבסיסי של מימוש הפונציאל הטבעי תוך הנאה ועונג כמו בשיטת קודמיו; ממש כשם שבגרעין האטום טמון המנגנון התנועתי של הקוסמוס, ובמנגנון הצורה והחומר של אריסטו טמון מנגנון יחסי האל והעולם של אבן סינא. 

			מושג האלוהים של שפינוזה, הניזון ממושג האלוהים הימי ביניימי עומד על מושג העצם: מושג שבו נפגשים בצורה ממשית עד מאוד וחידתית לבלי די השגב האלוהי השכלי ללא גבול והטבע המתפשט עוד ועוד. האלוהיות מבוטאת כתכונת העצמיות המשוכללת ביותר: מיצוי מושלם של תכונת ההמצאות. בשיטה בה העצם הוא המושג המרכזי והוא המסמן של עוצמת הקיום, ברור עד כמה נאהב הכול־יודע, אבי ההוויה השלמה, מפיק המציאות והמצוי ההכרחי והבלתי תלוי ביותר. העצם הוא בה במידה גילוי של כורח הסיבתיות ושל הרצון המוחלט. הסיבתיות אינה קודחת את ההוויה בכוח נוקשה ושרירותי. תחת זאת מפציע היש מן התוהו כאפשרות יחידה מתוך שלל אפשרויות הזויות וכושלות, בלתי מוסריות ובלתי־אלוהיות. אפילו הקונאטוס, כוח ההתמד או כוח ההשרדות של שפינוזה, שבמובן המדעי והלא תמים הוא מאיים ומפיל אימה, הוא שיר הלל לעצם האלוהי. משום שהאהבה היא ההערצה והשמחה המתלוות להכרת עוצמת האמת ועוצמת הקיום.302

			תפיסת העצם היחיד של שפינוזה עשויה בדמות השכל הפועל משום שהוא נקודת מפגש בין העל ארצי (החושב תדיר) לתת ארצי (המתקיים במימדי גוף). כלפי האל הוא משקף את חשיבת עצמו, ואילו כלפי האדם הוא מסמן את אלוהים. השכל הפועל הוא מאגר כל האמיתות השכליות. בשכל הפועל אצורים כל העקרונות האוניברסאליים, שימצאו את עצמם ממומשים בנקודה זו או אחרת בפרטי חומר אינדיבידואליים (אך יש לזכור שהשכל הפועל הוא “ישות" נטולת גוף ועל כן גם התכן שבה הוא מופשט לחלוטין). הוא האחראי לכך שבתהליך השכלול החד משמעי, האבולוציה של המציאות הטבעית תהיה אדקוואטית (הלימה) לאבולוציה השכלית. מימוש היעד הטבעי או האלוהי מתרחש תוך כדי התנערות מן הסובייקטיביזציה של החומר ותוך חתירה למיצוי המרבי של הצורה, המכתיבה למופע הבודד את סוד קיומו. כך מתאר שפינוזה את מנגנון פעולתה של המחשבה החותרת לידיעה אמיתית:

			נשאר עוד לחקור, מהו הכוח שבו יכולה רוחנו לעצב אידיאות פשוטות ועד היכן מגיע הכוח הזה? [...] כי אם טבעה של הוויה חושבת (כפי שנראה במבט ראשון) הוא לעצב מחשבות אמיתיות או אדקוואטיות, הרי וודאי הוא שאידיאות בלתי אדקוואטיות מקורן בנו אך ורק משום שהננו חלק מאיזו הוויה חושבת.303

			השיטה הניאו־אפלטונית דומה לשיטתו של שפינוזה גם בכך שהיא איננה מותאמת לדת היסטורית פוזיטיבית, כמו היהדות או הנצרות או האסלאם, כי אם להכרחיות לוגית שמצדיקה את ההתקיימות כמצב אופטימאלי. 

			גם על פי הניאו־אפלטוניות וגם על פי תורתו של שפינוזה, האושר אינו זהה עם נעימות ועם הנאה מיידית. האושר נובע מן הנחת הקבועה שמפיק מופע בודד במימושו המלא. כדי להתענג על כך יש לזהות את עצם ההתקיימות עם הידיעה אודותיה, כמו בשיטות שסקרנו. למען האמת, בסופו של דבר ההתקיימות נעשית יתרה לידיעה משום שאין היא אלא ביטוי מקומי של העיקרון הכללי הנעלה ממנה.

			השכליות כמתודה

			השכליות היא מתודה החייבת להישען רק על עצמה. ברגע שהערובה לנכונות נמצאת מחוצה לה (כמו במתודה שפיתח דקרט)304 אין זו עוד אותה תפישה עצמונית המחברת את התכנים עם כלי הקליטה כמו בשכל. שפינוזה מייחס לכוחו הטבעי של השכל את היכולת לבנות את עצמו בהתאם לתכני החקירה שעליו לקלוט:

			אולם האנשים הקדמונים ידעו אמנם בדי עמל ובחוסר שלמות לעשות בעזרת הכלים שסיפק להם הטבע מוצרים פשוטים מסוימים... כן גם השכל יוצר לעצמו בכוחו הטבעי כלים שכליים ובעזרתם הוא רוכש לו כוחות אחרים לשם פעילויות שכליות אחרות, דהיינו את הכושר להמשיך בחקירה, וכך מתקדם השכל בהדרגה עד שהוא מגיע לפסגת החכמה.305

			לשכל, כמו לאמיתות שהוא קולט, המושכלות הראשונות, קיום אוטרקי בלתי תלוי. השכלול האבולוציוני הוא פרי ההשפעה של התכנים הנשגבים על יכולת הקליטה. השכל כמעין ספוג, סופח אליו את תכני המחשבה (הצורות, האידיאות) ונספג בהם, עד שאין להבדיל עוד בינם לבינו.

			עליונותה של המתודה השכלית מובטחת בזה שתכניה רוויים במושג השלמות העליונה, באידיאה של האל. אל לב הנימוקים היבשים, חודרת ומפעפעת התיאולוגיה השכלתנית של ימי הביניים, לפיה אהבת אלוהים וקירבת אלוהים נרכשות באמצעות העיון הפילוסופי, המחקה את פעולת האל החושב את עצמו: “אחר שהכרנו את המתודה הזאת נוכחנו לדעת שמתודה זאת תהיה מושלמת כשתהיה לנו אידיאה של ההוויה המושלמת ביותר."306 

			ישְׁרות השכל ראויה להיקרא אהבה, כי גם האהבה היא אותנטית, רק אם אינה משועבדת למטרות חיצוניות לה. לאהבה אין צידוק חוץ מהתרחשותה. באותו אופן, הבנת המציאות, דליית המשמעות והתאוריה המפענחת יתקיימו כל עוד יהיו תקפות. המניפולציה, השכנוע והחזון, ככל התרשמות הנגועה בהולכת שולל עצמית, חושפים את המעמד השכלי הרעוע של היצור האנושי הסופי.

			נקודת הסתכלות יהירה שבה השכל מודע כל העת לקיומו העצמי תקפח את כושרו להאמיר בעקבות המושכלות השניים והשלישיים. התוצאה המיידית תהיה עיקום התכנים לטובת הפרט: בדיה, פנטזיה או גבהות־לב.

			באופן טבעי “המתודה המושלמת ביותר היא זו המראה כיצד לכוון את השכל לפי הדגם של האידיאה הנתונה של ההוויה השלמה בתכלית השלמות."307 התנאי לכך שהידע יהיה תקף ושריר הוא שעליו להיות שכלי בכל עת. על הרושם הפרטי להלום את הנתון האובייקטיבי, על הידיעה הממשית להלום את הידיעה התאורטית ועל זהות המופע הבודד להלום את האידיאה אודותיו: “מן הראוי להוסיף כי לאידיאה יש באופן אובייקטיבי מה שיש למושאה באופן ממשי".308 בניגוד לרפיסות מעמד האמת בעידן הפוסט־קאנטיאני, התפישה הפילוסופית־תיאולוגית של אבן סינא, הרמב"ם ושפינוזה סוחפת באופן טבעי לדעה מוצקה יותר ויותר. המתודה מתחזקת את עצמה על ידי ההכרה המתעצמת והולכת, כך שכשהיקפה גדל וודאותה עולה: 

			מכאן נובע שאם קיימת איזו אלוהות, או ישות כל יודעת, אין היא יכולה לבדות דבר... כמו־כן, משאדע את טבעו של אלוהים, לא אוכל לבדות את מציאותו או אי מציאותו, וכן יש להבין לגבי כימרה, שאי אפשר לבדות שטבעה מחייב את מציאותה. ... עוד מעט אראה כי שום בדיה אינה נוגעת לאמיתות נצחיות.309

			מעמד המציאות תלוי כולו בשכלולו של השכל, “התפישה שבה נתפס דבר דרך מהותו בלבד",310 ולא בדרך ההיקש, החוויה או השמועה. רק ההכרה העליונה מציגה בפני השכל ללא שהייה וללא היסוס את הזיקה הישירה בין כל מה שקלט לבין האל. האני הקיים הוא בהכרח אני שכלי, שכן התקיימות שאינה מחויבת לשכליות היא התקיימות סרק: תחזוק גופני של צבר תנועות שאינו קשור בסיבה ובתוצאה כלל:

			דברים המצויים במוח או בדמיון מועלים בזיכרון והרוח מופנית במבולבל אל כולם יחד. אנו נזכרים למשל בדיבור ובעץ, כאשר רוחנו מופנית אל שניהם במבולבל וללא הבחנה הריהי חושבת על עץ מדבר. והוא הדין לגבי המציאות [...] כך יש להבין גם את ההיפותיזות הניבנות לשם הסברת תנועות מסויימות, התואמות לתופעות בשמים... וביחוד שאפשר להשיג סיבות רבות אחרות להסברת התנועות האלה.311 

			אם ביקורת הדת היא תוצר הלוואי של שכליות קפדנית המודעת להכרחיותה ולבלעדיותה, כי אז אין להתפלא על התואם בין התפישה הפילוסופית (אודות דת הפילוסופיה הראויה) לבין ביקורת דת הדמיון המבוססת על דימוי וולגרי של הישות השכלית העליונה. 

			חוד הביקורת של שפינוזה על הדת, המחייבת נמענים שונים במצוות ובמעשים שונים, מכוון כלפי אי־השכליות שבה, יותר מאשר כלפי היותה שיטה פוליטית. ההוקעה של רדיפת כבוד, תענוגות גוף וכסף אינה מונעת מטעמים של צדקנות דתית והטפה להסתפקות במועט, כי אם מאי־שכליותם. העדר השכליות הוא שמרחיק הנאות קצרות מועד אלו מהיותן תכליות ראויות. שפינוזה סובר שדת המתנה השגחה בפרצפציה והתקיימות בהשתדלות, מקדימה את האיום לכוונה ואת התוצאה לסיבה. מקובל לראות את ביקורת הדת של שפינוזה במאמר התיאולוגי — מדיני כהמשך של ביקורת הדת ההמונית שבוטאה בצורה אזוטרית במורה נבוכים לרמב"ם312 ומהווה חוליית קצה של הדת הפילוסופית שייסד אלפאראבי והמשיך בה אבן סינא. במאמציו להתאים את שיטת עבודת האלוהים והמוסר לדפוס פילוסופי שכלי ובלתי־אישי, הרמב"ם הוא ממשיכם של אלפאראבי ואבן סינא.313 שפינוזה מוסיף לביקורת האמונה ההמונית של פילוסופים אלו את ההדגשה על כך שאלוהים אינו דובר שפה אחרת, זולת שפת השכל. לדבריו, אין הוא מודיע עצמו לבני האדם באמצעות מילים, או ניסים, או חוקים שאינם חוקי הטבע.314 השיח היחידי הרלוונטי לאל ולאדם הוא השכל: “...הרי מתברר מכך ללא ערעור שאין דבר היכול לבוא לידי מגע כה קרוב עם השכל כמו אלוהים עצמו".315

			שפינוזה והאהבה השכלית

			התובנה שהאהבה והשכל, כל אחד מהם, הוא אחד ויחיד, היא נקודת המוצא של ספר זה;316 כשם שהאמת גדולה מבעל השכל ובלתי תלויה בו, כך האהבה השכלית תובענית יותר מכל התמסרות אליה. האהבה השכלית אינה סובלת חלופות, משום שאהבה או אמת, לעולם לא יתפשרו על פחות מהמרב. מערך מפותל של סיבתיות והצדקה מערער את קיומן. כשם שבאהבה היומיומית אין פונים אל האהוב ללא אהבה, כך אין נימוק — מלבד השכליות — לפנייה אל השכל. העדר הנימוק לאהבה או לשכליות נובע כאמור מכך שהן תמיד מביעות את השאיפה לשלמות. 

			כמו אבן סינא והרמב"ם, ובניגוד לאדם המודרני, אף שפינוזה אינו רואה באהבה פרץ אדיר של רצון חופשי. הוא גם אינו רואה בה ביטוי של חולשה בלתי נשלטת, כמו בתפישה הרומנטית. אדרבה, האהבה היא מוצר הלוואי הצפוי ביותר של ההכרה השכלית העליונה. גישתו היא שאף על פי שהאהבה היא תנאי מקדים להכרה, ומבלעדיה לא יתגייס השכל לצאת מגדרו, האהבה אינה מזדהה עם ההכרה בנקודת הראשית, בטרם הפכה לידע. האהבה תשתלט על התודעה כשההכרה תצא לפועל ותתמלא בתכני האמת האלוהיים. 

			במאמר הקצר על אלוהים האדם ואושרו, מסביר שפינוזה מדוע האהבה והשכל הולכים יד ביד ומדוע האהבה השכלית היא הדרגה הגבוהה ביותר והמובנת מאליה ביותר של יחס לאל. שפינוזה טוען שכל בעל שכל המשתמש בשכלו שימוש ראוי, אינו יכול שלא לאהוב את האל. זאת משום שטיבה של האהבה לבחור בטוב ובמושלם ביותר:

			והנה כיוון שהאהבה האמיתית נולדת תמיד מן ההכרה שהדבר הוא נהדר וטוב, מה יכול איפוא לנבוע מכך אם לא שהאהבה לא תתלקח אל כלום ביתר עוז מאשר אל אלוהים אדוננו, כי הוא לבדו נהדר וטוב ושלם?317

			ואם תאמרו שיחס של אהבה הוא היחס הפחות מתוחכם מכולם, וכל תינוק מסוגל לאהוב את הוריו, יענה לכם שפינוזה שכשם שהאל הוא מושא האהבה העליון, כך היחס שיש לתת לו הוא העליון והמשוכלל שבכוחות האדם. רק באמצעות השכל מסוגל האדם להכיר באמת היחידה ובסיבה האמיתית היחידה, הסיבה הראשונה. האהבה ההולכת בעקבות השכל המבין שכל יתר הדברים תלויים באל או נובעים ממנו מוענקת לאלוהים: 

			מכאן נובע ללא כל ערעור, שאם נלמד להכיר את אלוהים, אשר הוא לבדו כולל בתוכו את כל השלמויות, הרי עלינו לאהוב אותו בהכרח.318

			היות ומטרת הפילוסופיה הוגדרה כדבר ש"ימלאני לנצח שמחה מתמדת שאין למעלה הימנה",319 והיות ואהבת אלוהים מלווה בשמחה320 והיא “היציבה מכל הריגשות",321 נכון לראות באהבת אלוהים את הנוסחה לאושרו של האדם.

			באתיקה, חיבורו המרכזי של שפינוזה, האהבה היא הגילוי העליון ביותר, המוצק והחסון ביותר של מעשה אושר (מתוך ההנחה שהשכליות של הנפש ואושרה כרוכים זה בזה ללא הפרד).322 דרכה, האדם מתדמה לאלוהים ומכניס לפעולה את מנגנון החיבור שלו עם הנצחיות האלוהית הקוסמית:

			מי שמבין את עצמו ואת ריגשותיו באופן בהיר ומובחן אוהב את אלוהים, הוא מרבה יותר לאהוב אותו ככל שהוא מרבה יותר להבין את עצמו ואת ריגשותיו.323

			בהוכחה למשפט עשרים מסביר שפינוזה שאהבת אלוהים היא בהכרח התכוונות אישית של אנוש תבוני, שאהבת אלוהים שבו מעמידה אותו על המשותף בהכרח לו וליצירי התבונה אוהבי האל האחרים: 

			אהבה זו לאלוהים היא הטוב העליון שאליו אנו יכולים לשאוף על פי צווי התבונה (לפי ד:28); והוא משותף לכל בני האדם (לפי ד:36); ואנו רוצים שהכל יהנו ממנו.324

			הסבל מתרגש על בני אנוש כשאהבתם מכוונת למושא טפשי ובן חלוף ואילו אושרם גדל כשאהבתם מופנית למושא בעל ערך, שטובו וקיומו אינם מותנים בדבר.325 לפיכך רדיפת הכבוד, עינוגי הבשר והכסף נשללים לא מחמת השחתתם, אלא מתוך כך שבסופו של דבר הם מביאים יותר סבל מעונג.326

			ההנאה העליונה שמצייר שפינוזה היא צירוף של קירבת אלוהים, דילוג מעל מכאובי הגוף וחלופיותו, תוך הצצה מדטטיבית אל הנצח, כשהנפש חווה את עצמה כאופן של ההיות האלוהי. העונג העליון הוא הכפלה של עצם פעולת השכילה, של דיוקה ורוממותה ושל מיצוי המאמץ לקיימה. תחת הקדחתנות האינסופית של עשייה ללא נחת, הוא צופן בחובו רוויה של הישג שיצא אל הפועל: “כאשר הנפש משיגה את עצמה ואת עוצמת פעולתה היא באה לידי שמחה."327 שפינוזה אינו מבחין בין אהבה להנאה: “האהבה שאינה אלא ההנאה מדבר והתאחדות עמו, נחלק אותה על פי התכונות של מושאה. כלומר המושא שאדם שואף להינות ממנו ולהתאחד עמו" (שפינוזה, מאמר קצר, פרק ה, ס' 1, עמ' 150). למרות שההנאה והאהבה תלויות במושאן, הן הגורם החזק ביותר המושל בחיינו, הגופניים והרוחניים כאחד. שום אדם סביר לא ישמוט את הסיכוי לקחת חלק באהבה או בהנאה.

			לפי שפינוזה ההנאה היא תולדה של המיזוג בין האני לבין העצם. ככל שדרגת ההשגה רוחנית יותר, היא הולמת יותר את המציאות שמחוצה לה. לכן המחשבה המכוונת לקליטת התארים (אופנים) השכליים של העצם האלוהי מזמנת את ההנאה החריפה ביותר:

			אשר לשכל בדבר החושב... תוארו אחד בלבד, והוא: להבין את הכל, בכל עת, באופן ברור ומובחן. ומכאן שופעת ללא שינוי הנאה אין־סופית או שלימה ביותר, אשר אינה יכולה להימנע מלעשות את אשר היא עושה.328

			ההבנה השכלית העליונה, שאינה מוגבלת על יד חולשת ההכרה ועייפותה, גם אינה מוגבלת על ידי הזמן והמקום. תפישתה היא מיידית ופנוראמית והיא נצמדת אל ההוויה בהתלהבות ובשקיקה של תינוק הנצמד לחיק אמו. 

			אם ההנאה הגופנית הנחותה ראויה לשמצה בגלל הדחף למצוץ עונג נחות ואווילי, כאן מובטחת התמדת ההנאה על ידי עילוי מושאה של האהבה השכלית. לאהבה השכלית, הפועלת כחוק טבע כלפי חוק טבע אין סיבה לחדול, משום שהיא מממשת את טבע האדם ואת טבעה היא. אך מבלי משים, ההנאה העזה הופכת מתוצר לוואי של הטבע לעונג הנפלא של קירבת אלוהים ומשיטה שכלית לשיטה דתית. 

			שפינוזה ותפיסת האהבה של אבן סינא

			מימוש עצמי ואהבת אלוהים 

			הנחת היסוד השפינוזיסטית היא במהותה אבן סינית: האידיאה הוא קיום נחשב, קיום שכלי. בהעדר השכליות אין קיום ובהעדר מחשבה — הליך שכלי המבטיח הענות של ההכרה הנחותה להכרה העליונה — אין ידיעה. אצל אבן סינא המקור של כל צורה נחשבת הוא טרנסצנדנטי לו. השכליות היא אפוא במהותה קודמת לממשות האונטית ומנוכרת לה, ובכך מובטחת החסינות של הקיום השכלי. אין הוא תלוי בדבר מחוץ לעצמו. הוא לעולם סיבה עליונה. 

			שפינוזה פוסע בעקבותיו של אבן סינא גם שעה שהוא קובע שמהותה של האהבה היא הלוך הנפש שנולד בעקבות השגה שכלית:

			האהבה נולדת איפוא מתוך המושג וההכרה שיש לנו מדבר כלשהו. וככל שהדבר מתגלה כגדול ונהדר יותר, כן תהיה גם האהבה בנו גדולה ונהדרת יותר.329

			גם אבן סינא רואה את האהבה כתולדה של ההשגה השכלית. ההנאה היא פונקציה של רוממות הנמען, ושכליותה היא פועל יוצא של רוממות ההליך התודעתי: “וככל שההשגה תקפה יותר ואמיתית יותר ועצמותו של המושג יפה ואצילית יותר, כך גוברת אהבתו של הכוח המשיג כלפיה וגדלה הנאתו ממנו".330 

			אבן סינא כורך את האהבה עם תשוקת הקיום. עונג האהבה הוא הוכחה לתובנה האריסטוטלית שהטוב עבור כל דבר הוא להיות בשיאו. תפקידו של העונג בתפישה הדתית של אבן סינא והרמב"ם הוא לתגמל כל מופע ומופע בגין המאמץ שהוא משקיע לקיים כסדרה את התכנית האלוהית.331 במאמצם לשמר את הדפוס המדעי של הפילוסופיה הדתית ולקיים שיח שכלי, שאת חוקיותו ניתן לצפות מראש, תוחמים אבן סינא הרמב"ם ושפינוזה את התערבותו של האל בעולם לתגובה סיבתית. האהבה השכלית היא יציר ביניים המאחד בחובו את אדישות החוקיות האוניברסלית ואת החסד והרצון האלוהי הפרטי. אבן סינא, הרמב"ם ושפינוזה רואים בהיכנעות הרצון לשכל את האהבה השכלית. חרותה של הנפש מצומצמת לשמחת המימוש העצמי בהתאמה (האדקוואטיות) עם חוק הטבע. אבן סינא הרמב"ם ושפינוזה מאמינים שהחתירה למימוש עצמי (שהוא בהכרח מימוש שכלי) היא פעילות מאהבה, כי השלמות אליה נושא כל מופע את נפשו היא הטוב העליון עבורו והיא אלוהית. חיוניותה של האהבה נובעת מכך שאין להעלות על הדעת כוח אלוהי ממנה, נצחי ממנה ויעיל ממנה בשימור עולמו של האל. בדומה לקונאטוס אצל שפינוזה, האהבה אצל אבן סינא מבטאת את תשוקת הקיום המפעמת בכל דבר ודבר והגורמת לו להיות הכי הוא שבאפשר: “והחשוק בהיותו נחשק הוא הטוב מבחינתו של החושק... ומה שהוא חשוק הטבע, הוא גורם טבעי והוא השלמות שיש לגוף, אם בצורתו, ואם במקומו או במצבו".332

			האל הוא הישות העליונה, והטוב המוחלט הנאהב על הכל, משום שאהבת הנמצאים אליו היא הסיבה לקיומם. הקיום והאהבה הם אגפיה של אותה משוואה, כך שהעונג והשכליות הופכים גם הם משתנים בני המרה זה בזה. “ולעומת זאת, האהבה לדבר נצחי ואינסופי מרווה את הנפש אך בשמחה, והיא נטולת כל עצב לכן אליה עלינו לשאוף, ואותה עלינו לבקש בכל כוחנו."333

			אם במאמר על תיקון השכל, עליונותה של האהבה כרוכה באופן מוחלט בהכרה, הרי שבאתיקה, שפינוזה קובע את ערכו של העונג על פי מידת התועלת שלו לאדם. ההנאה או השמחה היא מעין מסמן של התועלת עבור האגו, כשהוא מזהה את עקרון הסיבתיות ואת האוניברסאליות של עקרון זה.334 באתיקה אהבת אלוהים השכלית של הנפש האנושית מתמזגת עם אהבת אלוהים כתואר אינסופי של האל האוהב את עצמו. שוב אין לדבר על משתנים השווים זה לזה הניצבים זה מול זה. מעתה יש לדבר על מיזוג: 

			אהבת אלוהים השכלית של הנפש היא אהבתו של אלוהים עצמו, שבה הוא אוהב את עצמו, לא באשר הוא אינסופי, אלא באשר הוא עשוי להיות מונהר על ידי מהותה של נפש האדם, הנדונה מבחינה של נצח.335

			האדקוואטיות של האהבה

			האדקוואטיות של הידיעה אף היא הדהוד של התובנה האבן סינית־אריסטוטלית, שידיעתנו תלויה בכך שהאידיאות המצויות בנו ישקפו בנאמנות את האידיאות כפי שהן נחשבות על ידי האל. יש טעם להגדיר טעויות קונצפטואליות כאידיאות לא אדקוואטיות, רק אם מניחים מראש כי מאחורי כל מפגש עם מופע בודד של הטבע ישנה אמת אלוהית הפתוחה לפענוח שכלי. שפינוזה מזהיר שרהב עצמי והדגשת מקוריותה של התודעה האישית — תכונות המאפייניות את דפוס המחשבה הפוסט־מודרני — לא יאותו להצניע את האמת. יוהרת האגו היא מקור לדעות מעוותות ולרגשות שליליים, כשנאה וכבקשת נקם: 

			השנאה היא היפוכה הגמור של האהבה; היא נולדת מן הטעות הנוצרת על ידי הסברה. שכן אם אדם הגיע לכלל מסקנה שדבר־מה הוא טוב ואדם אחר יעשה מעשה לרעת הדבר ההוא, הרי תיווצר בלב הראשון שנאה כלפי העושה. שנאה זו לא היתה יכולה להיווצר בו לעולם אילו הכיר את הטוב האמיתי... כי כל מה שישנו או אפשר להעלותו על הדעת, הרי בהשוואה אל הטוב האמיתי אינו אלא ההבל בעצמו.336

			נקל להבחין בתובנה זו את עקבות חידושיו של אבן סינא:

			והנחשק על ידי הרצון, הוא גורם רצוני, בין אם זה רצון לדבר מה חושני, כמו ההנאה, או לגורם פנטזיוני ודמיוני, כמו גבורה, או ל[תוכן] של סברה וזהו הטוב הסבור. והגורם המבקש אחר העונג הוא התאווה, והגורם המבקש אחר הגבורה הוא הכעס והמבקש אחר הטוב היחסי [מילולית הסבור] הוא הסברה, והמבקש אחר הטוב המוחלט והאמיתי הוא השכל. ורדיפה זו נקראת בחירה.337

			שפינוזה ואבן סינא מאפיינים את האהבה בכך שהיא איננה קיימת לעצמה. היא תמיד קשורה ביציאה מן הפרט אל העולם שמחוצה לו, כי אחרת לא הייתה שומרת על האובייקטיביות שלה. לפי שניהם האהבה היא דבקות עם הדבר האהוב, ויהא זה גוף, מראה, או תוכן. היות והאהבה אינה קיימת בתור עצמה, אלא היא מוכנות לדבוק באחר, או להיספג בו, ככל שמושג הערצתה גדול יותר, כך היא נעלה יותר, וככל שהתפישה מצומצמת יותר, תכניה נחותים יותר. הבהירות השכלית היא שערבה למיצוי ההנאה מפעולת ההכרה. הכרה מוגבלת, התלויה בתפקודם של החושים, או בחסדיו והתעמרותו של התוכן הנערג, ממילא אינה ראויה להכיל את האהבה הראויה, והיא נדונה להסתפק בתחליף ארעי לדבר המהותי.338

			…גלוי לעין שהרביעי, דהיינו ההכרה הברורה, הוא השלם בכולם. כי הסברה מביאה אותנו לעיתים קרובות יותר לידי טעות; והאמונה האמיתית היא טובה רק כיוון שהיא הדרך להכרה האמיתית בעוררה אותנו לדברים הראויים באמת לאהבה. הרי שהתכלית האחרונה אותה אנו מבקשים והנעלה ביותר הידועה לנו, היא ההכרה האמיתית. אולם גם הכרה אמיתית זו שונה, על פי המושאים שלה; כך שבמידה והמושא עימו היא מתאחדת הוא טוב יותר, בה במידה גם ההכרה טובה יותר. ולכן האדם המושלם הוא אדם המתאחד עם אלוהים — הישות השלמה ביותר — ובדרך זו נהנה ממנה.339

			ההתבטאות של שפינוזה מעלה אל פני השטח את ההנחות המובלעות של אבן סינא: המושא המרומם ביותר, המגייס אליו את פעולת התודעה המרוממת ביותר מרעיף עליה את העונג המרומם ביותר. ככל שהפעילות האנושית היא יותר שכלית, היא אלוהית יותר והנאתה רבה יותר. פעולות תודעתיות נמוכות מותירות את התודעה במרחב חושני חסום, וגם העונג שהן נושאות עימן מצומצם ובן חלוף:

			וכל יופי הולם (אדקווטי) וטוב מושג — הרי שהוא אהוב ונחשק. מקור השגתו הוא או החוש או הדמיון, או הסברה או המחשבה (השגויה), או השכל. וככל שהתפישה יורדת יותר למהותו של מושאה ואמיתית יותר, הדבר הנתפס יפה יותר ונאצל יותר.340 

			אבן סינא מזהיר מפני ערבוב ההכרה השכלית העליונה בדחפים נחותים ממנה, כמו הדמיון שמוליך את בעליו למציאות פרטית, התלויה כולה בגחמותיו ונטיותיו של אדוניה. התרשמות של החוש איננה הגיונית ושוות־נפש, משום שהוא מסומר ליכולותיו הגופניות של בעליו: אופק הראייה, טווח השמיעה שלו, מה נכנס לפיו.

			שפינוזה מדגיש יותר מאבן סינא את השפעתם הרעה של פעולות תודעתיות, המתחזות להשגה אינטלקטואלית:

			את [פעולת התודעה דמויית ההכרה] הראשונה אנו מכנים סברה, כי היא כפופה לטעות ואין לה מקום לעולם לגבי משהו שאנחנו בטוחים בו, אלא רק לגבי דבר שאנחנו מדברים עליו בהשערה ובסברה. את השניה מכנים אנו בשם אמונה, כי הדברים שאותם אנו משיגים על ידי התבונה בלבד אינם נראים לנו גרידא... אולם אנו קוראים הכרה ברורה להכרה הבאה לא מתוך שכנוע על ידי טעמים שבתבונה, אלא מתוך הרגשת הדבר עצמו וההנאה ממנו.341 

			הסברה מולידה תשוקות המנוגדות לשכל הישר, האהבה מולידה את התשוקות הטובות, ואילו ההכרה הנאמנה — מולידה את האהבה האמיתית והכנה. כזכור, כבר אבן סינא הטעים את הנזק שבתפיסות קוגניטיביות בעלות הטייה מוקדמת, כמו הסברה ומחשבת השווא: 

			...שהרי ההנאה אינה אלא השגת ההולם מצד מה שהוא הולם, כך שהתחושה יכולה לחוש בהולם, והשכילה להשכיל את ההולם, והראשון (האל) הוא המשיג המעולה ביותר שהשגתו היא הנעלה ביותר ומושא השגתו הוא הנעלה ביותר, והוא לפיכך הנהנה המעולה ביותר שמתענג בהנאה הגדולה ביותר... ועליך לדעת שהשגת השכל את המושכל מעולה מהשגת החוש את המוחש, משום שהוא, כלומר השכל, ישכיל וישיג את הדבר המתמיד הכללי ויתאחד עמו ויהיה הוא הוא.342 

			האהבה השכלית והשארות הנפש השכלית

			כמו שבתפיסת החשק של אבן סינא והרמב"ם ההשתוקקות השכלית חפה מכל התניה זולתה, גם בתפיסת האהבה השכלית של שפינוזה, חיבור התוצאה עם הסיבה הוא לב השיטה. אהבת אלוהים השכלית היא הפועל היוצא הברור ביותר של התכוונות התודעה במיטבה למושג נעלה, תוך התעלמות מוחלטת מאופן הקיום הגופני.

			לאמיתו של דבר, אהבת אלוהים השכלית, קירבת אלוהים והשארות הנפש שוות זו לזו משום שכולן כאחת הן פרי הוויתור המיידי על הקיום כגופניות. לפי אבן סינא והרמב"ם השתוקקות השכל האנושי לשכל האלוהי היא הדבר הכי שכלי, הכי טבעי והכי מובן. שפינוזה טוען שהיות והאל אוהב את עצמו אהבה אינסופית, הרי שגם האהבה השכלית של הנפש האנושית בהתפעמה מן האל כלולה באהבתו האינסופית של האל. כאשר השכל האנושי מבין סוף סוף, בהבלחה חריפה ורבת חסד את הדבר, הוא מקטין את הפער בינו, האדם התבוני, לבין השכליות האלוהית הנוכחת בכל דבר אמיתי. כך מגדיל השכל האנושי את אחיזתו בנצח, שהרי אלוהים הוא השכל והוא הנצח. 

			שפינוזה חוזר בעצם על הרעיון הימי־ביינימי הרווח שהושמע לא אחת בפי אבן סינא ובחוגו של הרמב"ם, שההכרה השכלית היא תמיד מפגש של השכל המשכיל עם תוכן מושכל, כך שנוצרת אחדות של שכל משכיל ומושכל. השכל האנושי המתמזג עם תוכן שכלי אלוהי הופך נצחי. 

			אבן סינא, הרמב"ם ושפינוזה אחריהם הסתייגו מאל פעיל. אצל שלושתם, האהבה היא התוואי היחיד שתודות לו מתרחשת תנועתיות הזורמת מן האל אל העולם. לתנועה זו מקבילה התנועה השכלית של מעבר מבערות לידיעה באדם, המתוארת בפי אריסטו כתנועת היציאה של השכל האנושי מן הכוח אל הפועל. כדי שתנועה זו תתרחש על השכל להגיב לגירוי שכלי המקביל לגירוי של החוש לצאת אל הפועל בעקבות מראה נאה, קול ערב, טעם טוב ועוד. 

			שפינוזה ממשיך בדרכם של אבן סינא והרמב"ם ותולה את נצחיותו של השכל האנושי בכח השגתו. כיוון שבמהותו התמד הקיום הוא תכונה אלוהית, כאשר השכל האנושי מצליח להשכיל שמץ מאמיתת האל, שביב ממנו חווה את הנצח כאספקלריה של מודעות עצמית: “ככל שנפשנו מכירה את עצמה ואת הגוף מבחינה של נצח, כן יש לה בהכרח הכרה של אלוהים והיא יודעת שהיא נמצאת באלוהים ומושגת באמצעות אלוהים."343 

			כמו אבן סינא, אלע'זאלי והרמב"ם, הקושרים את תפישת העולם הבא בתפישת נצחיות הקיום האלוהי ואת קיום הנפש האנושית בקיום מושכלה עם תענוג עילאי, גם שפינוזה כורך את התענוג העליון בהכרת הנצח האלוהי. הנפש המשכילה מתוודעת להיותה אופן של הכרת אלוהים, ובתוך כך לנצחיותה.344 תענוג זה הוא המבוע של אהבת אלוהים השכלית: "אף על פי שאהבה זו לאלוהים אין לה התחלה (לפי ה:33), בכל זאת יש לה כל השלמויות של אהבה".345

			שפינוזה מחליף את השארות הנפש בגאולת הנפש היודעת. כמו בתפיסת העולם הבא של אלע'זאלי והרמב"ם, גם אצלו גאולת הנפש היא פועל יוצא מיידי של ההכרה השכלית והפדות משלטון הגוף. דעת אלוהים והחירות המוחלטת הם הביטוי של היות חכם. כשאדם מגיע להכרה שכלית, השכליות מקנה לו את המבט האוניברסלי המאפיין אותה. נטישת נקודת המבט הפרטית והאגואיסטית הביוגרפית וההיסטורית של יחידת הגוף מסלקת את המכשול הראשי לקליטת המשמעות השכלית היצוקה בכל. בכך הוא משיג חיי נצח:

			בכך הבאתי לידי סיום את כל מה שרציתי להראות בדבר עוצמת הנפש לגבי הריגשות ובדבר חירות הנפש. דברים אלה מגלים מה רב כוחו של החכם... החכם, עד כמה שדנים בו בתור כזה, כמעט אינו נרעש ברוחו; אלא מודע לעצמו, לאלוהים ולדברים מתוך הכרחיות נצחית מסוימת, אין הוא חדל לעולם להיות, ותמיד הוא חווה שביעות רצון נפשית אמיתית.346

			התפישה של שפינוזה מחייה את תפישה העולם הבא של אבן סינא אלע'זאלי והרמב"ם. העונג עצום והנדיר מציף את השכל כשהוא סוף סוף אוזר את מלוא כוחותיו ומתנתק מאיזוקה של הגופניות להווה ולעכשיו. עתה הפרספקטיבה שלו היא משוחררת ונצחית: “הרי לוא גאולת הנפש היתה מזומנת לנו ויכולנו למצוא אותה בלי עמל רב, איך יכול היה לקרות שכמעט הכל זנחו אותה? אבל כל דבר מעולה הוא קשה, כשם שהינו נדיר" (שפינוזה, אתיקה, ח"ה, משפט 42, עיון, תרגום יובל, עמ' 403).

			תורת האינטואיציה והאהבה של אבן סינא וההכרה מן הסוג השלישי

			כאמור, שפינוזה קובע שאהבת אלוהים השכלית היא אהבה הנובעת מתוך הסוג השלישי של ההכרה (“אהבת אלוהים השכלית הנולדת מן הסוג השלישי של ההכרה היא נצחית").347 סוג הכרה זה הוא הכרה האינטואיטיבית, העליונה בשלוש רמות ההכרה שמשרטט שפינוזה. סוג ההכרה הראשון הוא דמיון. הוא מאופיין בעירוב של מידע שקלטו החושים ושל סברות מוטעות אודות המציאות. הסוג השני הוא הידיעה התבונית. זו ידיעה היקשית ורציונלית המתבססת על השכליות בהגדרתה החמורה.

			הסוג השלישי של ההכרה נראה כפורק עול. הוא נובע מהארת פתאום נדירה, שבזכותה אדם מדלג מעל הידיעה ההיקשית והסילוגיסטית ומפענח את המציאות בבת אחת, על ידי הבנת הקשרם של הדברים אלו באלו. אהבת אלוהים השכלית מציפה אותו בהתבוננו במציאות בנקודת המבט הכפולה של האהבה, שבה הוא מזדהה הן עם מחשבת האל החושב את הכל והן עם המציאות הנחשבת והנאהבת.348 בכוח המבט הסילוני של האהבה השכלית הוא מתנתק מ"קרקע" המציאות, מהמקומיות ומהזמן השעונִי וחווה את נפשו כחלקיק מן הנצח. הסוג השלישי אינו מייתר את הסוג השני349 אלא מופיע כשיאו. זהו הישג נדיר של ההכרה התבונית, המצליחה לפתע פתאום להקיף באבחה אחת את התמונה המלאה.350

			אבן סינא, ובעקבותיו הרמב"ם, מבחין גם כן ברמת ידע אינטואיטיבית, שהוא מכנה אותה אלוהית. תפיסת דעת זו, עשויה בדמות היקש, אך מתרחשת בבת אחת כהארה אלוהית, שבעטיה אדם מדלג במהירות עצומה על ההקדמות החיוניות להיקש ומגיע בבת אחת אל המסקנה הסופית. דרגה זו אינה מגלה ידע חדש. היא נשענת על המושכלות הראשונות הנהירות לכל יצור תבוני, אך היא חושפת בפני בעליה את המציאות כמקשה אחת, כשחלקיה אחוזים זה בזה, מבלי שיצטרך לטרוח על ההליך המייגע של איתור סבה ותוצאה.351 

			רק בעלי כושר שכלי מצוין מסוגלים להגיע למסקנה הנכונה במהירות עצומה וללא עזרה. תאוריית האינטואיציה של אבן סינא שייכת למאמציו לעצב את הנבואה בדמות מצויינות שכלית, כך שתהלום תפישה של דת שכלית, דת שבה הקשר בין האל לאדם יהיה שכלי לחלוטין, עד שהיא תשתווה למטאפיזיקה בכל. ואולם יתכן שגם כאן הוא שוב פוסע בעקבותיו של פלוטינוס, שקבע מלכתחילה את ההשראה העליונה בתבנית ההיקש.352

			אלעזאלי גם כן מסביר את כוחותיו של הנביא ככשרון שכלי יוצא דופן.353 נראה שתודות לו חלחלה תפיסת האינטואיציה של אבן סינא אל הרמב"ם.354 הוא מונה אותה בין כשריו של השכל בהקדמתו למסכת אבות,355 ובין סגולותיו של הנביא־הפילוסוף.356 על סמך דבריו בהקדמה לחלק השלישי של מורה נבוכים יש הסוברים כי ניכס מעלה זו גם לעצמו.357

			הרמב"ם מאפיין את סוג הידיעה העליונה, הידיעה הנבואית־שכלית, שתפקידה להחליף את המסר הנבואי־פוליטי, עם תובנה המקשרת את ידיעת הפרטים זה לזה ועם אהבה עצומה ומיידית, השוטפת את התודעה ברגע שמבליחה בה ההארה והתובנה העליונה: “כבר ביארנו במשנה תורה שהאַהֲבָה הזאת לא תיכון אלא בהשׂגת המציאות כולה כפי שהיא והתבוננות בחוכמה שבה."358 ואמנם כבר ראינו במשנה תורה שהרמב"ם מסביר שתאוות הדעת, האהבה השכלית, ניצתת באדם מיד כשהוא קולט שאינסופיותה, שכלולה ואלוהיותה של המציאות עולה על סך פרטיה וחלקיה. בדומה לכך מטעים שפינוזה שהעונג הנעלה ביותר הצפוי לנפש האנושית מותנה בחריפות ההבנה וביכולתה להתרומם בבת אחת מעל הפרטים שבמכלול שמרתקים את תשומת לבה כשהיא נסמכת על סוג ההכרה השני:

			בשתי דרכים אני משיגים את הדברים כנמצאים בפועל, או באשר אנו משיגים אותם כקיימים ביחס לזמן ולמקום מסוים, או באשר אנו משיגים אותם ככלולים באלוהים וכנובעים מהכרחיות הטבע האלהי. הדברים שאנו משיגים בדרך השנייה כאמיתיים או כממשיים, אנו משיגים אותם מבחינה של נצח, והאידיאות359 שלהם כוללות בתוכן את מהותו הנצחית והאינסופית של אלוהים.360

			ההכרה מן הסוג השלישי מדלגת על התהליך הליניארי המאפיין את החשיבה הסילוגיסטית, ההיקשית. היא מנכיחה בבת אחת בפני האיש ההוגה את האלוהיוּת ואת היראותו בה, כפן של הנצח והסדר הטוב. העונג החריף הנלווה לפעולת ההכרה האינטואיטיבית, ההכרה מן הסוג השלישי, מהווה את שיאו של ההישג השכלי האנושי: “מתוך סוג שלישי זה של הכרה נולדת בנפש שביעות הרצון [העצמית] הנעלה ביותר, שאפשר שתתקיים".361

			האהבה השכלית של שפינוזה ותפיסת האהבה של קרשקש

			שפינוזה כקרשקש מגדיר את הרצון כמה שרוצה: “כי אם שואלים מישהו מדוע רוצה אדם דבר זה או אחר, הרי התשובה היא: מפני שיש לו רצון".362 שפינוזה כמו קרשקש, קושר את הפעלת הרצון עם החשק: “אמרנו שהתשוקה היא נטייה של הנפש לדבר־מה שהא בוחרת בו כטוב".363 שפינוזה גם כן סבור כי הרצון נענה בעל כורחו לסיבה חיצונית לו: “הרי מוכרח לנבוע מכך שלרצות דבר זה או אחר באופן מסוים... גם זה אני אומר מוכרח להיוולד מסיבה חיצונית וסיבה זו אינה יכולה להיות חופשית לפי ההגדרה שנתנו לסיבה".364

			לפי קרשקש ולפי שפינוזה החוקיות השכלית כופה עצמה על האדם השכלי, כך שאפילו התועלת אינה יכולה להצטייר כסיבה עצמית. לרצון נשארת רק האפשרות לבוא לידי ביטוי בלתי־שכלי, דמיוני, רגשי או חושני. היות ולפי שפינוזה, כמו לפי קרשקש, העונג או הערבות, או השמחה הוא ה"סיבה" והתולדה של הפעלת הרצון כרצון חופשי,365 ואין שום דבר חוץ מ"הרגשת הערבות" שמפעיל את החשק והאהבה, הפנייה לעבודת אלוהים ולאהבת אלוהים היא מיידית: 

			הכרה זו מביאה אותנו לייחס הכל לאלוהים ולאהוב אותו בלבד כי הוא הנהדר והשלם ביותר ובכך להקריב לו את עצמנו כליל, שהרי בזה קיימת בעצם הן עבודת האלוהים האמיתית והן ישועתנו הנצחית ואושרנו.366 

			ואולם, בנקודה זו, ההבדל בין השניים נעוץ בכך ששפינוזה רואה את הטריטוריה של “עבודת אלוהים", או של האמונה, כטריטוריה בלתי־שכלית, המשבחת ציות ומגנה מרי, משום שהיא נחותה מן ההכרה השכלית,367 ואילו קרשקש רואה בעבודת אלוהים ביטוי לאהבה שהיא מעל השכל. יחד עם זאת, אין לבלבל בין אהבת אלוהים לבין אמונה. לשיטתו של קרשקש, האמונה כפויה על התודעה ואינה פתוחה לבחירה חופשית, ואילו מקורה של אהבת אלוהים האינסופית הוא ברצון. אינסופיותו של הרצון מחליפה את התקפות החד־משמעית של השכל ומרוממת את האהבה ואת העונג העילאי המתלווה לה למקום העליון, השמור לשכל במשנה פילוסופית־רציונלית. 

			בתפיסת האהבה השכלית של שפינוזה פועל גם כן העיקרון האריסטוטלי, שמשמש כציר לתפיסת החשק השכלי של הרמב"ם והוא התניית דחיסותו של העונג ברוממתו של מושא האהבה:

			האהבה נולדת איפוא מתוך המושג וההכרה שיש לנו מדבר כלשהו וככל שהדבר מתגלה כגדול ונהדר יותר, כן תהיה גם האהבה בנו גדולה ונהדרת יותר.368

			שפינוזה נענה לכלל היסוד של האהבה השכלית, הקובע שהמושא הנשגב ביותר של פעולת התודעה המרוממת ביותר מפיק את ההנאה הגדולה ביותר. ככל שהפעילות האנושית היא יותר אלוהית, היא יותר שכלית והנאתה רבה יותר. התועלת והעונג שלובים זה בזה: "כמו כן, מטבע האהבה הוא שלעולם איננו חושבים להשתחרר ממנה ... משום שאין הדבר תלוי בנו כלל, אלא אך ורק בטוב ובתועלת שאנו רואים במושא".369 בשל עקרון ההלימה בין מושא התשוקה לבין העונג הצפון בה, פעולות תודעתיות תת־שכליות מותירות את האדם עם ידיעה מוגבלת ועם הנאה מוגבלת.370 רק תנועה שכלית, בלתי נראית בעין, שופעת עונג אינסופי ובלתי־נדלה:

			אשר לשכל בדבר החושב, גם הוא, כמו הראשון הוא בן מפעל או בריאה בלתי אמצעית של אלוהים שנברא על ידו מנצח נצחים ויעמוד ללא שינוי עדי עד, ותוארו אחד בלבד, והוא: להבין את הכל, בכל עת, באופן ברור ומובחן. ומכן שופעת ללא שינוי הנאה אינסופית או שלמה ביותר, אשר אינה יכולה להימנע מלעשות את אשר היא עושה.371

			החשק או התשוקה הם היחס שמתעורר בנו כלפי מושא הנערץ עלינו. אין תשוקה הקיימת ללא מושא, ועל כן אין טעם לדבר על תשוקה שהיא חופשית:

			התשוקה אינה משהו הקיים בנו בטבע, אלא היא הפשטה מתשוקה מסוימת, זו או אחרת ... מכאן שאם אנו אומרים שהתשוקה היא חופשית, הרי זה כאילו אמרנו שתשוקה זו או אחרת היא סיבה של עצמה, כלומר שעשתה שתהיה טרם שהייתה — דבר שהוא האבסורד עצמו ובלתי אפשרי.372

			שפינוזה מסביר שהנטייה לראות את הרצון כגורם פעיל, החופשי לבחור בין דברים מענגים שונים היא הנחת סרק. הרצון נכבש על ידי תשוקה, אך ורק אם כוחות הטבע פועלים עליו. אך במקרה כזה, שוב אי אפשר לזהות את הרצון כמחולל סיבתי בפני עצמו:

			למרות שאנשים רבים רואים שההכרה שיש לאדם מדברים שונים היא אמצעי שעל ידו עוברת כמיהתו מאחר למשנהו, הרי בכל זאת אין הם שמים לב מהו זה המושך את כמיהתם מן האחד אל האחר [...] אולם החופש הזה אינו עומד בפני הביקורת... שהרי אין דבר אשר מתוך טבעו שלו יבקש את כליונו... לבטח אין זאת אלא שעל ידי הסדר של הטבע ומהלכו הוא מופעל ממשהו שהוא נעים לו יותר מן הראשון.373 

			המעמד הרעוע של הרצון נובע מריחוקו מן השכל, ובשל כך מן החשק השכלי תואם־המושא. רפיסות קיומו של הרצון גוררת אחריה את רפיסות קיומם של הסברה, האמונה, הניחוש והרצייה. ואולם, תכני הרצייה כתכנים פרטיים, מקומיים, מוגבלים, משוללי יעד אחד ונהיר, מקנים לרצון הטוב את הסיכוי הטוב ביותר לעשות מעשים טובים, כלפי זולת אהוב.374 

			שפינוזה והלידה הרוחנית

			באהבה טמון הסיכוי לאושר והסיכוי להשארות הנפש משום שהיא התולדה של חיבור השכל עם הנצחי והאלוהי. רק כאשר השכל מייצר את החשק וקובע מהו הנחשק, המבוקש הוא “טוב" אמיתי ומוחלט, ובקשת הטוב היא פרי בחירה מדודה. כמו אצל אבן סינא, היות והאהבה היא רק תנועת נפש, מה שהופך אותה למהותית או חולפת הם מושאיה. כשהיא דבקה במושאים בני חלוף — אף היא ארעית, אקראית, רגשית וגחמנית; הולכת ורוחקת מהמציאות בת הממש והופכת הזויה ותלושה. 

			האהבה היא ביטוי עז לשימוש שכלי נכון: “שנית, כאשר נשתמש בשכלנו כראוי בהכרת הדברים, אזי בהכרח נכירם לפי סיבותיהם."375 השנאה מבוססת תמיד על הכרה מוטעית.376 לפיכך השנאה מובילה לניתוק רעיוני ולהתרחקות גופנית ואילו האהבה תלוית השכל, מוליכה להתקרבות רעיונית. האהבה הרוחנית היא העתק של האהבה תלוית הגוף. היא מוליכה לזיווג מענג עם מושאה.377 בעקבות הדבקות הרוחנית באה לעולם ההולדה הרוחנית. זו הלידה השנייה, המתקנת פגמיה של הלידה הראשונה, שגיאותיה הכואבות, ספקנותה וקוצר רוחה. הלידה השנייה היא של אנוש רוחני, שאישיותו חדורה בקירבת אלוהים.378 הלידה השנייה מתגברת על רעבתנותם של יצרי הגוף תאבי החומר. הנפש הנולדת מהורותו של האב האלוהי היא נצחית. 

			ולפיכך, אם אי פעם תחול הכרתנו ואהבתנו למה שבלעדיו אין אנו יכולים לא להתקיים ולא להיות מושגים, ושאינו גופני בשום פנים, הרי גם הפעולות שתיווצרנה בנו מתוך התאחדות כזאת תהיינה — ובהכרח תהיינה — רבות ונהדרות לאין שיעור יותר; כי אלה חייבות בהכרח להתאים לטיבם של הדברים שעמם אנו מאוחדים. וכאשר ניווכח לדעת פעולות אלה אזי נוכל לומר באמת שנולדנו שנית... על אחת כמה וכמה אפשר לכנות זאת בצדק ובאמת בשם לידה שנייה שכן רק מאהבה והתאחדות זאת נובעת מציאות נצחית ובלתי משתנה, כפי שנוכיח.379

			היות והאהבה העליונה היא מיזוג תודעתי של צורת האדם ושל צורה אלוהית (כי באשר היא אדקוואטית, כלומר קולעת לאמת, כל צורה היא אלוהית) היא מולידה באדם את דבר חדש. 

			אולם כיוון שאידיאה זו [צורה] אינה יכולה למצוא מנוחה בהכרת הגוף, מבלי לעבור להכרתו של מה שבלעדיו הגוף והאידיאה עצמה אינם יכולים לא להתקיים ולא להיות מושגים, הרי לאחר ההכרה הקודמת היא מייד מתאחדת עמו על ידי אהבה.380

			ההולדה החדשה היא בת דמותה של הולדת הגוף, אך היא מתרחשת במרחב הנפשי. היא תופסת את מקומה של ההולדה האורגנית, בדיוק כאשר אופסת תוחלת החיים האורגנית. הנוכחות הגופנית מותמרת להכרה שכלית, כך שנוצרת הקבלה בין מנגנון האהבה המשרת את הגוף לבין המנגנון הרוחני של האהבה השכלית המשרת את הנפש. 

			ככל שנפשנו מכירה את עצמה ואת הגוף מבחינה של נצח, כן יש לה בהכרח הכרה של אלוהים, והיא יודעת שהיא נמצאת באלוהים ומושגת באמצעות אלוהים.381

			כדי שהלידה השנייה תצא אל הפועל על הנפש לדבוק מאהבה במושא בלתי גופני ונצחי. הנפש מסוגלת לכך רק אחרי שליטשה את כלי הכרתה ודחתה לשם כך מעל פניה את אהבת הבשר הרגעית, שהנאתה מקומית ומדומה:

			אך לידתנו האחרת או השניה הזאת תהיה כאשר נהיה מודעים בתוכנו מפעולות שונות לגמרי של אהבה, בהתאמה להכרת מושא בלתי גופני זה. הן שונות מן הראשונות כשם ששונה הגופני מן הבלתי גופני, הרוח מן הבשר.382

			בתארו את ההתבוננות של הנפש בעצמה כפן של הכרת אלוהים, משחזר שפינוזה את המתווה שיצק אבן סינא. שפינוזה מחזיר לחיים את הדגם הימי־ביניימי של האל המתבוננן בעצמו בהשתאות ובתוך כך יולד את בן דמותו השכלי, כשהוא משרטט כיצד מתגבשת האהבה המציפה את הנאהב ואת האוהב לתובנה שכלית במרחב הנצחי שאינו מבדיל עוד בין השניים.

			סיכום

			שפינוזה מתאר את הלידה השניה כתוצאה של האהבה הרוחנית השכלית. האהבה הרוחנית היא העתק ושכלול של דפוס האהבה הגופנית. בשיאה, כמו באהבה הגופנית, יש איחוד. תחת איחוד גוף בגוף, ההתאחדות הרוחנית היא עם מושא בלתי גופני. שפינוזה מכנה אותה בשם לידה שניה, משום שהיא נובעת מאהבה ומהתאחדות, ותודות לה זוכה האדם ב"מציאות נצחית ובלתי משתנה". 

			פרק אחד עשר

			השחרור מן החומר והישועה השכלית

			ההנאה העליונה והעונג הרוחני: 
מיזוג התענוג השכלי עם תענוג העולם הבא

			האמונה בהשארות השכל היא שכלול פילוסופי של האמונה המסורתית בהשארות הנפש. היא מתבססת כאמור על הפרשנות לתורות השכילה של אפלטון, אריסטו והניאו־אפלטוניות. האופי הנצחי של השכל הוא פרי של ההשתחררות מתפיסות תודעתיות ודמיוניות מצד אחד והפעלה של לוגיקה מופשטת וזכה מצד שני. שני מאפיינים אלו הופכים את השכל האנושי לבן דמותם של העצמים השכליים והנצחיים המצויים מעל עולם החומר. בשלב מרומם זה המטאפיזיקה היא מיזוג של תוכן והוויה. הוודאות והנצחיות הן שני פניה של אמת אחת. כאן טמון האושר העמוק, הרוגע והשלווה שבחיי הנצח. 

			הארוס הוא הכמיהה לטוב וליפה שמולידה מועקת המחסור, ואילו האושר הוא פרי המימוש. לכן השכל והאושר מסמנים שניהם מצב עליון של מודעות אל היש הצרוף ביותר, אל השאיפה שהתמלאה. ארוס “הוא יהא הנוטע את התשוקות בהתאם לטבעה של כל נפש; כל נפש יחידה משתוקקת אל המתאים לטבעה ומולידה ארוס ההולם את ערכה ותואם את הוויתה" (פלוטינוס, אנאדות, אנאדה שלישית, ה, עמ' 382). שיא הסולם הארוטי הוא בחיי האלמוות, שלהם זוכה האדם אהוב האלים “שבהתקרבו אל סוף הדרך יראה פתאום דבר־מה נפלא שהוא יפה מטבעו... והדבר הזה הוא בראש ובראשונה נצחי, אינו מתהווה ואינו כלה".383 אף על פי שהמשיכה אל היופי הרוחני היא בשנות הילדות והנעורים, בעת שיופיו של הגוף שובה את הלב בעוצמה, ההנאה שהיא "תכלית כל העמל הזה" היא רק “בהתקרבו אל סוף הדרך". גם אריסטו מבטיח ש"ההנאות המופלאות" שצפונות בפילוסופיה יצאו לפועל ב"פעולת העיון", שהיא “האושר המושלם" “בין שיסוד זה הוא עצמו אלהי ובין שאינו אלא האלהי שביסודותינו" (אריסטו אתיקה, ספר י, פרק ז, עמ' 251). 

			אבן סינא, אלע'זאלי הרמב"ם ושפינוזה מבססים את תפיסת השארות הנפש שלהם על כך שהרכיב השכלי שבנפש אינו גשמי. אי־תלותו בגוף היא התנאי לכך, שתוך כדי תהליך השכילה, השכל ידבק באמיתות נצחיות ויבטיח את נצחיותו. 

			שלושתם מעצבים את האמונה בהשארות הנפש כחלק מתורת גמול פילוסופית המושתתת על הישגיו של השכל. במקום אל החסד האישי הגומל לאדם מסוים על מעשיו הגופניים בתחייה גופנית אחרי מות הגוף, הם מציבים את אל האהבה השכלית הבלתי־אישי. הנצחיות היא פרי של סיבה ומסובב, ולא של רצון, והיא חלה כאמור רק על מה שמלכתחילה איננו אורגני. השארות השכל מתנית במות הגוף, רק מצד היותו היסוד המוביל בהתנהגותו של האדם, לא ככשל מערכות אורגניות. 

			היות שהגוף מפריע למימוש השכילה, דחייתן של ההנאות הגופניות העזות היא שיטתית ומכוונת. השחרור מן התלות בדמיון ובחושים הכרחי כדי שהמודעות העצמית תוכל למצות את העונג האינסופי הנובע מהכרת המציאות הכל־מקומית והכל־זמנית. 

			האוניברסאליות של השכל קוראת תגר גם על המושג המסורתי של קדוּשה דתית, שמלבה את ההערצה למקום ומתחזקת את הביוגרפיה של המיוחד. מטעם זה השארות הנפש השכלית בלתי תלויה במעשה, מוסרי או פולחני. 

			ההבחנה בין העולם הזה לבין העולם הבא שקולה להבחנה בין גופניות לשכליות ונשענת על ההבדלה בין אמצעי לבין תכלית, ובין הגלוי לבין הנסתר.384 העולם הבא הוא המשכו של העולם הזה בשלושה מובנים: כמעבר לרמה לא־גופנית הנתפסת כשכלית, כשכלול האישי של הכוח העיוני הגובר עם דעיכת כוחות החיים, כמימוש של ההישג השכלי. האהבה המולידה את העונג היא אך ורק אהבה שכלית: אהבת העיון, אהבת האמת, אהבת האל. האהבה המוסרית חבה את ערכה לכך שהיא סוללת את הדרך לאהבה שכלית ומסלקת את הרצונות והיצרים שמקורם בגוף ושפוגמים בסיכוי להגיע לידיעה. התשוקה, שהיא ביסודה תשוקה ארוטית, ממירה את העונג היצרי והגופני המובטח למאמין בגן העדן בעונג הדעת השכלי בעולם הבא הבלתי־גופני, המובטח לפילוסוף.385 ההנאה העצומה הצפונה לנפש עם מות הגוף נובעת הן מעזיבתה את הגוף ומכאוביו, והן מהמהפך העצמותי שבעטיו היא מאבדת את היבדלותה האישית והופכת להיות ישות קוסמית שכלית. הנפש מוקסמת מסילוק המחיצות בינה לבין מושא השתוקקותה. 

			סיכום

			התיאולוגים הרציונליים שהטיפו לשחרור מן התלות בהנאות גשמיות שרטטו את הגמול שמבטיחה המסורת לצדיק על מעשיו הטובים בדמות עונג נצחי. ואולם הם הדירו את ההנאות הגופניות גם מן העונג בעולם הבא וציירו גם אותו כעונג רוחני שהוא תופעת לוואי טבעית והכרחית מריסון דחפי הגוף ומחידוד היכולות השכליות. 

			רוממותו של העונג השכלי האלוהי נובעת מכך שהישות האלוהית היא נצחית ועל־גופנית. הגוף הוא המכשול העיקרי למיצוי השכליות עד תום וגם המכשול בפני ההנאה המרבית מן התענוג השכלי, משום שהעונג הוא בן הלוויה של המימוש. לפיכך, בעת פרידת הנפש מן הגוף, כשמוסר מחסום הגוף, שוב אין עוד מה שיפריע לשכל לפגוש בעונג שאין לו קץ, שאין דרך לתארו במילים.

			המעצור הגופני והאהבה השכלית

			לפי אבן סינא, אלעזאלי הרמב"ם הסיבה שבני אדם אינם רודפים אחר העונג הרוחני היא אי־מודעותם לקיומו. העונג הרוחני אינו זמין לאנשים השקועים בהנאות הגוף, משום שהשגתו תובעת מאמץ שכלי.

			המבנה ההיררכי של הנפש האנושית משפיע על סיכויי ההשארות שלה. ככל שהרמה הנפשית חושנית ומקומית יותר, אהבתה תאוותנית יותר וסיכוייה לגבור על המעצור הגופני קטנים יותר; וככל שהרמה הנפשית שכלית יותר, אהבתה נענית להכרח הקיום ולהכתבת התועלת, היא משוחררת יותר מן התלות בחומר וסיכוייה להישאר השארות שכלית גבוהים יותר. האושר העליון המופק ממיצוי כשרי התודעה בהכירה באמת האלוהית איננו תלוי בגוף מלכתחילה. 

			ברמת הנפש הצמחית, התשוקות הן גופניות והן משרתות את התזונה, הגדילה וההִתרבות. העונג הנלווה לשתייה, לאכילה ולמיניות הוא גופני. אהבה נחותה זו משרתת את שאיפת הקיום וההשרדות של הצומח והחי.

			את האהבה ברמת הנפש החיונית־חושנית מפיקים כישורים נפשיים שהשתחררו מן התלות בגוף רק למחצה, כמו החושים והדמיון. העונג הנלווה לתפקודם אף הוא נוצר ממיזוג מעודן של גשמיות והפשטה, כמו בעת התבוננות במראות יפהפיים והאזנה למוסיקה ערבה. התשוקות לכבוד, לנקמה, או לפרסום מובאות כדוגמה לתשוקות נפשיות מופשטות למחצה שממומשות בכלים גופניים. 

			ברמת הנפש השכלית מפעמת האהבה לאמת. היא מכוונת להכרת המציאות המופשטת מחומר. האהבה הקשורה בה מתנכרת לעינוגי הגוף ולחושים, סולדת מן השאיפה לכבוד ולכוח ומופנית אל היופי העליון. הערצתה למושאה העליון, דוחפת אותה להעפיל למיזוג מוחלט עם מושאה עד לאובדן עצמיותה. 

			אבן סינא והרמב"ם מדמים את המכשול הגופני המונע מלהתענג בעונג שכלי לחולי או למום המונע מן הגוף לתפקד כהלכה.386 אלע'זאלי נוהגג כמותם וממשיל את ההנאה הגופנית למצב של עלפון או של שכרות, שיש להתעורר ממנו כדי לחוש בעוצמת ההנאה הרוחנית. הוא משווה את תענוגות הגוף לסמי הרדמה, או למומים המשתקים את היכולת להתענג.387 

			שפינוזה הולך בדרכם וקובע כי העונג הרוחני הוא טבעי לחלוטין לבעלי השכל, וזר לגמרי למי שהתרגלו לראות בקיום החומרי את חזות הכל. הוא מאמץ את סגנונו של הרמב"ם, שכאמור, בהקדמה לפרק חלק, השווה את האנשים התאוותניים המתכחשים לעונג הרוחני לדג החי במים ואינו מעלה על דעתו את קיומו של יסוד האש388 כדי להדגים את גודל הגיחוך שבשלילת העונג הרוחני וחיי הנצח.389 

			סיכום

			האופי בלתי גופני של העולם הבא שהביא לתאורו כעולם שכלי גרם לכך שתענוגותיו גם הם יתוארו כתענוגות שכליים ומטאפיזיים. הפרשנות הפילוסופית הדתית הקדישה מאמצים רבים להוכיח שהתאורים החושניים של גן העדן אינם אלא מטאפורה, שתפקידה להמריץ את המאמין התמים לפיתוח שכלו. אי הגופניות של השכל שיצא לפועל, ותקפותה הקבועה לעד של האמת שהשכל רכש תוך מאמציו להפטר מחומריותו של הגוף ולקלוט את השראת מושא אהבתו, הם שמקנים לו חיי נצח. 

			התשוקה העזה לראות את פני האל מוסברת כתשוקה להתדבק בתכנים שכליים על־גופניים, שמקורם הוא האל. הרצון לפגוש את האל מצטלב עם הנכונות לוותר כליל על מנעמי החיים הגשמיים. בסופו של דבר, המוות הופך מדרישה מטאפורית לממשית.

			הפילוסופים הרציונליים בימי הביניים המירו את הגמול לצדיק בגן העדן בעונג השכלי ובהשארות הנפש. הם התנו את מימוש האושר, קרי הצורה האנושית, בוויתור מוחלט על החומר. בכך הדירו את האשה המטאפורית והריאלית מחיי החומר. את הראשונה, משום שכדימוי של החומר, האשה מסמנת את ניגודו של האלוהי: התוהו ובוהו, המטרים את בריאת העולם והשתוללות היצרים, המטרימה את הולדת הצאצא האנושי. את השנייה, משום שכמשנית לגבר נמנע ממנה הלימוד, ועמו האהבה השכלית וההנאה מהעונג הרוחני. היא לא טעמה, לא את טעם ההשתוקקות השכלית, ולא את טעמו הגן עדני של העולם הבא, השכלי.

			
				
					אפלטון, המשתה, תרגום פינקלברג, עמ' 89. 

				
				
					אלעזאלי, הפודה, עמ' 56-57. 

				
				
					העולם הבא כפרי של ריסון הגופניות וכפרי של הישג רוחני יציב, קבוע, שלו ומאושר, הישג שאין מעיבים עליו טעות, כישלון או מחלה תואר כבר על ידי גרשם שלום כמסלול ישיר, עוקף משיחיות, אל האושר העילאי והאישי. גרשם שלום, דברים בגו, ירושלים תשל"ו, עמ' 326.

				
				
					"לעיתים קרובות קורה שהכושר השכלי אינו מפיק את העונג במידה הראויה לו בשל סיבות מקריות, כמו שהחולה אינו נהנה מטעם מתוק ובוחל בו בשל סיבה מקרית. זה מה שקורה לנו כל עוד אנו בתוך גוף, משום שכאשר כושרנו השכלי מגיע לשלמות בפועל הוא אינו מסוגל להפיק מכך עונג בשיעור הראוי לדבר עצמו, כי הגוף מונע זאת ממנו. אם היינו מתנתקים מגופנו היינו ברמת מהותנו (האמיתית), אשר זה עתה הפכה לעולם שכלי, שהידע שלו אדקוואטי לדברים המצויים באמת ולמושאי היופי האמיתיים, ולתענוגות האמיתיים והיינו דבוקים בהם בדבקות של מושכל במושכל, היו נופלים בחלקנו עונג ושגיבות שאין להם גבול" (אבן סינא, אלנַּגַׄאהֿ, עמ' 246). השוו: שם, עמ' 292. ראו: "דע כי כמו שלא ישיג הסומא הצבעים ולא ישיג החרש הקולות, ולא הסריס תאוות הביאה, כן לא ישיגו הגופות התענוגות הנפשיים..." (הרמב"ם, ההקדמה לפרק חלק, עמ' קלה). 

				
				
					אלעזאלי, תַהַאפֻת; תרגום מרמורה, עמ' 216. ראו גם: ערן, העולם הבא, עמ' 152. 

				
				
					"וכמו שלא ידע הדג יסוד האש להיותו בהפכו, כן לא יוודעו בזה העולם הגופני תענוגי העולם הרוחני." (הרמב"ם, הקדמה לפרק חלק, עמ' קלה). ראו גם: שפינוזה, מאמר קצר, ח"ב, עמ' 352, הע' 623. 

				
				
					"כיוון שכך הדבר הרי רשאים אנו בצדק לראות כסכלות גדולה את דבריהם של רבים, הנחשבים בדרך כלל לתיאולוגים גדולים; כלומר שאילולא באו חיים נצחיים כתוצאה מאהבת אלוהים, היו בני אדם רודפים אחרי טובת עצמם, כאילו יכלו למצוא משהו שהוא טוב יותר מאלוהים. סכלות זאת דומה לסכלותו של דג, אשר אין לו חיים מחוץ למים, האומר: אם לא יבואו חיים נצחיים מתוך חיים אלה במים, הרי ברצוני לצאת מן המים ליבשה. ואכן מה אחרת יכולים לומר לנו אלה שאינם מכירים את אלוהים?" (שם, פרק כ"ו, ס' 4, עמ' 184).

				
			

		

	
		
			אחרית דבר

			שלוש תנועות עצומות תרמו לאיפוס הישנות הרחמית ולמחיקת השותף האורגני: הראשונה היא התובנה האפלטונית שהשותף השלישי, האמהי, בתהליך ההתהוות הוא חסר מהות מצד עצמו ואי אפשר לכנותו בשם. השנייה היא התובנה האריסטוטלית, שהחומר הוא פוטנציאל בלבד, שהוא משתוקק לצורה כמו הנקבה לזכר, ושבהולדת צאצא אנושי, הנקבה הריאלית היא ה"חומר", השקול לגופו המתכלה של בן אנוש. השלישית היא ההשקפה התיאולוגית שניזונה הן מתפיסת החטא הקדמון והן מתפיסת הבריאה מאין. היא ביקשה לצמצם לאפס את השותפות בהולדה ובבריאה ושימרה את נחיתותו המוסרית והשכלית של השותף הבלתי מרוסן והבלתי רצוי. השיטות המטאפיזיות והפוליטיות שבזו לנחיתותו ולבהמיותו של היצר הגופני, עיקרו את ההולדה הגופנית. במקומה טיפחו אהבה רוחנית, המשתוקקת לעונג נצחי וקבוע ובשיאה יולדת רעיונות. הן דחו מעליהן את הצורך לחלוק את ההוויה החדשה עם שותף ובססו אותה על התפעמות חוזרת ונשנית מן האמת המעתיקה אותה עצמה שוב ושוב. 

			הקו הנמתח מן התשוקה הגופנית לתשוקה השכלית עוקב אחר מעגל חייו של אדם מלידה ועד מוות. בן אנוש מטפס בסולם, שראשיתו רעננות הגוף וסופו — דעיכתו. ארוס בעוצמתו מזמן לו את הגדולים שבתענוגות, ממזיגת הגופות זה בזה בנעוריו, ועד לדבקות השכלית ביופי העליון והמתמיד, בבגרותו. החשק השכלי תובע לא רק וויתור על סיפוקי הגוף וגיוס התודעה למאמץ יומיומי, אלא גם וויתור על חברת אנשים, זוגיות והוֹרות והתכנסות אל לב המהות העצמית, הבודדת. תופעה זו, שסומלה כאי בודד, מתארת תחילה את הפילוסוף, אחר כך את כוחות נפשו, לאחריהן את שכלו, ולבסוף את ניעת השתוקקותו של השכל אל הנצח. 

			התיאולוגיה והפילוסופיה המטאפיזית איחדו בין סולם ההוויה הניאו־אפלטוני לבין סולם העונג הארוטי, שבו התנועה פורצת מגוף אחד ומסויים ומזדככת אט אט להכללה ולמופשטות של השׂכליות. ואולם, המעבר מעולם השינויים הזמני, אל העולם המטאפיזי, העולם הבא, העל־זמני והאלמותי, לא רק נסק אל על. הוא צייר אדוות מעגליות במרחב. מעל גלגל הירח איבדו הכדורים השכליים בהדרגה מכוחם, ככל שקרבו אל מציאות החומר. מתחת לגלגל הירח, איבד המעגל המשפחתי, הזוגי, הגנטי, התוך־רחמי מאחיזתו. 

			החומר, שתואר כקוטב אפל של הצורה הנוהרת וכתשליל היש, הנוגס בבלעדיותו של האל הבורא מאין, נתפש כמשחיתו של בן האדם, הנולד מרחם. הוויתור על השותפות עם החומר הביא להרחקתו מהשפע אלוהי וממעגל ההשפעה האנושי. המטאפיזיקה הניאו־אפלטונית שפיתחה דפוס קוסמי חדש של בריאה בדמות שפע עליון וקבוע, המנביע עוד ועוד צורות שכליות נכונות לעד ומרוממות משינוי, אמצה דגם אנושי חדש של לידה, בדמות שכל עליון, הדבק בצורות הנכונות לעד ומשמר את עצמו מכל שינוי. 

			היצירה השכלית המעוקרת משקפת את צלם האלוהים שוב ושוב ושוב. היצירה האורגנית נוטפת הדם והזרע מולידה אדם חדש בכל פעם. החטא הגן עדני נעוץ בהעדפת העונג החושני של פֶּה בולע ומבליע ובטן הרת־הסוד, המשותפים לאדם ולחיה, על פני העונג השכלי של פֶּה מדבר ומשלח מחשבות מופשטות, המשותפים לאדם ולאל. 

			ההפרדה החדה בין ידיעת הראש לידיעת הבטן היא ההפרדה בין דעה אסורה למוּתרת. ידיעת הראש היא הידיעה השכלית שאינה זקוקה לשותף: המחשבה המתבוננת אל עצמה מיילדת את בת־דמותה. הידיעה השכלית המותרת מטיפה לנאמנות. היא בנויה על יחיד החוזר על עצמו, על אמת קבועה המעתיקה את עצמה ועל נצחיות הנפש־שכל. ידיעת הבטן פתוחה אל האחֵר. היא מתקיימת על שותפות מוחלטת עם הזולת ומתמסרת לחדירת הזר, והיא בוגדנית מטיבה. ידיעת הבטן נלחמת במוות באמצעות העמדת צאצאים ושכפול אורגני מגוון. היא לכודה בחבלי כאב ועצב, עונג מיני ולידה, ואינה יכולה לפרוץ את עינוי העונה האורגני.

			ואולם משום מה, התנועה המבטיחה את ישועת הנפש והלידה החדשה לא תאמה את תנועת הרוח. ההתפתחות ההיסטורית של הרעיונות נטשה מאחור את השכל הגא, המאוהב בעצמו והיודע־כל, שכבש את מחשבת ימי הביניים. אנשי הזמן החדש מבכרים את התשוקה לתענוגות הגוף. המחשבה המודרנית מעדיפה את הבידור התחתון על פני הערצת היופי העליון. תרבות זמננו אינה נלחמת בפחד המוות ובבלייה האורגנית באמצעות עולם הבא רוחני, המשכך את מכאובי הגוף. במכשירים גופניים אלימים היא אוסרת מלחמה על ההתבגרות וההזדקנות של הגוף. אמנם, אף תרבות ימינו מרותקת למושג כללי ובלתי אישי של יופי־על, ששיני הזמן לא נוגסות בו, אך חזונה אינו ניזון מרוחם המלומדת של רודפי החכמה האלוהית האליטיסטיים, כי אם מדמיונם של אופנאים המוניים.390 

